(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΟΗ΄

Τετάρτη, 19 Φεβρουαρίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή κ. Θ. Ρουσόπουλο, σελ.
3. Ανακοινώνεται ότι τη συνεδρίαση παρακολουθούν μαθήτριες και μαθητές και συνοδοί εκπαιδευτικοί από το 27ο Δημοτικό Σχολείο Νίκαιας, το 5ο Δημοτικό Σχολείο Γαλατσίου, το 9ο Δημοτικό Σχολείο Χαλανδρίου, το 1ο Γενικό Λύκειο Περιστερίου, το 2ο Δημοτικό Σχολείο Ορχομενού Βοιωτίας, την Εράσμειο Ελληνογερμανική Σχολή, το 2ο Γενικό Λύκειο Σπάρτης και απο το 2ο Γυμνάσιο Λαμίας., σελ.
4. Αναφορά στον θάνατο του Βασίλη Καλογήρου., σελ.
5. Αναφορά στο δυστύχημα των Τεμπών., σελ.
6. Επί προσωπικού θέματος, σελ.
7. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Συζήτηση επικαίρων ερωτήσεων:, σελ.
 α) Προς τον Υπουργό Παιδείας, Θρησκευμάτων και Αθλητισμού:, σελ.
 i. με θέμα: «Περί μη υλοποίησης της δέσμευσης του Υ.ΠΑΙ.Θ.Α. για επίλυση του ζητήματος των μεταθέσεων εκπαιδευτικών ειδικών κατηγοριών», σελ.
 ii. με θέμα: «Ανάγκη τροποποίησης του θεσμικού πλαισίου για την ανώτατη διάρκεια φοίτησης και τη διαχείριση των διαγραφών φοιτητών», σελ.
 iii. με θέμα: «Να καταργηθεί ο απαράδεκτος νόμος για τις διαγραφές φοιτητών», σελ.
 iv. με θέμα: «Να εξασφαλιστεί με μόνιμο και επαρκές διδακτικό προσωπικό στα πανεπιστήμια, ότι δεν θα χαθούν άλλα μαθήματα», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Μόνη συζήτηση και ψήφιση επί της αρχής, των άρθρων και του συνόλου των σχεδίων νόμων του Υπουργείου Υγείας: α) «Κύρωση της Συμφωνίας μεταξύ του Υπουργείου Υγείας της Ελληνικής Δημοκρατίας και του Υπουργείου Υγείας της Κυπριακής Δημοκρατίας στον τομέα των μεταμοσχεύσεων» β) «Κύρωση της Συμφωνίας μεταξύ του Υπουργείου Υγείας της Ελληνικής Δημοκρατίας και του Υπουργείου Υγείας της Κυπριακής Δημοκρατίας στον τομέα των διασταυρούμενων μεταμοσχεύσεων νεφρού», σελ.

ΠΡΟΕΔΡΕΥΟΝΤΕΣ

ΓΕΩΡΓΑΝΤΑΣ Γ. , σελ.

ΚΩΝΣΤΑΝΤΙΝΟΠΟΥΛΟΣ Ο. , σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Αναφορά στον θάνατο του Βασίλη Καλογήρου:

 ΑΓΑΠΗΔΑΚΗ Ε. , σελ.
 ΒΕΛΟΠΟΥΛΟΣ Κ. , σελ.
 ΛΑΜΠΡΟΥΛΗΣ Γ. , σελ.
 ΝΑΤΣΙΟΣ Δ. , σελ.
 ΠΑΠΑΔΟΠΟΥΛΟΣ Ν. , σελ.
 ΠΟΛΑΚΗΣ Π. , σελ.
 ΣΤΙΓΚΑΣ Β. , σελ.
 ΧΗΤΑΣ Κ. , σελ.

Β. Αναφορά στο δυστύχημα των Τεμπών:

 **Βουλευτές - Υπουργοί**

 ΑΓΑΠΗΔΑΚΗ Ε. , σελ.
 ΒΕΛΟΠΟΥΛΟΣ Κ. , σελ.
 ΓΕΩΡΓΙΑΔΗΣ Σ. , σελ.
 ΖΑΜΠΑΡΑΣ Μ. , σελ.
 ΜΑΝΤΖΟΣ Δ. , σελ.
 ΝΑΤΣΙΟΣ Δ. , σελ.
 ΠΛΕΥΡΗΣ Α. , σελ.
 ΣΤΙΓΚΑΣ Β. , σελ.
 ΧΑΡΙΤΣΗΣ Α. , σελ.

Γ. Επί προσωπικού θέματος:

 ΑΓΑΠΗΔΑΚΗ Ε. , σελ.
 ΠΑΠΑΔΟΠΟΥΛΟΣ Ν. , σελ.
 ΠΟΛΑΚΗΣ Π. , σελ.

Δ. Επί διαδικαστικού θέματος:

 ΓΕΩΡΓΑΝΤΑΣ Γ. , σελ.
 ΖΕΪΜΠΕΚ Χ. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΛΑΜΠΡΟΥΛΗΣ Γ. , σελ.
 ΝΑΤΣΙΟΣ Δ. , σελ.
 ΠΛΑΚΙΩΤΑΚΗΣ Ι. , σελ.

Ε. Επί των επικαίρων ερωτήσεων:

 ΚΤΕΝΑ Α. , σελ.
 ΜΑΚΡΗ Ζ. , σελ.
 ΠΑΡΑΣΤΑΤΙΔΗΣ Σ. , σελ.
 ΤΣΙΡΩΝΗΣ Σ. , σελ.

ΣΤ. Επί σχεδίου νόμου του Υπουργείου Υγείας:

 ΑΓΑΠΗΔΑΚΗ Ε. , σελ.
 ΑΘΑΝΑΣΙΟΥ Μ. , σελ.
 ΒΕΛΟΠΟΥΛΟΣ Κ. , σελ.
 ΓΕΩΡΓΙΑΔΗΣ Σ. , σελ.
 ΔΗΜΗΤΡΙΑΔΗΣ Π. , σελ.
 ΖΑΜΠΑΡΑΣ Μ. , σελ.
 ΚΑΡΑΓΕΩΡΓΟΠΟΥΛΟΥ Ε. , σελ.
 ΛΑΜΠΡΟΥΛΗΣ Γ. , σελ.
 ΜΑΝΤΖΟΣ Δ. , σελ.
 ΜΠΑΡΚΑΣ Κ. , σελ.
 ΜΠΙΑΓΚΗΣ Δ. , σελ.
 ΜΠΙΜΠΙΛΑΣ Σ. , σελ.
 ΝΑΤΣΙΟΣ Δ. , σελ.
 ΠΑΠΑΔΟΠΟΥΛΟΣ Ν. , σελ.
 ΠΛΕΥΡΗΣ Α. , σελ.
 ΠΟΛΑΚΗΣ Π. , σελ.
 ΣΤΑΜΑΤΗΣ Γ. , σελ.
 ΣΤΙΓΚΑΣ Β. , σελ.
 ΤΖΟΥΦΗ Μ. , σελ.
 ΤΣΙΜΑΡΗΣ Ι. , σελ.
 ΦΕΡΧΑΤ Ο. , σελ.
 ΧΑΡΙΤΣΗΣ Α. , σελ.
 ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΟΗ**΄**

Τετάρτη 19 Φεβρουαρίου 2025

Αθήνα, σήμερα στις 19 Φεβρουαρίου, ημέρα Τετάρτη και ώρα 9.00΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Καλή σας ημέρα, κυρίες και κύριοι συνάδελφοι. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 18-2-2025 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΟΖ΄ συνεδριάσεώς του, της Τρίτης 18 Φεβρουαρίου 2025, σε ό,τι αφορά την ψήφιση στο σύνολο του σχεδίου νόμου: «Αναδιοργάνωση του νομικού προσώπου δημοσίου δικαίου με την επωνυμία «Εθνική Πινακοθήκη - Μουσείου Αλεξάνδρου Σούτσου» και του νομικού προσώπου ιδιωτικού δικαίου με την επωνυμία «Μητροπολιτικός Οργανισμός Μουσείων Εικαστικών Τεχνών Θεσσαλονίκης», ενίσχυση των δράσεων του Οργανισμού Μεγάρου Μουσικής Θεσσαλονίκης και του Φεστιβάλ Κινηματογράφου Θεσσαλονίκης, μετονομασία του Προπαρασκευαστικού και Επαγγελματικού Σχολείου Καλών Τεχνών Πανόρμου Τήνου σε Ανώτερη Σχολή Καλών Τεχνών Μαρμαροτεχνίας Πανόρμου Τήνου και αναμόρφωση του πλαισίου λειτουργίας της, ρυθμίσεις για το πρόγραμμα στήριξης οπτικοακουστικών έργων στην Ελλάδα και λοιπές διατάξεις».)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Κωνσταντίνο Κεφαλογιάννη, Βουλευτή Ηρακλείου της Νέας Δημοκρατίας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το σχετικό e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το σχετικό e-mail)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Κεφαλογιάννη.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής:

«Με την παρούσα σάς ενημερώνουμε σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Τετάρτη 19 Φεβρουαρίου 2025, ότι οι υπ’ αριθμόν 523/11-2-2025, 542/17-2-2025, 545/17-2-2025 και 548/17-2-2025 επίκαιρες ερωτήσεις θα απαντηθούν από την Υφυπουργό Παιδείας, Θρησκευμάτων και Αθλητισμού κ. Ζέττα Μακρή».

Θα ξεκινήσουμε με την τρίτη με αριθμό 523/11-2-2025 επίκαιρη ερώτηση πρώτου κύκλου του Βουλευτή Αχαΐας της Κοινοβουλευτικής Ομάδας της Νίκης κ. Σπυρίδωνα Τσιρώνη προς τον Υπουργό Παιδείας, Θρησκευμάτων και Αθλητισμού με θέμα: «Περί μη υλοποίησης της δέσμευσης του ΥΠΑΙΘΑ για επίλυση του ζητήματος των μεταθέσεων εκπαιδευτικών ειδικών κατηγοριών».

Παρακαλώ, κύριε Τσιρώνη, έχετε τον λόγο.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Καλημέρα σας, κυρία Υπουργέ. Σας κάλεσα εδώ σήμερα σχετικά με τη διάταξη του άρθρου 62, παράγραφος 5, περίπτωση α΄ του ν.4589/2019 όπως αυτή τροποποιήθηκε και ισχύει με το άρθρο 17 του ν.5128/2024, σχετικά με τους νεοδιοριζόμενους εκπαιδευτικούς ή μέλη ειδικού εκπαιδευτικού προσωπικού και ειδικού βοηθητικού προσωπικού που ανήκουν στις ειδικές κατηγορίες μετάθεσης του άρθρου 13, παράγραφος 1, του π.δ.50/1996, ο οποίος αναφέρει ότι, για τους σκοπούς της παρούσας, ο χρόνος απόσπασης λογίζεται ως χρόνος υπηρέτησης του εκπαιδευτικού στην οργανική θέση.

Πλην, όμως, στην εγκύκλιο 94121 τον Αύγουστο 2024, της Γενικής Διεύθυνσης Εκπαιδευτικού Προσωπικού της Γενικής Γραμματείας Πρωτοβάθμιας, Δευτεροβάθμιας Εκπαίδευσης και Ειδικής Αγωγής, όλως αυθαιρέτως και παρανόμως αναφέρεται και ερμηνεύεται ότι αφορά μόνο στους εκπαιδευτικούς που διορίζονται μετά από τη δημοσίευση του νόμου, δηλαδή μετά από τις 30 Ιουλίου 2024 και όσους εκπαιδευτικούς διανύουν το δεύτερο έτος διορισμού τους κατά το διδακτικό έτος 2024-2025. Σαν να πρόκειται, δηλαδή, για έναν νέο νόμο με άλλο αντικείμενο και όχι για εφαρμογή υφιστάμενης διάταξης ως ισχύει.

Η ως άνω εγκύκλιος παραβλέπει και παραλείπει να αναφέρει την εισαγωγική φράση στο εδάφιο του άρθρου 17 του ν.5128/2024 από την οποία συνάγεται ότι δεν καταργήθηκε το άρθρο 62, αλλά τροποποιήθηκε με την προσθήκη του τελευταίου εδαφίου και άρα, εξακολουθεί να εφαρμόζεται, τουλάχιστον, για τους εκπαιδευτικούς που διορίστηκαν μετά από τη δημοσίευση του νόμου του 2019.

Δεν σας κρύβω, κυρία Υπουργέ, είναι η έκτη παρέμβαση που κάνω και νιώθω ότι εμπαίζομαι προσωπικά. Το να εμπαίζομαι εγώ προσωπικά είναι ένα. Το θέμα είναι, όμως, ότι εμπαίζονται απροκάλυπτα και οι νεοδιοριζόμενοι εκπαιδευτικοί που ανήκουν σε αυτές τις ειδικές κατηγορίες.

Θα σας θυμίσω τις πέντε πρώτες παρεμβάσεις. Η πρώτη ήταν προς τον Υπουργό και την απαντήσατε εσείς, με ερώτηση που όχι μόνο είχα θέσει το ρυθμισθέν ζήτημα, αλλά είχα υποδείξει και τον τρόπο με τον οποίο θα μπορούσε να υλοποιηθεί. Στην απάντησή σας, εμμένοντας σε μια στείρα και στενή ερμηνεία του τότε υφιστάμενου νομοθετικού πλαισίου, μου απαντήσατε αρνητικά. Όμως και όταν ήρθε ο νόμος στην Επιτροπή Μορφωτικών Υποθέσεων, ο ν.5128/2024, δυο φορές στην επιτροπή η κ. Λυτρίβη ρητά μου ανέφερε ότι θα τακτοποιηθεί και ο κύριος Υπουργός στην Ολομέλεια ότι με σχετική εγκύκλιο θα ρυθμιστεί το θέμα.

Ακολούθησε η πέμπτη παρέμβασή μου προς εσάς -πάλι εσείς μου απαντήσατε τότε- και θα διαβάσω από τα Πρακτικά ακριβώς τι μου είχατε απαντήσει: «Θα σας πω, όμως, κύριε συνάδελφε, επειδή το ερώτημα είναι εύλογο, ότι ο Υπουργός έχει δώσει οδηγία και εντολή στις υπηρεσίες να συντάξουν σχετική εισήγηση, για να αντιμετωπίσουν το θέμα αυτό. Μετά την εισήγηση που θα λάβει και σε συνεννόηση, βεβαίως, με τους υπηρεσιακούς παράγοντες, θα λυθεί με σχετική απόφαση. Δεν είμαστε αυτή τη στιγμή σε θέση να πούμε κάτι περισσότερο, αλλά κρατήστε αυτό. Το λέω δημόσια σε κοινοβουλευτικό έλεγχο, σε εσάς και εννοείται ότι αυτό είναι κάτι που είναι και ανακοινώσιμο, προφανώς, ότι επεξεργάζεται το Υπουργείο το θέμα αυτό και περιμένει ο Υπουργός τις σχετικές εισηγήσεις», δημιουργώντας έτσι την εντύπωση ότι το πρόβλημα θα λυθεί άμεσα.

Επανέρχομαι, γιατί προέκυψαν δυο νέες εγκύκλιοι που δεν περιείχαν καθόλου το ζήτημα αυτό. Οπότε με την έκτη φορά σας ερωτώ: Ποιο το περιεχόμενο της σχετικής εισήγησης προς τον κύριο Υπουργό για την αντιμετώπιση του ανωτέρω θέματος, που καμία αλλαγή δεν έφερε και αν προτίθεστε το Υπουργείο σας να διορθώσει αυτή τη μεγάλη αδικία;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Τσιρώνη.

Παρακαλώ, κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Ναι, πράγματι, έχω απαντήσει και σε προγενέστερη ερώτηση του συναδέλφου και πολύ σωστά είπατε αυτά τα οποία ανέφερα, τα διαβάσατε.

Να θυμίσουμε, έτσι δι’ ολίγον, τις υποχρεώσεις τις οποίες έχουν οι εκπαιδευτικοί που διορίζονται για πρώτη φορά και τα μέλη του Ειδικού Εκπαιδευτικού και Βοηθητικού Προσωπικού. Είναι υποχρεωμένοι να μένουν, τουλάχιστον, δυο χρόνια στην περιοχή διορισμού τους και δεν επιτρέπεται καμία υπηρεσιακή μεταβολή, απόσπαση, μετάθεση για το χρονικό διάστημα των δυο ετών, εάν ο διορισμός αφορά στην ειδική αγωγή και εκπαίδευση το χρονικό διάστημα και οι υποχρεώσεις είναι, τουλάχιστον, πέντε χρόνια.

Σε μια ευεργετική διάταξη της Νέας Δημοκρατίας το 2020, οι νεοδιοριζόμενοι εκπαιδευτικοί και μέλη του Ειδικού Εκπαιδευτικού και Βοηθητικού Προσωπικού που ανήκουν στις ειδικές κατηγορίες μετάθεσης, δηλαδή, έχουν οι ίδιοι ή οι σύζυγοί τους ποσοστό αναπηρίας 75% και άνω, ανεξάρτητα από πάθηση, ή έχουν παιδιά με αναπηρία 65% και πάνω ανεξάρτητα από πάθηση, μπορούν να αποσπώνται. Η απόσπαση αυτή γίνεται με τη διαδικασία που δεν χρειάζεται τώρα να αναφέρω, δηλαδή με την απόφαση του αρμοδίου οργάνου, μετά από γνώμη των υπηρεσιακών συμβουλίων κ.λπ. και πιστοποίηση, βεβαίως, από το ΚΕΠΑ.

Τον Ιούλιο του 2024 το Υπουργείο έδειξε ακόμα μεγαλύτερη ευαισθησία και γι’ αυτή την ειδική ομάδα των νεοδιορισμένων εκπαιδευτικών έκανε νέα, ευεργετικότερη ρύθμιση. Προστέθηκε, δηλαδή, ότι για τις αποσπάσεις των νεοδιόριστων, που προανέφερα, ο χρόνος απόσπασης λογίζεται πλέον ως χρόνος υπηρέτησής τους στην οργανική τους θέση. Είναι ακριβές ότι εκδόθηκε η σχετική εγκύκλιος όχι παράνομα και αυθαίρετα, όπως αναφέρατε, αλλά νόμιμα και ορθά για τους εκπαιδευτικούς που διορίζονται μετά από τη δημοσίευση του νόμου, δηλαδή, μετά από τις 30-07-2024 και όσους διανύουν το δεύτερο έτος διορισμού τους κατά το διδακτικό έτος 2024 – 2025.

Σας είχα πει, επίσης, ότι είχε δώσει εντολή ο Υπουργός στους υπηρεσιακούς παράγοντες να κάνουν σχετική εισήγηση. Η εισήγηση αυτή, κύριοι συνάδελφοι, είναι θετική.

Άρα, σας λέω τώρα πως εξετάζεται ρύθμιση -και παρακαλώ, κρατήστε ποιο θα είναι και το περιεχόμενό της-, η οποία θα έχει αναδρομικό χαρακτήρα, προκειμένου όλοι οι νεοδιόριστοι εκπαιδευτικοί, που διορίστηκαν από το 2020 και εντεύθεν μέχρι τον Ιούλιο του 2024 και μετά αποσπάστηκαν με βάση αυτές τις ειδικές ρυθμίσεις που αναφέραμε και εσείς γνωρίζετε, να θεμελιώνουν δικαίωμα μετάθεσης, αφού υπηρετήσουν δύο έτη στη θέση απόσπασης.

Νομίζω δεν χρειάζεται καν, κύριε Πρόεδρε, να δευτερολογήσω. Έδωσα απάντηση στην ερώτηση του συναδέλφου συγκεκριμένη, δεσμευτική και αυτή είναι η εντολή που έχω από τον Υπουργό να ανακοινώσω στο Σώμα.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κυρία Υπουργό.

Κύριε Τσιρώνη, παρακαλώ, έχετε τον λόγο.

**ΣΠΥΡΙΔΩΝ ΤΣΙΡΩΝΗΣ:** Κατ’ αρχάς να σας ευχαριστήσω εκ μέρους όλων των ενδιαφερομένων και για την αναδρομικότητα, που είπατε, αλλά και για το ότι λύνεται το θέμα.

Δεν θα μείνω στη στείρα αντιπαράθεση να σας πω γιατί η εγκύκλιος είναι αυθαίρετη και παράνομη. Δεν θα μείνω σε αυτό. Θα μείνω στην καλή είδηση ότι θα δικαιωθούν.

Το μόνο που θα ήθελα να σας ζητήσω είναι ένα χρονοδιάγραμμα, έστω και αδρό, ώστε να μην νιώθουν και αυτοί ότι είναι άλλη μία υπόσχεση που δεν θα πραγματοποιηθεί, αλλά και για να κανονίσουν να έχουν έναν οικογενειακό προγραμματισμό, γιατί μιλάμε για ειδικές κατηγορίες και χρειάζεται να έχουν και αυτοί έναν μπούσουλα στο τι θα κάνουν στη ζωή τους.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κυρία Υπουργέ.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Δεν νομίζω, κύριε Πρόεδρε, ότι χρειάζεται να δευτερολογήσω.

Θα γίνει το ταχύτερο δυνατόν.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

Προχωρούμε τώρα στην πρώτη με αριθμό 542/17-2-2025 επίκαιρη ερώτηση πρώτου κύκλου του Βουλευτή Κιλκίς της Κοινοβουλευτικής Ομάδας του ΠΑΣΟΚ – Κινήματος Αλλαγής κ. Στέφανου Παραστατίδη προς τον Υπουργό Παιδείας, Θρησκευμάτων και Αθλητισμού με θέμα: «Ανάγκη τροποποίησης του θεσμικού πλαισίου για την ανώτατη διάρκεια φοίτησης και τη διαχείριση των διαγραφών φοιτητών».

Παρακαλώ, κύριε Παραστατίδη, έχετε τον λόγο.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Κύριε Πρόεδρε, κυρία Υπουργέ, το ισχύον θεσμικό πλαίσιο για την ανώτατη διάρκεια φοίτησης, όπως ορίζεται από τον ν.4957/2022, προβλέπει την αυτόματη διαγραφή φοιτητών που υπερβαίνουν το όριο φοίτησης ν+2, ν+3, με ένα συγκεκριμένο πλαίσιο εξαιρέσεων που αφορά στην άθληση, στην εργασία και σε ζητήματα υγείας. Η οριζόντια αυτή προσέγγιση δεν λαμβάνει υπ’ όψιν τις εξατομικευμένες ανάγκες των φοιτητών ούτε επιτρέπει στα πανεπιστήμια να εξετάζουν τις περιπτώσεις κατά περίπτωση.

Αρκετά πανεπιστημιακά ιδρύματα έχουν εκφράσει ανησυχίες για τη διαδικασία διαγραφής και έχουν προτείνει εναλλακτικές προσεγγίσεις που συνοψίζονται σε τρία σημεία.

Το ένα είναι ο διαχωρισμός των πραγματικά ανενεργών φοιτητών από όσους προσπαθούν να ολοκληρώσουν τις σπουδές τους. Η οριζόντια εφαρμογή του μέτρου δεν λαμβάνει υπ’ όψιν φοιτητές που συμμετέχουν σε εξεταστικές, χρωστούν λίγα μαθήματα ή αντιμετωπίζουν προσωρινές δυσκολίες.

Το δεύτερο είναι η ανάθεση της εξέτασης των περιπτώσεων διαγραφής στα ίδια τα πανεπιστήμια. Οι διοικήσεις έχουν ζητήσει μεγαλύτερη αυτονομία, ώστε να αποφασίζουν τα ίδια τα τμήματα, βάσει τεκμηριωμένων κριτηρίων και εξατομικευμένης προσέγγισης ποιοι φοιτητές θα πρέπει να διαγραφούν και ποιοι θα πρέπει να συνεχίσουν τις σπουδές τους.

Και το τρίτο είναι η θεσμοθέτηση συμβουλευτικών δομών εντός των πανεπιστημίων, όπως συμβούλους φοιτητών, οι οποίοι θα αξιολογούν αιτήματα φοιτητών που καθυστερούν για λόγους εργασίας, οικογενειακών υποχρεώσεων ή και σοβαρών προσωπικών λόγων.

Η απόφαση διαγραφής ενός φοιτητή από το μητρώο του πανεπιστημίου είναι κρίσιμη και δεν μπορεί να λαμβάνεται μηχανιστικά, δίχως αξιολόγηση των πραγματικών δεδομένων.

Εμείς πιστεύουμε ότι η εξατομικευμένη προσέγγιση, που προτείνουν και τα ίδια τα πανεπιστήμια, δεν συνεπάγεται γενικευμένη ή ανεξέλεγκτη παράταση των σπουδών αλλά έναν πιο δίκαιο μηχανισμό, που θα ξεχωρίζει τους ανενεργούς φοιτητές από όσους επιθυμούν να ολοκληρώσουν τις σπουδές τους.

Ερωτάται, λοιπόν, η κυρία Υπουργός αν προτίθεται το Υπουργείο να παραχωρήσει στα πανεπιστήμια μεγαλύτερη ευελιξία στη διαχείριση των διαγραφών, ώστε να εξετάζονται εξατομικευμένα οι περιπτώσεις φοιτητών που έχουν υπερβεί τυπικά την ανώτατη διάρκεια φοίτησης.

Δεύτερον, πώς αξιολογεί το Υπουργείο τις προτάσεις πανεπιστημιακών ιδρυμάτων που ζητούν να λαμβάνονται υπ’ όψιν κριτήρια, όπως η συμμετοχή σε εξεταστικές, ο αριθμός μαθημάτων που απομένουν για την αποφοίτηση ή οι κοινωνικοοικονομικές συνθήκες του φοιτητή και ποιες πρωτοβουλίες προτίθεται και σκοπεύει να αναλάβει το Υπουργείο σας;

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Παραστατίδη.

Παρακαλώ, κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Θέλω να απαντήσω, κύριε συνάδελφε, σε αυτά που είπατε ότι είναι μια γενική μηχανιστική ρύθμιση που θα έχει -από ό,τι αντιλαμβάνομαι- και άδικα αποτελέσματα, ότι είναι μια οριζόντια ρύθμιση. Θα σας πω, λοιπόν, ότι υπάρχουν δύο νόμοι, όπως ξέρετε βέβαια, ο ν.4777/2021 και ο ν.4957/2022. Αυτοί οι νόμοι ρύθμισαν την ανώτατη διάρκεια των σπουδών, αλλά και τις προϋποθέσεις διαγραφής από τα τμήματα και τις σχολές. Αυτό, θα μου επιτρέψετε να πω την άποψή μου -που δεν είναι μόνο δική μου, είναι η άποψη της Κυβέρνησης-, ήταν στο κυβερνητικό μας πρόγραμμα, ήταν κάτι που ήταν γνωστό, ήταν κάτι επιβεβλημένο, διότι και στην κατάταξη των πανεπιστημίων είναι κάτι που επιδρά αρνητικά.

Ο νόμος, όμως, αυτός δεν είναι οριζόντιος. Είναι πλήρης, είναι αναλυτικός και έχει και περιπτωσιολογία αρκετά λεπτομερή. Θα σας αναφέρω, λοιπόν, ότι η ανώτατη διάρκεια φοίτησης σε ένα πρόγραμμα σπουδών πρώτου κύκλου, όταν έχει οκτώ ακαδημαϊκά εξάμηνα, προσαυξάνεται ο χρόνος κατά τέσσερα ακαδημαϊκά εξάμηνα. Είναι το περίφημο ν+2. Εάν είναι πάνω από οκτώ ακαδημαϊκά εξάμηνα, είναι προσαυξημένος κατά έξι. Είναι το ν+3. Μετά από αυτό, πρέπει το διοικητικό συμβούλιο του ιδρύματος να εκδώσει πράξη διαγραφής, όταν συμπληρωθεί η ανώτατη φοίτηση.

Υπάρχουν, όμως, εξαιρέσεις δικαιολογημένες, επιβεβλημένες, που αποδεικνύουν και την πρόνοια της πολιτείας και το ενδιαφέρον για τους φοιτητές, οι οποίοι όντως έχουν θέματα, όπως είναι οι σοβαροί λόγοι υγείας.

Είτε είναι στο πρόσωπο του φοιτητή, είτε στο πρόσωπο συγγενούς πρώτου βαθμού εξ αίματος, είτε συζύγου, είτε προσώπου με το οποίο έχει συνάψει σύμφωνο συμβίωσης, ο κανονισμός λειτουργίας κάθε ΑΕΙ λέει και τις προϋποθέσεις για τις οποίες μπορεί να υπαχθεί σε αυτή τη ρύθμιση ένας φοιτητής. Όταν αντιμετωπίζει προβλήματα υγείας ή εργασιακές υποχρεώσεις, μπορεί να μετατρέψει τις σπουδές του σε σπουδές μερικής φοίτησης. Έχει δικαίωμα να υποβάλει αίτηση ένας φοιτητής ή μια φοιτήτρια που εργάζονται αποδεδειγμένα τουλάχιστον είκοσι ώρες την εβδομάδα, όταν έχουν αναπηρία ή ειδικές εκπαιδευτικές ανάγκες και όσοι είναι παράλληλα και αθλητές. Ορίζονται, βέβαια, στο άρθρο και ποιες περιπτώσεις αθλητών μπορούν να κάνουν δικαίωμα αυτού του προνομίου.

Αυτοί οι φοιτητές μπορούν να κάνουν κάθε εξάμηνο ως μισό ακαδημαϊκό εξάμηνο, δίνοντας αντίστοιχα και τα μισά μαθήματα και το ανώτατο όριο της φοίτησης είναι το ίδιο, απλώς είναι περισσότερα τα εξάμηνα. Δίνεται η δυνατότητα στους φοιτητές που το επιθυμούν και δεν έχουν υπερβεί το ανώτατο όριο φοίτησης να υποβάλουν αίτηση στη γραμματεία του τμήματος να διακόψουν τις σπουδές. Το διάστημα δεν μπορεί να ξεπερνά τα δύο χρόνια, γίνεται άπαξ ή τμηματικά και δεν μπορεί να είναι και λιγότερο από ένα εξάμηνο. Αναστέλλεται, βέβαια, η φοιτητική ιδιότητα, δεν επιτρέπεται η συμμετοχή στην εκπαιδευτική διαδικασία και οι λεπτομέρειες καθορίζονται και εδώ από τον κανονισμό λειτουργίας του ΑΕΙ.

Στη δευτερολογία, για να μην επιμείνω τώρα στην πρωτολογία, κύριε Πρόεδρε, θα πω με λεπτομέρειες και άλλες μεταβατικές διατάξεις και ειδικές περιπτώσεις.

Τα είπα όλα αυτά, που είναι γνωστά σε εσάς και σε όσους μας ακούν ενδεχομένως, για να πω ότι δεν υπήρξε μια οριζόντια, ανάλγητη, ισοπεδωτική ρύθμιση, όπως υπαινιχθήκατε και όπως είπατε ξεκάθαρα. Υπάρχει η περιπτωσιολογία που επιτρέπει σε φοιτητές που θέλουν πραγματικά, που έχουν επαφή με την ακαδημαϊκή κοινότητα και το αντικείμενο, να κάνουν χρήση των διατάξεων, χωρίς να σημαίνει ότι υπάρχει μετά η υποχρέωση διαγραφής.

Στη δευτερολογία, κύριε Πρόεδρε, για να μη φλυαρήσω, θα πω και περισσότερα στοιχεία για μεταβατικές διατάξεις.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υπουργό.

Παρακαλώ, κύριε Παραστατίδη, έχετε τον λόγο.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Ευχαριστώ, κυρία Υπουργέ, για την απάντηση.

Προφανώς και εγώ στην ερώτηση έκανα τη διατύπωση των εξαιρέσεων που αφορούν σε άθληση, υγεία και εργασία.

Επί των συγκεκριμένων, όμως, το οριζόντιο δεν αφορά μόνο σ’ ένα αυστηρό πλαίσιο με τις εξαιρέσεις. Φέρνω τρία παραδείγματα για να γίνει σαφές αυτό το οποίο θέλω να πω. Φοιτητής με ν+2 έτη φοίτησης, που χρωστάει ένα μάθημα και αντίστοιχα φοιτητής με ν+2 έτη φοίτησης που χρωστάει τριάντα μαθήματα αντιμετωπίζονται οριζόντια και διαγράφονται και οι δύο;

Δεύτερο παράδειγμα: Φοιτητής με ν+2 έτη φοίτησης, που παρουσιάζεται συστηματικά στις εξεταστικές και αντίστοιχα, φοιτητής με ν+2 έτη φοίτησης που δεν παρουσιάζεται καθόλου στις εξεταστικές, δεν προσπαθεί επί της ουσίας, αντιμετωπίζονται οριζόντια και διαγράφονται και οι δύο;

Παράδειγμα τρίτο: Φοιτητής με ν+2 έτη φοίτησης, που παρουσιάζει προσωρινή δυσκολία, που δεν προβλέπεται από τον νόμο και από το πλαίσιο, από τα συγκεκριμένα που έχουμε πει για υγεία, εργασία και άθληση και αντίστοιχα, φοιτητής που αδιαφορεί, αντιμετωπίζονται οριζόντια και διαγράφονται και οι δύο;

Γιατί τα αναφέρω αυτά; Διότι σε όλα τα σύγχρονα πανεπιστήμια στον κόσμο υπάρχει η εξατομικευμένη προσέγγιση. Καθετί οριζόντιο, με όποια χαρακτηριστικά και εξαιρέσεις, είτε αφορά σε φόρους είτε αφορά σε φοιτητές, καταλαβαίνουμε ότι είναι άδικο. Άρα, εδώ εμείς αυτό που λέμε είναι αυτό το οποίο συμβαίνει στον υπόλοιπο κόσμο. Αυτό αναφέρουμε κιόλας.

Εγώ θέλω να βάλω ένα πλαίσιο με τρεις βασικές παραδοχές, όπως, τουλάχιστον, τα αντιλαμβανόμαστε εμείς. Εμείς λέμε «ναι» σε ανώτατο χρονικό όριο σπουδών. Αυτό νομίζω ότι είναι πολύ καθαρό και μη αμφισβητήσιμο. Άλλωστε, το ΠΑΣΟΚ το νομοθέτησε πρώτο, με το άρθρο 33 του ν.4009/2011 και ψήφισε και το 2021 και το 2022 τον νόμο.

Η συγκεκριμένη ρύθμιση, όμως, του ΠΑΣΟΚ έδινε μεγαλύτερη ευχέρεια και ευελιξία στα πανεπιστήμια για την εφαρμογή της, με βάση τις ιδιαιτερότητες και τις σχετικές προβλέψεις των οργανισμών των ιδρυμάτων.

Δεύτερον, στο πνεύμα αυτής της διάταξης επιμένουμε ότι δεν αποτελεί λύση η οριζόντια εφαρμογή της ρύθμισης της Κυβέρνησης της Νέας Δημοκρατίας και νομίζω ότι, τουλάχιστον, εμείς συνεννοούμαστε μακριά από λαϊκισμούς και ακραία συνθήματα. Υπάρχει μια πολύ σοβαρή συζήτηση και διάλογος μεταξύ μας και είναι πολύ σαφή αυτά τα οποία λέμε και εμείς και εσείς.

Εμείς, λοιπόν, λέμε ότι η πολυτυπία των λόγων, αλλά και του βαθμού υστέρησης των φοιτητών που υπερβαίνουν τον ανώτατο χρόνο φοίτησης δεν μπορεί να αντιμετωπιστεί με τη λογική του «μαζί με τα ξερά ας καούν και τα χλωρά».

Και το τρίτο είναι το εξής: Αυτό που ζητάμε είναι ο σεβασμός στο συνταγματικά κατοχυρωμένο αυτοδιοίκητο των πανεπιστημίων, που πρέπει να έχουν λόγο στην εξειδίκευση εφαρμογής του μέτρου οριστικής διακοπής φοιτητή σε κάθε πανεπιστημιακό ίδρυμα, όπως συμβαίνει στον υπόλοιπο δημοκρατικό κόσμο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Διότι, πέρα από τη σοβαρή θεσμική διάσταση -και ολοκληρώνω, κύριε Πρόεδρε- πρέπει να συνεκτιμηθούν και οι ιδιαίτερες εκπαιδευτικές, διοικητικές, διαχειριστικές και λειτουργικές συνθήκες του κάθε ιδρύματος.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Κύριε συνάδελφε, το να κατηγορηθεί η Κυβέρνηση της Νέας Δημοκρατίας και του Υπουργείο μας ότι δεν σέβεται το αυτοδιοίκητο -να αποσύρω το «να κατηγορηθεί», το να ελεγχθεί- νομίζω ότι είναι άδικο, γιατί στον τελευταίο νόμο, που, βεβαίως, μονοπώλησε τότε τη συζήτηση για την ίδρυση μη κρατικών μη κερδοσκοπικών πανεπιστημίων, το θυμάστε πολύ καλά ότι δώσαμε αυτονομία.

Τα πανεπιστημιακά ιδρύματα χρειάζονταν ακόμα και για την εκταμίευση 1 ευρώ ή για τη χρήση 1 ευρώ να πάρουν άδεια από το Υπουργείο και την υπογραφή του Υπουργού. Τους δώσαμε αυτονομία, γιατί πιστεύουμε στα ιδρύματα και νομίζω ότι ορθά μπορούν εκείνα να κανονίζουν τα του οίκου τους.

Όμως, φέρατε κάποια παραδείγματα αν ένας φοιτητής ο οποίος προσέρχεται στην εξεταστική περίοδο με έναν άλλον που αδιαφορεί πλήρως, τα οποία είναι λογικά παραδείγματα. Να αντιτάξω εγώ πρόχειρα, ακούγοντάς τα, ότι το να προσέρχεται κάποιος μόνο στην εξεταστική περίοδο και να μηδενίζεται η κόλλα του δεν σημαίνει ενδιαφέρον.

Θέλω να πω ότι όλα αυτά που λέτε μπορεί να χρειάζονται και περαιτέρω επεξεργασία και επαναλαμβάνω ότι δεν είναι κάποια σκέψη του Υπουργείου που τη μεταφέρω δημόσια. Είναι μια πρόχειρη απάντηση σε αυτά τα οποία φέρατε.

Και επειδή εγώ θα επιμείνω στο ότι έχουμε περιπτωσιολογία και έχουμε και μεταβατικές ρυθμίσεις που ισχύουν, θα αναφέρω ότι για τους φοιτητές που εισήχθησαν το 2022-2023 ισχύουν όλα αυτά που σας είπα στην πρωτολογία. Για τους φοιτητές που, όταν έγινε ο νόμος δημοσιεύτηκε ο ν.4777/2021, τον Φεβρουάριο του 2021 ήταν ήδη εγγεγραμμένοι, αλλά δεν είχαν υπερβεί την ελάχιστη διάρκεια φοίτησης, πάλι ισχύει το ν+2 και ν+3. Η διαφορά είναι ότι ο χρόνος έναρξης των προθεσμιών είναι το ακαδημαϊκό έτος 2021-2022.

Το ίδιο ισχύει, η ίδια έναρξη δηλαδή, των προθεσμιών του 2021-2022 και για εκείνους που είχαν υπερβεί την ελάχιστη διάρκεια φοίτησης, που ολοκληρώνουν τις σπουδές, χωρίς, όμως, την προσαύξηση.

Αυτά, κύριε συνάδελφε, ισχύουν στον νόμο που πρέπει να εφαρμοστεί. Θα πω και κάποια στοιχεία που είναι ενδιαφέροντα. Τριακόσιες δεκαεπτά χιλιάδες ήταν οι αιώνιοι φοιτητές. Από αυτούς, μόνο είκοσι δύο χιλιάδες, δηλαδή το 7% του συνόλου έκανε προσπάθεια το 2023 και το 2024, συμμετέχοντας στις εξετάσεις, να προχωρήσουν και τριάντα φοιτητές ζήτησαν κατ’ εξαίρεση επιμήκυνση των σπουδών για λόγους υγείας. Οι υπόλοιποι δεν εμφανίστηκαν.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Και θέλω να πω -και με αυτό να τελειώσω, κύριε Πρόεδρε- ότι έχουμε δείξει, ως Υπουργείο, ότι είμαστε και ορθολογιστές, ότι είμαστε και δίκαιοι και υποστηρικτικοί σε όσους θέλουν να προοδέψουν. Το ίδιο θα κάνουμε και τώρα. Αυτό δεν αφορά, όμως, σε όσους έχουν χάσει οριστική επαφή με το πανεπιστήμιο. Και θα το πω για δεύτερη φορά: Έχουμε πάρει σοβαρές πρόνοιες. Δεν είμαστε ανάλγητοι, δεν είμαστε αδιάφοροι, δεν είμαστε ισοπεδωτικοί σε εκείνους που έχουν επαφή με την εκπαιδευτική κοινότητα και θέλουν πραγματικά να συνεχίσουν τις σπουδές τους. Αυτό νομίζω ότι είναι σαφές σε ό,τι μας αφορά και το έχουμε ήδη αποδείξει.

Ευχαριστώ πάρα πολύ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κυρία Υπουργό.

Προχωρούμε στη συζήτηση της δεύτερης με αριθμό 545/17-2-2025 επίκαιρης ερώτησης πρώτου κύκλου της Βουλευτού Β1΄ Βόρειου Τομέα Αθηνών της Κοινοβουλευτικής Ομάδας του Κομμουνιστικού Κόμματος Ελλάδας κ. Αφροδίτης Κτενά προς τον Υπουργό Παιδείας, Θρησκευμάτων και Αθλητισμού, με θέμα: «Να καταργηθεί ο απαράδεκτος νόμος για τις διαγραφές φοιτητών».

Κυρία Κτενά, έχετε τον λόγο.

**ΑΦΡΟΔΙΤΗ ΚΤΕΝΑ:** Ευχαριστώ, κύριε Πρόεδρε.

Κυρία Υπουργέ, θα μπω κατευθείαν στο θέμα. Τόσο η διάταξη του ν.4777/2021 όσο και η διάταξη του ν.4957/2022 θεσπίζουν το ανώτατο όριο φοίτησης, αυτό που λέμε ν+2, ν+3. Είναι άδικες διατάξεις και πρέπει να καταργηθούν. Και θα το εξηγήσω.

Οι διατάξεις αυτές τιμωρούν τους φοιτητές για ό,τι δεν πάει καλά στα πανεπιστήμια. Μόνο που οι φοιτητές μας χρειάζονται υποστήριξη, όχι τιμωρία. Έχουν διατυπωθεί πάρα πολλά επιχειρήματα και έχουν αντικρουστεί τα δικά σας επιχειρήματα, όταν, για παράδειγμα, μιλάτε για κόστος. Δεν έχουν κόστος οι επιπλέον φοιτητές στα πανεπιστήμια. Μιλάτε για τις λίστες κατάταξης.

Αλήθεια, το κριτήριο είναι το πώς θα ανοίξουν τα πανεπιστήμιά μας στην ιδιωτική αγορά και όχι το πώς θα βοηθηθούν οι φοιτητές μας να προχωρήσουν τις σπουδές τους; Οι φοιτητές δεν έχουν καθηγητές, δεν υπάρχει επαρκές προσωπικό. Έχουν προβλήματα οι υποδομές. Δεν υπάρχει επαρκής υλικοτεχνική υποδομή να ολοκληρώσουν στην ώρα τους. Δεν γίνονται εργαστήρια στην ώρα τους. Δεν έχουν φοιτητικές εστίες. Δεν μπορούν να παρακολουθήσουν όπως πρέπει. Δεν υπάρχει στήριξη.

Όλα αυτά τα πράγματα συντελούν στο να καθυστερούν τις σπουδές τους. Δεν βρίσκουν να κάνουν την πρακτική τους άσκηση. Δεν βρίσκουν καθηγητή να κάνουν διπλωματικές. Δεν έχετε απαντήσει σε τίποτα από όλα αυτά και επιμένετε ότι οι εξαιρέσεις που έχει ο νόμος επαρκούν.

Εμείς, λοιπόν, λέμε ότι επειδή η φιλοσοφία, η νοοτροπία, ο προσανατολισμός του νόμου είναι άδικος, χρεώνονται στους φοιτητές προβλήματα για τα οποία δεν είναι υπεύθυνοι, ενώ υπεύθυνες είναι οι πολιτικές των Υπουργείων μέχρι τώρα, που έχουν φέρει τα ιδιωτικά πανεπιστήμια σε αυτή την κατάσταση με ελλιπή στελέχωση και με ελλιπή χρηματοδότηση. Και αντί να απαντάτε σε αυτό και να φροντίσετε να θωρακίσετε τα πανεπιστήμιά μας σε μια τόσο δύσκολη συνθήκη, εσείς τιμωρείτε τους φοιτητές.

Παρακαλούμε και ζητούμε και να καταργηθούν οι διατάξεις του ν.4777 και του ν.4957, αλλά και να πάρετε μέτρα στήριξης του φοιτητικού πληθυσμού.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κυρία Κτενά.

Έχετε τον λόγο, κυρία Υπουργέ.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Κατ’ αρχάς, θέλω να πω ότι κάνω ρητή αναφορά στην απάντηση την οποία έδωσα στον προηγούμενο συνάδελφο -και για τις ανάγκες της συντομίας να μην τα επαναλάβω- και ό,τι έχει καταγραφεί στα Πρακτικά αφορά και στην συνάδελφο, την κ. Κτενά.

Μας κατηγορήσατε ότι μιλάμε για κόστος. Δεν μίλησε κανείς για κόστος, ούτε καν εγώ δεν είπα κάτι τέτοιο. Κανείς δεν μιλάει για κόστος, μιλούμε για αναβάθμιση του κύρους των σπουδών και της ποιότητας των σπουδών των φοιτητών και των φοιτητριών που θέλουν πραγματικά να σπουδάσουν.

Αντιλαμβάνομαι ότι υπάρχουν κάποιοι οι οποίοι έχουν δυσκολίες, όπως οι εργαζόμενοι, όπως οι έχοντες προβλήματα υγείας, που ανέφερα και πριν, να μην κουράζω επαναλαμβάνοντάς τα, είσαστε παρούσα και τα ακούγατε. Σε αυτούς υπάρχουν ειδικές πρόνοιες και ρυθμίσεις. Δεν δυσκολεύει η πολιτεία την ολοκλήρωση των σπουδών, το αντίθετο, και ενισχύεται το πανεπιστήμιο και ενισχύεται και οικονομικά. Τα πανεπιστήμια φέτος θα πάρουν 1 δισεκατομμύριο ευρώ, 1 δισεκατομμύριο από όλα τα χρηματοδοτικά κονδύλια, δηλαδή και από το ΕΣΠΑ και από το τακτικό και από τον έκτακτο προϋπολογισμό.

Στη δευτερολογία θα επιμείνω σε αυτό, κύριε Πρόεδρε, και θα καταθέσω και για τα Πρακτικά έναν σχετικό πίνακα.

Δεν είναι κάτι το οποίο μπορεί να το υποστηρίξει κανείς, πέρα από την ιδεολογική προσέγγιση την οποία τη σέβομαι και την ακούω, και τις διαφορές τις οποίες έχουμε, που είναι γνωστές και αυτές και θεμιτές και έχουν πολλές φορές συζητηθεί σε αυτή τη Βουλή. Το να ισχυριζόμαστε ότι δεν λαμβάνεται πρόνοια από την πολιτεία για τη διευκόλυνση των φοιτητών με κάθε δυνατό τρόπο, νομίζω, είναι απολύτως άδικο. Και πρόνοιες υπάρχουν, και για την ανώτατη φοίτηση και για τις φοιτητικές εστίες και για οτιδήποτε άλλο. Και η συνεργασία που υπάρχει μεταξύ του Υπουργείου και των Ανωτάτων Εκπαιδευτικών Ιδρυμάτων, με απόλυτο σεβασμό και ενίσχυση της αυτονομίας, είναι δεδομένη, είναι υπαρκτή και βελτιώνεται και εμβαθύνεται.

Όμως, κυρία Κτενά, θα μου επιτρέψετε να πω ότι υπάρχουν και άνθρωποι που ξεκινούν για να σπουδάσουν και στην πορεία αλλάζουν γνώμη -και αυτό είναι σεβαστό- ή θέλουν να κάνουν κάτι διαφορετικό. Δεν μπορεί αυτή η αλλαγή προτίμησης ή κάποια αδυναμία που μπορεί να μην οφείλεται απαραίτητα σε λόγους για τους οποίους η πολιτεία μπορεί να παρέμβει, να επιβαρύνει το σύνολο.

Τα πανεπιστήμιά μας έχουν εξαιρετικά υψηλή κατάταξη. Οι ακαδημαϊκοί μας είναι υψηλού επιπέδου. Άρα, λοιπόν, οφείλουμε αυτό ως πολιτεία να το θωρακίσουμε, χωρίς από την άλλη πλευρά να φανούμε ότι δεν ενδιαφερόμαστε για εκείνους οι οποίοι αδυνατούν να ολοκληρώσουν τις σπουδές τους έγκαιρα. Αυτό δεν σημαίνει ότι δεν θα πάρουμε μέτρα ή ότι δεν θα πάρουμε πρόνοιες, που πήραμε, σας τα ανέφερα και πριν και τα γνωρίζετε και εσείς, είχατε ενεργό συμμετοχή όταν συζητήθηκε το νομοσχέδιο, νόμος του κράτους πια. Και πρόνοιες υπάρχουν και μέριμνα υπάρχει. Σε καμία περίπτωση δεν δείξαμε αναλγησία.

Σας ανέφερα πριν τα νούμερα. Από τους τριακόσιους δεκαεπτά χιλιάδες, μόνο το 7% ενδιαφέρθηκε. Οι υπόλοιποι δηλαδή, πρέπει να συνεχίσουν να είναι εγγεγραμμένοι επειδή κάποτε αποφάσισαν ενδεχομένως ως πτυχιούχοι μιας σχολής να εγγραφούν χωρίς εξετάσεις σε μία άλλη; Δεν νομίζω ότι είναι αυτό κάτι που μπορεί κανείς να το υποστηρίξει με σοβαρότητα ή με επιστημονικά δεδομένα δημόσια.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κυρία Υπουργέ.

**ΑΦΡΟΔΙΤΗ ΚΤΕΝΑ:** Κυρία Υπουργέ, είναι άλλο πράγμα η εκκαθάριση μητρώων και άλλο πράγμα να θεσπίζεται με νόμο ανώτατο όριο σπουδών. Και δεν θα αναφερθώ καν στο αν αυτό πρέπει να είναι ν+2 ή 2ν. Εμείς λέμε ότι δεν πρέπει να υπάρχει ανώτατο όριο σπουδών, δεν βοηθά σε τίποτα.

Αυτό που πραγματικά ταλαιπωρεί τους φοιτητές και τα πανεπιστήμια δεν είναι η έλλειψη ανώτατου ορίου σπουδών. Το είπα και πριν. Δεν υπάρχει σήμερα φοιτητής και δεν υπάρχει οικογένεια που σπουδάζει παιδιά και που να θέλει τα παιδιά να καθυστερούν, οι φοιτητές να καθυστερούν την αποφοίτησή τους. Δεν υπάρχουν αυτά τα περιθώρια, ίσα ίσα πιέζονται οι φοιτητές μας πραγματικά πολύ, να σπουδάσουν και να ολοκληρώσουν στην ώρα τους για να μπορέσουν να εργαστούν.

Αντί για αυτό, επειδή υπάρχουν ένα σωρό εμπόδια στο μεταξύ, επειδή, ξαναλέω, δεν υπάρχει φοιτητική μέριμνα επαρκής και σύγχρονη, δεν έχουν φοιτητικές εστίες, ώστε να ελαχιστοποιείται το κόστος σπουδών και ζωής που είναι δυσβάσταχτο, ειδικά σήμερα. Ειδικά στα απομακρυσμένα πανεπιστήμια υπάρχει πρόβλημα και στις μετακινήσεις. Η υποστελέχωση δεν βοηθά να βρίσκουν θέσεις στα εργαστηριακά μαθήματα για να ολοκληρώσουν στην ώρα τους. Δεν βρίσκουν καθηγητές να αναλάβουν διπλωματική. Αργούν πολλές φορές γιατί και είναι προβληματικό το πλαίσιο της πρακτικής -δεν είναι της ώρας- και δεν βρίσκουν πρακτική άσκηση, που είναι και υποχρεωτική για να ολοκληρώσουν τις σπουδές τους.

Για όλα αυτά τα ζητήματα δεν λέει τίποτα το Υπουργείο, και το έχουμε αναδείξει πάρα πολλές φορές. Και δεν είμαστε μόνο εμείς. Έχετε απέναντί σας άλλη μία φορά σύσσωμη την πανεπιστημιακή κοινότητα. Οι φοιτητικοί σύλλογοι, οι σύλλογοι καθηγητών, σύγκλητοι, όργανα ακαδημαϊκά και συνδικαλιστικά σάς απαντούν ότι αυτός ο νόμος είναι άδικος και ότι πρέπει να καταργηθεί.

Να πω και κάτι άλλο. Υπάρχει ο μέσος όρος αποφοίτησης σε πολλά από τα πολύ καλά προγράμματα σπουδών που έχουν τα πανεπιστήμιά μας, που δεν μπορεί κάποιος να τους προσάψει κάτι. Και ο μέσος όρος αποφοίτησης πλησιάζει πολλές φορές το ν+2. Αυτοί οι φοιτητές είναι καλοί φοιτητές, είναι άριστοι φοιτητές, και το παλεύουν πάρα πολύ και ενάντια σε πολλές αντιξοότητες, για να καταφέρουν να τελειώσουν. Δεν μπορείτε να έρχεστε και να τους λέτε: «Φταίτε, θα σε πετάξω έξω γιατί έφτασες σε ένα όριο σπουδών το οποίο εγώ έχω νομοθετήσει».

Και την ίδια στιγμή που γίνονται αυτά τα πράγματα, έχετε ανοίξει την αγορά στα ιδιωτικά πανεπιστήμια. Πραγματικά, τι λέτε σε αυτά τα παιδιά; Λέτε ότι: «Δεν χωράς στο ελληνικό πανεπιστήμιο, το δημόσιο, γιατί περισσεύεις, κατεβάζεις το κύρος του;» και να πάει στο ιδιωτικό; Να πω και κάτι για το κύρος. Αλήθεια; Το κύρος των πανεπιστημίων εξαρτάται από το πόσους φοιτητές έχουν;

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Και από αυτό.

**ΑΦΡΟΔΙΤΗ ΚΤΕΝΑ:** Όχι, δεν εξαρτάται από αυτό. Το κύρος των πανεπιστημίων κρίνεται στις υποδομές τους, στη φροντίδα που έχουν για τον φοιτητή, στα προγράμματα σπουδών που υλοποιούν, που σχεδιάζουν, που αναπτύσσουν, στις υλικοτεχνικές υποδομές τους, στο κατά πόσο μπορούν αυτά τα προγράμματα σπουδών να ολοκληρωθούν έτσι όπως πρέπει. Εκεί κρίνονται τα πανεπιστήμια και το κύρος τους και όχι στον αριθμό των φοιτητών που δεν τελειώνουν στην ώρα τους.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε και εμείς την κ. Κτενά.

Παρακαλώ, κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Ναι, κυρία Κτενά, εξαρτάται και από τον αριθμό των φοιτητών. Όταν είμαστε πρώτοι στις εισαγωγές και τελευταίοι στην αποφοίτηση, κάτι λέει για το κύρος του πανεπιστημίου, όταν υπάρχουν φοιτητές οι οποίοι λιμνάζουν τόσα πολλά χρόνια, και οι αριθμοί είναι απολύτως αποκαλυπτικοί.

Τώρα, πώς θα γίνει εκκαθάριση μητρώων χωρίς να υπάρχει ένα ανώτατο όριο σπουδών, εγώ δεν μπορώ να το καταλάβω. Εσείς λέτε, ναι, στην εκκαθάριση μητρώων, αλλά όχι στο ανώτατο όριο σπουδών.

**ΑΦΡΟΔΙΤΗ ΚΤΕΝΑ:** Ξέρουν τα πανεπιστήμια πώς θα γίνει.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Τώρα δεν θα κάνουμε διάλογο.

Διεκτραγωδείτε μια κατάσταση που σε κάποιον βαθμό μπορεί να έχει και ψήγματα αλήθειας. Ναι, υπάρχουν φοιτητές που δυσκολεύονται, οι εργαζόμενοι φοιτητές, οι φοιτητές οι οποίοι έχουν οικονομικό πρόβλημα και δεν μπορούν να τελειώσουν τις σπουδές αν δεν εργάζονται. Δεν υπάρχει πρόνοια για το θέμα αυτό; Υπάρχουν φοιτητές που έχουν θέματα υγείας. Δεν υπάρχει πρόνοια; Ακόμη και για αθλητές που είναι κάτι πρόσχαρο, δεν κάτι δυσάρεστο ή κάτι που να τους δυσκολεύει υπό την έννοια της αντικειμενικής δυσκολίας πρόσβασης στις σπουδές τους, βεβαίως και υπάρχει πρόνοια για αυτούς.

Το είπα και στον συνάδελφο πριν, θα το επαναλάβω και σε εσάς, ουδέποτε δείξαμε αναλγησία στα θέματα αυτά, για τους φοιτητές που έχουν επαφή με το εκπαιδευτικό αντικείμενο και όντως θέλουν να τελειώσουν. Δεν μπορεί κανείς να μας κατηγορήσει ούτε για οριζόντιες ρυθμίσεις, ούτε για ισοπεδωτικές, ούτε για ρυθμίσεις οι οποίες δεν λαμβάνουν υπ’ όψιν τα χαρακτηριστικά τα οποία εσείς έχετε τονίσει.

Και θα σας πω και κάτι. Δεν παραβλέπουμε, ούτε μπορούμε να πούμε, κοιτώντας σας και ειδικά απαντώντας σε κοινοβουλευτικό έλεγχο, ότι δεν υπάρχουν θέματα στα πανεπιστήμια. Υπάρχουν. Αλλά η προσέγγιση η δική σας είναι ότι υπάρχουν μόνο δυσκολίες, ότι υπάρχει μόνο η αναλγησία της πολιτείας, ότι υπάρχει μόνο αδιαφορία και καμία προσπάθεια να συντηρηθούν τα ακαδημαϊκά ιδρύματα και να ενισχυθούν οικονομικά.

Σας ανέφερα και πριν ότι οι φοιτητικές εστίες ενισχύθηκαν με 700 εκατομμύρια. Εδώ έχουμε και έναν πίνακα, κύριε Πρόεδρε, που τον καταθέτω στα Πρακτικά, για την τακτική και την έκτακτη χρηματοδότηση, που αποδεικνύει αυτό το οποίο λέω. Και για φέτος ειδικά είναι και αυξημένη.

(Στο σημείο αυτό η Υφυπουργός Παιδείας, Θρησκευμάτων και Αθλητισμού κ. Ζέττα Μακρήκαταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα σας πω τους αριθμούς που είναι και αυτοί αποκαλυπτικοί. Ξεκίνησε, λοιπόν, η τακτική και έκτακτη χρηματοδότηση το 2017 από 92 εκατομμύρια. Και το 2025, μέχρι τώρα, μόνον η τακτική έχει φτάσει τα 128 εκατομμύρια, είναι πλέον των άλλων χρημάτων που σας ανέφερα πριν και των άλλων χρηματοδοτικών πόρων.

Η προσπάθεια είναι συγκεκριμένη, είναι σε συνεργασία με τα ανώτατα ιδρύματα, είναι καταγεγραμμένη και αυτό το οποίο λέω, παρακαλώ να το καταγράψετε, και έχει αποδειχθεί και θα αποδειχθεί. Ουδέποτε το Υπουργείο γύρισε την πλάτη ή έκλεισε τα μάτια σε περιπτώσεις φοιτητών και φοιτητριών που θέλουν να ολοκληρώσουν τις σπουδές και έχουν κάποιες αντικειμενικές δυσκολίες, ούτε το έκανε, ούτε θα το κάνει.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κυρία Υπουργό.

Ολοκληρώνουμε τις σημερινές επίκαιρες ερωτήσεις με την πρώτη με αριθμό 548/17-2-2025 επίκαιρη ερώτηση δεύτερου κύκλου της Βουλευτού Β1΄ Βόρειου Τομέα Αθηνών της Κοινοβουλευτικής Ομάδας του Κομμουνιστικού Κόμματος Ελλάδας κ. Αφροδίτης Κτενά προς τον Υπουργό Παιδείας, Θρησκευμάτων και Αθλητισμούμε θέμα: «Να εξασφαλιστεί με μόνιμο και επαρκές διδακτικό προσωπικό στα πανεπιστήμια, ότι δεν θα χαθούν άλλα μαθήματα».

Ορίστε, κυρία Κτενά, έχετε τον λόγο.

**ΑΦΡΟΔΙΤΗ ΚΤΕΝΑ:** Ευχαριστώ, κύριε Πρόεδρε.

Σε αυτήν την ερώτηση συζητάμε άλλο ένα θέμα, άλλη μία χρονιά που πραγματικά ταλαιπωρεί δεκαετίες τώρα τα πανεπιστήμια και είναι αυτό της στελέχωσης και συγκεκριμένα της στελέχωσης με μη μόνιμο προσωπικό, το οποίο είναι πάρα πολλών κατηγοριών. Έχουμε τους έκτακτους που είχαμε παλιά στα ΤΕΙ, έχουμε τα π.δ.407, έχουμε τους εντεταλμένους -όπως έχουν βαφτιστεί τώρα-, είχαμε και έχουμε τους ακαδημαϊκούς υπότροφους. Είναι πάρα πολλές οι κατηγορίες συμβασιούχων στα ελληνικά πανεπιστήμια για να εξυπηρετήσουν πάγιες και διαρκείς ανάγκες, πραγματικές ανάγκες, όπως προκύπτει και από τον αριθμό τους και από τον αριθμό των ετών που προσλαμβάνονται ξανά και ξανά οι ίδιοι για να διδάξουν τα ίδια μαθήματα. Απέναντι, λοιπόν, σε αυτή την κατάσταση που έχει διαμορφωθεί μέσα στις δεκαετίες έχουμε φτάσει τώρα σε ένα σημείο πραγματικά εκρηκτικό.

Έχουμε, λοιπόν, το Πανεπιστήμιο Δυτικής Μακεδονίας να αναστέλλει τη λειτουργία του, διότι δεν μπορεί να λειτουργήσει εξ αιτίας του ότι δεν έφτασαν εγκαίρως οι πιστώσεις, ώστε να τρέξει αυτή η απαράδεκτη διαδικασία πρόσληψης των συμβασιούχων. Έτσι δεν έχει διδακτικό προσωπικό, ώστε να ξεκινήσει στην ώρα του και παρατείνει το εξάμηνο, με σοβαρά προβλήματα και επιπτώσεις στις ζωές και των εργαζόμενων και των φοιτητών.

Έχουμε το Πανεπιστήμιο Δυτικής Αττικής, που δεν ανανεώνει τις συμβάσεις σε διακόσια άτομα τα οποία, ξέρετε, το υπηρετούν από τα προηγούμενα σχήματα, τα μεγάλα ΤΕΙ Αθήνας και Πειραιά -ήταν πολυπληθή- με πολλά και απαιτητικά προγράμματα σπουδών και με εργαστηριακά τμήματα μέσα. Δεκάδες, λοιπόν, σχεδόν διακόσιοι άνθρωποι δεν ανανεώνουν φέτος τις συμβάσεις τους και μένουν ξεκρέμαστα τα μαθήματα που δίδασκαν, ενώ ακούγεται ότι θα δοθούν σε υποψήφιους διδάκτορες -προσέξτε- επειδή πριν μιλούσαμε και για κύρος.

Και έχουμε και το Πανεπιστήμιο Θεσσαλίας που αποφασίζει με έναν δικό του τρόπο να υπολογίσει τις αμοιβές, γιατί δεν έχει ξεκαθαριστεί ποτέ το καθεστώς με το οποίο πρέπει να προσλαμβάνονται και να αμείβονται οι έκτακτοι συμβασιούχοι, με όλες αυτές τις σχέσεις εργασίας που υπάρχουν.

Ρωτάμε, λοιπόν, τι μέτρα θα πάρετε για να μη χαθεί ούτε μία ημέρα από το εαρινό εξάμηνο και τι θα κάνετε για να στελεχωθούν, επιτέλους, επαρκώς τα πανεπιστήμια, χωρίς άλλες καθυστερήσεις και να σταματήσει αυτό το αίσχος των ανανεωμένων συμβάσεων.

**ΠΡΟΕΔΡΕΥΩΝ (Ιωάννης Πλακιωτάκης):** Ορίστε, κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Κυρία συνάδελφε, δεν σας κρύβω ότι με ενόχλησε η λέξη «αίσχος» και όταν τη διάβασα και τώρα που την επαναλαμβάνετε. Θα απαντήσω, λοιπόν, σ’ αυτό που εσείς χαρακτηρίζετε αίσχος, για να σας αποδείξω ότι δεν είναι έτσι όπως τα λέτε.

Για το ακαδημαϊκό έτος 2019 - 2020 εγκρίθηκαν πεντακόσιες θέσεις μελών ΔΕΠ στα ανώτατα εκπαιδευτικά ιδρύματα, είκοσι έξι κατανεμήθηκαν στο Πανεπιστήμιο Δυτικής Αττικής, εικοσι εννέα στο Πανεπιστήμιο Δυτικής Μακεδονίας, τριάντα εννέα στο Πανεπιστήμιο Θεσσαλίας. Είναι και τα πανεπιστήμια που σας απασχολούν στην ερώτηση.

Επίσης, μετά από τις εντάξεις των πρώην ΤΕΙ στα πανεπιστήμια της χώρας, εγκρίθηκαν εκατόν πενήντα θέσεις μελών ΔΕΠ σε ΑΕΙ για την κατά προτεραιότητα κάλυψη των μη αυτοδύναμων τμημάτων από τις οποίες πενήντα κατανεμήθηκαν στο Πανεπιστήμιο Θεσσαλίας.

Στη συνέχεια, με το άρθρο 65 του ν.4610/2019 και το άρθρο 1 του ν.4590/2019 ορίστηκε ότι οι προσλήψεις μελών ΔΕΠ, όπως και όλες οι προσλήψεις πάσης φύσεως τακτικού, εποχικού προσωπικού φορέων της γενικής κυβέρνησης διενεργούνται σύμφωνα με τον πολυετή και ετήσιο στρατηγικό προγραμματισμό.

Επίσης, θέλω να σας πω τα παρενθετικά ότι το να διοριστούν μέλη ΔΕΠ είναι μία διαδικασία σύνθετη διοικητικά και θέλει και ένα μεγάλο διάστημα να ολοκληρωθεί, ακριβώς για να υπάρχει διαφάνεια και να μην κατηγορούμαστε, όπως λέτε εδώ, ότι ακούγονται για διδακτορικά και εν πάση περιπτώσει για συναλλαγές. Η διαδικασία αυτή πρέπει να είναι διαφανής και αυτό απαιτεί και ένα συγκεκριμένο χρονικό διάστημα, ώστε η ολοκλήρωση να μην εγείρει σε κάποιον υπόνοιες μεροληψίας ή φαβοριτισμού.

Πώς ξεκινά η διαδικασία; Εκδίδεται πράξη του Υπουργικού Συμβουλίου. Ορίζει τον αριθμό των θέσεων που διατίθενται ανά έτος. Ακολουθεί η κατανομή ανά ανώτατο εκπαιδευτικό ίδρυμα, τι γίνεται από τον Υπουργό Παιδείας. Προηγείται η γνώμη της ΕΘΑΑΕ. Εν συνεχεία η σύγκλητος κατανέμει τις θέσεις του ιδρύματος ανά τμήμα και σχολή. Προκηρύσσονται οι θέσεις. Υποβάλλονται οι αιτήσεις. Καταρτίζεται το εκλεκτορικό σώμα, εκδίδει την απόφασή του. Εκδίδεται πρυτανική πράξη, στέλνεται στο ΥΠΑΙΘΑ. Το ΥΠΑΙΘΑ εν συνεχεία ζητάει την έγκριση από το Υπουργείο Εσωτερικών. Βεβαιώνεται η πίστωση από τη Γενική Διεύθυνση Οικονομικών Υπηρεσιών του ΥΠΑΙΘΑ. Επικαιροποιείται από τα ΑΕΙ και εκδίδεται το ΦΕΚ διορισμού. Αντιλαμβάνεστε ότι είναι ναι μεν σύνθετη η διαδικασία, ενδεχομένως και χρονοβόρα, αλλά σε κάθε περίπτωση είναι απολύτως διαφανής.

Σας λέω, λοιπόν, ότι με βάση τους νόμους του 2019, που ισχύουν τον ν.4610 και τον ν.4590 εκδόθηκαν πράξεις Υπουργικού Συμβουλίου και εγκρίθηκαν για όλα τα ΑΕΙ της χώρας θέσεις μελών ΔΕΠ ως εξής: Για το 2020 διακόσιες θέσεις, για το 2021 τριακόσιες πενήντα θέσεις, για το 2022 τετρακόσιες θέσεις, για το 2023 τετρακόσιες έξι θέσεις, για 2024 τριακόσιες εξήντα θέσεις, για το έτος 2025 επτακόσιες πενήντα τέσσερις θέσεις. Αντιλαμβάνεστε ότι μιλάμε για διπλάσιο αριθμό και να προλάβω ενδεχόμενη ένστασή σας υπερκαλύπτει τον αριθμό των αφυπηρεσάντων. Άρα, λοιπόν, και τα στελεχώνουμε τα πανεπιστήμια και αποδεικνύεται και η δική μας φροντίδα.

Για τα πανεπιστήμια που αναφέρετε στην ερώτηση, στο Πανεπιστήμιο Δυτικής Αττικής εκατόν εβδομήντα θέσεις, Δυτικής Μακεδονίας εβδομήντα πέντε θέσεις, Θεσσαλίας εκατόν δεκαεπτά θέσεις, για τις ιατρικές σχολές της χώρας για το 2024 - 2025 εκτός από τις θέσεις που ανέφερα πριν άλλες πεντακόσιες τρεις θέσεις μελών ΔΕΠ, από αυτές οι σαράντα εννέα θέσεις, τριάντα για το 2024, δεκαεννέα για το 2025 είναι για την Ιατρική Σχολή του Πανεπιστημίου Θεσσαλίας.

Επίσης, για να ενισχυθεί το διδακτικό έργο των ΑΕΙ εξασφαλίζονται κονδύλια, που σχετίζονται με τις θέσεις έκτακτου διδακτικού προσωπικού και εντεταλμένων διδασκόντων. Για να προσληφθεί έκτακτο εκπαιδευτικό προσωπικό στα ΑΕΙ κατανεμήθηκαν για το ακαδημαϊκό έτος: 2019 - 2020 διακόσιες ογδόντα τέσσερις θέσεις, 2020 - 2021 διακόσιες ογδόντα τέσσερις θέσεις, 2021 - 2022 διακόσιες ογδόντα δύο θέσεις, από αυτές οι σαράντα οκτώ θέσεις αφορούν στο Πανεπιστήμιο Δυτικής Αττικής και οι πενήντα τέσσερις θέσεις στο Δυτικής Μακεδονίας και οι εβδομήντα δύο θέσεις στο Πανεπιστήμιο Θεσσαλίας.

Κατανεμήθηκαν, επίσης, στα ΑΕΙ θέσεις διακοσιών ογδόντα δύο εντεταλμένων διδασκόντων για κάθε ακαδημαϊκό έτος, πενήντα τέσσερις για τη Δυτική Αττική, πενήντα για τη Δυτική Μακεδονία, σαράντα εννέα για τη Θεσσαλία.

Και νομίζω για να τελειώσω μετά την κουραστική αυτή παράθεση των αριθμών ότι μόνον «αίσχος» δεν μπορεί να χαρακτηριστεί αυτή η προσπάθεια της πολιτείας.

Ευχαριστώ, κύριε Πρόεδρε, για την ανοχή σας.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υπουργό.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», δεκατρείς μαθήτριες και μαθητές και δύο συνοδοί εκπαιδευτικοί από το 27ο Δημοτικό Σχολείο Νίκαιας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Ορίστε, κυρία Κτενά, έχετε τον λόγο.

**ΑΦΡΟΔΙΤΗ ΚΤΕΝΑ:** Κυρία Υπουργέ, δώσατε όντως πολλούς αριθμούς, απλά αυτοί δείχνουν ότι δεν επαρκούν. Και δεν επαρκούν, γιατί αυτό λέει η πραγματικότητα.

Εκ του αποτελέσματος, λοιπόν, ερχόμαστε και λέμε ότι όλοι αυτοί οι αριθμοί που παραθέσατε δεν είναι αρκετοί για να καλύψουν τις τεράστιες ανάγκες των πανεπιστημίων μας και σε χρηματοδότηση και σε προσωπικό. Σας το λένε και οι πρυτάνεις σε κάθε σύνοδο, πόσο πίσω είναι αυτά που κάνετε από τις ανάγκες τους.

Για να έχουμε αυτήν τη στιγμή δύο πανεπιστήμια, τουλάχιστον -υπάρχουν κι αλλού προβλήματα, αυτά είναι τα πιο μεγάλα- δηλαδή το Πανεπιστήμιο Δυτικής Μακεδονίας να μην μπορεί να λειτουργήσει και το Πανεπιστήμιο Δυτικής Αττικής να μην ανανεώνει συμβάσεις για του χρόνου σε διακόσιους συμβασιούχους, αυτό σημαίνει ότι απλά αυτά που εξαγγέλλετε και αυτά που κάνετε δεν επαρκούν.

Ναι, -και δεν είναι της ώρας να συζητήσουμε αν είναι σωστό ή όχι- το καθεστώς προσλήψεων των μονίμων μελών ΔΕΠ είναι προβληματικό, αλλά δεν είναι αυτό το θέμα σήμερα. Το ένα προς ένα μπορεί να εξυπηρετείται με τον τρόπο που το υπολογίζετε, αλλά ξέρετε επί δεκαπέντε χρόνια αδειάζουν τα πανεπιστήμια από προσωπικό και οι ελλείψεις είναι τεράστιες. Δεν είναι, όμως, αυτό το θέμα σήμερα και δεν έχουμε τον χρόνο να το συζητήσουμε αυτό.

Εγώ λέω, λοιπόν, εφόσον έχουμε φτάσει στο σημείο να χρειάζεται έκτακτο προσωπικό για να καλυφθούν οι ανάγκες, το ελάχιστο που μπορείτε να κάνετε είναι να πάρετε μέτρα, ώστε και οι πιστώσεις να φτάνουν στην ώρα τους στα ιδρύματα, να είναι επαρκείς, να φτάνουν για να προσλάβουν το προσωπικό που χρειάζονται και η διαδικασία της πρόληψης να είναι τέτοια, ώστε να ανταποκρίνεται στις σημερινές ανάγκες και να είναι ένα το εργασιακό καθεστώς και όχι δέκα που υπάρχουν αυτήν τη στιγμή μέσα στα πανεπιστήμια και με ενιαίο τρόπο να υπολογίζονται οι αμοιβές τους και να δίνονται στην ώρα τους και όχι να δίνονται δύο φορές τον χρόνο ή μία φορά τον χρόνο.

Ξέρετε, έχω ξεκινήσει ως έκτακτη από το 1999. Γι’ αυτό μίλησα για αίσχος. Δεν είναι καινούργιο αυτό το καθεστώς. Απλά πια έχει γιγαντωθεί, γιατί έχει μειωθεί το μόνιμο προσωπικό στα πανεπιστήμια. Και αυτό είναι ένα τεράστιο πρόβλημα. Επειδή σας ενδιαφέρει το κύρος, το κύρος εκεί κρίνεται. Στη στελέχωση, στην επάρκεια σε προσωπικό και υποδομές κρίνεται το κύρος, ώστε πραγματικά να ανταποκρίνεται στις ανάγκες των φοιτητών.

Γιατί, ξέρετε, λέτε για το ένα δισεκατομμύριο για τη χρηματοδότηση ή για τα 127 εκατομμύρια της τακτικής χρηματοδότησης. Τα 127 εκατομμύρια είναι τακτική και κάθε τόσο δίνετε και κάτι λίγα για να καλύπτονται τρύπες. Αυτή τη στιγμή λοιπόν το Πανεπιστήμιο Δυτικής Μακεδονίας δεν πήρε τα χρήματα έγκαιρα, ώστε να τρέξει τη διαδικασία και να έχει τους εντεταλμένους που χρειαζόταν. Σε αυτό πώς απαντάτε; Τι θα κάνετε για να λυθεί άμεσα το πρόβλημα και να λειτουργήσει το πανεπιστήμιο; Τι θα κάνετε με το Πανεπιστήμιο Δυτικής Αττικής; Σε αυτά δεν έχετε απαντήσει και τίθενται συγκεκριμένα μέσα στην ερώτηση.

Επίσης το 1 δισεκατομμύριο που λέτε ότι δίνει το κράτος στα πανεπιστήμια, δεν είναι για τις ανάγκες φοιτητών. Δεν καλύπτουν τίποτα από αυτά που λέμε τόση ώρα. Το μεγαλύτερο ποσοστό είναι για τις φοιτητικές εστίες με ΣΔΙΤ για να καλυφθούν οι ανάγκες, με κέρδος όμως γι’ αυτόν που θα τις λειτουργεί και τα υπόλοιπα είναι για την επιχειρηματική λειτουργία των πανεπιστημίων.

Για μας είναι ξεκάθαρο -το έχουμε πει αυτό- ότι υλοποιείτε μια συγκεκριμένη πολιτική και εσείς και οι προηγούμενοι, που έχει να κάνει με την πολιτική της Ευρωπαϊκής Ένωσης και τη διαδικασία της Μπολόνια. Για εμάς είναι καθαρό αυτό και για εσάς νομίζω. Διαφωνούμε στο ότι η διαδικασία αυτή είναι υπέρ των φοιτητών και των οικογενειών τους. Εμείς λέμε ότι δεν είναι.

Ωστόσο, αυτήν τη στιγμή τα πανεπιστήμια στενάζουν, δεν μπορούν να λειτουργήσουν. Τι θα κάνετε άμεσα;

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Κτενά.

Τον λόγο έχει η κυρία Υπουργός.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Κοιτάξτε, θα μπορούσαμε να συμφωνήσουμε -και νομίζω ότι θα ήταν λογικό να το κάνουμε αυτό- πως ό,τι και να κάνεις για την παιδεία, χρειάζεται να κάνεις κάτι περισσότερο στο αμέσως επόμενο λεπτό. Αλλά βλέπω ότι δεν αποσύρετε το «αίσχος» και αυτό είναι κάτι το οποίο και με στεναχωρεί και με ενοχλεί.

Να συμπληρώσω αυτά που είπα στην πρωτολογία μου, ότι υπάρχει πρόγραμμα ΕΣΠΑ και είναι η δράση με προσλήψεις νέων επιστημόνων κάτοχων διδακτορικού. Εκδόθηκαν στο πλαίσιο αυτής της δράσης προσκλήσεις. Η πρώτη αφορούσε στο ακαδημαϊκό έτος 2023 - 2024. Συμμετείχαν χίλιοι εκατόν τριάντα δύο νέοι επιστήμονες. Στο πλαίσιο της πρόσκλησης αυτής είκοσι τρία πανεπιστήμια εντάχθηκαν. Έχω τον σχετικό πίνακα για τα Πρακτικά και έναν ακόμη πίνακα για τη δεύτερη πρόσκληση για τα έτη 2024 - 25, 2025 - 26, 2026 - 27 για δαπάνη ύψους 85 εκατομμυρίων ευρώ. Έχουμε ήδη για το ακαδημαϊκό έτος 2024 - 25 χίλιους τριακόσιους συμμετέχοντες. Ανταποκρίθηκαν είκοσι τέσσερα πανεπιστήμια και θα καταθέσω στα Πρακτικά, κύριε Πρόεδρε, και τον δεύτερο πίνακα.

Τώρα σε ό,τι αφορά αυτά τα οποία με ρωτήσατε για το εαρινό εξάμηνο στα ΑΕΙ. Τα ΑΕΙ έχουν το αυτοδιοίκητο. Κανονίζουν, λοιπόν, πότε θα ξεκινήσουν εξεταστικές. Σας ενοχλεί. Τι να κάνω τώρα, αφού έτσι είναι και έτσι επιθυμούμε να είναι και αυτό ενισχύουμε;

Λέμε λοιπόν ότι το Πανεπιστήμιο Δυτικής Μακεδονίας -για να απαντήσω στην ερώτησή σας και να σας ενημερώσω- ότι το χρονικό κενό ανάμεσα στο τέλος της εξεταστικής περιόδου και στην έναρξη του επόμενου εξαμήνου είναι κάτι σύνηθες στην ακαδημαϊκή πρακτική. Στο πλαίσιο του αυτοδιοίκητου -σας λέω την απάντηση του πανεπιστημίου, δεν είναι απάντηση δική μου αυθαίρετη- η σύγκλητος στην συνεδρίαση που έγινε στις 29-1-2025 αποφάσισε ομόφωνα να τροποποιήσει και να μετακινήσει το ακαδημαϊκό ημερολόγιο κατά δύο εβδομάδες από το αρχικό σχέδιο, -όχι τρεις όπως εσείς λέτε στην ερώτηση- μια μικρή καθυστέρηση, δηλαδή, γιατί οι προσλήψεις των εκτάκτων καθηγητών είχαν μια σχετική χρονική καθυστέρηση και διευθετήθηκε. Και το χρονικό διάστημα από τις 4-3-2025 και μετά που ξεκινά το εαρινό εξάμηνο, θα χρησιμοποιηθεί για να γίνουν οι απαραίτητες διαδικασίες πρόσληψης των καθηγητών. Άρα λοιπόν μιλάμε για μια συνήθη, όπως λέει το πανεπιστήμιο, ακαδημαϊκή πρακτική αναβολής για δύο εβδομάδες.

Το Πανεπιστήμιο Δυτικής Αττικής επίσης μας ενημέρωσε για την ερώτησή σας, ότι η έναρξη του ακαδημαϊκού εξαμήνου για το ακαδημαϊκό έτος 2024 - 2025 θα πραγματοποιηθεί κανονικά χωρίς πρόβλημα ή καθυστέρηση και η υλοποίηση των προγραμμάτων θα εξελιχθεί απρόσκοπτα σύμφωνα με τις αποφάσεις της Συγκλήτου.

Ευχαριστώ, κύριε Πρόεδρε.

(Στο σημείο αυτό η Υφυπουργός Παιδείας, Θρησκευμάτων και Αθλητισμού, κυρία Ζέττα Μακρή καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υπουργό.

Στο σημείο αυτό θα προχωρήσουμε σε μια σύντομη διακοπή πριν εισέλθουμε στη νομοθετική εργασία, σύμφωνα με την ημερήσια διάταξη που έχει διανεμηθεί.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, επαναλαμβάνεται η διακοπείσα συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου των σχεδίων νόμου του Υπουργείου Υγείας:

α) «Κύρωση της Συμφωνίας μεταξύ του Υπουργείου Υγείας της Ελληνικής Δημοκρατίας και του Υπουργείου Υγείας της Κυπριακής Δημοκρατίας στον τομέα των μεταμοσχεύσεων»

β) «Κύρωση της Συμφωνίας μεταξύ του Υπουργείου Υγείας της Ελληνικής Δημοκρατίας και του Υπουργείου Υγείας της Κυπριακής Δημοκρατίας στον τομέα των διασταυρούμενων μεταμοσχεύσεων νεφρού».

Τα νομοσχέδια ψηφίστηκαν στη Διαρκή Επιτροπή κατά πλειοψηφία. Εισάγονται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί των κυρώσεων αυτών των συμφωνιών και οι Κοινοβουλευτικοί Εκπρόσωποι, εφόσον βεβαίως το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδος. Η ψηφοφορία θα γίνει μετά το τέλος της συζήτησης.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε.

Θα ξεκινήσουμε με αντίστροφη σειρά. Τον λόγο έχει ο ειδικός αγορητής από τους Σπαρτιάτες κ. Πέτρος Δημητριάδης για δέκα λεπτά.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, συζητάμε σήμερα δύο σχέδια νόμου με τα οποία κυρώνονται δύο συμφωνίες μεταξύ του Υπουργείων Υγείας της Ελληνικής Δημοκρατίας και του Υπουργείου Υγείας της Κυπριακής Δημοκρατίας τόσο για το μέλλον των μεταμοσχεύσεων όσο και στον τομέα των διασταυρούμενων μεταμοσχεύσεων νεφρού. Είχαμε πει και στις επιτροπές ότι είναι πράγματι σημαντικό και από γεωπολιτικής απόψεως να συσφίξουμε τις σχέσεις μας με το αδελφό κράτος της Κύπρου, διότι θέλουμε εμείς και οι Ελληνοκύπριοι να έχουμε στενές σχέσεις σε όλους τους τομείς, διότι είναι ένα κράτος με το οποίο είπαμε ότι, πρώτα απ’ όλα, έχουμε κοινή καταγωγή, είμαστε και οι δύο Έλληνες. Είναι ένα κράτος το οποίο έχει κοινές ρίζες με εμάς και κυρίως είναι ένα κράτος το οποίο μας δίνει πάρα πολλά. Ως εδώ καλά. Μάλιστα, θα ήθελα να πω ότι και στον τομέα της υγείας τα τελευταία χρόνια έχει αναπτυχθεί μια ευρύτερη συνεργασία. Έρχονται γιατροί εδώ στην Ελλάδα από την Κύπρο και εκπαιδεύονται, νοσηλεύονται Κύπριοι ασθενείς. Γενικότερα υπάρχει μια ανταλλαγή τεχνογνωσίας μεταξύ Ελλάδος και Κύπρου στον τομέα της υγείας. Αυτά εδώ είναι τα θετικά. Πράγματι εμείς δεν μπορούμε να πούμε ότι δεν πρέπει να υπάρξει μια συνεργασία.

Θα πάμε, όμως, στα επιμέρους, πού έχουμε εμείς τις επιφυλάξεις μας βασικά. Πρώτα-πρώτα, στο άρθρο 1, στον σκοπό, μιλάει για το πλαίσιο συνεργασίας μεταξύ των μερών και το πλαίσιο συνεργασίας για τη μεταμόσχευση οργάνων. Θα διεξάγονται τόσο από το Ωνάσειο Καρδιοχειρουργικό Κέντρο, από την Ελληνική Μονάδα Μεταμοσχεύσεων και τις υπόλοιπες μονάδες μεταμοσχεύσεων. Ορίζονται, λοιπόν, ως γνώμονας οι αρχές της ασφάλειας, της ποιότητας και της διαφάνειας.

Θέλουμε πράγματι να πούμε ότι οι μεταμοσχεύσεις είναι ένα σοβαρό κοινωνικό θέμα, το οποίο θα πρέπει να ευαισθητοποιήσει όλους τους φορείς, τόσο τους επιστημονικούς όσο και την Εκκλησία όσο και όλη την κοινωνία. Εμείς δεν είμαστε εναντίον, πρώτα απ’ όλα, ούτε κατά των μεταμοσχεύσεων ούτε κατά της δωρεάς οργάνων. Είναι κάτι το οποίο δίνει ζωή σε συνανθρώπους μας και είναι κάτι πολύτιμο. Όμως, θα θέλαμε να πούμε το εξής. Πρώτα απ’ όλα, επειδή ξέρετε, όπως όλοι καλά γνωρίζουμε, ότι υπάρχει το εμπόριο οργάνων, το οποίο δυστυχώς είναι παγκόσμιο φαινόμενο, εμείς θα θέλαμε να θεσπίζονται και οι κατάλληλοι ελεγκτικοί μηχανισμοί, ώστε να αποφεύγεται κάποια τυχόν κατάχρηση. Να υπάρχει δηλαδή η κατάλληλη εποπτεία για την εμπορία των οργάνων. Είναι για εμάς κάτι πάρα πολύ σημαντικό, το οποίο δεν το βλέπουμε στη σύμβαση.

Επίσης, μια άλλη επιφύλαξη που είχαμε πει. Στο άρθρο 3 λέει ότι με το παρόν συμφωνείται ότι οι ενήλικες ασθενείς που είναι Κύπριοι πολίτες και οι ασθενείς από ευρωπαϊκές χώρες που διαμένουν μόνιμα και νόμιμα στην Κυπριακή Δημοκρατία και χρήζουν μεταμόσχευσης πνευμόνων, εφεξής υποψήφιοι λήπτες, μπορούν να μεταμοσχεύονται στη λειτουργούσα στην Ελλάδα μονάδα μεταμοσχεύσεων, δηλαδή στο Ωνάσειο Καρδιοχειρουργικό Κέντρο, και ως εκ τούτου να εντάσσονται στο ελληνικό μητρώο υποψήφιων ληπτών.

Θέλουμε, λοιπόν, να πούμε το εξής. Πρώτα απ’ όλα, δεδομένου ότι στην Ελλάδα υπάρχει μια ένδεια μοσχευμάτων, όπως και σε όλη την Ευρώπη, δεδομένου ότι πάρα πολλοί είναι οι συμπολίτες μας που περιμένουν χρόνια να πάρουν ένα μόσχευμα, θέλω να θίξουμε λίγο το εξής. Ναι, να νοσηλεύονται οι Κύπριοι ασθενείς, όχι όμως εις βάρος των Ελλαδιτών ασθενών. Διότι δεν θέλουμε εμείς να αποβεί εις βάρος των Ελλαδιτών η τυχόν μεταμόσχευση, η τυχόν νοσηλεία Ελληνοκυπρίων ασθενών. Χρησιμοποιώ τον όρο Ελληνοκυπρίων Ελλαδιτών, γιατί για εμάς και οι Κύπριοι είναι Έλληνες βασικά. Επομένως, λοιπόν, πολύ φοβόμαστε ότι με τον τρόπο με τον οποίο κυρώνεται η σύμβαση, με τον τρόπο που θα υλοποιηθεί θα υπάρξει ένα σοβαρό πρόβλημα εις βάρος των Ελλαδιτών ασθενών, το οποίο για εμάς θα πρέπει να προβλεφθεί. Είναι εξαιρετικά σημαντικό. Ναι, να νοσηλεύσουμε και από άλλες χώρες και από την Κύπρο, όχι όμως εις βάρος των Ελλαδιτών.

Μάλιστα, εδώ να πω ότι, επειδή μιλάει για ασθενείς που είναι από ευρωπαϊκές χώρες που διαμένουν μόνιμα και νόμιμα στην Κυπριακή Δημοκρατία, περιλαμβάνει φυσικά και αλλοδαπούς που είναι στην Κυπριακή Δημοκρατία. Εμείς, λοιπόν, έχουμε ένσταση γι’ αυτό το θέμα. Θα θέλαμε, πρώτα απ’ όλα, να μη διακινδυνεύσουν οι μεταμοσχεύσεις και η αναμονή των ασθενών στην Ελλάδα και στη συνέχεια να μπορέσουμε να νοσηλεύσουμε τους Κυπρίους. Δεν έχουμε κανένα πρόβλημα. Αυτή είναι η πρώτη μας ένσταση.

Η δεύτερη ένσταση, την οποία την είχαμε πει και στην επιτροπή, είναι στο άρθρο 11 παράγραφος 3 λέει που για τα κόστη. Λέει ότι τα υπόλοιπα κόστη που προκύπτουν, όπως η αεροπορική μεταφορά ομάδων και μοσχευμάτων, συντήρηση οργάνων κ.λπ., θα βαρύνουν το Ελληνικό Δημόσιο, τις ελληνικές μονάδες μεταμόσχευσης. Κατ’ αναλογία, θα ισχύει το αντίστροφο για αφαίρεση οργάνων στην επικράτεια της Ελληνικής Δημοκρατίας. Δηλαδή ουσιαστικά εδώ πέρα λέμε μεν για κάποια κόστη, αλλά δεν διευκρινίζεται πόσα είναι βασικά. Πρέπει να υπάρξει κάποια διευκρίνιση. Δεν είπαμε πως το κόστος θα πρέπει να αποτρέψει τη μεταμόσχευση, όμως να γνωρίζουν και οι Έλληνες φορολογούμενοι πόσο περίπου θα κοστίσει βασικά. Είναι κάτι πάρα πολύ σοβαρό για εμάς. Θα πρέπει όταν κυρώνουμε κάποιο νομοσχέδιο, κάποιους νόμους, να γνωρίζουμε και πόσο ακριβώς θα είναι το κόστος βασικά, περίπου, να έχουμε μια εικόνα βασικά.

Εμείς, λοιπόν, θεωρούμε ότι ναι μεν η συγκεκριμένη σύμβαση -το ίδιο λέμε και για τις μεταμοσχεύσεις νεφρού- ναι μεν αυτές οι συμβάσεις ουσιαστικά δημιουργούν ένα θεμέλιο για συνεργασία μεταξύ Ελλάδος και Κύπρου, όμως κατά την άποψή μας, με τον τρόπο τον οποίο υλοποιούνται ουσιαστικά μπορεί να δημιουργήσουν πρόβλημα στους Έλληνες ασθενείς, στους ασθενείς που νοσηλεύονται στην Ελλάδα και ουσιαστικά να καθυστερήσουν έτι περαιτέρω τις μεταμοσχεύσεις.

Εμείς θα θέλαμε να υπάρξει μεν μια μέριμνα για τους Κύπριους ασθενείς, όμως με κάποιες συγκεκριμένες προϋποθέσεις. Πρώτα απ’ όλα, να γνωρίζουμε ποιοι είναι. Το ένα είναι αυτό. Δεύτερον, εμείς θα θέλαμε να δοθεί προτεραιότητα στους Έλληνες ασθενείς, να μην διακινδυνεύσει η αναμονή τους εν όψει μεταμοσχεύσεων, δεδομένου ότι, όπως σας είπα και πριν, υπάρχει μεγάλη ένδεια μοσχευμάτων, υπάρχει μεγάλη αναμονή και κυρίως πολλές φορές μπορούν να κινδυνεύσουν και ζωές από αυτό εδώ.

Γι’ αυτούς, λοιπόν, τους λόγους εμείς ψηφίζουμε «παρών» και στις δύο κυρώσεις και ουσιαστικά θεωρούμε ότι θα πρέπει να υπάρξει κάποια βελτίωση.

Ευχαριστώ πάρα πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Δημητριάδη.

Τον λόγο έχει η ειδική αγορήτρια από την Πλεύση Ελευθερίας κ. Ελένη Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ, κύριε Πρόεδρε.

Θεσμικός φορέας της πολιτείας που ελέγχει και συντονίζει όλες τις διαδικασίες, από την ενημέρωση της ιδέας δωρεάς οργάνων έως και την ίδια τη μεταμόσχευση, αποτελεί ο Ελληνικός Οργανισμός Μεταμοσχεύσεων.

Στην Πλεύση Ελευθερίας έχουμε εκφράσει παντί τρόπω την ανάγκη εκστρατείας ενημέρωσης των πολιτών για τη δωρεά οργάνων, με έμφαση και στην ενίσχυση υποδομών που επιτρέπουν την ανάπτυξη ενός υγιούς εθνικού συστήματος λειτουργικού στην κατεύθυνση των μεταμοσχεύσεων οργάνων.

Με το εμπόριο οργάνων να ευδοκιμεί σε παγκόσμιο επίπεδο, εκεί που η απελπισία και η φτώχεια καλλιεργούνται σε θερμοκήπια εικονικής ευφορίας, η δική μας χώρα βρίσκεται σε εμβρυακό στάδιο στον τομέα των μεταμοσχεύσεων. Δηλωτικό του ότι η πολιτεία ολιγωρεί είναι ότι οι χρόνια πάσχοντες ασθενείς που χρήζουν μεταμόσχευσης, πολύ συχνά μεταβαίνουν σε χώρα του εξωτερικού, όπου το σύστημα δημόσιας υγείας μπορεί να ανταπεξέλθει σε σωτήριες επεμβάσεις.

Πώς θα μπορούσε βεβαίως να πείσεις σε κάτι τέτοιο το κράτος που, σε επιστολή-κόλαφο του Παρατηρητηρίου των Ηνωμένων Εθνών προς τον Πρωθυπουργό στις 8 Ιουλίου του 2024, εγκαλείται, διότι η Ελλάδα φέρεται ως μια χώρα όπου παραβιάζονται κατάφωρα τα ανθρώπινα δικαιώματα ευάλωτων γυναικών και βρεφών που γεννιούνται μέσα από προγράμματα παρένθετης μητρότητας στο πλαίσιο παρανόμων εμπορικών συναλλαγών; Έκθετη αναδείχτηκε μέσα από αυτή την έρευνα των Ηνωμένων Εθνών η ελληνική Αρχή Υποβοηθούμενης Αναπαραγωγής που εμφανίζεται να μην ασκεί εποπτεία στο πεδίο, επιτρέποντας τις κατάφωρες παραβιάσεις του διεθνούς δικαίου και των ανθρωπίνων δικαιωμάτων.

Συνειρμικά λοιπόν προς αυτή την κατεύθυνση τίθεται το ερώτημα αν ασκείται εποπτεία ως προς το ακανθώδες ζήτημα των μεταμοσχεύσεων, τη δωρεά οργάνων, τον απολογισμό ως προς τη ζήτηση, την προσφορά, τα κριτήρια διάθεσης των οργάνων μέσα από διαφανείς διαδικασίες και επαρκώς αιτιολογημένες εκθέσεις απόρριψης ή αποδοχής αιτημάτων με λογοδοσία, που δεν αφήνουν κανένα ερωτηματικό για παραβατικές συμπεριφορές.

Η υποστελέχωση των νοσοκομείων κάθε άλλο παρά μας ενθαρρύνει να πιστέψουμε στην ενδεδειγμένη λειτουργία εκείνου του εθνικού συστήματος υγείας που οραματιζόμαστε και που θα μπορούσε να ανταποκριθεί στη διενέργεια μεταμοσχεύσεων με την απαιτούμενη τεχνογνωσία, ιατρικό προσωπικό για την παρακολούθηση των ασθενών, αλλά και την πραγματοποίηση επεμβάσεων σε εκτέλεση των διεθνών προτύπων βιοηθικής, ασφάλειας και δεοντολογίας.

Στις 5-2-2025 έγινε γνωστό από τον δικηγόρο κ. Δημήτρη Χούλη ότι το απόγευμα της ίδιας ημέρας έγιναν δεκτά από το ΕΔΔΑ –Ελληνικό Δικαστήριο Δικαιωμάτων του Ανθρώπου- τα ασφαλιστικά μέτρα κατά της Ελλάδας, τα οποία κατέθεσαν τέσσερα ασυνόδευτα παιδιά που ήρθαν αντιμέτωπα με τις συνθήκες που επικρατούν στην -σε εισαγωγικά- «ασφαλή» ζώνη του –σε εισαγωγικά- «πρότυπου» camp της Σάμου. Πρόκειται για τέσσερα από τα τετρακόσια ογδόντα ασυνόδευτα παιδιά που μπόρεσαν να βρουν νομικό παραστάτη, καθώς βρίσκονται κλεισμένα στο camp για περισσότερους από δύο μήνες, μερικά τέσσερις και πέντε μήνες. Όλο αυτό το διάστημα δεν έχουν βγει, δεν έχουν πάει σχολείο, δεν έχουν ρούχα και παπούτσια, κοιμούνται στο πάτωμα, δεν έχουν πρόσβαση σε νερό, τουαλέτες.

Το Ευρωπαϊκό Δικαστήριο, μετά από αλληλογραφία με την Κυβέρνηση και το camp, κατέληξε μετά από δεκαπέντε μέρες ότι οι συνθήκες είναι άθλιες και πρέπει να διαταχθούν ασφαλιστικά μέτρα. Επικρατεί στο camp ψώρα, ανεμοβλογιά, ανοιχτές πληγές και δυσοσμία από τις φυσικές ανάγκες που γίνονται όπου μπορεί ο καθένας.

Η Ελλάδα, παρά το γεγονός ότι έχει λάβει χρήματα για να προστατεύει αυτά τα παιδιά, συνεχίζει την εγκατάλειψή τους σε αναγκαστικές θλιβερές συνθήκες. Δεν φροντίζει για την υγιεινή διαβίωση αυτών των ανήλικων -σε εισαγωγικά- «λαθρομεταναστών» -μας είπατε, χωρίς εισαγωγικά εσείς- και η λέξη αυτή που χρησιμοποίησε ο κ. Γεωργιάδης, αναφερόμενος σε αυτά τα παιδιά, δεν είναι λανθάνουσα βεβαίως. Δεν είναι τυχαίος αυτός ο χαρακτηρισμός. Η ακριβολογία σας είναι το ένδυμα της ιδεολογικής σας θέσης.

Το camp της Σάμου είναι υγειονομική βόμβα όχι μόνο για τους εκεί διαμένοντες πρόσφυγες, αλλά για ολόκληρο το νησί της Σάμου, το οποίο κινδυνεύει να καταστεί φυλακή όπου οι ασθένειες θα θερίζουν τον πληθυσμό της.

Το ΕΔΔΑ, με την αποδοχή των ασφαλιστικών μέτρων, ζητά από την Ελληνική Κυβέρνηση να παρέχει στους τέσσερις αιτούντες επαρκή τροφή, ρούχα και ιατρική φροντίδα, να διασφαλίσει την προστασία τους από κακομεταχείριση, να διευκολύνει την υποβολή ποινικών καταγγελιών και τη γρήγορη μετεγκατάστασή τους σε καταφύγιο για ασυνόδευτους ανηλίκους.

Η Ελλάδα θα ικανοποιήσει τις επιταγές του ΕΔΔΑ μόνον όσον αφορά τους αιτούντες, θεωρώντας ότι συμμορφώνεται στις δικαιικές επιταγές της Ευρώπης και έτσι εκπληροί τις υποχρεώσεις της απέναντι σε όλα τα προσφυγόπουλα που διαμένουν στον καταυλισμό; Όχι πως οι αυτόχθονες Έλληνες τυγχάνουν πολύ καλύτερης περίθαλψης στα νοσοκομεία του ΕΣΥ.

Και τα κατωτέρω δεν είναι εκτός θέματος, που μας είπατε ως πρόεδρος επιτροπής η κ. Σκόνδρα. Πάντοτε η αναφορά στις δραματικές συνθήκες υγειονομικής περίθαλψης της πλειοψηφίας των Ελλήνων πολιτών, όταν συζητείται οποιοδήποτε σχέδιο νόμου του Υπουργείου Υγείας, είναι εντός θέματος.

Εργαζόμενοι στο Νοσοκομείο «Αττικόν» καταγγέλλουν για μία ακόμη φορά τις εικόνες ντροπής που επικρατούν στις εφημερίες, με τους ασθενείς να περιμένουν σε ράντζα στους διαδρόμους. Στο «Αττικόν» λοιπόν, στην εφημερία που πραγματοποιήθηκε στις 4 Φεβρουαρίου, δεκάδες ασθενείς νοσηλεύτηκαν από την πρώτη στιγμή σε ράντζα, αφού δεν υπήρχε διαθέσιμο κρεβάτι. 4 Φεβρουαρίου 2025 στην Ελλάδα του συστήματος των αυτόχθονων ιθαγενών Ελλήνων, στο «Αττικόν», στις 12 το πρωί τελείωσαν τα φορεία του νοσοκομείου. Στις 9 το βράδυ δεσμεύτηκαν κρεβάτια από την παιδιατρική κλινική για να μετατραπούν και αυτά σε ράντζα στους ορόφους. Από τις διακόσιες είκοσι εισαγωγές, οι εκατόν σαράντα νοσηλεύονται στο διάδρομο. Από τις αρχές του ’25 έχουν νοσηλευτεί εννιακόσιοι ασθενείς σε ράντζα. Αν σε αυτά όλα προσθέσουμε και εκατομμύρια ανασφάλιστων που καθίστανται τέτοιοι από το τέλος του μήνα Φεβρουαρίου αν έχουν οφειλή άνω των 100 ευρώ προς τον ΕΦΚΑ, έχουμε την πλήρη εικόνα και την αιτία της αποτυχίας ενός κράτους που αδυνατεί να μας πείσει για το περιεχόμενο και την ουσία των προθέσεων και αποφάσεων.

Το προ ολίγων ημερών περιστατικό εικοσιεπτάχρονου με μηνιγγίτιδα, ο όποιος δεν έβρισκε κρεβάτι ΜΕΘ σε όλη την Κρήτη και τελικά εισήχθη στη ΜΕΘ του «Βενιζελείου» όταν άνοιξε κρεβάτι σε χώρο στις 3 το πρωί, που είχε να λειτουργήσει έναν χρόνο, αναδεικνύει το σοβαρό πρόβλημα της υποστελέχωσης και της ανεπάρκειας κλινών ΜΕΘ.

Παράλληλα, στο ίδιο νοσοκομείο η διοίκησή του αποφασίζει να ανοίξει και έκτη χειρουργική αίθουσα, χωρίς όμως το απαραίτητο προσωπικό, μέσα σε ένα περιβάλλον αναξιοκρατικού διορισμού σε θέσεις υπευθύνων αυτών που ως μόνη προϋπηρεσία διαθέτουν τη συμφωνία τους με τα σχέδια των Υπουργείων και των διοικήσεων για την επιχειρηματική λειτουργία των νοσοκομείων.

Η επένδυση του κράτους στις σχέσεις με ιδιώτες, φυσικά ή νομικά πρόσωπα που υποκαθιστούν το κράτος στις υποχρεώσεις του, σε ό,τι αυτό αφορά τις υποδομές για την υποδοχή, περίθαλψη και παρακολούθηση ασθενών με ανάγκη μεταμόσχευσης, αποδεικνύει την αποτυχία του. Γιατί στην υγεία και στην παιδεία δεν μπορεί να ισχύει «ό,τι πληρώνεις παίρνεις». Το ότι ηλικιωμένη πούλησε τα χωράφια της και έκανε δωρεά ένα ασθενοφόρο, τιμά την ίδια, δεν τιμά όμως το Ελληνικό Δημόσιο. Άρα πρέπει να γίνει σαφές ότι ο χώρος της υγείας όπως και της παιδείας δεν προσφέρεται για κερδοσκοπικές επιχειρήσεις.

Αυτό συνεπώς που διατυμπανίζουμε είναι η ανάγκη επαγρύπνησης γύρω από το ευαίσθητο θέμα μεταμοσχεύσεων, η οποία δεν εξακοντίζεται από καμία κύρωση σύμβασης, που επιφανειακά δημιουργεί την εικόνα φωτεινής παρέμβασης. Το 2024 είχαμε ρεκόρ μεταμοσχεύσεων. Πληροφορούμαστε ότι ο αριθμός των οργάνων που δωρούνται θα αυξηθεί πάρα πολύ, με βάση το κανονιστικό πλαίσιο για δωρεά οργάνων από κυκλοφορικό θάνατο, δηλαδή πριν από τον εγκεφαλικό θάνατο που έχει νομοθετηθεί ήδη από τον Μάρτιο του 2023, αλλά ακόμη δεν εφαρμόζεται στην Ελλάδα.

Όπως ανακοινώθηκε από τον ομότιμο καθηγητή ΕΚΠΑ και Πρόεδρο του Ωνασείου κ. Γιάννη Μπολέτη, μέσα στο 2025 θα προχωρήσει και η χώρα σε τέτοιες μεταμοσχεύσεις, δηλαδή σε στάδιο δωρητή προ του εγκεφαλικού θανάτου. Γνωρίζουμε πότε θα συμβεί να προσδιοριστεί το σχετικό κανονιστικό πλαίσιο; Είναι βέβαιο πως η ευρύτερη υιοθέτηση της συγκεκριμένης διαδικασίας θα αυξήσει σημαντικά τον αριθμό των καρδιών που είναι διαθέσιμες για μεταμόσχευση σώζοντας ζωές.

Δεν έχουν όμως ακόμη σε παγκόσμια κλίμακα δοθεί ικανοποιητικές απαντήσεις σε επίπεδο νομικής και ιατρικής επιστήμης, καθώς και βιοηθικής. Ποιος ο ορισμός του θανάτου; Πού πρέπει να μπει αυτή η λεπτή ευθεία κόκκινη γραμμή, η οποία χωρίζει το θάνατο με τη ζωή, αλλά και τι επιτρέπεται να κάνουν οι γιατροί σε αυτά τα τελευταία λεπτά;

Ευχόμαστε και ελπίζουμε η δική μας πολιτεία να αφουγκραστεί όλους εκείνους τους βάσιμους προβληματισμούς και να λειτουργήσει με βάση όχι το υλικό κέρδος, αλλά επί της χρυσής τομής μεταξύ της αγωνίας όσων αναμένουν καρδιακά μοσχεύματα και των τεκμηριωμένων επιστημονικών απόψεων που τυχόν απορρίψουν τη νέα μέθοδο.

Τέλος, έχουμε δει πολύ συχνά τα ιδιωτικοοικονομικά κριτήρια να επικαλύπτουν τις υποχρεώσεις του κράτους και δυστυχώς έχουμε δει να μην υφίσταται ισοτιμία τόσο στη δικαιοσύνη όσο και στην υγεία και στην παιδεία στις κοινωνικές διαστρωματώσεις.

Κλείνω με ένα αρνητικό παράδειγμα, για να εκπέμψω ένα μήνυμα που αφορά το πώς αντιλαμβάνεται η κοινωνία αυτό που η παρούσα νομοθετική εξουσία επιλέγει εκφράζοντας συνολικά την πολιτική της. Πριν λίγες μέρες συμπληρώθηκαν εκατόν είκοσι έξι χρόνια από τον θάνατο του Ανδρέα Συγγρού. Ο θάνατός του τιμήθηκε από την τότε κυβέρνηση Ζαΐμη με την παρουσία βασιλιά, Υπουργών, κρατικών αξιωματούχων και χιλιάδων πολιτών κλείνοντας ακόμα και τα σχολεία σε ένδειξη πένθους για τρεις ημέρες, ενώ ματαιώθηκαν εκδηλώσεις αποκριάς. Ήταν εκείνος που δώρισε στη χώρα και τους πολίτες το άλλοτε πτωχοκομείο και σήμερα το Νοσοκομείο «Συγγρός».

Όμως, αυτό που η ιστορία επίσης θυμάται είναι ότι ο Συγγρός σχεδίασε και έπραξε την πρώτη μεγάλη χρηματοπιστωτική απάτη της ελληνικής ιστορίας. Όταν αγόρασε τα ορυχεία του Λαυρίου -της πόλης μου- διέδωσε ψευδώς ότι βρέθηκαν κοιτάσματα χρυσού. Με αύξηση μετοχικού κεφαλαίου της εταιρείας του εξέδωσε εκατομμύρια μετοχές που πούλησε σε καλόπιστους πολίτες που δεν δίστασαν να ρευστοποιήσουν κινητές, ακίνητες περιουσίες τους, επιχειρήσεις και οικογενειακά κειμήλια για να γίνουν μετοχές.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Δώστε μου ένα λεπτό ακόμα, κύριε Πρόεδρε.

Έναν χρόνο αργότερα η εταιρεία χρεοκόπησε. Ο κόσμος έχασε τις οικονομίες του και τις περιουσίες του, με τον Συγγρό να έχει σωρεύσει τις μικροοικονομίες και των πιο χαμηλών οικονομικών στρωμάτων του πληθυσμού. Με κέρδη τουλάχιστον 16 εκατομμυρίων θα μπορούσαν να έχουν κτιστεί εκατόν σαράντα τουλάχιστον πτωχοκομεία. Είναι ένα μέρος της ιστορίας των Λαυρεωτικών που δηλώνει την αλαζονεία της εξουσίας, τη δύναμη που αποκτά κανείς με την εξαπάτηση, αλλά και την εξυπηρέτηση ιδιωτικοοικονομικών συμφερόντων που πόρρω απέχουν από τις αρχές της αλληλεγγύης, της ποιότητας, της ασφάλειας, της διαφάνειας, αρχές που στον τομέα του ευαίσθητου θέματος των μεταμοσχεύσεων προϋποθέτουν την ύπαρξη και λειτουργία ενός σαφούς μηχανισμού ελέγχου και αξιολόγησης των πεπραγμένων.

Όλοι οι Έλληνες θα μπορούσαν ίσως και αγόγγυστα να υπομείνουν τον ζυγό της εξαθλίωσης στην οποία περιήλθαν τα τελευταία χρόνια, εάν οι μεγαλοσχήμονες κάθε είδους -πολιτικοί, ιερωμένοι- συνωστίζονταν μαζί τους για μία θέση σε ράντζο, για ένα πλέον γρήγορο ραντεβού σε γιατρό, αναμένοντας τέσσερις έως εννέα ώρες στα επείγοντα σε ένα εφημερεύον, ακόμη και αν το πρόβλημα υγείας των κεφαλών του έθνους, αν τη χρήζουσα άμεσης, αδήριτης περίθαλψης πάθησή τους προκάλεσε μία αγκωνιά που επιφέρει ένα τσιρότο, ή ένα γαλακτοκομικό προϊόν χωρίς τη συσκευασία του σε αριστοκρατικής συνοικίας φαγοποτείο. Οι ιθαγενείς, όμως, έχουν πλέον εμπεδώσει ότι ναι, όλα τα ζώα είναι ίσα, αλλά μερικά είναι πιο ίσα από τα άλλα.

Και μία λέξη για το σοκαριστικό γεγονός της ανεύρεσης του πτώματος του νεκρού Βασίλη Καλογήρου. Οι πρώτες λέξεις που ήρθαν στην επιφάνεια του δίσκου της δικής μου μνήμης είναι μια άλλη ρήση του Υπουργού Δικαιοσύνης, του κ. Φλωρίδη, όχι η γνωστή, «όποιος μιλάει για το μπάζωμα είναι για τα μπάζα», η λιγότερο γνωστή, αλλά εξίσου εντυπωσιακή, «όποιος τα βάζει με το κράτος το κράτος τον συνθλίβει», αυτό έχει πει. Έχει συντριβεί αρκετά η οικογένεια Καλογήρου-Αποστολάκη; Έχει συντριβεί, πιστεύετε, αρκούντως καθένας από εμάς με το μήνυμα, που επιλέχθηκε να σταλεί σε δεδομένο χρόνο, σε συγκεκριμένο τρόπο; Την απάντηση θα παίρνετε διαρκώς τόσο από την Πλεύση Ελευθερίας όσο και από τη λαϊκή κατακραυγή που θα πλημμυρίσει και πάλι τους δρόμους στις 28 Φεβρουαρίου, δύο χρόνια μετά το αποτρόπαιο έγκλημα της αδιαφορίας, της ανευθυνότητας, της συγκάλυψης, της σκευωρίας.

**ΠΡΟΕΔΡΕΥΩΝ (Ιωάννης Πλακιωτάκης):** Τελικά, τι ψηφίζετε;

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Θα το πούμε μέχρι το τέλος.

**ΑΘΑΝΑΣΙΟΣ ΠΛΕΥΡΗΣ:** Έχουν προβληματιστεί.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ειρωνεύεστε;

**ΑΘΑΝΑΣΙΟΣ ΠΛΕΥΡΗΣ:** Όχι, άλλα έπρεπε να πείτε τι θα ψηφίσετε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Έχουμε περιθώριο μέχρι τη λήξη.

**ΑΘΑΝΑΣΙΟΣ ΠΛΕΥΡΗΣ:** Αυτό λέω, άρα, είστε προβληματισμένοι.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο ειδικός αγορητής από τη Νίκη, ο κ. Νικόλαος Παπαδόπουλος.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κύριε Πρόεδρε, κυρίες και κύριοι συνάδελφοι, επιτρέψτε μου να ξεκινήσω εκφράζοντας και εγώ τα συλλυπητήριά μου στον αγαπητό μας αδερφό και συναγωνιστή Γεώργιο Αποστολάκη, που σαν πολύεδρος αδάμας λάμπρυνε τη Νίκη μας και το Ελληνικό Κοινοβούλιο. Η οικογένεια της Νίκης και εγώ προσωπικά ευχόμαστε εγκάρδια συλλυπητήρια για τον αδόκητο χαμό και την άγρια δολοφονία του αγαπημένου του ανιψιού Βασιλείου. Ο Θεός και η Παναγία μητέρα του να παρηγορήσει τους γονείς, τη μητέρα και τον πατέρα του Βασίλη. Είμαστε βέβαιοι ότι αυτή την ώρα αναπαύεται στον παράδεισο του Κυρίου μας ημών Ιησού Χριστού μετά των αγίων και των αγγέλων του.

Να γνωρίζεις, αδελφέ μου Γιώργο, ότι θα είμαστε πάντα στο πλευρό σου, έως ότου ο Κύριος αποκαλύψει τους κακόψυχους δολοφόνους που αφαίρεσαν τη ζωή ενός άκακου νεαρού άντρα, σκορπίζοντας κακία, φόβο, ανησυχία, αλλά και θυμό σε ολόκληρη την πατρίδα μας, την ορθόδοξη και χριστιανική Ελλάδα μας! Να είναι ευλογημένο!

Το παρόν νομοσχέδιο επιφανειακά και επιπόλαια προσπαθεί, κυρίες και κύριοι, να θίξει θέματα εξόχως σοβαρά για την υγεία και την αξιοπρέπεια, το ήθος και την πίστη του ελληνικού λαού. Δεν γίνεται έτσι, κύριοι της Κυβέρνησης, δεν πρέπει να τσαλαβουτάμε παντού και σε όλα, χωρίς καμία διάκριση.

Μιλάμε για το κατ’ εξοχήν ευαίσθητο θέμα των μεταμοσχεύσεων. Λυπάμαι που το λέω, αλλά δεν σας έχουμε καμία απολύτως εμπιστοσύνη. Είμαστε βέβαιοι ότι δεν μπορείτε να χειριστείτε θέματα τόσο σοβαρά, όπως οι μεταμοσχεύσεις. Έτσι απορώ γιατί φέρατε προς κύρωση μία τέτοια σύμβαση εδώ στη Βουλή.

Η μεταμόσχευση, κυρίες και κύριοι, συνιστά μια κορυφαία πράξη αλτρουισμού και φιλαλληλίας. Είναι θέματα εξόχως σοβαρά και σύνθετα, άπτονται της επιστήμης, της θεολογίας, της βιοηθικής, της τεχνολογίας, της νομικής επιστήμης και της παρανομίας, με την εμπορία των οργάνων που ανθεί παγκοσμίως. Εσείς δώσατε εξετάσεις εδώ σε αυτό το Κοινοβούλιο και οικτρά αποτύχατε παταγωδώς.

Πρώτον, υποστηρίζατε μέχρι προχθές ότι υπάρχουν δεκάδες φύλα, κάθε σεξουαλική διαστροφή και φύλο. Πόσα φύλα, αλήθεια, δέχεστε τώρα; Πόσα επί Μπάιντεν και πόσα τώρα επί Τραμπ; Δεν ξέρετε. Σταυροκοπηθείτε όσο θέλετε, να δούμε, εύχομαι ο Θεός να σας φωτίσει.

Δεύτερον, βαφτίσατε τις επιθυμίες δικαιώματα, έτσι ο Βρασίδας να μπορεί να αυτοπροσδιορίζεται όπως θέλει. Θέλει να γίνει μητέρα για να καλύψει το μητρικό ένστικτο που ένιωσε ότι ανάβει ξαφνικά μέσα του, αγνοώντας τα δικαιώματα των παιδιών, των αθώων παιδιών που δεν σκέφτεστε πού τα δίνετε.

Στη διαχείριση της πανδημίας, κύριε Πλεύρη, αποδείξατε πόσο επικίνδυνοι είστε για τη δημόσια υγεία με τα αλλοπρόσαλλα μέτρα που εφαρμόσατε που ποτέ άλλοτε -και σε πολύ χειρότερες πανδημίες- κανείς γιατρός δεν σκέφτηκε να πάρει αυτά τα μέτρα. Επιτεθήκατε στον ελληνικό λαό καταστρέφοντας όχι μόνο την υγεία του, αλλά και την οικονομία της χώρας, με αποκορύφωμα τον υποχρεωτικό εμβολιασμό.

Καταπατήθηκε κάθε αίσθημα δικαίου, επιστήμης, δημοκρατίας, συνταγματικότητας με τα εμβόλια της ευθανασίας, κύριε Πλεύρη μου, τα γονιδιακά mRNA εμβόλια που αποδεκατίζουν τον πληθυσμό όχι μόνο της χώρας μας, αλλά εδώ καταγράφονται διπλάσιοι θάνατοι από τις γεννήσεις στον τόπο μας. Αναρωτιέμαι τι έγινε; Είχαμε καμία επίθεση από εξωγήινους από τον Άρη; Γιατί έχουμε αυτά τα δημογραφικά, τους μακροδημογραφικούς δείκτες; Γιατί; Πρέπει σε αυτά να μας απαντήσουν οι επιστήμονες, η επιτροπή των ακαταδίωκτων φίλων σας σαφώς πρέπει να πάρει θέση και να υποστούν τις συνέπειες που τους αξίζουν. Ακαταδίωκτο έχουν μόνο όσοι έχουν το ακαταλόγιστο.

Όταν αντιδράσαμε κατά της υποχρεωτικότητας και στην παράνοια των γονιδιακών εμβολίων που ποτέ δεν πήραν επίσημη άδεια από την επιστήμη ούτε καν για την εφαρμογή τους σε καρκινοπαθείς τελικού σταδίου, είδαμε την Κυβέρνηση Μητσοτάκη να υποχρεώνει τα νεαρά παιδιά, εγκύους, φοιτητές, αθλητές, υγειονομικούς να κάνουν το μπόλι. Να δω τώρα τι θα κάνετε, πώς θα απολογηθείτε στον ελληνικό λαό. Η αλήθεια δεν κρύβεται για πάντα.

Και σήμερα ανατέλλει εκ δυσμών, κύριε Πλεύρη. Όλα τα βγάζουν όλα στα φόρα από εκεί, θα δείτε τι θα γίνει. Τέλος πάντων, είχα πολλά να πω, αλλά ο χρόνος δεν με παίρνει και θα επεκταθώ στο νομοσχέδιο.

Στην προηγούμενη επιτροπή, κυρίες και κύριοι συνάδελφοι, αναφέρθηκα στις μεταμοσχεύσεις και το πόσο σημαντικές είναι, ειδικά για τις μεταμοσχεύσεις νεφρού είπαμε πόσο βοηθούν την υγεία αυτών των ανθρώπων, πόσο σημαντικές είναι -να μην επανερχόμαστε- και για το κόστος ακόμη, αλλά και το ότι υπάρχει συνέχεια περισσότερη ανάγκη για μοσχεύματα, γιατί η νεφρική ανεπάρκεια τελικού σταδίου στη χώρα μας φαίνεται ότι έχει αυξημένους δείκτες λόγω των φαρμάκων. Τα είπαμε.

Το πρόβλημα δεν είναι με τους ζώντες δότες, το πρόβλημα είναι με αυτά που λέμε «πτωματικά μοσχεύματα». Σας μίλησα για τα είδη του θανάτου. Από πτωματικό δότη, όμως, δεν είπαμε πολλά πράγματα και θεωρώ υποχρέωσή μου να πω μερικά πράγματα. Σας μίλησα, βέβαια, για τους τύπους του θανάτου. Σας είπα για τον βιολογικό θάνατο που όλοι ξέρουμε. Σας επισήμανα -και θα το ξαναπώ σήμερα- για τον πνευματικό θάνατο που συμβαίνει πολλές φορές πολύ πριν τον βιολογικό θάνατο και είναι ασύγκριτα χειρότερος από τον βιολογικό θάνατο, γιατί αν δεν αποκατασταθεί με μετάνοια, οδηγεί στην αιώνια διάσταση με τον Θεό και αυτό είναι τραγικό. Σας είπα ότι και τα έθνη και τα κοινοβούλια έχουν τα ίδια κουσούρια με τους ανθρώπους, γίνονται και αυτά υπερήφανα και με οίηση.

Και εμείς το ζήσαμε εδώ, το βιώσαμε με τα νομοθετήματα περί των ΛΟΑΤΚΙ. Πρέπει όσο είστε στην εξουσία να επανορθώσετε, να μετανοήσετε για αυτό το αίσχος που θα σας βαρύνει εις τον αιώνα, όπως και για την προδοσία της Μακεδονίας. Εμπρός, λοιπόν, πεδίο δόξης λαμπρό να καταργήσετε αυτά τα δύο επαίσχυντα νομοθετήματα.

Σε ό,τι αφορά τώρα στον κλινικό θάνατο, δεν ξέρω αν μπορούμε να μιλήσουμε -για τον ελληνικό λαό θα μιλήσω, όχι για εσάς- για σοβαρά θέματα στο πλαίσιο αυτά των νομοσχεδίων. Εδώ, όμως, να σας αναφέρω ορισμένες σοβαρές επιστημονικές αλήθειες και ενστάσεις, που σε πολλά μέρη του κόσμου ακόμα με αξιοπιστία δεν έχουν απαντηθεί.

Δεν υπάρχει παγκόσμια consensus conference που λέμε, θέσεις ομοφωνίας.

Η ανάγκη για τη νομιμοποίηση των μεταμοσχεύσεων ξέρετε πότε δημιουργήθηκε, κυρίες και κύριοι; Θα σας πω. Δημιουργήθηκε όταν έγινε η πρώτη μεταμόσχευση καρδιάς στη νότια Αφρική από τον καθηγητή Μπέρναρντ το 1967. Και λίγο μετά, για να προλάβει και η υπερδύναμη των Ηνωμένων Πολιτειών γιατί έκανε και αυτή στη Νέα Υόρκη μια μεταμόσχευση καρδιάς και ξεσηκώθηκε θύελλα αντιδράσεων από όλο τον κόσμο, από την ανατολή ως τη δύση, τότε τι σκέφτεται; Τι κάνει η πολιτική όταν δεν έχει να κάνει κάτι και σηκώνει ψηλά τα χέρια; Τι κάνει; Επιτροπή κάνει. Έτσι έκανε, λοιπόν, το 1968 μια ad hoc committee, επιτροπή, η οποία για να δικαιολογήσει όλο αυτό, βρήκε και θεσμοθέτησε τον ορισμό και νομικά του εγκεφαλικού θανάτου.

Όπως ξέρετε, η καρδιά -για αυτό το όργανο μόνο μιλάμε, είπαμε για τους νεφρούς, είπαμε για τη μεταμόσχευση του μυελού των οστών, για τόσες άλλες μεταμοσχεύσεις- για να ληφθεί, όταν στήνονται τα χειρουργεία δίπλα, πάλλεται στον δότη. Η καρδιά πάλλεται και ο γιατρός που τη λαμβάνει -το έχω ζήσει αυτό το πράγμα, το έχω δει- έχει μεγάλο σθένος. Όταν παίρνεις μια καρδιά ενός ανθρώπου, τον βάζεις και σε βιολογικό θάνατο εκείνη την ώρα.

Τα παραδείγματα είναι πολλά και στο διαδίκτυο μπορείτε να δείτε άτομα που θεωρούνταν κλινικά νεκρά να γίνονται καλά. Σας ανέφερα προχθές παραδείγματα. Και το επιστημονικό περιοδικό «Neurologist», το οποίο είναι παγκόσμιο περιοδικό όλων των νευρολόγων, το 2002, το 2008 έχει δημοσιεύσει εμπεριστατωμένες μελέτες που τεκμηριώνουν σαφώς ότι υπάρχουν πολλές ασάφειες και άλυτα ζητήματα στη χρήση του όρου του «κλινικά νεκρού» και του «εγκεφαλικού θανάτου».

Αρχικά, λοιπόν, η Επιτροπή της Μινεσότα για να οριστεί εγκεφαλικός θάνατος απαιτούσε ηλεκτροεγκεφαλογράφημα -δηλαδή ότι καταργήθηκε η ηλεκτρική δραστηριότητα του εγκεφάλου- και αγγειογραφικά για να δει αν υπάρχει κυκλοφορία στον εγκέφαλο. Αυτά, επειδή δεν μπόρεσαν ποτέ να αξιολογηθούν τα κριτήρια και να βρεθούν, τα κατάργησαν και έτσι ο εγκεφαλικός θάνατος ορίζεται μόνο κλινικά με τα γνωστά τεστ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα δύο λεπτά, κύριε Πρόεδρε, δώστε μου, γιατί είναι σοβαρά θέματα αυτά.

Υπάρχουν πολλές μελέτες. Θα σας αναφέρω μόνο μια μελέτη που πολλές φορές ο αγαπητός μας καθηγητής από το Αριστοτέλειο, σπουδαίος άνθρωπος, ο Κωνσταντίνος Καρακατσάνης, μας την είχε δείξει στο Αριστοτέλειο. Η μελέτη αναφέρει ενενήντα τρία παιδιά που διαγνώστηκαν σε μεγάλο κέντρο στις Ηνωμένες Πολιτείες ότι ήταν εγκεφαλικά νεκρά, έγινε μετά επαναξιολόγηση από έμπειρο νευρολογικό τιμ, νευρολόγους, και ενώ αυτοί οι γονείς είχαν συμφωνήσει να δοθούν τα παιδιά τους για δωρεά οργάνων, βρέθηκε από το τιμ ότι για το 22% των παιδιών η διάγνωση ήταν εσφαλμένη.

Γιατί τα λέω όλα αυτά; Για να καταλάβετε ότι αυτά τα νομοθετήματα είναι τόσο σοβαρά και το ζητούμενο είναι οι μεταμοσχεύσεις να δίνουν ζωή και όχι να παίρνουν ζωή και να διαπράττονται φόνοι.

Στις μεταμοσχεύσεις των διπλών οργάνων, όπως είπαμε, δεν έχουμε πρόβλημα.

Και, τέλος, θα ήθελα να σας αναφέρω ότι με έκπληξη είδα ένα δημοσίευμα από τόσα αλλά για να πω «παρών» σε αυτό το νομοσχέδιο, γιατί σας είπαμε «ναι» στη νοοτροπία αυτή των μεταμοσχεύσεων, όχι όμως στους φόνους. Ναι, αλλά πρέπει να αναφερθώ σε ένα δημοσίευμα χτες που κυκλοφόρησε σε πάρα πολλά έγκριτα sites με τίτλο «Ντοκουμέντο. Το ρεπουμπλικανικό κόμμα των ΗΠΑ στοχεύει δώδεκα ελληνικούς φορείς και ιδρύματα για την κατηγορία ότι δρουν κατά των αμερικανικών συμφερόντων αφού δαπανούν μέσω της Αμερικανικής Πρεσβείας χρήματα για την προώθηση της woke ατζέντας» και μέμφονται τον ίδιο τον Πρωθυπουργό Μητσοτάκη διότι υπέκυψε στις πιέσεις του Άντονι Μπλίνκεν και μετά μανίας προώθησε την woke ατζέντα από την Επιτροπή Σισιλιανού και εντεύθεν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε παρακαλώ.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Σε ένα λεπτό τελειώνω.

Ανάμεσα στα ιδρύματα -ακούστε- είναι το Ίδρυμα Ωνάση, η Στέγη Ωνάση, το Ίδρυμα Σταύρος Νιάρχος. Είναι τα δύο ιδρύματα που μας κάνουν τις πολλές δωρεές και κάθε τόσο τους χειροκροτούμε. Δεν ξέρω τι γίνεται.

Πολλοί βοηθούν το Υπουργείο Υγείας, το ΕΛΙΑΜΕΠ, το Αμερικανικό Κολλέγιο, το Solidarity Now. Ακούστηκε και ότι αφού πήρατε το εργαστήριο της ιστοσυμβατότητας, του σπουδαίου αυτού εργαστηρίου από το Νοσοκομείο «Γεώργιος Γεννηματάς» και το μεταθέσατε στο Ωνάσειο Νοσοκομείο, τώρα προωθούνται οι μεταμοσχεύσεις της Κύπρου σε αυτό.

Εμείς θέλουμε ένα ισχυρό δημόσιο ΕΣΥ και για τις μεταμοσχεύσεις. Λοιπόν, οι μεταμοσχεύσεις -σας το ξαναλέω- πρέπει να δίνουν ζωή και υγεία στον ελληνικό λαό και δεν προσφέρονται για νομοθετήματα του αέρος.

Η ψήφος μας είναι «παρών», κύριε Πρόεδρε.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Παπαδόπουλο.

Τον λόγο έχει ο ειδικός αγορητής από την Νέα Αριστερά, ο κ. Οζγκιούρ Φερχάτ.

**ΟΖΓΚΙΟΥΡ ΦΕΡΧΑΤ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, καλούμαστε σήμερα στην Ολομέλεια να συζητήσουμε δύο σχέδια νόμου του Υπουργείου Υγείας.

Το πρώτο αφορά στην κύρωση της συμφωνίας μεταξύ του Υπουργείου Υγείας της Ελληνικής Δημοκρατίας και του Υπουργείου Υγείας της Κυπριακής Δημοκρατίας στον τομέα των μεταμοσχεύσεων. Κυρίως αφορά στη μεταμόσχευση πνευμόνων σε συνεργασία με το Ωνάσειο Καρδιοχειρουργικό Κέντρο.

Το δεύτερο αφορά στη κύρωση της συμφωνίας μεταξύ του Υπουργείου Υγείας της Ελληνικής Δημοκρατίας και του Υπουργείου Υγείας της Κυπριακής Δημοκρατίας στον τομέα των διασταυρούμενων μεταμοσχεύσεων νεφρού στο Λαϊκό Νοσοκομείο, όπου πράγματι γίνεται μια πολύ μεγάλη και επιτυχημένη προσπάθεια με ογδόντα περίπου μεταμοσχεύσεις από ζώντες δότες τον χρόνο. Μάλιστα, πρόκειται για αποτελέσματα που φέρουν τη χώρα μας σχετικά ψηλά στην Ευρώπη στους ζώντες δότες που αφορούν στο νεφρό.

Αρχικά στην τοποθέτησή μας θεωρούμε πολύ σημαντικό να αναφέρουμε τη σπουδαιότητα της μεταμόσχευσης οργάνων που σίγουρα πρέπει να αποτελεί εθνική υπόθεση και που απαιτεί κοινωνικές και πολιτικές συναινέσεις και τη συστράτευση όλων μας, της πολιτείας, των πανεπιστημίων, του επιστημονικού κόσμου και των κοινωνικών φορέων. Επιπλέον, θεωρούμε ότι η πολιτεία οφείλει να δίνει μεγάλη έμφαση στο ζήτημα των μεταμοσχεύσεων, ώστε να γίνει όντως πολιτική προτεραιότητα και να ακολουθεί τη γενική γραμμή για καθολική και ισότιμη κάλυψη των αναγκών υγείας των πολιτών μέσα από ένα αναβαθμισμένο και ισχυρό δημόσιο σύστημα υγείας, το οποίο θα μπορεί να ανταποκρίνεται στις σύγχρονες και επικαιροποιημένες απαιτήσεις.

Προς την κατεύθυνση μιας ολοκληρωμένης εθνικής μεταμοσχευτικής πολιτικής είχε δρομολογηθεί από την προηγούμενη κυβέρνηση η δημιουργία του Εθνικού Μεταμοσχευτικού Κέντρου από το Ίδρυμα Ωνάση και η ύπαρξη για πρώτη φορά εθνικού σχεδίου για τις μεταμοσχεύσεις. Αυτές οι παρεμβάσεις έχουν αφήσει ένα καλό αποτύπωμα παρά την απροθυμία της Κυβέρνησής σας να ενισχύσει το Εθνικό Σύστημα Υγείας.

Αν από την αρχή της διακυβέρνησής σας είχατε αντιμετωπίσει σοβαρά το θέμα των μεταμοσχεύσεων και είχατε προχωρήσει στην ενίσχυση και χρηματοδότηση του ΕΟΜ, όχι από το Ταμείο Ανάκαμψης που δεν έχει συνέχεια, αλλά με σταθερή χρηματοδότηση από τον κρατικό προϋπολογισμό, αν είχατε ενισχύσει το δημόσιο σύστημα υγείας αντί να το αφήνετε σε συνθήκες λειτουργικής κατάρρευσης, αν είχατε προχωρήσει στην τοποθέτηση τοπικών συντονιστών σε όλη τη χώρα και σε ενίσχυση των μονάδων εντατικής θεραπείας, καθώς δεν υπάρχει κανένα επιτυχημένο σύστημα μεταμοσχεύσεων στο κόσμο που να μη βασίζεται σε μεγάλο βαθμό στους τοπικούς συντονιστές και στη συνεργασία τους με τους ιατρούς των ΜΕΘ, θα ήμασταν πολύ πάνω από το 10,7, όπως μας είπε στην επιτροπή ο Υπουργός. Και εμείς αυτό το χαρακτηρίζουμε ως μια χαμένη ευκαιρία για τη χώρα μας.

Παρά το γεγονός, όμως, ότι υπάρχει αύξηση των δοτών τον τελευταίο χρόνο, αν και ακόμα είμαστε σε χαμηλά ποσοστά συγκριτικά με άλλες ευρωπαϊκές χώρες και έχουμε δρόμο να βαδίσουμε, ταυτόχρονα αυξάνονται συνεχώς οι ασθενείς που χρειάζονται μεταμόσχευση.

Χαρακτηριστικό παράδειγμα της αύξησης των αναγκών είναι ότι η χώρα μας βρίσκεται στην πρώτη θέση στην Ευρώπη σε νέες περιπτώσεις χρόνιας νεφρικής ανεπάρκειας ανά εκατομμύριο πληθυσμού, δηλαδή το 10% περίπου του συνολικού πληθυσμού.

Αιτίες για την περιορισμένη προσφορά οργάνων είναι κατά βάση η άγνοια, οι προκαταλήψεις, αλλά και ένα υποστελεχωμένα και υποχρηματοδοτούμενο δημόσιο σύστημα υγείας που το καθιστούν αφιλόξενο παρά τις φιλότιμες προσπάθειες των εξαιρετικών επιστημόνων των δημόσιων νοσοκομείων.

Οι αιτίες για τη συνεχή αύξηση των ασθενών που χρειάζονται μόσχευμα αφορούν κυρίως την αδιαφορία της πολιτείας για δράσεις δημόσιας υγείας σε εθνικό και τοπικό επίπεδο, στην έλλειψη προγραμμάτων προαγωγής της υγείας με στόχο την ενημέρωση του γενικού πληθυσμού σε συνολικότερα θέματα υγιεινής και ζωής, για ευαισθητοποίηση και αλλαγή συμπεριφοράς, αλλά και στην έλλειψη προγραμμάτων πρόληψης, τα οποία πρέπει να είναι καθολικά και να αφορούν στον προσυμπτωματικό έλεγχο με κύριο σκοπό την πρώιμη διάγνωση.

Από τη δική μας οπτική υποστηρίζουμε ότι σε έναν τόσο ευαίσθητο και ζωτικής σημασίας τομέα, όπως είναι αυτός των μεταμοσχεύσεων, απαιτείται εθνική στρατηγική, ενισχυμένη χρηματοδότηση και στελέχωση με εξειδικευμένο προσωπικό του ΕΟΜ, μέριμνα για αύξηση μοσχευμάτων, ενίσχυση της κουλτούρας της δωρεάς οργάνων, ενημέρωση και ευαισθητοποίηση των πολιτών, γενναία λειτουργική υποστήριξη των μονάδων εντατικής θεραπείας, κίνητρα για το προσωπικό που εμπλέκεται στην προετοιμασία της μεταμόσχευσης, συντονιστές μεταμοσχεύσεων σε όλη τη χώρα, σχέδιο στοχευμένης πρόληψης και περιορισμού της ζήτησης μοσχευμάτων και μέτρα οικοδόμησης εμπιστοσύνης των πολιτών στο σύστημα των μεταμοσχεύσεων, αλλά και γενικότερα στο δημόσιο σύστημα υγείας. Και, βέβαια, γενναία επένδυση στο δημόσιο σύστημα υγείας, μείωση των υγειονομικών ανισοτήτων και εμπέδωση της σπουδαιότητας των δράσεων προαγωγής, πρόληψης και δημόσιας υγείας.

Με ανάλογες παρεμβάσεις μπορούμε να προσεγγίσουμε τους μέσους όρους των ευρωπαϊκών χωρών. Βέβαια, δεν πρέπει να ξεχνάμε ότι ο μέσος όρος των δαπανών για την υγεία στην Ευρωπαϊκή Ένωση είναι στο 7,6% του ΑΕΠ, ενώ στη χώρα μας έχει πέσει στο 5,43%. Και αυτό είναι κάτι που τονίζουμε, γιατί όλα έχουν τη σημασία τους.

Αναφορικά με τις συμφωνίες μεταξύ του Υπουργείου Υγείας της Ελληνικής και Κυπριακής Δημοκρατίας στον τομέα των μεταμοσχεύσεων και των διασταυρούμενων μεταμοσχεύσεων νεφρών, χαιρετίζουμε κάθε προσπάθεια συνεργασίας των δύο χωρών στον τομέα της υγείας. Μας ευαισθητοποιεί η ανάγκη στήριξης των ασθενών, η βελτίωση της ποιότητας ζωής τους και, εν τέλει, η ίδια τους η ζωή. Είναι προς μία θετική κατεύθυνση η ενίσχυση των δυνατοτήτων και των δύο χωρών στην εύρεση συμβατών δοτών για μεταμοσχεύσεις, καθώς διευρύνονται οι πιθανότητες σωτηρίας για όσους ασθενείς δεν έχουν συμβατό δότη εντός της χώρας τους. Μάλιστα, από τη στιγμή που η παγκόσμια κοινότητα στρέφεται όλο και περισσότερο προς την κατεύθυνση της διεύρυνσης της δεξαμενής των ζώντων δοτών και βέβαια κάτω από την επιστημονική καθοδήγηση οι ασθενείς για τους οποίους υπό άλλες συνθήκες θα ήταν δύσκολο, ακόμη και ανέφικτο, να προβούν σε μεταμόσχευση σε συνδυασμό με την αύξηση του ποσοστού επιτυχίας τέτοιου είδους επεμβάσεων, δεν μπορούμε παρά να αντιμετωπίζουμε καλοπροαίρετα ανάλογες συμφωνίες.

Επιτρέψτε μας, όμως, να αναρωτιόμαστε γιατί οι συμφωνίες αφορούν συγκεκριμένα νοσοκομεία, όπως είναι το Ωνάσειο Καρδιοχειρουργικό Κέντρο και το Νοσοκομείο «Λαϊκό», ενώ δεν συμπεριλαμβάνονται άλλες μεταμοσχευτικές μονάδες που λειτουργούν επιτυχώς και σε δημόσια νοσοκομεία.

Με οδηγό την ιδιαίτερη ευαισθητοποίησή μας στα θέματα υγείας, επανερχόμαστε στις παραμέτρους που προαναφέραμε, τονίζοντας όμως περισσότερο την ενίσχυση του δημόσιου συστήματος υγείας, των μονάδων εντατικής θεραπείας, την τοποθέτηση τοπικών συντονιστών σε όλη την Ελλάδα, αλλά και την ενίσχυση των προγραμμάτων προαγωγής και πρόληψης της δημόσιας υγείας.

Η αποδιοργάνωση του ΕΣΥ, η δραματική υποστελέχωση των νοσοκομείων και η αδυναμία των ΜΕΘ να υποστηρίξουν αυτή τη ζωτικής σημασίας λειτουργία καθιστούν τις συνθήκες κατώτερες των αναγκών και δεν διασφαλίζουν τις επικαιροποιημένες ανάγκες ενός σύγχρονου συστήματος μεταμοσχεύσεων και την επιβεβλημένη ενίσχυση ενός πολύ κρίσιμου τομέα, τη δημόσια υγεία.

Με αυτή την κριτική και με όλες αυτές τις επιφυλάξεις ως προς την αντιμετώπιση από την Κυβέρνησή σας ενός τόσο σοβαρού ζητήματος αλλά και με γνώμονα την ανάγκη στήριξης των ασθενών, ψηφίζουμε υπέρ.

Σας ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Φερχάτ.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι τρεις μαθήτριες και μαθητές και τρεις συνοδοί εκπαιδευτικοί από το 5ο Δημοτικό Σχολείο Γαλατσίου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Και τώρα τον λόγο έχει η ειδική αγορήτρια από την Ελληνική Λύση κ. Μαρία Αθανασίου.

Παρακαλώ, κυρία συνάδελφε, έχετε τον λόγο.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, εισάγονται προς επεξεργασία και ψήφιση δύο κυρωτικά σχέδια νόμου αναφορικά με δύο συμφωνίες μεταξύ των Υπουργείων Υγείας Ελλάδας και Κύπρου αμφότερες με ημερομηνία 19 Σεπτεμβρίου του 2024. Η μεν πρώτη συμφωνία αφορά τον τομέα των μεταμοσχεύσεων εν γένει, ενώ η δεύτερη συμφωνία τον τομέα των διασταυρούμενων μεταμοσχεύσεων νεφρού.

Τα τελευταία χρόνια στη χώρα μας υπάρχει σταθερή σημαντική αύξηση των μεταμοσχεύσεων ανά έτος. Φέτος είχαμε φτάσει στους δέκα δότες ανά εκατομμύριο πληθυσμού, ενώ κάθε μέρα έχουμε έναν με δύο δότες. Πέρυσι οι δότες ήταν 8,3 ανά εκατομμύριο πληθυσμού, ενώ πρόπερσι 6,6 δότες. Το 2021 είχαμε 4,7 δότες και παλαιότερα 4,4 δότες. Μέσα σε μία τριετία, δηλαδή, ο αριθμός των δοτών υπερδιπλασιάστηκε. Από 4,7 δότες ανά εκατομμύριο πληθυσμού έφτασαν στους 10 δότες ανά εκατομμύριο. Είχαμε, δηλαδή, αύξηση σχεδόν 110%. Το 2024 μεταμοσχεύθηκαν 150 άτομα με νεφρό σε σύγκριση με τα 138 άτομα το 2023, ενώ έγιναν 48 μεταμοσχεύσεις ήπατος σε σύγκριση με τις 40 μεταμοσχεύσεις που έγιναν πέρυσι. Έγιναν 22 μεταμοσχεύσεις καρδιάς σε σύγκριση με τις 14 που έγιναν πέρυσι και 12 μεταμοσχεύσεις πνευμόνων, ενώ 12 έγιναν και πέρυσι.

Επίσης, οι ζώντες δότες φέτος είναι 111. Πέρυσι ήταν 103 και πρόπερσι 84. Ωστόσο, υπάρχει πολύς δρόμος ακόμη, μιας και ως προς τους αποβιώσαντες δότες η χώρα μας βρίσκεται στη μέση του ευρωπαϊκού μέσου όρου.

Εμείς στην Ελληνική Λύση θεωρούμε, επίσης, ότι είναι πολύ σημαντική πλέον η δωρεά οργάνων από τα περιστατικά του εγκεφαλικού θανάτου, στα οποία ισχύει μέχρι και σήμερα, να επεκταθεί και σε περιστατικά κυκλοφορικού θανάτου, δηλαδή όταν έχει σταματήσει να λειτουργεί η καρδιά του δότη και τα όργανα αρχίζουν να καταστρέφονται ταχέως και πρέπει η λήψη τους να γίνει πολύ γρήγορα. Μάλιστα, είναι απαραίτητα κάποια μηχανήματα που βοηθούν να κρατάμε ζωντανά τα όργανα μέχρι να γίνει η μεταμόσχευση. Αυτά τα μηχανήματα δεν υπήρχαν στο παρελθόν και γι’ αυτό η δωρεά από κυκλοφορικό θάνατο ξεκίνησε την τελευταία περίπου δεκαετία.

Είναι αυτονόητο ότι μετά από μία δεκαετία από τότε που ξεκίνησε δειλά-δειλά η δωρεά από κυκλοφορικό θάνατο μέσα στην οποία χάθηκαν εκατοντάδες πολύτιμα όργανα, λόγω της μη ολοκλήρωσης του κανονιστικού πλαισίου, επείγει η ολοκλήρωσή του για τη μεταμόσχευση οργάνων και σε περιπτώσεις κυκλοφορικού θανάτου. Εξάλλου, το ζήτημα έχει νομοθετηθεί από τον Μάρτιο του 2023, ήδη δηλαδή σχεδόν δύο χρόνια. Όπως προείπαμε, σκοπός είναι η όσο το δυνατόν καλύτερη αξιοποίηση οργάνων, τα οποία θα μπορούσαν κάλλιστα να παραμείνουν χρήσιμα και να ανακουφίσουν εκατοντάδες συνανθρώπους μας κάθε χρόνο και να συντομεύσουν τον χρόνο αναμονής των υποψήφιων ληπτών.

Στο άρθρο 1 αμφότερων των σχεδίων νόμου οι εν λόγω συμφωνίες προβλέπουν τη συνεργασία Ελλάδας-Κύπρου και καλύπτουν τόσο τους Κύπριους πολίτες όσο και τους Ευρωπαίους πολίτες, αλλά και πολίτες τρίτων χωρών οι οποίοι διαμένουν μόνιμα και νόμιμα στην Κύπρο. Ωστόσο, θα πρέπει οπωσδήποτε να διασφαλιστεί η επάρκεια οργάνων για τους Έλληνες πολίτες πριν προχωρήσουμε σε διάθεση σε Κύπριους πολίτες ή ακόμα περισσότερο σε μη Κύπριους πολίτες αλλά μόνιμους κατοίκους Κύπρου. Κατά τη γνώμη μας, είναι απαραίτητο να διασφαλιστεί ότι οι Έλληνες πολίτες δεν θα έρχονται σε δεύτερη μοίρα σε σχέση με τους Κύπριους λήπτες.

Επίσης, θεωρούμε ότι ως προς την Ελλάδα θα πρέπει να διασφαλιστεί ότι δεν θα κινδυνεύσουν να περιοριστούν οι δυνατότητες των μεταμοσχετυικών αναγκών της. Οι ελεγκτικοί μηχανισμοί οφείλουν να διασφαλίσουν πρώτα το ότι θα καλύπτονται πλήρως οι ανάγκες της πατρίδας μας και, επίσης, το να μην εμφανιστεί ποτέ κανένα περιστατικό πώλησης και εμπορίας οργάνων.

Παρά το γεγονός, λοιπόν, ότι οι συμφωνίες αναφέρουν τις αρχές της ασφάλειας, της ποιότητας και της διαφάνειας, δεν περιλαμβάνουν σαφή μηχανισμό ελέγχου και αξιολόγησης.

Στο άρθρο 1 με τίτλο «Σκοπός» αναφορικά με τη συμφωνία, θεωρούμε ότι θα πρέπει να διασφαλιστεί ότι οι Έλληνες πολίτες θα πρέπει να εξυπηρετούνται κατά προτεραιότητα και ύστερα να εξυπηρετούνται οι πολίτες της Κύπρου ή οι πολίτες τρίτων χωρών. Η διάταξη οφείλει να είναι σαφέστερη σε αυτό το ζήτημα και να παράσχει επαρκείς διασφαλίσεις.

Επίσης, η συμφωνία προβλέπει ότι όργανα τα οποία δεν αξιοποιούνται στην Κύπρο θα διατίθενται στην Ελλάδα. Ως Ελληνική Λύση ζητούμε να διενεργούνται επαρκείς έλεγχοι, σχετικά με το γιατί δεν αξιοποιήθηκαν στην Κύπρο αυτά τα όργανα. Εν συνεχεία, αν διαπιστωθεί ότι η ποιότητά τους είναι άριστη και ότι όντως πληρούν τα υψηλότερα δυνατά ιατρικά πρότυπα, τότε να διατίθενται στην Ελλάδα.

Στο άρθρο 2 της πρώτης συμφωνίας και στο άρθρο 3 της δεύτερης συμφωνίας με τίτλο «Φορείς υλοποίησης» ορίζονται οι φορείς υλοποίησης της συμφωνίας. Για μεν την Ελλάδα είναι ο Εθνικός Οργανισμός Μεταμοσχεύσεων, για δε την Κύπρο το Συμβούλιο Μεταμοσχεύσεων Κύπρου. Η συνεργασία των συμβαλλόμενων μερών ως κρατών-μελών της Ευρωπαϊκής Ένωσης προβλέπεται ότι θα διέπεται από τα ισχύοντα, σύμφωνα με την ισχύουσα εθνική νομοθεσία κάθε κράτους και με τις εκάστοτε Ευρωπαϊκές Οδηγίες, καθώς και ότι τα μέρη υποχρεούνται να τηρούν τη νομοθεσία για την προστασία των προσωπικών δεδομένων.

Παραμένει αναπάντητο, όμως, το ερώτημα ποιος θα ελέγχει τη λειτουργία, την αξιολόγηση και τη λογοδοσία του EOM και του αντίστοιχου συμβουλίου μεταμοσχεύσεων. Επίσης, δεν προκύπτει ποιοι φορείς θα έχουν πρόσβαση στα ιατρικά δεδομένα των δοτών και των ληπτών και διερωτώμεθα το πώς θα διασφαλίζεται πλήρως η διαφύλαξη των προσωπικών δεδομένων δοτών και ληπτών, με δεδομένο τον κίνδυνο, όπως προαναφέραμε, της εμπορίας οργάνων και της παράνομης διάθεσής τους σε τρίτες χώρες.

Στο άρθρο 3 της πρώτης συμφωνίας γενικοί κανόνες και στο άρθρο 5 της δεύτερης συμφωνίας κοινός κατάλογος μεταμοσχεύσεων νεφρού με ανταλλαγή ζευγαριών, κλινικά θέματα, εν προκειμένω, η πρώτη συμφωνία προβλέπει ότι οι ενήλικοι ασθενείς που είναι Κύπριοι πολίτες και ασθενείς από ευρωπαϊκές χώρες που διαμένουν μόνιμα και νόμιμα στην Κυπριακή Δημοκρατία και χρήζουν μεταμόσχευση πνευμόνων, μπορούν να μεταμοσχεύονται στη μονάδα μεταμοσχεύσεων στην Ελλάδα και να εντάσσονται στο Εθνικό Μητρώο Υποψηφίων Ληπτών, σύμφωνα με τα τηρούμενα από τον ΕΟΜ.

Τα αντίστοιχα προβλέπονται και για τη δεύτερη συμφωνία ως προς τη διασταυρούμενη μεταμόσχευση νεφρών. Εδώ διαβλέπουμε τον κίνδυνο να βρεθούν οι Έλληνες πολίτες σε μειονεκτική θέση, λόγω της διαφοράς του βιοτικού επιπέδου Ελλάδας και Κύπρου. Τούτο μπορεί να βρει εφαρμογή ακόμα και σε κατοίκους Κύπρου και πολίτες τρίτων χωρών, οι οποίοι έχουν συρρεύσει στην Κύπρο λόγω των εκεί ευνοϊκών συνθηκών.

Τέλος, θεωρούμε πιθανό να γίνει η Κύπρος γέφυρα για ασθενείς πολίτες τρίτων χωρών που επιδιώκουν να μεταμοσχευθούν στην Ελλάδα. Δεν εξετάζεται για πόσο χρόνο έχουν διαμείνει στην Κύπρο, προκειμένου να αποκτήσουν δικαίωμα μεταμόσχευσης στην Ελλάδα. Η Ελλάδα αντιμετωπίζει έλλειψη μοσχευμάτων με πολυετείς λίστες αναμονής για Έλληνες πολίτες. Οι δύο αυτές συμφωνίες οφείλουν να διασφαλίσουν ότι δεν θα επιμηκυνθεί ακόμα περισσότερο η αναμονή των Ελλήνων ληπτών. Επίσης, στο πλαίσιο της εφαρμογής της αρχής αμοιβαιότητας αξιοποιούμε ρητές δεσμεύσεις στο ότι οι Έλληνες πολίτες υποψήφιοι λήπτες θα απολαμβάνουν τα ίδια προνόμια και παροχές στην Κύπρο, με αυτές τις οποίες απολαμβάνουν οι Κύπριοι πολίτες στην Ελλάδα.

Άρθρο 11, διαδικασία αφαίρεσης πρώτης συμφωνίας και άρθρο 8 ιχνηλασιμότητα χαρακτηρισμός οργάνων της δεύτερης συμφωνίας. Στο άρθρο 11, λοιπόν, της συμφωνίας περιγράφονται η διαδικασία αφαίρεσης των οργάνων από αποβιώσαντα δότη, καθώς οι όροι και οι προϋποθέσεις αφαίρεσης. Ωστόσο, στο άρθρο 11, παράγραφος 3, δεν καθίσταται σαφές και ποιος βαρύνεται με τα έξοδα αφαίρεσης οργάνων, καθώς αναφέρει ότι τα έξοδα αφαίρεσης μοσχευμάτων στην Κύπρο δεν θα βαρύνουν το ελληνικό δημόσιο, αλλά η Ελλάδα θα καλύπτει τα έξοδα μεταφοράς ομάδων και μοσχευμάτων προς την Ελλάδα. Άραγε ισχύει και η αντίστοιχη υποχρέωση για την Κύπρο;

Το σημαντικότερο, όμως, στοιχείο είναι το από πού προέρχονται τα μοσχεύματα, δηλαδή ποιες διαδρομές ακολουθήθηκαν από τον δότη μέχρι τον λήπτη. Είναι διαφανής η διαδρομή, αντέχει δημοσιότητας; Οι δότες είναι, όντως, δωρητές ή μήπως πούλησαν ή πουλήθηκαν οι ίδιοι ή ναρκώθηκαν και έδωσαν χωρίς να συναινέσουν και ακόμα μακρύτερα χωρίς να το αντιληφθούν καν ή ακόμα νεκρώθηκαν; Διακινούνται μεγάλα ποσά με μεγάλα κέρδη. Η εμπορία οργάνων βασίζεται στον ανθρώπινο πόνο, εκμεταλλεύεται την ανάγκη η οποία πληρώνει όσο-όσο και πλουτίζει ανήθικα.

Οι εμπόλεμες περιοχές, οι φτωχές, οι υποσιτιζόμενες διαθέτουν νεφρούς, ήπαρ και καρδιές σε επικερδείς τιμές, με θύματα την ανθρώπινη αξία και αξιοπρέπεια. Οι δωρητές είναι αιχμάλωτοι στρατιώτες με αντάλλαγμα την ελευθερία, παιδιά με αντάλλαγμα την ίδια τους τη ζωή. Κυκλώματα με εγκεφάλους υψηλά ιστάμενους, με επιστήμονες που καταπατούν όρκους και δεσμεύσεις και με πρόσωπα τα οποία είναι ταγμένα στην μη τήρηση της νομιμότητας.

Η αμοιβή στους δότες είναι έως και 15.000 ευρώ για ένα νεφρό. Πόσες και πόσες απαγωγές παιδιών ή και ενηλίκων, των οποίων τα ίχνη χάνονται μυστηριωδώς για πάντα, παράνομων υιοθεσιών, παράνομων αφαιρέσεων οργάνων, ενέργειες οι οποίες αφήνουν κέρδη εκατομμυρίων ευρώ στους εμπνευστές και οργανωτές τους. Πόσα κυκλώματα στα οποία είναι εμπλεκόμενοι και επιστήμονες, οι οποίοι αντίθετα σε κάθε κώδικα ηθικής, διενεργούν τέτοιες αποτρόπαιες πράξεις!

Κύριοι, η συνεργασία της Ελλάδας και της Κύπρου στον τομέα των μεταμοσχεύσεων είναι πολύ σημαντική, ωστόσο υπάρχουν σημεία που πρέπει να διασφαλιστούν και να ρυθμιστούν. Είναι, λοιπόν, διατεθειμένες οι αρμόδιες δημόσιες αρχές να πατάξουν το φαινόμενο και να θέσουν σε λειτουργία όλα τα πρόσφορα μέσα με τη βοήθεια της τεχνολογίας, ούτως ώστε όχι μόνο να υπάρχει πλήρης διαφάνεια ως προς την προέλευση των μοσχευμάτων, αλλά και να εξαλειφθεί πλήρως το φαινόμενο των παράνομων μεταμοσχεύσεων είτε ακούσιων είτε εκούσιων;

Η συνεργασία Ελλάδας και Κύπρου στον τομέα αυτό, καταλαβαίνουμε ότι είναι αναγκαία, αλλά αυτά είναι πράγματα που πρέπει να διασφαλιστούν και να ρυθμιστούν. Το αναδείξαμε ήδη. Η τεχνολογία μπορεί να βοηθήσει σε πολύ μεγάλο βαθμό τόσο στην επιτυχή εκτέλεση των μεταμοσχεύσεων όσο και στη διασφάλιση της νομιμότητας των διαδικασιών και να σώσει ζωές, αρκεί να το τολμήσει η Κυβέρνηση.

Η Ελληνική Λύση περιμένει απαντήσεις. Δεν μας τις δώσατε από την επιτροπή, για να σας πούμε τι θα ψηφίσουμε.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Αθανασίου.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, δεκαπέντε μαθήτριες και μαθητές και δύο συνοδοί εκπαιδευτικοί από το 9ο Δημοτικό Σχολείο Χαλανδρίου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει ο Αντιπρόεδρος της Βουλής και ειδικός αγορητής από το Κομμουνιστικό Κόμμα Ελλάδας κ. Γεώργιος Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Πριν μπούμε στα του νομοσχεδίου, θα θέλαμε να εκφράσουμε τα θερμά μας συλλυπητήρια στην οικογένεια του Βασίλη Καλογήρου και, συγχρόνως, με βάση τις καταγγελίες της μητέρας του, αναδεικνύεται ότι πρόκειται για μία σοβαρή υπόθεση για την οποία η Κυβέρνηση οφείλει να πάρει όλα τα απαραίτητα μέτρα για την πλήρη διαλεύκανση αυτής.

Θα θέλαμε, όμως, και από αυτό το Βήμα να χαιρετίσουμε τους αγωνιζόμενους αγρότες και κτηνοτρόφους που σήμερα διαδηλώνουν στη Θεσσαλονίκη, δίνοντας στην Κυβέρνηση, στον Πρωθυπουργό, μία αγωνιστική διεκδικητική απάντηση απέναντι στην αρνητική στάση και τις εξαγγελίες-ψίχουλα της Κυβέρνησης απέναντι στα δίκαια αιτήματά τους, αιτήματα ζωτικής σημασίας, επιβίωσης.

Καταγγέλλουμε, συγχρόνως, την απαράδεκτη απόφαση της Κυβέρνησης που με αστυνομικά μέτρα αναγορεύει τον αγώνα των αγροτών, κτηνοτρόφων, σε έγκλημα, επιχειρώντας να απαγορεύσει το προγραμματισμένο συλλαλητήριο των αγροτών σήμερα το απόγευμα στη Θεσσαλονίκη. Απέναντι, λοιπόν, σε αυτόν τον αυταρχισμό και την τρομοκρατία οι αγρότες, οι κτηνοτρόφοι απαντούν και θα απαντήσουν μαζικά και δυναμικά. Και σε αυτή την κατεύθυνση καλούμε και τον λαό της Θεσσαλονίκης να εκφράσει ενεργά τη συμπαράστασή του στον αγώνα των αγροτών, έναν αγώνα ο οποίος είναι αγώνας όλου του λαού και αφορά όλους τους κλάδους και όλους τους τομείς.

Ερχόμαστε στα του νομοσχεδίου. Ο τομέας των μεταμοσχεύσεων αποτελεί ένα σοβαρό και κρίσιμο ζήτημα, το οποίο σχετίζεται με τη δυνατότητα των ασθενών να κερδίσουν τη ζωή τους. Αντίστοιχα, η προσφορά μοσχευμάτων -που προσφέρει ζωή σε ανθρώπους- αποτελεί πράξη που αντανακλά υψηλού βαθμού αλτρουισμό και αλληλεγγύη, πράξη η οποία, κατά τη γνώμη μας, πρέπει να συναντάται με τη λήψη όλων των αναγκαίων μέτρων από τη μεριά του κράτους, με στόχο τη στήριξη και τη διεύρυνση αυτής της πράξης.

Έτσι, σημαντικό μέρος χρειάζεται και πρέπει να αποτελεί η συστηματική και σχεδιασμένη από το κράτος διαπαιδαγώγηση του πληθυσμού για την αξία της δωρεάς μοσχευμάτων, η οποία θα πρέπει να ξεκινά από τις μικρές ηλικιακές ομάδες εντός και εκτός του σχολείου και με ιδιαίτερο ρόλο και αρμοδιότητα στο δημόσιο πρωτοβάθμιο σύστημα υγείας.

Δεύτερον, εξασφάλιση όλων των κρίκων της αλυσίδας του συστήματος μεταμόσχευσης, από τη διεύρυνση της δεξαμενής των δοτών, την καταγραφή των ληπτών, την ύπαρξη αναπτυγμένων και επαρκών δημόσιων κλινών μονάδας εντατικής θεραπείας και τον επαρκή εξοπλισμό τους, την πλήρη και επαρκή στελέχωσή τους, την ύπαρξη εξειδικευμένων υγειονομικών -συντονιστές, ψυχολόγοι και άλλα- που θα ασχολούνται αποκλειστικά με την προετοιμασία των οικογενειών για τη διάθεση των μοσχευμάτων των συγγενών τους που έχουν χάσει τη ζωή τους και συγχρόνως, η επαρκής στελέχωση των ιατρικών ομάδων λήψης μοσχευμάτων, το επαρκές σύστημα έγκαιρης μεταφοράς τους για τη μεταμόσχευση.

Εξάλλου, οι διάφορες επιστημονικές προσεγγίσεις, σχετικά με τον τρόπο λήψης των μοσχευμάτων, τη διάθεσή τους και λοιπά που αποτελούν προϊόν επιστημονικής εμπειρίας και έρευνας, θα μπορούσαν στο πλαίσιο της πλήρους κρατικής ευθύνης, να συμβάλουν αποτελεσματικά τους ασθενείς που τις χρειάζονται. Όμως, στο σημερινό οικονομικό πολιτικό πλαίσιο της άσκησης μιας βαθύτατα αντιλαϊκής πολιτικής και στον χώρο της υγείας, η εφαρμογή όλων αυτών είναι περιορισμένη, σε σχέση με τις δυνατότητες, ανεξάρτητα εάν στο παρελθόν υπήρξαν σχέδια που μπορεί επιστημονικά να ήταν ορθά, αλλά ακριβώς λόγω του οικονομικού πολιτικού πλαισίου είτε ακυρώθηκαν είτε τα όποια ορισμένα βήματα έγιναν, σε καμία περίπτωση δεν αντιστοιχήθηκαν στις ανάγκες, πάντα με κριτήριο τις σημερινές δυνατότητες της επιστήμης και της τεχνολογίας, 21ος αιώνας!

Αντίθετα, τι προώθηση είχαμε; Να θυμίσουμε. Το 2023 είχαμε προώθηση ενός αντιδραστικού εκσυγχρονισμού με τη νομοθέτηση του λεγόμενου Εθνικού Σχεδίου για τις Μεταμοσχεύσεις που απαντά στα υπαρκτά προβλήματα των μεταμοσχεύσεων, με μέτρα όμως που κριτήριό τους είναι ποιο; Το ελάχιστο κρατικό κόστος, η εμπορευματοποίηση των σχετικών εργασιών που ιδιαίτερα στον τομέα των μεταμοσχεύσεων έχει επιπλέον αρνητικές επιδράσεις και στην προαγωγή της συνείδησης στον λαό για διάθεση προσφοράς.

Θα αναφέρω ορισμένα βασικά στοιχεία αυτού του πλαισίου, το οποίο εμπεριέχεται μέσα και το επικαλούνται και οι δύο συμβάσεις στο πλαίσιο της αμοιβαίας συμφωνίας με την Κύπρο. Είναι ένα πλαίσιο, λοιπόν, το οποίο θα διέπει τις μεταμοσχεύσεις και ισχύει.

Ενδεικτικά αναφέρουμε: Το ζήτημα της χρηματοδότησης όλων των αναγκαίων πράξεων για τις μεταμοσχεύσεις και των αναγκών των ασθενών μετά από αυτές δεν αποτελεί ευθύνη του κράτους μέσω του κρατικού προϋπολογισμού, αλλά αντίθετα του ΕΟΠΥΥ, σύμφωνα με τον κανονισμό παροχών του, δηλαδή η χρηματοδότηση ανατίθεται στους ίδιους τους εργαζόμενους μέσω εισφορών και φορολογίας, δηλαδή τίθεται και για τις μεταμοσχεύσεις το ζήτημα του κόστους, αφού έχετε και εσείς και οι προηγούμενες κυβερνήσεις ως «ευαγγέλιο» τη μη επιβάρυνση του κρατικού προϋπολογισμού και τη διασφάλιση των δημοσιονομικών στόχων, γεγονός που σημαίνει ότι ακόμα και την εξασφάλιση της ζωής αυτών των ασθενών την αντιμετωπίζετε ως κόστος.

Εκφράζεται, λοιπόν, και εδώ πρακτικά η αντίθεση με τις σημερινές δυνατότητες της επιστήμης και της τεχνολογίας που δεν μπορούν να αξιοποιηθούν, γιατί κοστίζουν στην καπιταλιστική ανάπτυξη, αφού αποτελούν εμπόδια στον ανταγωνισμό και την κερδοφορία των επιχειρηματικών ομίλων.

Δεύτερο ζήτημα: Καμία πρόβλεψη ή αναφορά -αν θέλετε- στο πλαίσιο που έχει ψηφιστεί για την κύρια πηγή των πτωματικών μοσχευμάτων που είναι οι μονάδες εντατικής θεραπείας και που κατά τη γνώμη μας πρέπει να είναι ο κύριος προσανατολισμός, παίρνοντας υπ’ όψιν τα ενδεχόμενα προβλήματα υγείας και τους κινδύνους από τους ζώντες δότες, γιατί όπως και να το κάνουμε η αφαίρεση ενός οργάνου από ζώντα δότη είναι μια μορφή αναπηρίας.

Ούτε λόγος γίνεται για την ανάπτυξή τους, την εξειδικευμένη στελέχωση, την εξασφάλιση μόνιμης παρουσίας ειδικευμένου προσωπικού σε κάθε μονάδα εντατικής θεραπείας που θα ασχολείται αποκλειστικά και μόνο με την ανεύρεση πιθανών δοτών και τη διεκπεραίωση όλων των αναγκαίων διαδικασιών για την επιτυχή ολοκλήρωση της λήψης.

Όμως, όταν δεν παίρνονται τέτοια μέτρα, με κριτήριο πάντα το κόστος, πώς θα εξασφαλιστεί η προαγωγή των μεταμοσχεύσεων, πώς οι συγγενείς των ασθενών που χάνουν τη ζωή τους θα βοηθιούνται ουσιαστικά να αποφασίσουν τη δωρεά οργάνων;

Βέβαια, απέναντι σε τέτοιου είδους αιτιάσεις, στην επιτροπή τι μας είπε ο Υπουργός; Συγκεκριμένα, είπε: «Προχωράμε στην πρόσληψη 20 συντονιστών στον ΕΟΜ. Δεύτερον, ψηφιοποίηση -λέει- του ΕΟΜ από χρήματα του Ταμείου Ανάκαμψης και, τρίτον, βρήκαμε και τον τρόπο, δηλαδή πώς να ενημερώνουμε τον κόσμο ή πώς να τον καλούμε να γίνει δότης μέσω SMS». Άρα, λοιπόν, αυτά είναι.

Τρίτο ζήτημα: H λειτουργία του ΕΟΜ ως νομικού προσώπου ιδιωτικού δικαίου -αυτό ψηφίσατε, αυτό ισχύει-, δηλαδή ως επιχείρηση του δημοσίου και η σύνδεσή του με μία κατ’ εξοχήν πράξη αλτρουισμού και κοινωνικής αλληλεγγύης.

Ρωτάμε ξανά. Το είχαμε θέσει και τότε: Πώς ένας τέτοιος οργανισμός που επικαλείται, προβάλλει και καθοδηγεί τη δωρεά οργάνων, ο ίδιος λειτουργεί ως επιχείρηση που πρέπει να πουλάει τις διάφορες εργασίες του για να είναι βιώσιμος; Πρακτικά και θεωρητικά αυτό όχι μόνο δεν προάγει την ανάγκη των μεταμοσχεύσεων, αλλά σηματοδοτεί αρνητικά μηνύματα στον πληθυσμό.

Εδώ περιμένουμε ακόμα μία απάντηση για τις διασταυρούμενες μεταμοσχεύσεις που γίνεται λόγος στο νομοσχέδιο. Στο σχετικό ερώτημα ο Υπουργός στην επιτροπή απάντησε: «Μας το είπε ο ΕΟΜ, το ζήτησε ο ΕΟΜ». Γιατί το ζήτησε; Να μας εξηγήσει. Δηλαδή όποιος ζητά από τον Υπουργό, αυτός το κάνει; Και οι γιατροί και οι νοσηλευτές ζητούν προσωπικό. Το κάνει;

Τέταρτο ζήτημα: Αντί να οργανώνεται από το ίδιο το κράτος το σύστημα της έγκαιρης και ασφαλούς μεταφοράς των μοσχευμάτων, το έργο αυτό πού ανατίθεται; Στον κάθε σχετικό επιχειρηματία. Εδώ δεν είναι μόνο το ζήτημα της οικονομικής διάστασης, αλλά και της ουσιαστικής ασφάλειας της διαδικασίας, αφού το κίνητρο είναι το κέρδος και όχι η ικανοποίηση μιας πολύ σημαντικής κοινωνικής ανάγκης.

Αυτό το Εθνικό Σχέδιο Μεταμοσχεύσεων ψηφίστηκε μετά το έγκλημα των Τεμπών και είναι άλλο ένα γεγονός, λοιπόν, που δείχνει πως η προσήλωση και της παρούσας Κυβέρνησης στην αντιλαϊκή πολιτική έχει και τη διάσταση του αδίστακτου.

Πέμπτον, το ζήτημα ή η πρόβλεψη –αν θέλετε- για ετήσια απροσδιόριστη παρακολούθηση του ζώντα δότη που σε καμία περίπτωση δεν καλύπτει τις ανάγκες του, αφού σε αυτούς τους ανθρώπους και με κριτήριο την ουσιαστική παρακολούθηση, αλλά και για αναγνώριση της προσφοράς τους, θα έπρεπε να τους παρέχονται απολύτως δωρεάν όλα όσα απαιτούνται για την υγεία τους, είτε σχετίζονται είτε όχι με τη δωρεά οργάνων που έκαναν.

Εμείς είπαμε και στην επιτροπή, κύριε Πρόεδρε, ότι δεν έχουμε αντίρρηση φυσικά, δεν είμαστε αντίθετοι στο να αξιοποιηθεί η διεύρυνση της «δεξαμενής» μοσχευμάτων προς όφελος των αντιστοίχων ασθενών, τα όσα δηλαδή προβλέπονται στις δύο συμφωνίες με την Κυπριακή Δημοκρατία.

Επισημάναμε, όμως, τρία ζητήματα, τρία θέματα: Πρώτον, υπάρχει κύριος προσανατολισμός στις συμφωνίες στους ζώντες δότες, με όλες τις ενδεχόμενες αρνητικές επιπτώσεις στην υγεία των δοτών και όχι στη δημιουργία των προϋποθέσεων για την αύξηση πτωματικών μοσχευμάτων που συνδέεται με τη συστηματική εκπαίδευση του πληθυσμού από την παιδική ηλικία και όχι με περιστασιακές καμπάνιες, με την επαρκή στελέχωση κυρίως των νέων για την αντιμετώπιση των ασθενών, αλλά και με το κατάλληλο προσωπικό για την προετοιμασία των συγγενών.

Δεύτερον, οι μεταμοσχεύσεις εξαρτώνται από τα μοσχεύματα και εξ ορισμού αυτό αποτελεί μια ευαίσθητη διαδικασία, όπου η παραμικρή αστοχία σχετικά με το ζήτημα της ανιδιοτέλειας μπορεί να αποτελέσει τελείως αρνητικό παράγοντα στη διαχείριση δωρεάς. Το γεγονός ότι καθιερώθηκε το κριτήριο του λεγόμενου συναισθηματικού δότη κατά τη γνώμη μας κινείται στα όρια δημιουργίας τέτοιων παραγόντων που μπορεί να επηρεάσουν αρνητικά.

Τρίτον, στη συμφωνία τίθεται ο όρος του νόμιμου και μόνιμου κατοίκου για να ενταχθεί στη λίστα υποψηφίων ληπτών. Το θέτω σε όλους, σε όλες τις παρατάξεις, σε όλα τα κόμματα: Μπορούμε να λέμε αυτούς τους ορισμούς στα ζητήματα που σχετίζονται με την υγεία και την ίδια τη ζωή ενός ανθρώπου και μάλιστα λαμβάνοντας υπ’ όψιν το γεγονός ότι αυτοί οι άνθρωποι βρίσκονται σε αυτή τη θέση όχι με τη θέλησή τους, αλλά ως αποτέλεσμα των επεμβάσεων, των πολεμικών συγκρούσεων κ.λπ. που, ειρήσθω εν παρόδω, και η χώρα μας έβαλε και συνεχίζει να βάζει το χεράκι της απλόχερα, δημιουργώντας στρατιές προσφύγων και μεταναστών; Άνθρωποι κυνηγημένοι από την ίδια τους τη χώρα!

Κύριε Πρόεδρε, υποστηρίζουμε, λοιπόν, ότι πρέπει να αξιοποιηθούν οι όποιες δυνατότητες μπορεί να προσφέρουν οι δύο συμφωνίες στους ασθενείς, όμως έχουμε τις επισημάνσεις μας που διατυπώσαμε και πριν από λίγο, αλλά και στη σχετική συζήτηση και καταψήφιση του Εθνικού Σχεδίου Μεταμοσχεύσεων, αυτού του νόμου, με βάση τις οποίες διαμορφώνεται και το κριτήριο της ψήφου μας που είναι «παρών» και στις δύο συμβάσεις.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε κι εμείς τον κ. Λαμπρούλη.

Τον λόγο έχει ο εισηγητής από το ΠΑΣΟΚ - Κίνημα Αλλαγής κ. Ιωάννης Τσίμαρης.

**ΙΩΑΝΝΗΣ ΤΣΙΜΑΡΗΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, η ιδέα της δωρεάς οργάνων και ιστών αποτελεί την ύψιστη μορφή εθελοντικής προσφοράς και αλτρουισμού, καθώς και τη βασική προϋπόθεση για την πραγματοποίηση του ιατρικού θαύματος της μεταμόσχευσης. Σήμερα η μεταμόσχευση αποτελεί τη μόνη θεραπευτική λύση για την τελικού σταδίου ανεπάρκεια της καρδιάς, του ήπατος και του πνεύμονα και την πιο αποτελεσματική λύση για την τελικού σταδίου νεφρική ανεπάρκεια.

Η Ελλάδα υστερεί σημαντικά στις μεταμοσχεύσεις έναντι υπολοίπων χωρών, σύμφωνα με τα στοιχεία του Εθνικού Οργανισμού Μεταμοσχεύσεων. Η χώρα μας παραμένει στις τελευταίες θέσεις στην Ευρώπη όσον αφορά τον αριθμό των δοτών, με 8,2 δότες ανά εκατομμύριο πληθυσμού το 2023. Για την ανάπτυξη και τη διάδοση των μεταμοσχεύσεων δεν απαιτείται μόνο η επιστημονική και τεχνολογική πρόοδος, αλλά κυρίως απαραίτητη είναι η ευαισθητοποίηση και η συμμετοχή των κοινωνικών φορέων και του κοινωνικού συνόλου.

Ένας από τους σημαντικούς παράγοντες στην εξέλιξη των μεταμοσχεύσεων αποτελεί η ύπαρξη ή όχι κατάλληλων και επαρκών μοσχευμάτων. Η έλλειψη οργάνων και μοσχευμάτων και ο διαρκώς αυξανόμενος αριθμός ασθενών που χρήζουν μεταμόσχευσης δυστυχώς διευρύνεται συνεχώς και μάλιστα σε παγκόσμιο επίπεδο.

Πέρα όμως από την προσπάθεια για αύξηση των δωρεών απαιτούνται ενέργειες που θα στοχεύσουν στον περιορισμό της απώλειας δυνητικών δοτών καθώς και οργάνων υπαρχόντων δοτών, αλλά και στη μεγιστοποίηση της προσφοράς οργάνων μέσω διεθνών συμβάσεων. Απαιτούνται ισχυρός Εθνικός Οργανισμός Μεταμοσχεύσεων -και εδώ θα πρέπει να αναφέρουμε την ενίσχυση και ενδυνάμωση των τοπικών συντονιστών αλλά και των υπαρχόντων ΜΕΘ και την ανάπτυξη καινούργιων- και φυσικά η εφαρμογή του Εθνικού Σχεδίου για τη Δωρεά και Μεταμόσχευση Συμπαγών Οργάνων.

Στην Ελλάδα η διαδικασία μεταμόσχευσης οργάνων έχει σημειώσει σημαντική πρόοδο τα τελευταία χρόνια, με ιδιαίτερη έμφαση στους νεφρούς και στους πνεύμονες. Παρ’ όλα αυτά κατατασσόμαστε περίπου στον μέσο όρο της Ευρώπης όσον αφορά τον αριθμό των αποβιωσάντων δοτών, με δέκα δότες ανά εκατομμύριο πληθυσμού το 2023. Έχουμε πολύ δρόμο να διανύσουμε ακόμη.

Στις κυρώσεις των Συμφωνιών μεταξύ της Ελληνικής και της Κυπριακής Δημοκρατίας, που συζητούμε σήμερα, συμπεριλαμβάνονται οι μεταμοσχεύσεις ειδικά για τον πνεύμονα και οι διασταυρούμενες μεταμοσχεύσεις νεφρού. Οι σχέσεις μεταξύ των δύο χωρών, της Ελλάδας και της Κύπρου, είναι εξαιρετικά στενές από την ίδρυση της Κυπριακής Δημοκρατίας. Οι ελληνικοί πληθυσμοί των δύο χωρών μοιράζονται μια κοινή εθνότητα, κληρονομιά, γλώσσα και θρησκεία, οδηγώντας σε μια εξαιρετικά στενή σχέση μεταξύ των κοινωνιών.

Οι συνεργασίες Ελλάδας και Κύπρου είναι στενές και εποικοδομητικές σε πολλούς τομείς στον τομέα της υγείας και οι πτυχές του τομέα αυτού είναι οι μεταμοσχεύσεις των οργάνων. Οι Κύπριοι ασθενείς συχνά ταξιδεύουν στην Ελλάδα για να υποβληθούν σε μεταμοσχεύσεις νεφρού, καρδιάς και άλλων συμπαγών οργάνων, λόγω της προηγμένης ιατρικής τεχνολογίας και των εξειδικευμένων κλινικών της Ελλάδας.

Έχουμε συνεργασία στην ιατρική εκπαίδευση και στις ειδικότητες. Οι δυο χώρες ανταλλάσσουν γνώσεις και εμπειρία στην εκπαίδευση γιατρών και άλλων επαγγελματιών υγείας. Φοιτητές από την Κύπρο συχνά σπουδάζουν σε ελληνικά πανεπιστήμια και αντίστροφα. Και εδώ δεν μπορώ να μην αναφέρω ότι εξειδικευμένο υγειονομικό προσωπικό από την Ελλάδα εργάζεται πλέον στην Κύπρο, λόγω των καλύτερων εργασιακών συνθηκών. Τις καλύτερες πρακτικές, κυρία Υπουργέ, θα πρέπει να τις υιοθετήσουμε και εμείς και να έχουμε ανάλογα αποτελέσματα.

Έχουμε και κοινές πολιτικές υγείας: Συνεργασία σε θέματα δημόσιας υγείας, ανάπτυξη κοινών στρατηγικών για την καταπολέμηση ασθενειών, προώθηση της υγείας και εξασφάλιση πρόσβασης σε ποιοτικές υπηρεσίες.

Επιπλέον, οι δύο χώρες συμμετέχουν ενεργά στην Ευρωπαϊκή Ένωση και η συνεργασία τους ενισχύεται μέσω των ευρωπαϊκών πολιτικών και των προγραμμάτων στον τομέα της υγείας και βέβαια υπάρχει ανταλλαγή εμπειριών σε τεχνολογίες που αφορούν τον τομέα της υγείας.

Η συνεργασία των δύο χωρών, ενισχυμένη από τους κοινούς πολιτικούς, οικονομικούς και κοινωνικούς δεσμούς, μπορεί να οδηγήσει σε σημαντική βελτίωση των υγειονομικών υπηρεσιών και των συνθηκών υγείας για τους πολίτες και των δύο χωρών.

Στο αντικείμενο των σημερινών συμβάσεων γίνεται προσπάθεια αύξησης των πιθανοτήτων εύρεσης ληπτών για ασθενείς με πνευμονική και νεφρική ανεπάρκεια. Όσον αφορά τη μεταμόσχευση πνεύμονα γίνεται σε τελικό στάδιο, με μικρό χρονικό περιθώριο παρέμβασης γιατί έχουν μικρή επιβίωση αυτοί οι ασθενείς, μικρότερη των δύο ετών. Πρόκειται για μια εξαιρετικά σύνθετη διαδικασία, με ποσοστά επιτυχίας όμως που εξαρτώνται από πολλούς παράγοντες.

Οι εξελίξεις είναι συνεχείς και τα ποσοστά αυξάνονται με την πάροδο του χρόνου. Έτσι η συνεργασία με διεθνή κέντρα και η εφαρμογή σύγχρονων ιατρικών τεχνικών είναι αναγκαία για τη βελτίωση των αποτελεσμάτων. Έχουμε ποσοστό επιβίωσης 80% με 85% τον πρώτο χρόνο, το οποίο φτάνει στην πενταετία το 60% με 65%.

Η χρόνια νεφρική νόσος από την άλλη πλευρά αποτελεί σοβαρό και διαρκώς αυξανόμενο πρόβλημα υγείας παγκοσμίως. Είμαστε στην Ελλάδα από τις πρώτες χώρες όσον αφορά τον αριθμό ατόμων με χρόνια νεφρική ανεπάρκεια. Μιλάμε για το 10% του συνολικού πληθυσμού της χώρας, περίπου ένα εκατομμύριο άνθρωποι έχουν αυτό το πρόβλημα και αυτό μεγεθύνεται, αν λάβουμε υπ’ όψιν ότι το μεγάλο ποσοστό των ασθενών δεν γνωρίζει ότι πάσχει από τη νόσο.

Το ποσοστό ασθενών που καταλήγει σε χρόνια νεφρική νόσο τελικού σταδίου αυξάνεται κατά 2% ετησίως. Στην Ελλάδα υποβάλλονται περίπου έντεκα χιλιάδες ασθενείς σε αιμοκάθαρση και περίπου οκτακόσιοι σε περιτοναϊκή κάθαρση. Άρα η ζήτηση για μεταμόσχευση νεφρού παραμένει υψηλή, με χιλιάδες ασθενείς να βρίσκονται στη λίστα αναμονής, περιμένοντας κατά μέσο όρο επτά με οκτώ χρόνια για μόσχευμα. Η διαδικασία της διασταυρούμενης μεταμόσχευσης, που συζητούμε εδώ, πραγματοποιείται όταν δωρητής που είναι ασύμβατος με συγκεκριμένο λήπτη υπόσχεται να δωρίσει το νεφρό του σε κάποιο άγνωστο άτομο, ώστε να μπορέσει ο αποδέκτης να αποκτήσει συμβατό νεφρό προς μεταμόσχευση από κάποιον άλλο άγνωστο. Πρόκειται για μια διαδικασία που μπορεί να σώσει χιλιάδες νεφροπαθείς σε όλον τον κόσμο, οι οποίοι παραμένουν σε μακρές λίστες.

Όσον αφορά τις μεταμοσχεύσεις πνεύμονα παρ’ όλο που το πρόγραμμα έχει ξεκινήσει από το 2020 και είναι το νεότερο πρόγραμμα, παρουσιάζει ικανοποιητική δυναμική, με το 2023 να έχουμε πραγματοποιήσει δώδεκα μεταμοσχεύσεις πνεύμονα, με σταθερό αριθμό σε σχέση με το 2022.

Άρα οι μεταμοσχεύσεις και η δωρεά οργάνων αποτελούν την ύψιστη πράξη αλληλεγγύης προς τον συνάνθρωπο. Είναι η πράξη που δίνει σε πολλούς συνανθρώπους μας μια δεύτερη ευκαιρία στη ζωή. Η Ελλάδα έχει σημειώσει ιστορικό υψηλών μεταμοσχεύσεων το 2024, με εκατό αποβιώσαντες δότες οργάνων, ξεπερνώντας το προηγούμενο ρεκόρ των ενενήντα οκτώ δοτών το 2008. Κανένα σύστημα υγείας όμως δεν μπορεί να σταθεί χωρίς τη διάθεση για προσφορά, τον εθελοντισμό, την ενσυναίσθηση και την κατανόηση των προβλημάτων των συνανθρώπων μας και χωρίς την πρωτοβουλία για παροχή βοήθειας από τους ίδιους.

Η δωρεά ιστών και οργάνων, λοιπόν, αποτελεί την καλύτερη έκφραση αυτής της προσφοράς προς το κοινωνικό σύνολο. Και μιλώντας για δωρεά ιστών και οργάνων εννοούμε τη δωρεά αίματος και αιμοπεταλίων, τη δωρεά μυελού των οστών και φυσικά τη δωρεά συμπαγών οργάνων. Η δωρεά αίματος και μυελού των οστών είναι επίσης αντικείμενα που θα πρέπει να μας προβληματίσουν καθώς οι ελλείψεις που παρατηρούνται εδώ είναι πολύ υψηλές. Η έλλειψη αίματος έχει σοβαρές συνέπειες και επηρεάζει τη λειτουργία των νοσοκομείων να αντιμετωπίσουν καταστάσεις έκτακτης ανάγκης ή να παρέχουν κατάλληλη φροντίδα για ασθενείς που απαιτούν συνεχόμενες μεταγγίσεις. Γι’ αυτό και η προσφορά των αιμοδοτών είναι ανεκτίμητη.

Όσον αφορά τη δωρεά μυελού των οστών θα πρέπει να γνωρίζουμε ότι κάθε χρόνο περισσότεροι από διακόσιες πενήντα χιλιάδες άνθρωποι στον κόσμο διαγιγνώσκονται με καρκίνο του αίματος, όπως είναι η λευχαιμία -και αυτή η μορφή ασθένειας είναι η πιο συχνή μορφή καρκίνου στα παιδιά- ή τα λεμφώματα. Για πολλούς η μόνη ελπίδα ζωής είναι η μεταμόσχευση μυελού των οστών από έναν εθελοντή δότη με συμβατό ιστικό τύπο. Δυστυχώς οι Έλληνες ασθενείς αντιμετωπίζουν σοβαρές δυσκολίες στην εύρεση συμβατών δοτών καθώς η Ελλάδα μετρά μια εξαιρετικά μικρή δεξαμενή εθελοντών, περίπου στους διακόσιες τριάντα πέντε χιλιάδες, η οποία αδυνατεί να καλύψει τις ανάγκες των ασθενών της. Η χώρα μας διαθέτει ένα από τα χαμηλότερα ποσοστά δοτών ανά πληθυσμό, σε αντίθεση, για παράδειγμα, με την Κύπρο όπου 20% του πληθυσμού έχουν εγγραφεί ως εθελοντές δότες. Μιλάμε για περίπου διακόσιες χιλιάδες πολίτες.

Εν κατακλείδι, πρακτικά από έναν άνθρωπο δωρητή οργάνων μπορούν να σωθούν οκτώ ζωές και στατιστικά έχουμε έξι φορές περισσότερες πιθανότητες να χρειαστούμε όργανα απ’ ό,τι να δώσουμε.

Συνεπώς η μεταμόσχευση οργάνων μάς αφορά όλους. Οι συμβάσεις που καλούμαστε να κυρώσουμε κινούνται προς τη σωστή κατεύθυνση. Αυξάνεται η καθολικότητα και η ισοτιμία στην υγειονομική φροντίδα αφού αυξάνονται οι πιθανότητες εύρεσης συμβατών ληπτών και είναι υποχρέωση της πολιτείας να διασφαλίζει το αδιαπραγμάτευτο δικαίωμα στην υγεία.

Επιψηφίζουμε τις κυρώσεις των συμβάσεων.

Θέλω να επανέλθω, κυρία Υπουργέ, στο ερώτημα που έθεσα όσον αφορά τους χειρισμούς του διοικητή της 2ης ΥΠΕ, με καταγεγραμμένη την πρόθεσή του την προηγούμενη Πέμπτη να μεταθέσει για μικρό χρονικό διάστημα ειδικευόμενους παιδιάτρους στο Νοσοκομείο της Θήρας και το οποίο βέβαια πήρε πίσω μετά από τις έντονες αντιδράσεις. Θέλω να μας δηλώσετε αν έχετε στον προγραμματισμό σας ως Κυβέρνηση να καλύπτετε και θέσεις γιατρών με ειδικευόμενους εκτός του πλαισίου εκπαίδευσής τους σε άλλα νοσοκομεία και χωρίς την ύπαρξη επιβλέποντα. Γιατί, από όσο γνωρίζω, στο Νοσοκομείο της Θήρας δεν υπάρχει ειδικευμένος παιδίατρος. Θα ήθελα από εσάς ένα σχόλιο επ’ αυτού.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Τσίμαρη.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», δεκαεπτά μαθήτριες και μαθητές και δύο συνοδοί εκπαιδευτικοί από το Γυμνάσιο Άνοιξης Αττικής, καθώς και δεκαπέντε μαθήτριες και μαθητές και δύο συνοδοί εκπαιδευτικοί από το 1ο Γενικό Λύκειο Περιστερίου.

Η Βουλή καλωσορίζει και τα δύο σχολεία!

(Χειροκροτήματα από όλες τις πτέρυγες της Βουλής)

Θα ολοκληρώσουμε τον κύκλο των εισηγητών και ειδικών αγορητών με τον κ. Γεώργιο Σταμάτη από τη Νέα Δημοκρατία.

Ορίστε, έχετε τον λόγο.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ενδεχομένως, μόνο τυχαία δεν είναι η μέρα σήμερα που έρχεται το νομοσχέδιο για ψήφιση, είναι η ημέρα που έφυγε από τη ζωή ένας άνθρωπος που γεννήθηκε για να δίνει ζωή και δεν είναι τυχαίο που είναι εδώ και η αρμόδια Υπουργός.

Σαν σήμερα, έφυγε από τη ζωή ο Γεώργιος Παπανικολάου. Ένας άνθρωπος, ο οποίος γεννήθηκε για να δώσει τη ζωή και ένας άνθρωπος, ο οποίος με το τεστ Παπανικολάου έσωσε ζωές. Και δεν είναι τυχαίο ότι αυτή η Κυβέρνηση, είναι η πρώτη Κυβέρνηση ουσιαστικά -και με την παρούσα πολιτική ηγεσία- που το κομμάτι της πρόληψης είναι τόσο ψηλά στην ατζέντα της πολιτικής της, κυρίως, όμως, γιατί στην ατζέντα της πολιτικής της είναι ο άνθρωπος και η υγεία των Ελλήνων πολιτών.

Σήμερα, λοιπόν, έχουμε δύο νομοσχέδια για κύρωση Συμβάσεων για τις μεταμοσχεύσεις μεταξύ της Ελληνικής και της Κυπριακής Δημοκρατίας και θέλω να πω πως, πρώτη μου φορά ως εισηγητής για νομοσχέδιο, χαίρομαι που έρχομαι να μιλήσω και να υποστηρίξω αυτό το νομοσχέδιο, μιας και η εμπλοκή μου στα θέματα της πολιτικής ξεκίνησε ως μαθητής του λυκείου, βλέποντας ένα άγαλμα του Ευαγόρα Παλληκαρίδη, στο Ενιαίο Πολυκλαδικό Λύκειο Αμπελοκήπων. Αυτό με ώθησε να μπω στην πολιτική, ο αγώνας των Κυπρίων για ανεξαρτησία, ελευθερία. Και χαίρομαι που σήμερα είμαι εδώ να εισηγηθώ σε εσάς -και πιστεύω θα το κάνετε όλοι- να στηρίξετε ένα νομοσχέδιο το οποίο ουσιαστικά δίνει ζωή. Δεν είναι μόνο ότι είναι μια συνεργασία δύο όμορων, επί της ουσίας, χωρών, με τον ίδιο εθνικό ύμνο, αλλά είναι μια συνεργασία η οποία δίνει την πολιτική της χώρας μας και ελπίζω να υπάρξουν και άλλες τέτοιες πρωτοβουλίες.

Ο τομέας, λοιπόν, των μεταμοσχεύσεων αποτελεί βασικό πυλώνα του συστήματος υγείας. Η έγκαιρη και ασφαλής διενέργεια των μεταμοσχεύσεων μπορεί να σώσει ζωές και να βελτιώσει δραστικά την ποιότητα υγείας των ασθενών. Ωστόσο, η ανεπάρκεια μοσχευμάτων, σε συνδυασμό με τον διαρκώς αυξανόμενο αριθμό των ασθενών που έχουν ανάγκη μεταμόσχευσης, αποτελούν ένα κοινό πρόβλημα σε αρκετά κράτη, μεταξύ των οποίων και η χώρα μας.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Στο σημείο, αυτό, θα ήθελα να τονίσω το ιδιαίτερα ενθαρρυντικό γεγονός ότι τα τελευταία τέσσερα χρόνια οι δωρεές οργάνων και οι μεταμοσχεύσεις στην Ελλάδα, αυξάνονται συνεχώς, τόσο από αποβιώσαντες όσο και από ζώντες δότες. Το κομμάτι αυτό σημαίνει ότι και γίνεται σωστή ενημέρωση, αλλά και οσονούπω με τα νέα sms τα οποία θα λάβουν όλοι οι συμπολίτες μας ώστε να μπορούν οικειοθελώς αν θέλουν να συναινέσουν, πιστεύουμε ότι θα αυξήσει τον αριθμό των υποψήφιων δοτών.

Ο Ελληνικός Οργανισμός Μεταμοσχεύσεων εποπτεύει πέντε μονάδες μεταμόσχευσης την Ελλάδα που διενεργούν μεταμοσχεύσεις νεφρών από μεταθανάτιους και ζώντες δότες, ενώ η Μονάδα του «Λαϊκού», διαθέτει ενεργό πρόγραμμα διασταυρούμενων μεταμοσχεύσεων νεφρού.

Κάθε κράτος -έτσι και η χώρα μας- οφείλει να εξασφαλίζει κατά το δυνατόν επάρκεια μοσχευμάτων μέσω της δωρεάς οργάνων, τα οποία και προσφέρονται κατά προτεραιότητα στους πολίτες που έχουν ανάγκη μεταμόσχευσης. Δεδομένου, ότι η αναζήτηση λύσεων μεταμόσχευσης εκτός των εθνικών συνόρων αποτελεί αρκετές φορές τη μόνη επιλογή, κυρίως για ασθενείς από χώρες με χαμηλούς δείκτες δωρεάς, η Ευρωπαϊκή Ένωση με την Οδηγία 2010/53, ουσιαστικά, ενθάρρυνε τη σύναψη διακρατικών συμφωνιών μεταξύ των χωρών στον τομέα αυτό.

Οφείλω να σας πω, όπως ανέφερε και ο Υπουργός στην επιτροπή, ότι έχουμε μια συνεργασία ήδη με την Ιταλική Δημοκρατία και τώρα ερχόμαστε να συνάψουμε συμφωνίες με την Κυπριακή Δημοκρατία.

Με τη συγκεκριμένη Οδηγία, λοιπόν, διασφαλίζεται ένα κοινό ευρωπαϊκό πρότυπο ποιότητας και ασφάλισης για τις μεταμοσχεύσεις και αυτό -αν θέλετε- είναι και η απάντηση της ευρωπαϊκής Οδηγίας σε όλα αυτά που ακούστηκαν περί εμπορίου, περί μη κανονικότητας λήψης αποφάσεων και πού θα πηγαίνουν τα μοσχεύματα. Και όσον αφορά το κομμάτι ότι «μόνο Κύπριοι και μόνο Ελλαδίτες», θα πρέπει να καταλάβουμε ότι είμαστε μέλος της Ευρωπαϊκής Ένωσης. Τα ίδια δικαιώματα που έχει ένας ευρωπαίος πολίτης που ζει μόνιμα στην Ελλάδα και στην Κύπρο δεν μπορεί αυτά να διαχωρίζονται με βάση την ιθαγένεια.

Με τη συγκεκριμένη, λοιπόν, Οδηγία διασφαλίζεται ένα κοινό ευρωπαϊκό πρότυπο ποιότητας και ασφάλειας για τις μεταμοσχεύσεις. Οι διακρατικές αυτές συνεργασίες συντελούν ουσιωδώς, μεταξύ άλλων, στη μέγιστη αξιοποίηση των δωρηθέντων μοσχευμάτων από αποβιώσαντες δότες, τη δυνατότητα μεταμόσχευσης αλλοδαπών ασθενών προερχομένων από τις συνεργαζόμενες χώρες, στην εξυπηρέτηση των μεταμοσχευμένων αναγκών ασθενών από χώρες χωρίς μεταμοσχευτικά προγράμματα, μέσα από το επίσημο δίκτυο συνεργασίας και την παροχή ασφαλών υπηρεσιών μεταμόσχευσης και ιατρικής περίθαλψης προς τους ασθενείς.

Στη βάση, αυτή, σήμερα συζητάμε δύο πολύ σημαντικά σχέδια νόμου που θωρακίζουν περαιτέρω το θεμελιώδες και αδιαπραγμάτευτο δικαίωμα στην υγεία για τους Έλληνες και Κύπριους ασθενείς και πολίτες. Πρόκειται για την κύρωση δύο διακρατικών συμφωνιών μεταξύ του Υπουργείου Υγείας της Ελληνικής και της Κυπριακής Δημοκρατίας. Η πρώτη στον τομέα των μεταμοσχεύσεων και η δεύτερη στον τομέα των διασταυρούμενων μεταμοσχεύσεων νεφρού, οι οποίες υπογράφησαν στην Αθήνα στις 19 Σεπτεμβρίου του 2024 και επιβεβαιώνουν, όχι μόνο τη δέσμευση και των δύο χωρών για ισότιμη και καθολική πρόσβαση των πολιτών σε έγκυρες κατά το δυνατόν και ασφαλείς μεταμοσχεύσεις, αλλά μια ισχυρή δέσμευση που περιλαμβάνει πλέον και επίσημα τον τύπο της διακρατικής Συμφωνίας, αφού ήδη από το 2011 ο Ελληνικός Οργανισμός Μεταμοσχεύσεων και το Κυπριακό Συμβούλιο Μεταμοσχεύσεων, έχουν αναπτύξει μια άτυπη, αλλά ιδιαίτερα επιτυχημένη συνεργασία.

Σε αυτό το πλαίσιο, Κύπριοι υποψήφιοι λήπτες για μεταμόσχευση εγγράφονται στα μητρώα αναμονής στην Ελλάδα, κυρίως για μεταμόσχευση καρδιάς και μετά το 2019 και πνευμόνων, ενώ οκτώ εξ αυτών έχουν ήδη μεταμοσχευθεί επιτυχώς. Παράλληλα, την τελευταία δεκαετία, πενήντα τέσσερα πλεονάζουσα ηπατικά, καρδιακά και νεφρικά μοσχεύματα που δεν αξιοποιήθηκαν στην Κύπρο, έχουν προσφερθεί στον Ελληνικό Οργανισμό Μεταμοσχεύσεων, σώζοντας τη ζωή και βελτιώνοντας σημαντικά την ποιότητα της υγείας των συμπολιτών μας.

Σε αυτήν την κατεύθυνση, με δεδομένη την επιτυχία της συνεργασίας μεταξύ των δύο χωρών, αλλά και την ιδιαίτερη μέριμνα που επιδιώκει η Κυβέρνηση και η ηγεσία του Υπουργείου Υγείας για την προώθηση της δωρεάς οργάνων και την περαιτέρω αναβάθμιση μεταμοσχεύσεων, υπεγράφησαν οι δύο Συμφωνίες μεταξύ Ελλάδας και Κύπρου, από τη μια, ο Ελληνικός Οργανισμός Μεταμοσχεύσεων και από την Κύπρο, το Κυπριακό Συμβούλιο Μεταμοσχεύσεων.

Στο πρώτο νομοσχέδιο, που αφορά τη σύμβαση στον τομέα των μεταμοσχεύσεων και ιδίως των μεταμοσχευμένων πνευμόνων, η Συμφωνία στοχεύει στη θέσπιση πλαισίου συνεργασίας μεταξύ των συμβαλλόμενων μερών και το πλαίσιο αυτό, αφενός αφορά στη διενέργεια μεταμοσχεύσεων πνευμόνων σε ενήλικες Κύπριους ασθενείς και στη λειτουργία στην Ελλάδα στο Ωνάσειο και αφετέρου, την προσφορά οργάνων που δεν αξιοποιούνται στην Κύπρο προς τον Ελληνικό Οργανισμό Μεταμοσχεύσεων.

Η μεταμόσχευση πνευμόνων για Κύπριους ασθενείς θα γίνεται στην Ελλάδα σύμφωνα με τις προβλεπόμενες διαδικασίες και η Συμφωνία αυτή, ουσιαστικά, περιγράφεται στη διαδικασία για την ένταξη των Κύπριων ασθενών στα μητρώα. Ο προμεταμοσχευτικός έλεγχος των Κυπρίων ασθενών θα πραγματοποιείται στην Πνευμονολογική Κλινική του Γενικού Νοσοκομείου Λευκωσίας και θα αποστέλλεται πλήρης φάκελος μαζί με όλα τα αναγκαία στοιχεία στο Ωνάσειο Καρδιοχειρουργικό Κέντρο.

Επιπρόσθετα, στην υπό κύρωση Συμφωνία, καθορίζονται οι γενικές αρχές και το πλαίσιο που διέπουν την προσφορά οργάνων.

Όσον αφορά τις διασταυρούμενες μεταμοσχεύσεις νεφρού, η επιτυχία αυτών των προγραμμάτων έγκειται στις διευρυμένες δεξαμενές υποψήφιων ζευγαριών ούτως ώστε να αυξάνουν οι πιθανότητες εύρεσης συμβατών δοτών και ληπτών.

Γι’ αυτούς τους λόγους, κυρίες και κύριοι συνάδελφοι, σας καλούμε να υπερψηφίσετε αυτό το νομοσχέδιο, δίνοντας και εσείς με την ψήφο σας τη δυνατότητα σε Έλληνες και Κύπριους λήπτες για το δικαίωμα στη μεταμόσχευση.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο Πρόεδρος της Κοινοβουλευτικής Ομάδας «Ελληνική Λύση», ο κ. Βελόπουλος.

Κύριε Πρόεδρε, εγώ θα βάλω, βάσει του Κανονισμού, πέντε λεπτά χρόνο ομιλίας και εσείς μετά συνεχίστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ, κύριε Πρόεδρε.

Κύριοι της Νέας Δημοκρατίας, κύριοι της Κυβερνήσεως, είστε σε πανικό. Είστε σε έναν πανικό διαρκή εδώ και μερικούς μήνες, αλλά κυρίως μετά τη μεγάλη συγκέντρωση που έγινε για τα Τέμπη. Σύσσωμος ο ελληνικός λαός αντιδρά στην προσπάθεια συγκαλύψεως ενός γεγονότος και θα εξηγήσω γιατί ομιλώ για συγκάλυψη, για να μην ανέβουν οι τόνοι αδίκως.

Βλέποντας, λοιπόν, ο Πρωθυπουργός την κατάρρευση, τι αποφάσισε να κάνει; Να πάει πάλι στη Θεσσαλονίκη, γιατί ξέρει πολύ καλά ότι εκεί η βόρεια Ελλάδα έχει μιλήσει στις εκλογές και έχει δώσει τα ποσοστά που έπρεπε στην Ελληνική Λύση: Δεύτερο κόμμα σε όλη τη βόρεια Ελλάδα. Και αυτό είναι εξαιρετικά καλό και για το μέλλον της χώρας, αλλά κυρίως και για το μέλλον των Ελλήνων. Πάει να δει, λοιπόν, πάλι το Flyover, πάει να δει το μετρό, πάει να ξαναδεί το παιδοκαρκινικό νοσοκομείο. Μάλιστα. Πόσες φορές έχει πάει; Επτά, οκτώ φορές, δέκα; Μπορεί να πηγαίνει και κάθε μήνα, για να λένε ότι επισκέφθηκε την πόλη.

Ακούστε, κύριοι συνάδελφοι, η Θεσσαλονίκη πονά και η Μακεδονία συνολικά. Πονά για πολλούς λόγους. Ο ένας λόγος είναι γιατί δώσατε το όνομα «Μακεδονία» εσείς και οι υπόλοιποι σε Σκοπιανούς. Η Μακεδονία πονά, διότι δεν έχει έργα υποδομής, δεν έχει έργα που θα την κάνουν να έχει εξωστρέφεια και την οδηγείτε σε μαρασμό. Όλη η επαρχία, η περιφέρεια έχει το ίδιο πρόβλημα. Όμως, η Θεσσαλονίκη και η Μακεδονία πονά για έναν ακόμα λόγο, που εσείς δεν τον καταλαβαίνετε. Και αυτός είναι η εκατόμβη νεκρών στα Τέμπη.

(Χειροκροτήματα από την πτέρυγα της Ελληνικής Λύσης)

Ήταν παιδιά της μάνας Μακεδονίας και της Θεσσαλονίκης οι χαροκαμένοι αυτοί άνθρωποι και ζητάει απαντήσεις, όπως και όλη η Ελλάδα.

Είστε στη γραμμή της Ελληνικής Λύσης σε πολλά θέματα. Σήμερα ο Αρχιεπίσκοπος «ράπισε» τον Πρωθυπουργό τον ίδιο. Κάποιοι θα μου πουν ότι λίγο αργά το θυμήθηκε ο Αρχιεπίσκοπος. Και αυτός στη γραμμή της Ελληνικής Λύσης είναι; Τι είπε ο Αρχιεπίσκοπος; «Τώρα θυμήθηκε ο Πρωθυπουργός ότι υπάρχουν δυο φύλα; Τώρα; Αφού ψήφισε τον νόμο, έκανε το έγκλημα και το θυμήθηκε τώρα;». Άστραψε και βρόντηξε, λοιπόν, ο Αρχιεπίσκοπος και πήρατε απάντηση για το κακό που κάνατε στη χώρα.

(Χειροκροτήματα από την πτέρυγα της Ελληνικής Λύσης)

Τώρα θα θυμηθείτε ό,τι σας λέγαμε. Τώρα, τώρα, τώρα, το βλέπω σε Υπουργούς. Τώρα θα θυμηθείτε τι έλεγε η Ελληνική Λύση. Και για τον Τραμπ σας λέγαμε και για την πράσινη απάτη σας λέγαμε και για τη woke ατζέντα σας λέγαμε και για τις ανεμογεννήτριες, τα φρουφρουδάκια σας λέγαμε και για τα Σκόπια σας λέγαμε, όλα σας τα λέγαμε και τώρα θα έρθετε στη γραμμή μας αναγκαστικά.

(Χειροκροτήματα από την πτέρυγα της Ελληνικής Λύσης)

Πάμε τώρα στα υπόλοιπα. Χθες έβλεπα το σόου που ήρθαν εδώ να κάνουν ο Βορίδης και ο Άδωνις, ένα σόου ωραίο. Σε λίγο θα έβαζα τα κλάματα με αυτά που έλεγε ο Άδωνις: «Μας είπατε παιδεραστές! Μας είπατε δολοφόνους! Μας είπατε» τι άλλο; «λαθρέμπορους». Για να τα βάζουμε από την αρχή ένα-ένα.

Παιδεραστές δεν σας είπαμε. Είπαμε ότι πολλά από τα στελέχη σας, όπως ο Μίχος, ήταν παιδεραστής και βγαίνατε φωτογραφίες μαζί του και με πολλούς άλλους. Δεν λέμε ότι είστε παιδεραστές, μην τα μπερδεύετε.

Δεν σας είπαμε εμείς ότι είσαστε λαθρέμποροι. Είπαμε ότι επιτρέπετε το λαθρεμπόριο στην Ελλάδα, χωρίς να γίνεται έλεγχος σε κανέναν λαθρέμπορο μεγαλοεφοπλιστή και μεγαλολιγάρχη.

(Χειροκροτήματα από την πτέρυγα της Ελληνικής Λύσης)

Δολοφόνους δεν σας είπαμε ποτέ. Σας είπαμε, όμως, κάτι απλό. Δολοφονείτε την αλήθεια καθημερινά με την υπόθεση των Τεμπών! Αυτό είναι διαφορετικό.

(Χειροκροτήματα από την πτέρυγα της Ελληνικής Λύσης)

Και μας λέτε να εμπιστευτούμε τη δικαιοσύνη. Ποια δικαιοσύνη να εμπιστευτεί ο πολίτης, για πείτε μου; Τη δικαιοσύνη που ο ίδιος ο Πρωθυπουργός πριν λίγα χρόνια έλεγε «Δεν έχω την ίδια εμπιστοσύνη σε κάποιους λειτουργούς της Θέμιδος, διότι φοβάμαι ότι κάποιοι δικαστές εθελοτυφλούν»; Δήλωση του Πρωθυπουργού είναι αυτή, δεν είναι δική μου. Τις δηλώσεις σας τις ξεχάσατε για τη Θάνου; Τις ξεχάσατε για τη Θάνου τις δηλώσεις σας; Τα ξεχάσατε όλα αυτά; Άρα και εσείς δεν εμπιστευόσασταν τη δικαιοσύνη.

Τώρα, όμως, που διορίσατε την κ. Κλάπα και την κ. Αδειλίνη, την εμπιστεύεστε. Πώς, λοιπόν, εγώ να μην είμαι μετά υποψιασμένος για την εμπιστοσύνη τη δική σας προς τη δικαιοσύνη; Και δεν είμαι πλέον υποψιασμένος. Είμαι πεπεισμένος ότι όταν διορίζω κάποιον, τον ελέγχω και μου κάνει όλα τα χατίρια! Απλά πράγματα είναι.

Ή να θυμίσω τον κ. Κακλαμάνη, τον Πρόεδρο της Βουλής, που είχε πει «Έχει κλονιστεί η εμπιστοσύνη μου στην ηγεσία της δικαιοσύνης»; Το είχε πει για τα funds, όταν αποφάσισε ο Άρειος Πάγος σε οκτώ μέρες ότι είναι νόμιμοι οι πλειστηριασμοί και πρέπει να γίνονται γρήγορα.

Εσείς οι ίδιοι στη Νέα Δημοκρατία κάνετε παρεμβάσεις στη δικαιοσύνη. Θέλετε απόδειξη; Η παρέμβαση του Πρωθυπουργού στον κ. Ντογιάκο, ο οποίος λέει: «Προς τούτο, σας ζητώ εκ μέρους της Ελληνικής Κυβέρνησης την προτεραιοποίηση των σχετικών υποθέσεων και την ανάθεσή τους, εφόσον το κρίνετε» το ξεκάρφωμα είναι αυτό του ψηλού, του Βάζελου -πώς τον έλεγε;- του παναθηναϊκάκια…

Εντάξει, κύριε Φωτόπουλε, επειδή είστε παναθηναϊκός ενοχληθήκατε. Παναθηναϊκάκιας ήταν, τι να κάνω; Εγώ φταίω; «Στο υψηλότερο δυνατό ανακριτικό επίπεδο», επιστολή του Πρωθυπουργού στον Ντογιάκο.

Και ξαφνικά είδε το φως το αληθινό η δικαιοσύνη, στην οποία δεν παρεμβαίνει η Κυβέρνηση και βάζει τον Μπαϊκάμη. Απλά πράγματα. Δεν είναι παρέμβαση αυτό! Καταθέτω στα Πρακτικά της Βουλής.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε να μιλήσουμε, λοιπόν, για το έρεβος των Τεμπών στα γρήγορα. Δύο νεκροί από τροχαία σε ένα εικοσιτετράωρο. Δύο άνθρωποι, καταλυτικοί μάρτυρες, ο ένας, ο Χρυσάγης και ένας την προηγούμενη μέρα ή την επομένη -αν δεν κάνω λάθος- στη Θεσσαλία, έφυγαν από τη μέση. «Βγήκαν» από τη μέση σε τροχαία δυστυχήματα.

Το βράδυ της Δευτέρας η μητέρα του γνωστού… Τώρα, αποθανόντας δεν είναι ο άνθρωπος. Για να βρεθεί στο βουνό εκεί πάνω, δεν πήγε με τα πόδια. Μην τρελαθούμε! Κάτι συμβαίνει εκεί. Έχουμε δολοφονία; Έχουμε ξεκαθάρισμα; Τον βγάλατε από τη μέση, όχι εσείς. Τον βγάλαν από τη μέση.

Σας διαβάζω τι λέει η ίδια η μητέρα, δεν τα λέω εγώ. Πραγματικά, είναι να απορεί κανείς. Έχει εκλείψει από την πολιτική όχι πλέον η ηθική αλλά η ανθρωπιά. Μια μάνα, λοιπόν, ανώτατη δικαστής, εισαγγελέας λέει το εξής: «Στην υγειά σας. Είμαι ο Βασίλης που ψάχνατε. Εγώ με τη χάρη του Θεού, βρήκα τον Παράδεισο και βλέπω τον Χριστό που τόσο αγαπώ. Εσείς που με πετάξατε στα βουνά με τα άγρια ζώα, καθώς και το κακόψυχο αφεντικό σας, τι τέλος θα έχετε άραγε;». Εδώ πλέον δεν είναι η αγράμματη μητέρα μου, που πήγε στο δημοτικό με το ζόρι. Είναι θεσμικός ο ρόλος της μητέρας του αειμνήστου Καλογήρου. Θεσμικό ρόλο έχει. Τι λέει, λοιπόν, εδώ; Ότι τον «έβγαλαν» από τη μέση.

Και βγάζετε τα τρολ σας -είναι ελεεινό αυτό που κάνετε!- στο διαδίκτυο, στο Twitter να τη λένε θρησκόληπτη, να τη λένε «μακριά από εδώ», «είναι θεούσα» και δεν ντρέπεστε λίγο. Δεν ντρέπεστε! Δηλαδή, το να πιστεύει κάποιος στον Θεό είναι μεμπτό για τη Νέα Δημοκρατία και τα τρολ της. Αυτή είναι η Νέα Δημοκρατία και τα τρολ, τα οποία είναι το Μαξίμου!

(Χειροκροτήματα από την πτέρυγα της Ελληνικής Λύσης)

Δεν λέω για τους Βουλευτές της. Λέω για τα τρολ. Μην το παρεξηγήσουν κάποιοι.

Ο θείος, πρώην Βουλευτής εδώ, πρώην συνάδελφος, που κάποιοι τον αρρώστησαν κάποια στιγμή, αλλά ο άνθρωπος ήταν μια χαρά, υγιής, και έφυγε όρθιος, άφησε τη θέση του στο Επικρατείας και έφυγε -προς τιμήν του-, έγραψε: «Καλή αντάμωση, ανιψιέ μου καλέ. Ο Κύριος δεν είναι άδικος. Όσα μυαλά πονηρά και χέρια δόλια σου στέρησαν, θα στα δώσει εκείνος πολλαπλάσια. Αιωνία σου η μνήμη».

Εδώ, λοιπόν, έχουμε δύο ανθρώπους που είχαν θεσμικό ρόλο και μιλούν ξεκάθαρα για δολοφονία, ότι τον «έβγαλαν» από τη μέση. Γιατί το κάνετε αυτό; Σώνει και καλά πρέπει να βγάζετε τον κάθε «Πρωτοψάλτη» να λέει ανοησίες; Και επειδή δεν κάνετε παρεμβάσεις στη δικαιοσύνη, βγαίνει η Ένωση Δικαστών και Εισαγγελέων και λέει «Η Κυβέρνηση παρενέβη στο έργο μας». Τι χρείαν άλλη έχω εγώ, για να πω ότι γίνονται παρεμβάσεις στη δικαιοσύνη; Για πείτε μου; Τι πρέπει να πω άλλο;

Είστε η Κυβέρνηση που λειτουργεί στο όριο της νομιμότητος και της δημοκρατίας. Αν ήμουν κακοπροαίρετος, θα έλεγα ότι είστε η Κυβέρνηση που αυταρχικά, δικτατορικά λειτουργεί, με σκοπό τη συγκάλυψη στα Τέμπη.

Θέλω να είμαι καλοπροαίρετος και καλόπιστος, αλλά έχουμε το εξής παράδοξο: Στις 8-2-2025 ο υπάλληλος βγάζει ένα βίντεο, ο ίδιος ο υπάλληλος, στις 7-2-2025 το ανεβάζει ο Πορτοσάλτε, ο «Πρωτοψάλτης» και ο Καπερνάρος στις 5-2-2025 το παραλαμβάνει από την εταιρεία. Πείτε μου τώρα πώς γίνεται αυτό. Πείτε μου, δικαιολογήστε το μου εσείς, για να πω ότι το βίντεο είναι αληθινό ή ψεύτικο. Όταν αυτός που το βγάζει, το βγάζει στις 8 του μηνός, αλλά το παραλαμβάνει ο Καπερνάρος στις 5, από πού το παρέλαβε; Εκτός αν είναι χρονοταξιδιώτες. Ξέρετε, βλέπαμε ταινίες μικροί που μεταφερόμασταν στον χρόνο, πηγαίναμε πέντε χρόνια μπροστά, ξαναγυρνούσαμε έξι χρόνια πίσω. Αυτοί είστε. Αυτοί είστε. Αυτοί είστε.

Πάμε και στα υπόλοιπα. Δεν θα πω για τους πραγματογνώμονες. Θα σας πω, όμως, κάτι. Μετά από δύο χρόνια, κύριοι συνάδελφοι της Νέας Δημοκρατίας, δύο ολόκληρα χρόνια, οι πυροσβέστες που υπέστησαν τα χημικά εγκαύματα και είχα καταθέσει εδώ 6 Μαρτίου 2023 τις γνωματεύσεις του νοσοκομείου, δεν κλήθηκαν ποτέ να καταθέσουν, ούτε να ερευνηθεί η στολή τους, ούτε τα εγκαύματά τους. Αυτοί επιχειρούσαν στα Τέμπη το ίδιο βράδυ, με ψευτοβίντεο που οι ίδιοι πραγματογνώμονες, οι δικοί σας, λένε ότι δεν ήταν αληθινά. Επιχειρείτε να διαστρέψετε και να αλλάξετε την αλήθεια.

Και τι έκανε η Κυβέρνηση, για να πείσει τον ελληνικό λαό; Δείτε, ενώ έλεγχε και όλα τα μέσα ενημερώσεως, βάζετε τα site… Έχουμε εδώ σε site -δεν ξέρω αν είναι το iefimerida αυτό, εν πάση περιπτώσει-, χορηγούμενη διαφήμιση σε site της Νέας Δημοκρατίας -χορηγούμενη- «Δεν υπήρχε ύποπτο φορτίο στο εμπορικό τρένο των Τεμπών». Ένα ενημερωτικό site, που σκοπός του είναι η ενημέρωση, χορηγεί συμπτωματικά κυβερνητική προπαγάνδα και αυτό λέγεται «ενημέρωση». Αυτό είναι ενημέρωση για τα πανέρια, για τα καλάθια!

(Χειροκροτήματα από την πτέρυγα της Ελληνικής Λύσης)

Έτσι παραμένετε στη διακυβέρνηση. Και αν δεν το πιστεύετε, στα Πρακτικά της Βουλής.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Γι’ αυτό, η Ελλάδα με αυτή την ενημέρωση του «Πρωτοψάλτη»-Πορτοσάλτε -όπως λέγεται- και των υπολοίπων, έχει φτάσει στον πάτο. Στον πάτο! Είμαστε στη θέση 108 στην ελευθερία του Τύπου. Πόσο περήφανοι είστε για αυτό; Χαμηλότερα από Μπουρούντι, Γκαμπόν, Μποτσουάνα, Μογγολία. Κάποτε λέγαμε ότι δεν θα γίνουμε Αφρική στην Ελλάδα, δεν θα γίνουμε Βουλγαρία. Τώρα ούτε Μπογκοτά, ούτε Μογγολία, ούτε Μποτσουάνα δεν είμαστε! Και είστε περήφανοι για αυτό το κράτος που φτιάξατε;

Και έχετε κάποια πράγματα να μας πείτε. Άντε να πω ότι δεν είχατε συμμετοχή, ρε παιδί μου, ότι δεν είχατε εμπλοκή, ότι δεν κάνατε το ξεμπάζωμα και το μπάζωμα από την πρώτη μέρα, ότι δεν έγινε η έκρηξη, ότι δεν έγινε τίποτα από όλα αυτά, ότι είστε η καλύτερη κυβέρνηση! Αφήσατε τους τραυματίες στο έλεος του Θεού και των γιατρών. Δεν υπήρχε ποτέ υποστήριξη σε αυτούς που επέζησαν. Αφήστε τους νεκρούς.

Η Ντίνα Μαγδαλιανίδη απευθύνει -από κανάλι, παρακαλώ!- τώρα έκκληση για ψυχιατρική στήριξη. Πού είναι η ανθρωπιά σας; Είναι και η Υπουργός εδώ. Είναι λαλίστατη, για άλλα θέματα, για τη woke ατζέντα, για τους πρόσφυγες, τους λαθρομετανάστες. Για τα ελληνόπουλα; Λέω για τα ελληνόπουλα…

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Μην ανησυχείς! Θα σου απαντήσω!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν χρειάζεται να μου απαντήσετε. Ό,τι και να απαντήσετε κενή περιεχομένου θα είναι η απάντηση.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Αυτό είναι απαράδεκτο!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν σας διακόπτω εγώ. Αν θέλετε να κάνουμε διάλογο, να το κάνουμε όποτε θέλετε. Μην είστε αγενής, γιατί είστε προκλητικότατη!

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Εσείς είστε προκλητικός!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είστε προκλητικότατη.

Θα σέβεστε, κυρία Υπουργέ. Διορισμένη είστε. Είστε διορισμένη και είμαι εκλεγμένος. Θα σέβεστε τους εκλεγμένους Βουλευτές! Καταλάβατε; Σε καρέκλα διορισμένη είστε! Δεν θα διακόπτετε!

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, όταν ολοκληρωθεί…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ήρθαν οι διορισμένοι από τον Μητσοτάκη να κάνουν παρεμβάσεις ό,τι ώρα θέλουν και να λένε ό,τι θέλουν.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Πρόεδρε, ένα λεπτό.

Κυρία Υπουργέ, όταν ολοκληρώσει ο κύριος Πρόεδρος την ομιλία του…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Στο Ίδρυμα Δοξιάδη…

**ΠΡΟΕΔΡΕΥΩΝ (Οδυσσέας Κωνσταντινόπουλος):** …μπορείτε να κάνετε παρέμβαση. Σας παρακαλώ έως τότε να είστε ήρεμη.

Παρακαλώ, κύριε Πρόεδρε, έχετε τον λόγο.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Για τους χαρακτηρισμούς, κύριε Πρόεδρε!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν είναι χαρακτηρισμός ότι είστε διορισμένη. Είστε εκλεγμένη; Είστε διορισμένη!

(Χειροκροτήματα από την πτέρυγα της Ελληνικής Λύσης)

Το επαναλαμβάνω! Η κ. Αγαπηδάκη είναι διορισμένη, δεν είναι δημοκρατικά εκλεγμένη. Τι να κάνω; Δεν σας ψήφισε ο ελληνικός λαός.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ωραία. Θα σας απαντήσω.

**ΓΕΩΡΓΙΟΣ ΣΤΑΜΑΤΗΣ:** Στο Επικρατείας είναι με βάση τον νόμο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν είναι εκλεγμένη. Ξέρετε τι εννοώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, αφήστε…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν έχει πάρει σταυρό, όπως έχετε πάρει εσείς και ο κ. Πλεύρης.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Πρόεδρε…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όμως, έτσι είναι ο Μητσοτάκης: Τους δικούς του τους διορίζει. Τους Νεοδημοκράτες Βουλευτές, που πάλευαν επί δεκαετίες, τους έχει πεταμένους, όπως και την ιδεολογία της Νέας Δημοκρατίας, την πάλαι ποτέ! Τι να κάνουμε τώρα;

**ΓΕΩΡΓΙΟΣ ΣΤΑΜΑΤΗΣ:** Κύριε Πρόεδρε και εσείς έχετε στο Επικρατείας!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μην ενοχλείστε από την αλήθεια! Εμείς τον διώξαμε, τον στείλαμε αδιάβαστο! Τον στείλαμε αδιάβαστο! Εμείς κάτι τέτοιους τους στέλνουμε αδιάβαστους, δεν τους κρατάμε ούτε πασοκοσημιτικούς ούτε διορισμένους που δεν κάνουν καλά τη δουλειά τους!

(Χειροκροτήματα από την πτέρυγα της Ελληνικής Λύσης)

Πάμε στα υπόλοιπα. Η αληθινή δικαιοσύνη, λοιπόν, απαιτεί γνώση. Και ο Πλάτων, που λατρεύει ο κ. Πλεύρης, είχε προειδοποιήσει για την ψεύτικη δικαιοσύνη, αυτή τη δικαιοσύνη της Νέας Δημοκρατίας: Η χειρότερη μορφή αδικίας είναι να υποκρινόμαστε ότι ήδη υπάρχει δικαιοσύνη. Αυτή είναι η χειρότερη μορφή δημοκρατίας κατά τον Πλάτωνα, αυτό που κάνει η Νέα Δημοκρατία, που λέει ότι υπάρχει δικαιοσύνη, αλλά, όταν δεν υπάρχει δικαιοσύνη και δεν βολεύει τη Νέα Δημοκρατία, δεν υπάρχει δικαιοσύνη.

Αποφασίστε: Υπάρχει δικαιοσύνη ή δεν υπάρχει; Διότι, αν υπάρχει δικαιοσύνη, πρέπει να οδηγηθεί πολύς κόσμος στη φυλακή. Και αν υπήρχε δικαιοσύνη, ο Πορτοσάλτε έπρεπε ήδη με βραχιολάκια να πάει στον ανακριτή και να πει πού το βρήκε το usb. Άρα, σας λέω ότι δεν υπάρχει δικαιοσύνη.

(Χειροκροτήματα από την πτέρυγα της Ελληνικής Λύσης)

Και θέλετε να σας πιστέψουμε; Ωραία. Να πω στην κ. Αγαπηδάκη ότι εντάξει, έγινε ό,τι έγινε προηγουμένως, να σας πιστέψω όλους σας ότι είστε αμέμπτου ηθικής. Ανοίξτε όλα τα κινητά και αφήστε το απόρρητο να δούμε με ποιον μιλούσε ο Πρωθυπουργός, ο Τριαντόπουλος και οι υπόλοιποι επιχειρησιακοί παράγοντες. Άρση απορρήτου συνομιλιών για τον Πρωθυπουργό εκείνης της βραδιάς. Κάντε το πρόταση. Κάντε το, να δούμε με ποιον συνομιλούσαν, ποιος μιλούσε και με ποιον, ποιος έδινε εντολές.

Εγώ δεν λέω ότι ο Πρωθυπουργός έχει ευθύνη για το έγκλημα που έγινε στα Τέμπη. Όχι! Λέω, όμως, κάτι άλλο: Υπάρχει και η πολιτική ευθύνη και κάποια στιγμή η πολιτική ευθύνη οδηγεί σε ειδικό δικαστήριο αυτόν που παρανόμησε ή παρέβη το καθήκον του. Και αυτή η χώρα έχει ένα πρόβλημα, την ατιμωρησία όλων όσων εμπλέκονται επί δεκαετίες σε σκάνδαλα. Γι’ αυτό και έχει απαξιωθεί η πολιτική. Γι’ αυτό και λέμε ότι εμείς θα κάνουμε σκούπα στην ατιμωρησία και όσοι είναι υπεύθυνοι, όχι επί δικαίων και αδίκων, αλλά αυτοί που είναι υπεύθυνοι πρέπει να λογοδοτήσουν στον εισαγγελέα, στον ανακριτή και στη δικαιοσύνη, που πρέπει να είναι αμέμπτου ηθικής και αδέκαστη.

(Χειροκροτήματα από την πτέρυγα της Ελληνικής Λύσης)

Και να σας πω και κάτι άλλο. Εγώ να σας πιστέψω θέλω, αλλά δεν είναι η πρώτη φορά που συμβαίνει παρόμοιο γεγονός. Τον Απρίλιο του 2023, σας είχα πει ότι επί υπουργίας Χατζηδάκη το 2008, τρένο στον Μπράλο που μετέφερε χημικά και διαλύτες εκτροχιάστηκε. Τότε υπήρχε δήλωση Χατζηδάκη ότι θα πάνε φυλακή. Κανείς δεν πήγε φυλακή. Κανείς! Απλώς, εδώ είχαμε την ατυχία όχι του εκτροχιασμού, αλλά της συγκρούσεως των δύο τρένων, της εμπορικής και της επιβατικής.

Οι Υπουργοί, λοιπόν, τότε ήταν ο κ. Χατζηδάκης και ο κ. Μητσοτάκης, αν δεν κάνω λάθος. Ήταν το 2008. Ήμασταν Βουλευτές. Ήταν Υπουργός ο κ. Μητσοτάκης; Ο Χατζηδάκης ήταν. Ο Χατζηδάκης ήταν Υπουργός Μεταφορών.

**ΓΕΩΡΓΙΟΣ ΣΤΑΜΑΤΗΣ:** Ο κ. Μητσοτάκης δεν ήταν Υπουργός.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ωραία, δεν ήταν. Άρα, δεν ήξερε. Δεν ήταν Βουλευτής. Δεν ήταν πολιτικό πρόσωπο.

**ΓΕΩΡΓΙΟΣ ΣΤΑΜΑΤΗΣ:** Βουλευτής ήταν.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όλοι ξέραμε τι έγινε στον Μπράλο, αλλά και επειδή πάλι ήταν το λαθρεμπόριο, καλύφθηκε.

Από τότε, λοιπόν, ο κ. Χατζηδάκης κάνει τη Σύμβαση 717 και την τηλεδιοίκηση, από το 2007. Γι’ αυτό και λέω ότι το μερίδιο ευθύνης που αναλογεί στη Νέα Δημοκρατία δεν είναι αυτή καθαυτή η σύγκρουση. Όχι! Είναι η συγκάλυψη. Είχαμε νεκρούς παιδιά εκεί! Τον φίλο μου έχασα εκεί, τον καλύτερό μου φίλο επί τριάντα χρόνια τον έχασα εκεί εγώ! Και θα μου σηκώνουν τη φωνή και θα μου λένε εμένα για συγκάλυψη!

Αν κάνατε τη Σύμβαση 717 το ΠΑΣΟΚ, η Νέα Δημοκρατία και ο ΣΥΡΙΖΑ επί δεκαετίες, δεν θα συνέβαινε το μοιραίο δυστύχημα, σας λέω. Άρα, η ευθύνη είναι εις τριπλούν για τη Σύμβαση 717, αλλά η συγκάλυψη αφορά στη Νέα Δημοκρατία.

Αναφορικά, λοιπόν, με τον Καλογήρου, ο θυμόσοφος λαός το έχει πει πολλές φορές: Οι επαναλαμβανόμενες συμπτώσεις παύουν να είναι συμπτώσεις. Εάν, όντως, λοιπόν -υπάρχουν τρία ενδεχόμενα τώρα, επειδή υπάρχουν πολλές συμπτώσεις- για ένα έγκλημα που έγινε στα Τέμπη ή η Κυβέρνηση δεν ήξερε τι μετέφερε το τρένο και έγινε η έκρηξη, άρα είναι ανίκανη ή ήξερε και κάνει τη συγκάλυψη. Αποφασίστε. Δεν γίνεται να μην ξέρετε τι μετέφερε ένα τρένο.

Θα μου πείτε για την Ηellenic Τrain. Θα σας πω και εγώ την απάντησή μου. Έπρεπε και ο Διευθύνων Σύμβουλος της Ηellenic Τrain από την πρώτη στιγμή να πάει με βραχιολάκια μέσα και να απολογηθεί, αλλά και ο ΟΣΕ και όλοι τους!

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Πρόεδρε, θα μου επιτρέψετε να σας διακόψω για να κάνω μια ανακοίνωση ενός σχολείου.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Βεβαίως, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, δεκατρείς μαθήτριες και μαθητές και δύο εκπαιδευτικοί συνοδοί τους από το 2ο Δημοτικό Σχολείο Ορχομενού Βοιωτίας.

Σας καλωσορίζουμε!

(Χειροκροτήματα απ’ όλες τις πτέρυγες της Βουλής)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Να πούμε, λοιπόν και το άλλο παραμυθάκι που άκουσα από Υπουργό της Νέας Δημοκρατίας, ότι η μητέρα τού Καλογήρου δεν είχε σχέση με την ιστορία αυτή με τα Τέμπη. Αμ δε!

Ακούστε λίγο και το ξαναλέμε. Ήταν το πρόσωπο το οποίο καλούνταν να αποφασίσει ακριβώς για το κομμάτι εκείνο της υποθέσεως για το οποίο γίνεται όλος ο δημόσιος καβγάς, την έκρηξη και τη λαθρεμπορία, εφόσον φυσικά ο εφέτης ανακριτής κατέληγε στο να υποβάλει αίτημα για συμπληρωματικές ποινικές διώξεις, πράγμα όμως το οποίο ίσως τελικά είναι υποχρεωμένος να πράξει ανάλογα με το περιεχόμενό της. Και μάλιστα, είναι Προϊσταμένη Εισαγγελίας Εφετών η κ. Αποστολάκη. Δεν είναι τυχαίο πρόσωπο. Έχει τον εποπτεύοντα ρόλο η συγκεκριμένη γυναίκα, η μάνα που έχασε το παιδί της και βάζετε τον «Πρωτοψάλτη» να λέει ότι είναι τρολ. Τον άκουσα το πρωί να λέει ότι η γυναίκα αυτή είναι τρολ! Είπε τη μητέρα που έχασε το παιδί της ο ανεκδιήγητος, ο απάνθρωπος! Όποιος το λέει αυτό είναι απανθρωπιά!

Μιλάμε για δημοσιογραφία στο όριο της ανθρωποφαγίας και του κανιβαλισμού. Και αυτός ο άνθρωπος λατρεύει τον Μητσοτάκη, τη Νέα Δημοκρατία και όλη την εξουσία, αλλά λέει μια μάνα που έχασε το παιδί της τρολ. Συμπεριφορά βάρβαρη, βαρβαρότητος!

Δεν είναι τρολ η χαροκαμένη μάνα, «Πρωτοψάλτη». Η μάνα η χαροκαμένη είναι η μάνα του κάθε Έλληνα, είναι η Ελληνίδα μάνα και θα μάθεις να τη σέβεσαι! Για κανένα κόμμα, για καμία Ελληνική Λύση, για κανένα ΠΑΣΟΚ, για καμία Νέα Δημοκρατία και τα υπόλοιπα κόμματα δεν μπαίνει η μάνα κάτω από τα κόμματα!

(Χειροκροτήματα από την πτέρυγα της Ελληνικής Λύσης)

Και για να σας αποδείξω ότι πολλά πράγματα αποδεικνύουν ότι έχουμε κράτος-μπάχαλο, κύριοι συνάδελφοι, φορτίο δεκαοκτώ κοντέινερ 350 τόνων TNT στο Λαύριο το έπιασαν λιμενεργάτες. Χωρίς ασφάλεια 350 τόνοι ξέρετε τι σημαίνει; Θα έφευγε το Λαύριο στον αέρα μαζί με την υπόλοιπη περιοχή! Χωρίς πυροσβεστικά οχήματα, χωρίς ασφάλεια, τα πήγατε από το λιμάνι σε έναν αποθηκευτικό χώρο που δεν πληροί προϋποθέσεις. Αυτοί είστε! Δεκαοκτώ φορτηγά με κοντέινερ με πυρομαχικά!

Τι να συζητάμε; Αυτό είναι το κράτος σας, αυτό είναι. Και κλείνοντας, λοιπόν, θα πάω στην άλλη ανησυχία, με τα εθνικά θέματα. Ο Βανς μίλησε στην Ευρώπη. Ο Τραμπ μίλησε στην Ευρώπη. Τι είπε ο Βανς; Είπε: «Η Ευρώπη κινδυνεύει από το εσωτερικό της. Σταματήστε να αποκαλείτε τους πολίτες σας ακροδεξιούς, επειδή διαμαρτύρονται που τους σφάζουν στον δρόμο».

Η σφαλιάρα του Βανς ακούστηκε μέχρι το Μαξίμου. Διότι έχουν μάθει πλέον στη λογική και του Γκαιμπελισμού, της γνωστής τακτικής ότι όταν διαφωνείς μαζί του είσαι συνωμοσιολόγος, ότι είσαι ψεκασμένος, ότι είσαι ακροδεξιός. Όχι, κύριοι! Θα διαφωνούμε μέχρις εσχάτων γιατί είμαστε Έλληνες πατριώτες που αγαπάμε την Ελλάδα, αγαπάμε τους Έλληνες.

(Χειροκροτήματα από την πτέρυγα της Ελληνικής Λύσης)

Η Νέα Δημοκρατία, λοιπόν, έχει κάνει εγκλήματα στη διεθνή πολιτική. Απούσα η Ελλάδα από τη διάσκεψη στη Λιβύη. Απούσα η Ελλάδα από τη διάσκεψη στη Συρία. Απούσα η Ελλάδα από την Ουκρανία.

Ποιος νομίζετε, κυρίες και κύριοι, ότι φταίει για όλα αυτά; Ο Υπουργός Εξωτερικών και όλοι οι Υπουργοί της Νέας Δημοκρατίας, διορισμένοι ή μη, μαζί με τον κύριο Πρωθυπουργό, γιατί δεν μας υπολογίζει πλέον κανένας από τον διεθνή παράγοντα.

Και άφησε ο Μακρόν μισή ώρα τον Έλληνα Πρωθυπουργό να περιμένει μέσα σε ένα αυτοκίνητο για να τον συναντήσει. Ακούστε τώρα! Μισή ώρα περίμενε ο Έλληνας Πρωθυπουργός τον Μακρόν μέσα στο αμάξι του για να τον συναντήσει. Τέτοια απαξία πλέον για την Ελλάδα. Η περήφανη εξωτερική πολιτική της Νέας Δημοκρατίας! Και δεν μας νοιάζει η ταπείνωση του κ. Μητσοτάκη. Ο κ. Μητσοτάκης είναι Πρωθυπουργός της Ελλάδος. Μας νοιάζει η ταπείνωση που έχει υποστεί η Ελλάδα από τις επιλογές και τη λάθος πορεία της ιστορίας που χαράξατε.

(Χειροκροτήματα από την πτέρυγα της Ελληνικής Λύσης)

Και θα ήθελα να πω το εξής. Δεν θα μιλήσω για τη διαδοχή σας, γιατί δεν με ενδιαφέρει. Όμως, κύριε συνάδελφε, αυτό τον φίλο σας, τον Άδωνι Γεωργιάδη, μαζέψτε τον λίγο, ρε παιδί μου! Τι είναι αυτό το πράγμα; Κάθε μέρα και μια κωλοτούμπα. Το διάβασα στο tweet του χθες. Και λέει: «Αλλά ας γυρίσουμε στο μείζον θέμα της Ευρώπης και στο γιατί πιστεύω ότι τελικά η πολιτική Τραμπ, όχι μόνο δεν είναι απειλή, αλλά ίσως είναι και η τελευταία ευκαιρία της Ευρώπης». Όλα τα ύστερα του κόσμου, ρε παιδιά! Πόσες κωλοτούμπες να αντέξω πλέον από τον άνθρωπο; Τι άλλο να αντέξω; Δηλαδή κάθε μέρα και κάτι καινούργιο. Είστε ικανοί για το χειρότερο και για το καλύτερο. Πρώτη φορά βλέπω κάτι τέτοιο. Τέτοιο πράγμα δεν έχω ξαναδεί στη ζωή μου εγώ.

Για Τραμπισμό λέγατε εδώ πέρα. Λέγαμε κάτι και μας λέγατε Τραμπιστές. Σας λέγαμε να μην παίρνετε τη θέση τού ενός μονόπαντα, γιατί αν εκλεγεί θα έχουμε πρόβλημα -τι πιο λογικό- και οι Υπουργοί σας μου λέγανε: «Τραμπιστής είσαι, Βελόπουλε». Και τώρα τι πετύχατε; Ούτε τρομπιστές, ούτε Τραμπιστές, ούτε τίποτα. Απομονωμένη η Ελλάδα από τον διεθνή παράγοντα, εκεί είμαστε πλέον. Πόλεμο με τον Πούτιν κάνατε εσείς, πόλεμο με τον Τραμπ κάνατε εσείς, και η Ελλάδα απομονωμένη.

(Χειροκροτήματα από την πτέρυγα της Ελληνικής Λύσης)

Εμείς σας το λέμε από τώρα και το λέμε στον ελληνικό λαό, όλες τις οργανώσεις, «SolidarityNow», Δοξιάδηδες, και όλοι όσοι παίρνουν από το κράτος λεφτά, θα τα κόψουμε από την πρώτη μέρα που θα κυβερνήσουμε. Και σε όλα τα ιδρύματα του Σόρος, διά νόμου θα απαγορευτεί η χρηματοδότηση.

(Χειροκροτήματα από την πτέρυγα της Ελληνικής Λύσης)

Και το φόρουμ των Δελφών, το οποίο πάλι πληρώνει το κράτος, δηλαδή τα Υπουργεία, και όλα αυτά τα περίεργα, τις λέσχες, που φτιάχνετε με λεφτά του ελληνικού λαού θα κοπούν όλα. Κομμένα όλα. Θέλεις να κάνεις το δικό σου φόρουμ; Από την τσέπη σου, κύριε, από την τσέπη σου. Το χρήμα του ελληνικού λαού είναι τιμημένο, είναι δουλεμένο με αίμα, με δάκρυα και με ιδρώτα, δεν θα το τρώει κανένας από εσάς εις υγείαν των κορόιδων.

(Χειροκροτήματα από την πτέρυγα της Ελληνικής Λύσης)

Και εδώ κατηγορώ και την Αντιπολίτευση, και το ΠΑΣΟΚ και τον ΣΥΡΙΖΑ. Τους αφήσατε έναν χρόνο και πλέον στην Κυβέρνηση. Όταν ήρθε ο γάμος των ομοφυλοφίλων, αν μας ακούγατε τότε, και δεν ψηφίζαμε τον γάμο των ομοφυλοφίλων, δεν θα ήταν κυβέρνηση, θα πέφτανε σας λέω. Θα τους είχατε εκθέσει πολιτικά.

Για αυτό λέω ότι η Ελληνική Λύση είναι ο Οδυσσέας και ο Αχιλλέας. Εμείς σκεπτόμαστε με βάση το μυαλό, το πολιτικό μυαλό που πρέπει να διαθέτει κάποιος. Το ΠΑΣΟΚ και ο ΣΥΡΙΖΑ και η Πλεύση Ελευθερίας και τα υπόλοιπα κόμματα που ψήφισαν τον γάμο των ομοφυλοφίλων, είναι συνυπεύθυνοι για την μακροημέρευση αυτής της Κυβερνήσεως. Έπρεπε τότε να μην ψηφίσουν για να πέσουν και να πάμε σε εκλογές. Κάνατε λάθος πολιτικό.

(Χειροκροτήματα από την πτέρυγα της Ελληνικής Λύσης)

Πάμε, λοιπόν, και λέω το εξής. Η Ελληνική Λύση θα ξεκαθαρίσει τη χώρα. Θα κάνουμε ό,τι έγινε στην Ιταλία. Επιχείρηση «καθαρά χέρια», και θα βάλουμε το δάχτυλο στην πρίζα για πολλούς που έχουν πάρει λεφτά, από κάθε λογής καρτέλ, από κάθε λογής μαφία, είτε οικονομική είτε πολιτική, η οποία καταδυναστεύει τους φτωχούς Έλληνες πολίτες. Γιατί ο φτωχός Έλληνας πολίτης ενδιαφέρει την Ελληνική Λύση, ο πεινασμένος, ο διωγμένος, ο κατατρεγμένος, ο φουκαράς, όπως λένε κάποιοι. Όχι ο φουκαράς, ο Έλληνας είναι περήφανος. Και αυτό πρέπει να το επιστρέψουμε, να ξανακάνουμε την Ελλάδα περήφανη και τους Έλληνες περήφανους.

(Χειροκροτήματα από την πτέρυγα της Ελληνικής Λύσης)

Και επειδή εμείς λέμε ο Θεός να ευλογεί την Ελλάδα και τους Έλληνες και επειδή ο Θεός σκανδαλωδώς προστατεύει την Ελλάδα, θα ήθελα να πω στους Έλληνες δυο λόγια. Ήρθε η ώρα, εάν θέλουν αυτοί να σώσουν την πατρίδα, πρέπει να ψηφίσουν Ελληνική Λύση. Μπορώ να το τεκμηριώσω. Μπορούμε να το τεκμηριώσουμε. Με την εκλογή Τραμπ -που μόνο η Ελληνική Λύση στήριξε- πλέον όλα τα υπόλοιπα κόμματα είναι απέναντι στον αμερικανικό παράγοντα. Πριν ήταν απέναντι στον ρωσικό παράγοντα, που καλέσανε τους ναζί εδώ, τους ναζιστές των Αζόφ, και τους χειροκροτούσαν. Ρωσία απέναντι, Αμερική απέναντι σε όλα τα κόμματα.

Μόνο η ΕΛ μπορεί και έχει ελληνική λύση, καλές, αγαστές και πάντοτε θέσεις κυριαρχικές και θέσεις ελληνικές. Γιατί για εμάς δεν υπάρχουν φιλίες, υπάρχουν συμφέροντα, άρα, για εμάς πρόκριμα είναι η υπηρέτηση της πατρίδος και των Ελλήνων. Έκαναν εχθρό τη Ρωσία. Έκαναν εχθρό την Αμερική. Και μόνο εμείς είμαστε η καθαρή ελληνική, κοινωνική, λαϊκή, πατριωτική φωνή, μόνο εμείς ήμασταν στη σωστή πλευρά της ιστορίας απαρέγκλιτα, εθνικά, κοινωνικά, λαϊκά, πατριωτικά.

Για αυτό οι επόμενες εκλογές που έρχονται σήμερα, θα έχουν μία διαδρομή. Το μοναδικό κόμμα που άνοιξε δρόμους, που ακολουθούν πλέον οι άλλοι -και από τα Τέμπη πάρτε παράδειγμα- είναι η Ελληνική Λύση. Άρα, είμεθα υποχρεωμένοι, όσοι πιστεύουμε στην Ελλάδα και στους Έλληνες, και όσοι θέλουμε ένα καλύτερο μέλλον, να ακολουθήσουμε την ανοιχτή διαδρομή των ανοιχτών δρόμων που ανοίγει προς την πατρίδα, προς την Ελλάδα, η Ελληνική Λύση.

Κλείνοντας, δε, να πω το εξής, για να τελειώνει όλη αυτή η ιστορία. Στις 28 Φεβρουαρίου όλοι οι Έλληνες, μακριά από κομματικές σημαίες -ούτε λάβαρα κομματικά, ούτε συνθήματα κομματικά, η κοινωνία να μιλήσει, όχι τα κόμματα, τα κόμματα να σιωπήσουν- να πάνε όλοι εκεί, ανεξαρτήτου κόμματος, για έναν και μόνον λόγο. Όχι για να εγκλωβίσουμε τους Έλληνες σε κομματικές αντιπαραθέσεις και γρανάζια, όχι γιατί έχουμε μένος με την Κυβέρνηση να πέσει -και αυτό είναι λάθος, η Κυβέρνηση θα πέσει έτσι και αλλιώς με αγώνες των φτωχών Ελλήνων ενάντια στην πλουτοκρατία, ενάντια στον καπιταλισμό, με ήττα- αλλά να πάνε οι Έλληνες εκεί, μακριά από τα κόμματα, να είμαστε εκατομμύρια και να στείλουμε ένα μήνυμα, μία λέξη θέλουμε: Δικαιοσύνη για την Ελλάδα και τους Έλληνες και μόνο δικαιοσύνη, τέρμα η φαυλοκρατία, ζήτω η δημοκρατία.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, έχετε τον λόγο παρακαλώ.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ πολύ, κύριε Πρόεδρε.

Βλέπω ότι χαμογελάει ο κ. Πολάκης, μπαίνοντας στην Αίθουσα, και έχει δίκιο. Διότι παλαιότερα, κύριε Βελόπουλε…

**ΠΑΥΛΟΣ ΠΟΛΑΚΗΣ:** Άκουσα τη λέξη «δικαιοσύνη», με την οποία δεν έχετε σχέση. Για αυτό, κυρία Αγαπηδάκη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ μην κάνετε διάλογο.

**ΚΩΝΣΤΑΝΤΙΝΟΣ ΜΠΑΡΚΑΣ:** Δεν είπε τίποτα ο άνθρωπος, κύριε Πρόεδρε.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Παλαιότερα, κύριε Βελόπουλε, είχε πει ο κ. Πολάκης κάτι το οποίο ήρθατε να μας πείτε εσείς σήμερα, ότι θα κάνετε επιχείρηση «σκούπα» στη δικαιοσύνη. Ακούσαμε εδώ «επιχείρηση καθαρά χέρια», «επιχείρηση σκούπα», να φύγει ο ένας, να φύγει ο άλλος. Αναρωτιέμαι έχουμε καταλάβει πού βρισκόμαστε;

**ΚΩΝΣΤΑΝΤΙΝΟΣ ΜΠΑΡΚΑΣ:** Βεβαίως!

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Οι Βουλευτές έχουν ορκιστεί πίστη στο Σύνταγμα και τους νόμους του κράτους. Πρέπει, λοιπόν, να μας πείτε ποια είναι η δικαιοσύνη, την οποία θα φέρετε, ποιοι δικαστές θα την υπηρετούν και με ποιον τρόπο. Με τους νόμους που ψηφίζει η Ελληνική Βουλή ή με κάποιον άλλον τρόπο; Διότι εδώ πέρα ακούμε αυτές τις ημέρες να περιγράφονται συνταγματικά πραξικοπήματα, τα οποία ούτε καν τα πιστεύετε. Σε τέτοιο σημείο αθλιότητας έχει φτάσει το Κοινοβούλιο που έρχεστε εδώ και χρησιμοποιείτε διάφορους συναισθηματισμούς. Σας έπιασε ο πόνος για τους ανθρώπους. Δεν ντρεπόμαστε λιγάκι!

(Θόρυβος από την πτέρυγα της Ελληνικής Λύσης)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τον φίλο μου έχασα.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ο άνθρωπος είναι άταφος και έρχεστε εδώ και συνδέετε έναν άνθρωπο, που έχασε τη ζωή του με τα Τέμπη;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ακούς τι λες;

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Από πού και ως πού;

**ΚΩΝΣΤΑΝΤΙΝΟΣ ΧΗΤΑΣ:** Ντροπή σου!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ!

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Να μου κάνετε τη χάρη!

**ΠΑΥΛΟΣ ΠΟΛΑΚΗΣ:** Ντροπή είναι που είσαι εσύ Υπουργός!

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Θα με ακούτε και θα βάλετε όριο στο αίσχος, το οποίο αναπαράγετε μέσα στο Κοινοβούλιο! Δεν είναι ανεκτό! Μιλάτε μισή ώρα για ένα νομοσχέδιο για το οποίο δεν βρήκατε να πείτε ούτε δύο κουβέντες.

Και ξέρετε κάτι, κύριε Βελόπουλε; Εγώ δεν είμαι διορισμένη. Είμαι εκλεγμένη σύμφωνα με το Σύνταγμα, όπως είναι όλοι οι Βουλευτές Επικρατείας…

**ΠΑΥΛΟΣ ΠΟΛΑΚΗΣ:** Διορισμένη είστε, κυρία Αγαπηδάκη. Σας έβαλε ο Δοξιάδης, κολλητός του Μητσοτάκη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ένα λεπτό, σας παρακαλώ!

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Έχω κάθε δικαίωμα να μιλώ, να σας απαντώ. Καταλαβαίνω ότι δεν σας αρέσουν αυτά που σας λέω, γιατί έχετε μάθει στην εκμετάλλευση και όταν μιλάμε πολιτικά δεν σας αρέσει. Θέλετε να κάνουμε εδώ μέσα…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ένα λεπτό, κυρία Υπουργέ.

Ακούστε, κύριοι συνάδελφοι. Όπως πριν παρακάλεσα την Υπουργό να μην παρεμβαίνει στην ομιλία του Προέδρου, σας παρακαλώ να κάνετε λίγο υπομονή να ολοκληρώσει η Υπουργός και θα έχετε τον χρόνο να μιλήσετε. Εδώ είμαστε, υπάρχει χρόνος άπλετος να ειπωθούν όλα.

Ορίστε, κυρία Υπουργέ, συνεχίστε.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Δεν ανέχομαι, κύριε Πρόεδρε, να ακούγονται εδώ μέσα πράγματα, τα οποία υπονοούν ότι η Κυβέρνηση έχει σχέση με τον χαμό του νέου αυτού ανθρώπου, που το ξαναλέω είναι άταφος. Και είναι τέτοια η ακράτεια της πολιτικής εργαλειοποίησης που έρχονται εδώ άνθρωποι, πολιτικοί αρχηγοί, εκλεγμένοι, κύριε Βελόπουλε, και δεν τιμάτε την ψήφο των ανθρώπων, που σας ψήφισαν, δεν σέβεστε τον θεσμικό σας ρόλο, την ώρα που ο άνθρωπος δεν έχει καν κηδευτεί να λέτε εδώ ότι τάχαμου η μητέρα του πήγε εκεί θεσμικά. Η μητέρα του εκλήθη. Με βάση τα όσα έχει δείξει μέχρι τώρα η δημοσιότητα, είπατε ότι η μητέρα του έχει θεσμικό ρόλο. Δεν θυμάστε τι είπατε; Σας τα θυμίζω.

Και είπατε και άλλο ένα ψέμα, κύριε Βελόπουλε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εγώ είπα ψέμα;

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Είπατε ότι ο άνθρωπος ο οποίος έχασε τη ζωή του στο τροχαίο είχε σχέση με τα Τέμπη. Ο άνθρωπος είχε συνταξιοδοτηθεί έντεκα χρόνια πριν. Το είπατε πριν από λίγο από το Βήμα της Βουλής. Δεν είχε καμία σχέση με τα Τέμπη και το έχει πει και η οικογένειά του.

Χρησιμοποιώ αυτά ενδεικτικά για να πω κάτι το οποίο το έχω πει και άλλη φορά. Δεν επιτρέπεται το Κοινοβούλιο να γίνεται μηχανή αναπαραγωγής των παρανοϊκών ή δεν ξέρω τι άλλων ιδεοληψιών, οι οποίες ακούγονται από τα τρόλς και από τη λάσπη ή δεν ξέρω και εγώ από τι άλλο.

Πρέπει να καταλάβετε ότι ο κόσμος έχει ψηφίσει τους Βουλευτές να τον αντιπροσωπεύουν εδώ μέσα για την άποψη και γι’ αυτό που πρέπει να γίνει σε κάθε περίπτωση, γιατί ο νόμος έχει κάτι πρακτέο. Αυτό σημαίνει, λοιπόν, ότι υπηρετείται το συμφέρον της πατρίδας και του ελληνικού λαού. Και δεν είναι συμφέρον της πατρίδας και του ελληνικού λαού να αμφισβητείται εδώ η δικαιοσύνη και οι δικαστές και να ακούμε πράγματα, τα οποία δεν έχουν καμία απολύτως λογική και να πιστεύετε κιόλας ότι θα τα ακούμε αδιαμαρτύρητα.

Ξέρετε γιατί; Γιατί εμένα ο πόνος της μάνας με αφορά, κύριε Βελόπουλε. Ο πόνος των ανθρώπων που έχασαν τα παιδιά τους και δεν μπορούν…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είστε μητέρα;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ! Σας παρακαλώ, κύριε Πρόεδρε.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Κοιτάξτε, κύριε Βελόπουλε. Είμαι από τις γυναίκες -με συγχωρείτε για την έκφραση, κύριε Πρόεδρε, αλλά δεν γίνεται αλλιώς- που δεν χαμπαριάζω από τέτοιου είδους σεξιστικές επιθέσεις. Δεν χαμπαριάζω. Θα μου επιτίθεστε και θα σας απαντώ, κοιτώντας σας στα μάτια, γιατί στη δημοκρατία δεν είμαστε εχθροί, είμαστε αντίπαλοι. Καταλάβατε, κύριε Βελόπουλε;

Δεύτερον. Μπορεί να μην είμαι μητέρα…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μιλάει έξι λεπτά, κύριε Πρόεδρε.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Μιλούσατε μισή ώρα, μπορείτε να κάνετε λίγη υπομονή να τελειώσω, παρακαλώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν είμαστε το ίδιο.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Κύριε Βελόπουλε, μπορεί να μην είμαι μητέρα, αλλά έχω μέσα μου ανθρωπιά, την οποία πολλοί εδώ μέσα -και απ’ ό,τι φαίνεται δυστυχώς και εσείς- έχουν απωλέσει. Διαφορετικά δεν θα υπέβαλαν ανθρώπους που έχασαν τα παιδιά τους στο σισύφειο μαρτύριο να σας παρακολουθούν τόσες ημέρες στα κανάλια μέσα στο Κοινοβούλιο να λέτε από ποια αιτία μπορεί να πέθαναν τα παιδιά τους.

Ξέρετε τι σημαίνει, κύριε Βελόπουλε, για ένα γονιό να αναρωτιέται εάν το παιδί του κάηκε ζωντανό, να αναρωτιέται αν το παιδί του θα μπορούσε να ζει; Πώς μπορείτε χωρίς στοιχεία να βγαίνετε τόσο καιρό και να λέτε αυτά τα αίσχη; Και αυτό είναι ανθρωπιά;

Ειλικρινά θα έλεγα ότι θα έπρεπε να ντρέπεστε, αλλά έχω χάσει κάθε ελπίδα ότι μπορεί να νιώσετε αυτό το συναίσθημα. Παρακαλώ, θερμά να μπει ένα όριο για να μπορέσουμε να υπηρετούμε τα καθήκοντά μας εδώ μέσα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Να ανακαλέσει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Πρόεδρε, έχει ζητήσει τον λόγο και ο κ. Πλεύρης. Θέλετε…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν με ενδιαφέρει ο κ. Πλεύρης.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κύριος Πρόεδρος έχει το δικαίωμα να μιλήσει αμέσως μετά από εσάς.

Ορίστε, κύριε Πρόεδρε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ο κ. Πλεύρης θα έχει το δικαίωμα να ομιλεί, διότι είναι εκλεγμένος. Η διορισμένη και τοποθετημένη που μας κουνάει το δάχτυλο σε παραλήρημα θα πάρει μία απάντηση. Κατάλαβα γιατί εκνευριστήκατε, γιατί είπα τη λέξη «Δοξιάδης». Σας ενόχλησε μάλλον. Ξέρω τι λέω, επιχορηγήσεις. Επειδή είπα ότι θα κόψουμε τις επιχορηγήσεις.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Θα επανέλθω.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Επειδή είπα ότι θα κόψουμε τις επιχορηγήσεις. Θα κόψουμε τις επιχορηγήσεις από τον Δοξιάδη, τον Σόρος και όλα τα ευρήματα στα οποία συμμετέχετε εσείς προσωπικά. Συμμετέχετε με πρόσφυγες, κ.λπ..

(Χειροκροτήματα από την πτέρυγα της Ελληνικής Λύσης)

Ωραία; Πάμε παρακάτω. Ναι, γιατί είναι λαθρομετανάστες, δεν είναι πρόσφυγες. Την μπίζνα σας θα σας την κόψουμε.

Επειδή, μιλάμε, λοιπόν, για τα αυτονόητα. Εδώ ήρθε η Υπουργός και δεν ξέρει τα βασικά, ρε παιδί μου. Τι είναι αυτό το πράγμα με τους ανθρώπους που μπλέξαμε; Πηγαίντε να μάθετε πολιτική αγωγή. Τους δικαστές δεν τους διορίζει διά νόμου το Σύνταγμα. Η Βουλή τους διόρισε και η Κυβέρνησή σας τον Άρειο Πάγο, κανένα Σύνταγμα. Διορισμένος ο Άρειος Πάγος κομματικά από την Κυβέρνηση. Ποιος νόμος; Λέει με νόμο διορίστηκαν.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Αυτό είπα; Δεν ακούσατε τι είπα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αυτό είπατε.

Πάμε και στα υπόλοιπα. Ακούστε. Ο Θουκυδίδης έλεγε κάτι απλό, θα σας το πω σε λίγο για να καταλάβετε ποια είστε, γιατί είστε μειράκιο στην πολιτική. Δεν ξέρετε και μιλάτε με θρασύ ύφος. Και δεν σας τιμάει αυτό για έναν και μόνον λόγο. Επειδή λέτε είστε γυναίκα, μητέρα, ευγενική. Το ύφος σας και μόνο χαρακτηρίζει την ποιότητα του ανθρώπου. Πάμε στην ουσία.

Εγώ εκεί, κυρία μου, κυρία Υπουργέ, έχασα τον καλύτερό μου φίλο τριάντα ετών. Δεν θα μου μιλάτε εμένα για ανθρωπιά, γιατί ο Γιώργος Κυριακίδης δεν γυρίζει πίσω. Καταλάβατε; Το καταλάβατε αυτό; Δεν θα μου κουνάτε το δάχτυλο. Τον καλύτερο μου φίλο τον έχασα εκεί.

Και επίσης, είπα εγώ ότι πήγε θεσμικά η μάνα του Καλογήρου;

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Είπατε με το θεσμικό της ρόλο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι, είπα ότι έχει θεσμικό ρόλο η γυναίκα. Δεν είναι η μητέρα μου η αγράμματη, που λέει μια κουταμάρα στον αέρα από άγνοια. Έχει θεσμικό ρόλο.

Κοιτάξτε, κύριε Πρόεδρε, την επόμενη φορά που θα κουνήσει το χέρι της έτσι, θα σας μιλήσω με το ίδιο ύφος. Μη μου κάνετε εμένα έτσι. Σας σέβομαι. Σας μιλάω πολύ ευγενικά τώρα.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Δεν με σέβεστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κοίταξε, ο σεβασμός εμπνέεται, δεν επιβάλλεται. Το κάνω γιατί έχω αστική ευγένεια, όχι γιατί εκπέμπετε σεβασμό. Δεν εκπέμπετε κανέναν σεβασμό, κυρία μου.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Άρα, παραδέχεστε ότι δεν με σέβεστε, πολύ ωραία.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Άνθρωπος που ζει από το χρήμα του ελληνικού λαού, από ιδρύματα και επιχορηγήσεις δεν αξίζει σεβασμού.

(Χειροκροτήματα από την πτέρυγα της Ελληνικής Λύσης)

Και ολοκληρώνω εδώ. Σε ποια κανάλια βγαίνω και δεν το ξέρω; Στον ΣΚΑΙ; Στον ALPΗA; Στο STAR; Ακούτε τι λέτε; Απαγορευτικό έχουμε εκεί. Βουλευτής μας δεν έχει βγει εδώ και πέντε χρόνια, όπως και από τη Νίκη απ’ ό,τι φαντάζομαι και οι υπόλοιποι, δεν βγαίνουν στα κανάλια αυτά, γιατί η δημοκρατική Κυβέρνησή σας έχει δώσει εντολή στα κανάλια. Α, όχι, δεν δώσατε εντολή. Εδώ ήρθε ο Άδωνις και μου είπε: «Να πάρω στον Αλαφούζο τηλέφωνο, να σε βγάλει, ρε Βελόπουλε, άμα είναι». Το είπε εδώ μέσα, υπάρχει στα Πρακτικά της Βουλής. Μη μου βγείτε να μου πείτε ότι δεν είναι έτσι. Τότε διαψεύδετε τον Άδωνι Γεωργιάδη.

Θα σας πω, λοιπόν, ποια είστε, κυρία Υπουργέ, με επιχειρήματα.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Περιμένω να ακούσω.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι, δεν είναι άποψη δική μου. Δημοσιογράφος εκφράζει μια απλή απορία στον Έβρο πώς μπορεί ένας πολίτης να μεταβεί έγκαιρα σε ένα νοσοκομείο, το οποίο απέχει εβδομήντα πέντε χιλιόμετρα όταν το οδικό δίκτυο είναι άθλιο. Και απαντάει η Υπουργός, εσείς: «Γι’ αυτό παρέχουμε αυτήν την πρωτοβάθμια υπηρεσία, γιατί μπορεί να χρειαστείτε να πάτε στο νοσοκομείο και όπως έρχεστε για να πιείτε το καφεδάκι σας, να κάνετε τις εξετάσεις σας». Αυτή η Υπουργός είστε, αυτές τις ανοησίες λέτε και θέλετε να σας σεβόμαστε. Τι να σας σεβαστώ τώρα; Σοβαρά μιλάμε;

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κυρία Υπουργέ, έχετε τον λόγο.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Κύριε Βελόπουλε, σας ευχαριστώ πάρα πολύ γι’ αυτό που μόλις κάνατε, γιατί δείξατε ότι σας ενοχλεί πάρα πολύ. Το καταλαβαίνω είναι πρόβλημα στο δικό σας αξιακό κώδικα μία γυναίκα να μην κάμπτεται από αυτές τις εξυπνάδες και να έχει το θάρρος της γνώμης της. Ξέρετε, οι γυναίκες, αγράμματες ή όχι έχουμε το θάρρος της γνώμης μας και είμαστε ισότιμοι πολίτες. Και θα ακούτε, σας αρέσει, δεν σας αρέσει. Δεν θα μου αφαιρέσετε την ελευθερία του λόγου.

Και δεν θα τσιμπήσω σε αυτό το αδιανόητο που είπατε πως σηκώνει συκοφαντική δυσφήμιση, από τον κ. Δοξιάδη, όχι από μένα, περί δωρεών, χορηγιών και εγώ δεν ξέρω τι άλλο. Αυτά είναι συκοφαντικά και το ξέρετε και εσείς πολύ καλά γι’ αυτό δεν επιμείνατε, είπατε μια γενικόλογη φράση εκεί για να ρίξετε λίγη ακόμα λάσπη στον ανεμιστήρα.

Θέλω να καταλάβετε κάτι, κύριε Βελόπουλε. Εσείς κάνετε εμπόριο πατριωτισμού εδώ μέσα και επιχειρείτε να εργαλειοποιήσετε πολιτικά την τραγωδία των Τεμπών, τον αδόκητο χαμό του ανθρώπου, ο οποίος επισημαίνω δεν έχει ακόμα κηδευτεί και έρχεστε εδώ και κάνετε αυτού του τύπου την προπαγάνδα.

Κι εγώ πήγα στον Έβρο, κύριε Βελόπουλε. Και μεταξύ άλλων ήταν και ένας ακροδεξιός -που νομίζω ότι ήταν και με τη Χρυσή Αυγή αν δεν κάνω λάθος- που παρίστανε τον δημοσιογράφο, έκανε κοπτοραπτική με τις δηλώσεις μου, τις οποίες μόλις αναπαράγατε. Αν θέλετε να με πείσετε ότι αναπαράγετε χρυσαυγίτικο λόγο, φαντάζομαι ότι είναι μια ένδειξη αυτό που κάνατε σήμερα.

Θα σας πω, όμως, και κάτι άλλο. Την επόμενη φορά σας καλώ να πάμε μαζί στα ακριτικά χωριά, να δείτε οι κινητές ομάδες υγείας -αντί να γελάτε- πόσους ανθρώπους σώζουν, σε τι κατάσταση είναι οι άνθρωποι που έχουν αναπηρία, οι ηλικιωμένοι που ζουν μόνοι και πόσο σημαντική είναι αυτή η υπηρεσία μαζί με τις άλλες που έχουμε δρομολογήσει και ανακουφίζει τους ανθρώπους. Και θα είναι εκεί συστηματικά.

Τα γέλια, λοιπόν, και η περιφρόνηση για αυτή την υπηρεσία δεν απευθύνεται σε μένα, κύριε Πρόεδρε. Απευθύνεται στους πολίτες, οι οποίοι έλαβαν αυτή την υπηρεσία. Και για λογαριασμό τους, αυτό δεν σας το επιτρέπω.

Κλείνοντας να πω το εξής: Καταλαβαίνω ότι ενοχλεί πάρα πολύ το να έρχεται κανείς με επιχειρήματα και να μην τσιμπάμε σε αυτή τη σαλάτα που επιχειρείτε να κάνετε, που ανακατεύετε μέσα τα Τέμπη, ανθρώπους που έχασαν τη ζωή τους, οτιδήποτε. Αν χιονίσει σε λίγο, θα έχει και αυτό σχέση με κάτι το οποίο έχει σχέση με κάτι άλλο και θα καταλήξετε εδώ να λέτε για συγκάλυψη.

Πρέπει να αυτοσυγκρατηθείτε, να βάλετε ένα όριο. Μπορεί εγώ να είμαι μειράκιο, αλλά έχω αρχές και αξίες, κύριε Βελόπουλε, τις οποίες υπηρετώ στη ζωή μου απαράβατα. Και θα πρέπει να καταλάβετε ότι μερικοί άνθρωποι εδώ μέσα θα σας θυμίζουμε συστηματικά τον θεσμικό σας ρόλο, τις υποχρεώσεις σας απέναντι στο Κοινοβούλιο και τους Έλληνες πολίτες και δεν πρόκειται να σας αφήσουμε να ξεφύγετε από αυτή την ευθύνη.

Ευχαριστώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τον λόγο για ένα λεπτό, κύριε Πρόεδρε.

**ΠΑΥΛΟΣ ΠΟΛΑΚΗΣ:** Κύριε Πρόεδρε, τον λόγο επί προσωπικού.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το «επί προσωπικού», πρέπει να το ακούσουμε πρώτα.

Ορίστε, κύριε Βελόπουλε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Πρόεδρε, επειδή έκανε η κυρία Υπουργός επίκληση στο συναίσθημα μιλώντας για γυναίκες, ότι δηλαδή έχετε δικαίωμα να μιλάτε, θα σας πω ένα πράγμα. Πόσους Αντιπροέδρους έχει η Νέα Δημοκρατία; Δύο. Και οι δύο άντρες είναι. Εμείς έχουμε γυναίκα αντιπρόεδρο στο κόμμα. Το καταλάβατε; Άρα μη μου μιλάτε για επίκληση γυναικών.

Είπατε να πάμε μαζί στον Έβρο; Δεν το θέλετε για δύο λόγους. Γιατί το χωριό μου είναι ο Άβαντας και κατάγομαι από εκεί, ένα από τα χωριά των προσφύγων γονέων μου και το δεύτερο είναι ότι Υπουργός σας είπε ότι ο Έβρος είναι η Τουρκία, ότι είναι άλλη χώρα, ότι είναι εκτός Ελλάδος. Θα πάμε με διαβατήριο ή χωρίς διαβατήριο; Τα βασικά να μάθετε και τη γεωγραφία και να πάμε όπου θέλετε. Τα βασικά δεν ξέρετε.

Όσον αφορά το εάν εγώ ξέρω τον θεσμικό ρόλο, εγώ ήμουν Βουλευτής το 2007 μέχρι το 2012, ό,τι έχω πει για εξορύξεις, πράσινη ενέργεια, έχω επιβεβαιωθεί. Εσείς είστε ακόμα νεαρή και μειράκιο στην πολιτική. Θα μάθετε, έχετε χρόνο. Απλά ένα λάθος να μην κάνετε. Ξέρετε ποιο είναι αυτό; Τι έλεγε ο Θουκυδίδης; «Δυστυχώς η ανοησία φέρνει θράσος. Και επειδή δεν είστε ανόητη…

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Αυτό είπατε τώρα!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αφήστε να μιλήσει. Παρακαλώ, κύριε Πρόεδρε.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** …(Δεν ακούστηκε)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

Συνεχίστε, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μην μπλέξεις με την Αγαπηδάκη!

Λέω ότι ο Θουκυδίδης έλεγε αυτό. Επειδή εσείς δεν είστε ανόητη, μην ξύνεται η πλάτη σας στην γκλίτσα του τσοπάνη. Και η γκλίτσα του τσοπάνη είναι η αλήθεια. Και έκρηξη έγινε και κάηκαν άνθρωποι και δεν απολογηθήκατε…

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Τα στοιχεία να τα πάτε στον εισαγγελέα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ!

Ελάτε, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πήγα στον εισαγγελέα. Πάλι αγράμματη είσαι; Πάλι ημιμαθής είσαι; Πήγα στην κ. Αδειλίνη, η οποία εξαφανίστηκε και έφυγε, ενώ περίμενα να πάω και να καταθέσω τη μήνυση. Την κατέθεσα και τα στοιχεία.

Κοιτάξτε ντροπή για έναν άνθρωπο ο οποίος δεν καταλαβαίνει τι γίνεται γύρω του, αντιλαμβάνομαι ότι δεν υπάρχει. Και εσείς δεν καταλαβαίνετε, δεν αντιλαμβάνεστε, είστε η ντροπή της Νέας Δημοκρατίας.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Με προσβάλλει δύο φορές τώρα, κύριε Πρόεδρε!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

Έχει ζητήσει τον λόγο ο κ. Πολάκης, να μας πει επί ένα λεπτό ποιο είναι το προσωπικό για να αποφασίσουμε αν μπορούμε να προχωρήσουμε.

Παρακαλώ, κύριε Πολάκη, έχετε τον λόγο.

**ΠΑΥΛΟΣ ΠΟΛΑΚΗΣ:** Το προσωπικό, κύριε Πρόεδρε, είναι η απαξιωτική αναφορά της κ. Αγαπηδάκη, μόλις μπήκα μέσα «γελάει και ο κύριος Πολάκης».

**ΑΘΑΝΑΣΙΟΣ ΠΛΕΥΡΗΣ:** Αυτό είναι προσωπικό;

**ΠΑΥΛΟΣ ΠΟΛΑΚΗΣ:** Προσωπικότατο είναι.

Είναι σαν να πω εγώ ποια είναι αυτή που μας βάλανε Υπουργό, για παράδειγμα. Είναι αντίστοιχης απαξίας.

Λοιπόν ακούστε, χυδαιότητα, κυρία Αγαπηδάκη, χαρακτηρίζει εσάς και τη διαδρομή σας και στη βάση αυτής της χυδαιότητας σας έκατσε στην καρέκλα αυτή ο Μητσοτάκης. Θυμάστε τι γράφατε το 2016; Να σας το θυμίσω εγώ; «Να πούμε κι ένα σύνθημα που όλους μας ενώνει; ΣΥΡΙΖΑ - ΑΝΕΛ και δολοφόνοι».

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ναι, Χρυσή Αυγή, μαζί με αυτούς τους τρεις ψηφίσατε!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

Ολοκληρώστε, κύριε Πολάκη.

 **ΠΑΥΛΟΣ ΠΟΛΑΚΗΣ:** Να σας θυμίσω κι ένα δεύτερο; Γιατί είναι η αμορφωσιά σας, δεν υπάρχει συγκρίσιμο μέγεθος στον πλανήτη Γη. Να θυμίσω το άρθρο σας το 2017…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τελείωσε το προσωπικό.

**ΠΑΥΛΟΣ ΠΟΛΑΚΗΣ:** Μισό, θα τελειώσω με αυτό.

Τολμάει και μιλάει για χυδαιότητα ο ορισμός της χυδαιότητας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Πολάκη.

**ΠΑΥΛΟΣ ΠΟΛΑΚΗΣ:** Και λέει το εξής η συγγραφέας, η κυρία: «Φαντάσου τον Πολάκη πιτσιρίκο να του ζητάει η μαμά του να κάνει τα κακάκια του στο γιογιό…». Είναι άρθρο της κυρίας!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εντάξει, ευχαριστούμε, κύριε Πολάκη.

**ΠΑΥΛΟΣ ΠΟΛΑΚΗΣ:** Όχι περιμένετε.

«Κάθεται εκεί και σκέφτεται. Για να τα ζητάει αυτή, θα είναι πολύτιμα!».

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θέλω να σας παρακαλέσω, κύριε Πολάκη…

**ΠΑΥΛΟΣ ΠΟΛΑΚΗΣ:** Περιμένετε, έχει και άλλο.

«Ποιος ξέρει μάλιστα πόσο πολύτιμα».

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Πολάκη, δεν είναι εύκολο να σταματήσετε. Άρα, σας παρακαλώ να το κλείσουμε εδώ.

**ΠΑΥΛΟΣ ΠΟΛΑΚΗΣ:** «Στην πραγματικότητα είναι ένα παραπληροφορημένο μωρουλίνι με μουστάκι που έμαθε ότι το να μην πηγαίνεις τουαλέτα, σε κάνει Αριστερό.».

Και μιλάς εσύ, βρε αχαρακτήριστη για χυδαιότητα;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Πολάκη, σας παρακαλώ! Σας έδωσα τον λόγο…

**ΠΑΥΛΟΣ ΠΟΛΑΚΗΣ:** Ξεπληρώνεις το γραμμάτιο της ανικανότητας που σε έκατσαν εκεί.

Άιντε να χαθείς.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

(Θόρυβος στην Αίθουσα)

Να υπάρξει μία ηρεμία.

**ΠΑΥΛΟΣ ΠΟΛΑΚΗΣ:** Τελείωσε η ηρεμία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Για την Αίθουσα μιλάω, κύριε Πολάκη.

Όταν η διαδικασία έχει τα χαρακτηριστικά -γιατί πρέπει να παρεμβαίνουν- και όταν δίνουμε δικαιώματα, πρέπει εγώ, τουλάχιστον, να δώσω τη δυνατότητα να μιλήσει…

**ΠΑΥΛΟΣ ΠΟΛΑΚΗΣ:** Δεν σε αναγνωρίζω ως Υπουργό!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, κύριε Πολάκη! Δεν είστε εσείς που θα αναγνωρίσετε τους Υπουργούς ή όχι.

Ολοκληρώνουμε εδώ τη διαδικασία. Θα προχωρήσουμε με τον κ. Πλεύρη.

**ΑΘΑΝΑΣΙΟΣ ΠΛΕΥΡΗΣ:** Θα μιλήσω στην πορεία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ακόμη καλύτερα.

Τον λόγο έχει ο κ. Νατσιός. Με συγχωρείτε πολύ, υπήρχε αυτή η κατάσταση.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Είχα σηκώσει το χέρι μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):**

Σας ζητώ συγγνώμη, δεν το είδα και ξέρετε ότι δεν είχα καμία τέτοια διάθεση. Θα ξεκινήσουμε με τον κ. Νατσιό και αμέσως μετά με τον κ. Χαρίτση.

Ορίστε, κύριε Πρόεδρε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Καλό είναι να μην ακούγονται τέτοιες αντεγκλήσεις τέτοια στιγμή που στη Λάρισα μια οικογένεια θάβει το παλικάρι της. Ας σεβαστούμε λίγο τη μνήμη αυτού του παλικαριού.

Γι’ αυτό και είμαι υποχρεωμένος, κυρίες και κύριοι συνάδελφοι, να αρχίσω την ομιλία μου με αυτό το θλιβερότατο γεγονός που λύπησε όλους τους Έλληνες.

Το Κίνημά μας εκφράζει τη βαθύτατη θλίψη του και την οδύνη του για την απώλεια του τριανταεννιάχρονου Βασίλη Καλογήρου, ο οποίος κάτω από αδιευκρίνιστες συνθήκες βρέθηκε προχθές νεκρός, δύο μήνες μετά την εξαφάνισή του από τη Λάρισα στον Τύρναβο. Ο Χριστός μας, που τόσο τον αγαπούσε, να τον αναπαύσει. Ο αείμνηστος Βασίλης ήταν ανιψιός του πρώην Βουλευτή του κόμματός μας, του κ. Αποστολάκη, και γιος της εισαγγελέως Σοφίας Καλογήρου -Αποστολάκη, η οποία επόπτευε τις έρευνες των Τεμπών και η οποία εισαγγελέας εδώ και μερικές εβδομάδες βρισκόταν σε μακρά αναρρωτική άδεια, μάνα συντετριμμένη από το σοκ της εξαφάνισης του γιου της.

Καλούμε την Κυβέρνηση και τις αρμόδιες αρχές να ρίξουν άπλετο φως στη σκοτεινή αυτή υπόθεση, που επιβαρύνει την πολιτική ατμόσφαιρα. Η μητέρα ομιλεί από προχθές με ανάρτησή της στο διαδίκτυο για δολοφόνους και τα κακόψυχα αφεντικά τους.

Πρέπει να πέσει φως στην υπόθεση αυτή, κυρίες και κύριοι συνάδελφοι, και για έναν απλό λόγο. Διότι ανεξαρτήτως της αιτίας που προκάλεσε τον θάνατο του άτυχου Βασίλη, πείτε μας ποιος δικαστής και ποιος εισαγγελέας που ασχολούνται τόσο με την υπόθεση των Τεμπών, όσο και με άλλες υποθέσεις διαφθοράς θα τολμήσουν να θέσουν τον δάκτυλό τους εις τον τύπον των ήλων. Η δικαιοσύνη δεν τρομοκρατείται μεν αλλά αισθάνεται ενδεχομένως ότι της αποστέλλονται μηνύματα δε.

Η υπόθεση αυτή πρέπει να φωτιστεί, επίσης, για έναν ακόμη λόγο, γιατί τα Τέμπη, όσο περνάει ο καιρός, αρχίζουν και μοιάζουν με άλλες παλαιές, πολύκροτες υποθέσεις του δημοσίου βίου, τις οποίες όποιος γνώριζε έφευγε από τη ζωή μυστηριωδώς. Στα Τέμπη σήμερα εκτός από τα πενήντα επτά παιδιά και πολλούς τραυματίες -και να αναφέρω τον Γεράσιμο από τον Βόλο που εδώ και δύο χρόνια αυτό το παλικάρι δίνει μάχη για τη ζωή του-, μετράμε και άλλους τέσσερις νεκρούς, τρεις υπαλλήλους του ΟΣΕ στην Αθήνα και τη Θεσσαλία που ήταν μέλη του κέντρου ρύθμισης κυκλοφορίας εκείνη τη μοιραία βραδιά και τον Βασίλη σήμερα. Τι άλλο, άραγε, μας επιφυλάσσει το μέλλον;

Με την ευκαιρία αυτή, προχθές η εφημερίδα «Δημοκρατία» αποκάλυψε ότι, σύμφωνα με κατάθεση υπαλλήλου της εταιρείας ασφαλείας «Interstar», τα περίφημα βίντεο που αθωώνουν τάχα την Κυβέρνηση για το παράνομο φορτίο ανακτήθηκαν στις 8 Φεβρουαρίου του 2025, ενώ ο δημοσιογράφος Άρης Πορτοσάλτε τα ανάρτησε στον λογαριασμό του στις 7 Φεβρουαρίου του 2025. Πρέπει να τρέχει το μυαλό κάποιου με μεγάλες ταχύτητες τεχνητής νοημοσύνης για να τα καταλάβει αυτά.

Δεν υπαινίσσομαι τίποτε δημοσίως για κάτι που ακόμα δεν έχει ανακαλυφθεί. Όμως, κύριε Πορτοσάλτε, οφείλετε απαντήσεις. Η ΕΣΗΕΑ πρέπει να σας καλέσει να δώσετε εξηγήσεις και, βεβαίως, και οι δικαστικές αρχές. Διότι, αν έχει διαπραχθεί τέτοια αθλιότητα, την οποία επικαλέστηκε θρασύτατα ο Πρωθυπουργός της χώρας στη συνέντευξή του στην «Καθημερινή» με τη φράση «δεν υποτάσσομαι στις θεωρίες της συνωμοσίας», τότε θα πρέπει να απολογηθεί στον ελληνικό λαό. Και εκεί στην Κυβέρνηση δώστε του αυτού του δημοσιογράφου ένα κομματικό αξίωμα επιτέλους. Ξεροσταλιάζει νυχθημερόν στο «γυαλί», υποστηρίζοντάς σας. Σας πλέκει ουρανομήκη εγκώμια, όπως προβλέπεται από το υψηλό και αδιάβλητο λειτούργημα της δημοσιογραφίας.

Έρχομαι τώρα στο δεύτερο θέμα που θέλω να θίξω σήμερα. Πρόκειται για την αποστροφή του κυρίου Πρωθυπουργού στη συνέντευξή του στην «Καθημερινή», στην οποία αναφερόμενος στις ελληνοτουρκικές σχέσεις είπε κατά λέξη: «Επιθυμώ ήρεμα νερά στο Αιγαίο και γι’ αυτό εργάζομαι σταθερά για ελεύθερα νερά». Καλείται κάποιος που εκπροσωπεί σήμερα την Κυβέρνηση, αν δεν μπορεί του Μαξίμου, να μας εξηγήσει τι σημαίνουν αυτά τα «ελεύθερα νερά» που ανέφερε ο κύριος Πρωθυπουργός. Γιατί προ εβδομάδων κορυφαίο στέλεχος της Κυβέρνησης είχε πει ότι «το Αιγαίο δεν πρέπει να είναι κλειστή λίμνη». Σημαίνει αυτό ότι απεμπολούμε οριστικά την επέκταση των χωρικών μας υδάτων στα δώδεκα μίλια και απελευθερώνουμε, δηλαδή χαρίζουμε, νερά στους γείτονες; Κάποτε είχε ειπωθεί από έναν πολύπλαγκτο πολιτικό «να μην είμαστε μοναχοφάηδες στο Αιγαίο». Αυτό εννοείτε; Πείτε το ευθαρσώς. Γιατί, μιας και μιλάτε για συνωμοσίες, διαπιστώνουμε ότι έχει πέσει πολύ συνωμοσία της σιωπής μεταξύ των κορυφαίων Υπουργείων γι’ αυτό το θέμα.

Τρίτο ζήτημα. Ο πόλεμος στην Ουκρανία φαίνεται ότι τελειώνει και η Ελλάς μένει ξεκρέμαστη. Στη διάσκεψη που διοργάνωσε προχθές ο Μακρόν δεν κληθήκατε. Δανοί και Ολλανδοί προσκλήθηκαν. Δεν σας υπολογίζουν καθόλου. Όμως, αλλού τα κακαρίσματα -κυριολεκτικά- αλλού γεννούν οι κότες. Αμερικανοί και Ρώσοι παίρνουν τις αποφάσεις και οι Ευρωπαίοι -και εσείς μαζί- θα συζητούν, θα διαφωνούν, αβροδίαιτοι καλοπερασάκηδες, που ούτε πήραν χαμπάρι τι έπαθαν. Καλύτερα όμως, γιατί έτσι θα τελειώσει και ο πόλεμος. Η Ευρώπη; Τι είναι η Ευρώπη σήμερα; ένα απέραντο γραφειοκρατικό νεκροταφείο όπου πάμε και κλαίμε τη μοίρα μας, κατά πώς θα έλεγε και ο Θεόδωρος Ντοστογιέφσκι.

Ακόμη, όμως, κι αυτή η Ευρώπη δεν σας υπολογίζει. Αυτά παθαίνει κανείς, όταν δηλώνει ότι είναι δεδομένος, όπως πολλές φορές επαναλάμβανε ο κύριος Πρωθυπουργός. Δεδομένος σημαίνει υποταγμένος. Εδώ ακόμη και η Τουρκία φιλοξένησε τον με ημερομηνία λήξεως Ζελένσκι και το παίζει ειρηνοποιός. Ποιος; Η Τουρκία. Ποιος; Ο «Αττίλας» που έχει αιματοκυλήσει όλα τα σύνορά της.

Η πατρίδα μας δεν κέρδισε, κυρίες και κύριοι συνάδελφοι, κανένα εθνικό αντάλλαγμα από τη συμμετοχή της στον πόλεμο της Ουκρανίας. Για τη στάση σας, τη στάση της Κυβέρνησης προσφεύγω σε έναν μύθο του Αισώπου με τίτλο: «Σκώληξ και δράκων». Μύθος εστί -όπως λέει και ο αρχαίος λόγος- λόγος ψευδής εικονίζων την αλήθεια. Μπορεί να είναι ψευδής ο λόγος αλλά εξεικονίζει αλήθειες. Ήταν, λέει ο Αίσωπος, μια συκιά δίπλα σε έναν δρόμο. Ένα φίδι κοιμόταν από κάτω. Πήγε ένα σκουλήκι δίπλα και ζήλεψε το μήκος του. Θέλοντας να το φτάσει, ξάπλωσε δίπλα του και προσπαθούσε να τεντωθεί, ώσπου από το πολύ ζόρι και τέντωμα κόπηκε στη μέση.

Το ίδιο πάθατε κι εσείς. Κυρώσεις και δηλώσεις σκληρές κατά της Ρωσίας οι μεγάλοι; Από κοντά κι εσείς. Υπερθεματίζατε με ακόμα πιο σκληρές δηλώσεις. Τεντωθήκατε, σηκωθήκατε στα νύχια σας να φανείτε γίγαντες και ιδού οι προκοπές σας. Μακάρι τον ίδιο ζήλο που δείξατε για την Ουκρανία και για να επιστρέψουν τα εδάφη που τους πήρε η Ρωσία, να δείχνατε για την Κύπρο. Ζητήσατε πολλές φορές επιστροφή εδαφών στην Ουκρανία. Ποτέ, όμως, μα ποτέ δεν ζητήσατε την απελευθέρωση των κατεχόμενων της σκλαβωμένης από την Τουρκία Κύπρου.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

Ο καημός σας για την Ουκρανία! Η Κύπρος δεν υπάρχει, δεν είναι ελληνικό νησί σκλαβωμένο! Ουαί υμίν, γραμματείς και φαρισαίοι υποκριταί!

Διαβάσαμε ότι θα πληρώσετε 600.000 δολάρια για να αγοράσετε επιρροή στην Ουάσιγκτον. Τι θέλετε να αγοράσετε; Να σας ρίξει ο Τραμπ ένα βλέμμα συμπαθείας, ένα συγκαταβατικό νεύμα, μια χειραψία σε ένα περιθώριο. Αργά για δάκρυα. Ουαί τοις ηττημένοις. Κηρύξατε τον πόλεμο στη Ρωσία, χώρα ομόδοξη, καταπατώντας φιλίες αιώνων με τον ρωσικό λαό. Ζητήσατε την παραπομπή του Πούτιν στο Διεθνές Ποινικό Δικαστήριο για εγκλήματα πολέμου. Με μικροπρέπεια αποκλείσατε τη ρωσική αντιπροσωπεία από τους εορτασμούς για τη Ναυμαχία του Ναυαρίνου. Συμμετείχαν οι Ρώσοι στη ναυμαχία του Ναυαρίνου αλλά μικροπρεπέστατα τους αποκλείσατε.

Κυνηγήσατε ακόμη και τα μπαλέτα Μπολσόι. Δήλωσε ο Αναπληρωτής Υπουργός σας των Εξωτερικών ότι οι οικονομικές κυρώσεις εις βάρος της Ρωσίας έχουν στόχο -παρακαλώ- «την πρόκληση λαϊκής εξέγερσης στη Ρωσία και την ανατροπή του Πούτιν». Είστε δημοκράτες με περικεφαλαία! «Να προκαλέσουμε λαϊκή αναταραχή στη Ρωσία», τέτοια λέγατε.

Ομολογήσατε σε επίπεδο Πρωθυπουργού στην Ουάσινγκτον...

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Πρόεδρε, μπορώ να σας διακόψω για ένα λεπτό για ένα σχολείο;

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος – ΝΙΚΗ):** Βεβαίως, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστώ.

Γίνεται γνωστό στο Σώμα ότι από τα δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος» είκοσι έξι μαθήτριες και μαθητές και δύο συνοδοί εκπαιδευτικοί από την Εράσμειο Ελληνογερμανική Σχολή.

Σας καλωσορίζουμε στη Βουλή.

(Χειροκροτήματα από όλες τις πτέρυγες της Βουλής)

Ευχαριστούμε, κύριε Πρόεδρε.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος – ΝΙΚΗ):** Παρακαλώ, κύριε Πρόεδρε. Δάσκαλος τόσα χρόνια, δεν θα δεχόμουν την παρέμβασή σας;

Ομολογήσατε, κυρίες και κύριοι της Κυβέρνησης, σε επίπεδο Πρωθυπουργού στην Ουάσιγκτον σε δημόσια συνομιλία του με την Αναπληρώτρια Γενική Γραμματέα του ΝΑΤΟ ότι κατά λέξη «αδυνατίσαμε την αμυντική μας ικανότητα για να βοηθήσουμε με όπλα την Ουκρανία». Είναι κυνική ομολογία αποστρατιωτικοποίησης.

Αν δεν ήσασταν στα έδρανα των Υπουργών και ήσασταν στην Αντιπολίτευση, πώς θα χαρακτηρίζατε αυτή τη δήλωση ότι πήραμε όπλα από τα νησιά για να τα στείλουμε στην Ουκρανία; Να σας πω πώς θα το λέγατε: Προδοσία. Όμως, τώρα κάνετε τη δίαιτα που δεν παχαίνει, καταπίνετε τα λόγια σας. Τα διαβάζουν αυτά οι Τούρκοι και τρίβουν τα χέρια τους και ακονίζουν τα μαχαίρια τους.

Συνεχίζω. Πειθαρχήσατε στις υποδείξεις και δεν ανακηρύξατε ΑΟΖ, δεν εξορύξατε τους υδρογονάνθρακές μας, διώξατε την «Total» και τη «Chevron» προ διετίας, ψηφίσατε ακόμη και αυτό που μας ζήτησε ο Υπουργός των Εξωτερικών των ΗΠΑ κ. Μπλίνκεν για τον γάμο, τον ψευτογάμο των ομοφυλόφιλων ζευγαριών. Τα δώσαμε όλα, αλλά αντάλλαγμα δεν πήραμε κανένα.

Πρέπει να δώσετε λόγο στον ελληνικό λαό, λόγο επειδή ένας Υπουργός Εξωτερικών σας ξεμπρόστιασε δημοσίως. Είπε ότι σας άσκησε διπλωματική πίεση και ψηφίσατε μαζί με το Λιχτενστάιν και την Ταϊλάνδη τον ψευτογάμο και εσείς, βεβαίως, υπακούσατε σαν πιστά μαθητούδια.

Και να πω και κάτι άλλο. Κυκλοφορεί αυτές τις μέρες ένα έγγραφο για χρηματοδότηση ιδρυμάτων. Στα πολλά που βιώνουμε έρχεται και αυτή η πληροφορία από τις ΗΠΑ και συγκεκριμένα από έκθεση του ρεπουμπλικανικού κόμματος που αποκαλύπτει δραστηριότητες της διαβόητης US8, την εταιρεία, δηλαδή, την υπηρεσία του Υπουργείου Εξωτερικών, που ήταν κατά κάποιο τρόπο υπεύθυνη για τη διάβρωση των κοινωνιών, την οποία ο κ. Τραμπ θέλει να καταργήσει. Η έκθεση αυτή αναφέρει δώδεκα ιδρύματα στην Ελλάδα που λάμβαναν χρηματοδοτήσεις εκατομμυρίων δολαρίων μέσω της Πρεσβείας των ΗΠΑ στην Αθήνα για την προώθηση της woke ατζέντας, αλλά και άλλων άθλιων πολιτικών.

Να σας διαβάσω μερικά ιδρύματα; Το Ίδρυμα Ωνάση -προχθές ο κ. Πιερρακάκης μας προωθούσε τα Ωνάσεια Ιδρύματα και του το λέγαμε και εδώ επιβεβαιωνόμαστε ότι το ίδρυμα Ωνάση προωθεί την woke ατζέντα, την ομοφυλοφιλία δηλαδή-, το διαβόητο ΕΛΙΑΜΕΠ, το Αμερικανικό Κολλέγιο και το Κολλέγιο Ανατόλια της Θεσσαλονίκης, το Ίδρυμα Σταύρος Νιάρχος, το Οικονομικό Φόρουμ των Δελφών, «Αλληλεγγύη Τώρα» του Σόρος. Περιμένουμε αποκαλύψεις.

Να πω και κάτι άλλο. Ο κ. Γεωργιάδης σε ένα κείμενό του πρόσφατα - απόρροια προφανώς συνειδησιακού ελέγχου- έγραψε ότι «φαίνεται ότι οι ΗΠΑ μοίραζαν χρήματα…» -το επιβεβαιώνει και αυτός- «…για τα δικαιώματα των ΛΟΑΤΚΙ σε διάφορες ευρωπαϊκές χώρες ή για την υποδοχή μεταναστών». Εμείς είμαστε σίγουρα μέσα σε αυτές τις χώρες, γιατί είμαστε το ιδανικό πειραματόζωο. Θέλουμε να μάθουμε ποιοι πουλήθηκαν για να χτυπηθεί η ελληνική παραδοσιακή οικογένεια, να προσβληθεί η ορθόδοξη εκκλησία μας και να γεμίσει η πατρίδα μας λαθρομετανάστες. Το απόστημα άνοιξε και οι καρέκλες τρίζουν και θα τρίξουν χειρότερα. Τώρα βγήκατε στην αγορά -έτσι κάνετε- για να πουλήσετε αφοσίωση και δουλοπρέπεια στον Τραμπ. Να ξέρετε ότι κακό είναι να πουλιέσαι, αλλά υπάρχει και χειρότερο να πουλιέσαι και να μη σε αγοράζει κανείς.

Να σας θυμίσω ότι η Νίκη είναι η μόνη πολιτική δύναμη στην Ελλάδα που πήρε μέρος στη διημερίδα που οργανώθηκε στο Σότσι της Ρωσίας από 14 έως 17 Νοεμβρίου παρελθόντος έτους από το διεθνές φόρουμ BRICS και το Ινστιτούτο Ευρώπης της Ρωσικής Ακαδημίας Επιστημών με παρουσία ευρωβουλευτού, του κ. Αναδιώτη, και του Βουλευτή Αχαΐας, του κ. Τσιρώνη, οι οποίοι συναντήθηκαν και με τον κ. Μεντβέντεφ. Προσωπικά επισκέφθηκα τη Ρωσική Πρεσβεία στις 3 Δεκεμβρίου. Βλέπαμε πολύ πιο καθαρά από εσάς τις εξελίξεις και σκεφτόμαστε ως Έλληνες, ως χριστιανοί ορθόδοξοι και όχι ως φραγκολεβαντίνοι που έχουν, κατά πώς λέχθηκε προσφυώς, το αίμα δέκα εθνών και την ψυχή κανενός.

Πολλές σκιές υπάρχουν ακόμη και στην ανακήρυξη -να το πω και αυτό- της αυτοκέφαλης σχισματικής εκκλησίας της Ουκρανίας από το Οικουμενικό Πατριαρχείο, πράξη που και εδώ στην Ελλάδα αρκετοί ιεράρχες την καταδίκασαν.

Να σημειώσω και κάτι άλλο. Ο Τραμπ συνάντησε στις 14 Φεβρουαρίου τον Πρωθυπουργό της Ινδίας Μόντι και εξέφρασε την απαρέγκλιτη προσήλωση της προεδρίας του στον οικονομικό διάδρομο Ινδίας - Μέσης Ανατολής - Ευρώπης, τον οποίο βλέπει ως αντιστάθμισμα στον κινεζικό νέο δρόμο του μεταξιού. Ο αρχικός σχεδιασμός προέβλεπε να περνάει αυτός ο διάδρομος Ηνωμένα Αραβικά Εμιράτα - Σαουδική Αραβία - Ισραήλ και Ελλάδα. Τώρα ο σχεδιασμός αυτός φαίνεται να πηγαίνει πίσω. Άλλες χώρες, δυστυχώς, θα αντικαταστήσουν την Ελλάδα σε αυτόν τον διάδρομο. Η Γαλλία προτείνει τη Μασσαλία. Η Ιταλία με την έξυπνη κ. Μελόνι, η οποία απολαμβάνει ειδική σχέση με τον Τραμπ και τον προστατευόμενό του Έλον Μασκ, προκρίνει το λιμάνι της Τεργέστης για να αποτελέσει την πύλη της Ινδίας -θα έλεγα- μέσω της Ιταλίας. Η Ελλάδα προέβλεπε να είναι αυτή η πύλη ο Πειραιάς, γεγονός και απόφαση που θα είχε τεράστια γεωπολιτική και οικονομική σημασία για μας. Η Ελλάδα τελικά μένει απ’ έξω μάλλον. Γιατί άραγε; Μήπως γιατί ο κ. Μητσοτάκης ειρωνευόταν τα προηγούμενα χρόνια τον νυν Πρόεδρο της Αμερικής υιοθετώντας τις ανοησίες του Μπάιντεν; Δεν είχε την εξυπνάδα να σκεφτεί ότι ενδεχομένως αυτός ο άνθρωπος θα είναι ο νέος πρόεδρος της Αμερικής; Μήπως γιατί ο κ. Τραμπ απεχθάνεται την woke ατζέντα που εσείς μανιωδώς προωθούσατε;

Γι’ αυτό -να το πούμε ξανά- είναι μειωμένης λαϊκής αποδοχής και ο εκλεγμένος Πρόεδρος Δημοκρατίας, ο οποίος ξιφουλκούσε υπέρ του ψευτογάμου των ομοφυλοφίλων. Μήπως υπάρχει αυτή η απόφαση; Σας αγνοεί και η Ινδία και η Αμερική γιατί δεν είστε ικανοί ούτε ένα καλώδιο να ποντίσετε στην Κάσο αφού σας το απαγορεύουν οι Τούρκοι και εσείς βάζετε την ουρά στα σκέλια εκθέτοντας και το Πολεμικό μας Ναυτικό;

Αλήθεια, θα μας πείτε πώς το καταφέρατε αυτό; Η μια πλευρά της ιστορίας είναι ο Πούτιν, η άλλη πλευρά είναι ο Τραμπ και εσείς και με τους δύο τούτη την εποχή είστε εχθρικοί. Μια πλευρά σας έμεινε, αυτή πήρατε και δυστυχώς παρασύρατε και την πατρίδα μας, η πλευρά της παταγώδους αποτυχίας και της ήττας.

Και οι Ηνωμένες Πολιτείες και η Ρωσία είναι παγκόσμιες δυνάμεις και όπως όλες οι μεγάλες δυνάμεις συναγάγουν συμπεράσματα και προσαρμόζουν την πολιτική τους όχι με κριτήριο την ετοιμότητα υποκλίσεων και επικύψεων από ψοφοδεείς πολιτικούς, αλλά με κριτήριο την ισχύ και την αποφασιστικότητα των κυβερνήσεων να υπερασπίσουν τα εθνικά τους συμφέροντα και το ειδικό γεωπολιτικό τους βάρος. Την παρούσα στιγμή με τη συγκεκριμένη ανυπόληπτη διεθνώς ηγεσία της πατρίδας μας ουδείς μας σέβεται και ουδείς μας υπολήπτεται.

Και ένα τέταρτο και τελευταίο θέμα θα θίξω. Το ζήτημα της μακεδονικής ταυτότητας και γλώσσας το έθεσε ο Πρωθυπουργός των Σκοπίων Μίτσκοσκι κατά την παρέμβασή του στη Διάσκεψη του Μονάχου, εκεί όπου έπεφταν οι απανωτές καρπαζιές στους ζαλισμένους Ευρωπαίους από τους νέους σερίφηδες καουμπόηδες. Τι να πει κανείς; Εδώ βγαίνει και ο κ. Τσίπρας, ο αρχιτέκτονας της προδοσίας, και μας λέει ότι ήταν «ωφέλιμη» η Συμφωνία των Πρεσπών. Ήταν ωφέλιμη, βεβαίως, μόνο για τους Σκοπιανούς.

Η προδοσία των Πρεσπών υπήρξε τεράστιο πλήγμα για την εθνική μας ταυτότητα. Με την επικύρωσή της η Ελλάδα αποδέχτηκε την ύπαρξη ενός κράτους που αυτοαποκαλείται Μακεδονία και ενός λαού που αυτοπροσδιορίζεται ως Μακεδόνες με γλώσσα, προϊόντα και δραστηριότητες που φέρουν τον ίδιο όρο, συμφωνία-προδοσία που έφερε και τεράστιο πρόβλημα και στους παραγωγούς και στις επιχειρήσεις της Μακεδονίας.

Και να το ξέρετε, μετά την προδοσία στις Πρέσπες άνοιξε η όρεξη για διεκδικήσεις όλων των γειτόνων. Και πώς αλλιώς; Τι σκέφτηκαν; Αυτοί –για τις κυβερνήσεις λέμε- δεν υπερασπίζονται ούτε τα όσια και τα ιερά τους, όπως είναι η Μακεδονία, την Ιστορία τους. Άρα είναι ηγεσίες ικανές για μεγαλύτερες μειοδοσίες.

Θα παραπέμψω, μια και ακούστηκε εδώ, στον Θουκυδίδη, ο οποίος στο Μεγαρικό Ψήφισμα έλεγε το εξής, το οποίο τηρείτε απαρέγκλιτα. Είπε, λοιπόν, το εξής ο Περικλής στην Εκκλησία του Δήμου –διαβάζω το αρχαίο κείμενο στην αειφεγγή γλώσσα μας πρωτίστως, μικρή φράση είναι-: «ει ξυγχωρήσετε, και άλλο τι μείζον ευθύς επιταχθήσεσθε ως φόβω και τούτο υπακούσαντες», δηλαδή αν υποχωρήσετε σε κάτι μικρό, οι άλλοι θα προβάλουν αμέσως πολύ μεγαλύτερη απαίτηση γιατί θα νομίζουν ότι το κάνετε από φόβο. Έτσι κυβερνάτε, με φόβο, γονατισμένοι, υποχωρείτε διαρκώς αλλά ενσπείρετε αυτό τον φόβο και στον λαό.

Έγραψε ο κ. Γεωργιάδης προχθές στο απολογητικό του κείμενο. «Εγώ αν έχουν μοιράσει μέσω του αμερικανικού Υπουργείου Εξωτερικών χρήματα για να προπαγανδιστεί η Συμφωνία των Πρεσπών, όπως λέγεται, θα ήθελα να το γνωρίζω εάν έχει συμβεί». Εμμέσως πλην σαφώς το παραδέχεται και είναι σίγουρο ότι συνέβη αυτό.

Την εποχή που υπογράφονταν οι προδοτικές συμφωνίες, επτά Βουλευτές είχαν φύγει από τον τότε Αρχηγό της Αξιωματικής Αντιπολιτεύσεως στα Σκόπια και νυν Πρωθυπουργό, ο οποίος δήλωνε «έπεσαν και μετρητά στο τραπέζι, όμως ως άνθρωπος δεν δικαιολογώ τέτοιες ενέργειες». Πολλά ελέχθησαν από τον κ. Καμμένο για χρηματισμό Ελλήνων πολιτικών που συνέβαλαν στην προδοσία των Πρεσπών.

Κυρίες και κύριοι συνάδελφοι, η Κοινοβουλευτική Ομάδα της Νίκης με γνώμονα τη φιλοπατρία και τα ιστορικά δίκαια του Έθνους μας κατέθεσε πρόταση νόμου για την ακύρωση της Συμφωνίας-προδοσίας των Πρεσπών συνοδευόμενη από την απαραίτητη αιτιολογική έκθεση. Το νομικό αυτό κείμενο εξηγεί αναλυτικά τη διαδικασία ακύρωσης βάσει της Σύμβασης της Βιέννης, παραθέτει τις καταγεγραμμένες ουσιώδεις παραβιάσεις και περιγράφει τα βήματα που πρέπει να ακολουθήσει η Ελλάδα.

Αν περάσει η πρότασή μας, που είναι εθνικά ωφέλιμη, τι κερδίζουμε; Πρώτα πρώτα, φεύγει από πάνω μας η ντροπιαστική κηλίδα της αναγνώρισης του ψευτοκράτους της «Βόρειας Μακεδονίας» όπως το ονομάσατε. Για εμάς δεν υπάρχει άλλη Μακεδονία. Παύει, λοιπόν, η αναγνώριση του συνταγματικού τους ονόματος. Επιστρέφουμε στο προηγούμενο καθεστώς «Πρώην Γιουγκοσλαβική Δημοκρατία της Μακεδονίας». Επανεκκινούνται οι διαπραγματεύσεις για το όνομα. Παύει η αναγνώριση της γλώσσας τους ως μακεδονικής. Παύει η αναγνώριση της ταυτότητάς τους ως μακεδονικής στα διαβατήρια. Ανακτούμε και το δικαίωμα βέτο στους διεθνείς οργανισμούς και, κυρίως, ανακτούμε την αξιοπρέπειά μας, την Ιστορία μας.

Σας το λέμε και θα σας το ξαναλέμε. Ό,τι κερδήθηκε με αίμα δεν μπορεί να ξεπουληθεί με το μελάνι μιας υπογραφής! Η Ιστορία, κατά έναν ευφυή ορισμό, είναι φωνή νεκρών διδάσκουσα τους ζώντας. Κι εμείς ακούμε και σεβόμαστε την Ιστορία μας.

Η πρωτοβουλία της Νίκης για κατάργηση και ακύρωση της προδοσίας των Πρεσπών δημιουργεί πλήρες νομικό πλαίσιο για την ακύρωσή της. Το μόνο που απομένει είναι η πολιτική βούληση. Στηρίξτε την πρόταση της Νίκης. Επιτέλους, να σηκώσει λίγο κεφάλι ο λαός μας! Μας χορτάσατε στους εξευτελισμούς και τις ταπεινώσεις.

Οι Αλβανοί διεκδικούν Τσαμουριές –σας τα έλεγε ο κ. Ράμα που του στρώσατε κόκκινα χαλιά στην Αθήνα και στη Θεσσαλονίκη-, οι Σκοπιανοί τη Θεσσαλονίκη, όλη τη Μακεδονία. Οι Βούλγαροι ακόμη ακόμη ονειροφαντάζονται συνθήκες του Αγίου Στεφάνου. Μια πρόταση: Γιατί δεν ζητήσατε ποτέ πίσω τα κλεμμένα κειμήλια από την Ιερά Μονή της Παναγίας Εικοσιφοινίσσης; Οι Τούρκοι ζητούν το μισό Αιγαίο. Κι εμείς μόνο υποχωρήσεις και ταπεινώσεις.

Να σας θυμίσω τι έλεγε ο αείμνηστος Μίκης Θεοδωράκης στις 12 Ιουνίου του 2018. Θέλετε να τον ξεχάστε τον σπουδαίο Έλληνα. «Η χώρα μας» έλεγε «σύρθηκε σε μια πράξη ιστορικής ήττας και εθνικής μειοδοσίας» -μιλούσε για την προδοσία των Πρεσπών- «με απρόβλεπτες επιπτώσεις σε βάρος της χώρας και του λαού μας. Τώρα τις βιώνουμε. Συνάμα ποδοπατήθηκε η θέληση της συντριπτικής πλειοψηφίας του ελληνικού λαού. Ύστερα από αυτό το «ναι» -συνεχίζει ο αείμνηστος Μίκης Θεοδωράκης- «του κ. Τσίπρα, εκείνο που πονάει πιο πολύ δεν είναι μόνο οι κίνδυνοι που ξανοίγονται μπροστά μας αλλά προπαντός η μεγάλη ντροπή που θα μας στιγματίζει πάντα».

Το «ναι» του κ. Τσίπρα το συνεχίζετε κι εσείς όσο δεν καταγγέλλετε την ιστορική κηλίδα. Είστε «νενέκοι» όλοι σας. Ο Νενέκος ήταν μικροκαπετάνιος, που όταν μπήκε ο Μπραΐμης στην Πελοπόννησο, πήγε μαζί του.

Τη μόνη συμφωνία για τη Μακεδονία που αναγνωρίζει ο λαός μας είναι αυτή που υπογράφτηκε με το αίμα των χιλιάδων Ελλήνων στρατιωτών και αξιωματικών στα πεδία της μάχης και της τιμής, στο Κιλκίς, στα Γιαννιτσά, στη Θεσσαλονίκη και όπου αλλού, που πολεμούσαν οι ηρωικοί πρόγονοί μας για του Χριστού την πίστη την αγία, για της Πατρίδος την ελευθερία και για την τιμή της Μακεδονίας.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Έχει ζητήσει τον λόγο η κυρία Υπουργός για μια μικρή παρέμβαση και αμέσως μετά είναι ο Πρόεδρος της Νέας Αριστεράς, ο κ. Χαρίτσης.

Παρακαλώ, κυρία Υπουργέ, έχετε τον λόγο.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ, κύριε Πρόεδρε.

Ήθελα να κάνω δύο επισημάνσεις γιατί έχει σημασία να καταλαβαίνουμε την αξιοπιστία των λεγομένων του καθενός μας.

Κύριε Νατσιέ, κύριε Πρόεδρε της Νίκης, ξέρετε, νωρίτερα ο κ. Παπαδόπουλος μας είπε ότι η πρώτη μεταμόσχευση έλαβε χώρα νομίζω το 1968 είπατε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Το 1967.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Το 1967, στην Αφρική. Έτσι δεν είπατε;

**ΝΙΚΟΛΑΟΣ ΠΑΠΑΔΟΠΟΥΛΟΣ:** Στη Νότιο Αφρική.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Δεν είναι ακριβές αυτό, κύριε Νατσιέ. Σας το λέω γιατί πρέπει να κάνει κανείς…

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Γιατρός είναι!

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Το είπε ο Βουλευτής σας. Ο άνθρωπος έχει θεσμικό ρόλο σήμερα, είναι ειδικός αγορητής.

Η πρώτη, λοιπόν, μεταμόσχευση που αφορούσε νεφρούς έγινε το 1953 στη Βοστώνη.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Για καρδιά μιλούσα!

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Αφήστε με να τελειώσω, αν έχετε την καλοσύνη.

Αυτό, κύριε Παπαδόπουλε, μπορείτε πολύ εύκολα να το βρείτε κάνοντας μία αναζήτηση στους ιατρικούς ιστότοπους που μπορεί να κάνει κάθε επιστήμονας.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Δεν καταλαβαίνετε τι σας γίνεται! Εγώ για καρδιά σας είπα και για πτωματικές μεταμοσχεύσεις σας μίλησα!

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Όταν λοιπόν, για ένα τόσο ασήμαντο γεγονός έρχεστε εδώ πρόχειρα και λέτε τόσο άνετα ψέματα, αναρωτιέμαι πόσο εμπιστοσύνη πρέπει να έχουμε στα λεγόμενα του κόμματός σας συνολικά.

Και θα επανέλθω και σε κάτι που είπε και ο Πρόεδρος της Νίκης, ο κ. Νατσιός. Είπατε, κύριε Νατσιέ, ότι τα Τέμπη μοιάζουν με υποθέσεις όπου όποιος ξέρει κάτι για την υπόθεση φεύγει από τη ζωή μυστηριωδώς και συνδέσατε και τον θάνατο του Βασίλη Καλογερόπουλου που κηδεύεται αυτήν την ώρα με αυτήν την υπόθεση.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ούτε το όνομά του δεν ξέρετε. Καλογήρου!

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Καλογήρου. Με συγχωρείτε, με συγχωρείτε. Έχω ακούσει πολλά από το πρωί, ξέρετε. Σας ακούω να μιλάτε εδώ ατελείωτα, χωρίς να λέτε τίποτα για το νομοσχέδιο που ψηφίζουμε σήμερα και αντίθετα μιλάτε για εξωτερική πολιτική, παρουσιάζοντας μη ακριβή στοιχεία, τα θέματα των Τεμπών…

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Πολιτικός Αρχηγός είμαι!

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Να τελειώσω;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ε, δεν με αφήνουν, κύριε Πρόεδρε.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Σας αφήνουμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ακούω με μεγάλη υπομονή όλα αυτά και θέλω να σας πω το εξής: Όποιος έχει στοιχεία οφείλει να πάει στον εισαγγελέα. Όποιος δεν έχει στοιχεία δεν επιτρέπεται να έρχεται εδώ να εξαπολύει περί θεωριών συνωμοσίας, ψεύδη, συκοφαντίες σε θέματα που αφορούν θανάτους ανθρώπων.

Κύριε Νατσιέ, η πατρίδα μας δεν είναι πειραματόζωο. Αυτό που είπατε παρακαλώ πολύ να το σκεφτείτε δεύτερη φορά. Η Ελλάδα δεν είναι πειραματόζωο. Η Ελλάδα έχει αυτονομία, έχει Κυβέρνηση, έχει δημοκρατία και δεν είναι πειραματόζωο καμίας χώρας και δεν επιτρέπεται να γίνει πειραματόζωο κανενός.

Και γι’ αυτόν τον λόγο, όταν διεκδικείτε την ψήφο του λαού, θα πρέπει να έχετε ξεκάθαρο στο μυαλό σας ότι εάν υπήρχε μία πιθανότητα στο δισεκατομμύριο να κυβερνήσετε, εκτός από κυβερνητικό πρόγραμμα θα πρέπει να έχετε ξεκάθαρο στο μυαλό σας ότι η χώρα αυτή, η Ελλάδα, δεν είναι πειραματόζωο και δεν μπορεί ποτέ να μετατραπεί σε τέτοιο.

Ευχαριστώ.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Πρόεδρε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Έτσι την καταντήσατε! Όταν ψηφιζόταν ο ψευτογάμος των ομοφυλοφίλων, δεν ήταν πειραματόζωο;

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Τι λέτε; Τι σχέση έχει;

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Έχει σχέση, βεβαίως, έχει σχέση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, ζητάτε να σας ακούν προσεκτικά, αλλά όταν εσείς σταματάτε…

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Με διέκοψε τόσες φορές, κύριε Πρόεδρε, με συγχωρείτε!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μα, σας παρακαλώ, κυρία Υπουργέ!

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Από τη μία μας εγκαλεί ότι δεν την αφήνουμε και τώρα η κ. Αγαπηδάκη πράττει το ίδιο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίστε, κύριε Πρόεδρε.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Και ειρωνικό ύφος και απαξίωση. Δεν απαντήσατε σε αυτά που σας είπα, αγαπητή μου κ. Αγαπηδάκη, για το θέμα του πατριωτισμού, για το ότι έχετε εξευτελιστεί εντελώς με τη στάση που τηρήσατε στο θέμα της Ουκρανίας. Τα δώσατε όλα και δεν πήραμε τίποτε. Είμαστε με την πλευρά των ηττημένων. Όταν θα δίνουν χειραψία ο Τραμπ και ο Πούτιν και θα διακανονίζουν τα της Ουκρανίας του κ. Ζελένσκι που τον καλέσατε για να μιλήσει και μέσα στη Βουλή, να δω τότε τα μούτρα σας. Έχετε αποτύχει σε όλα, ιδίως στο θέμα της Ουκρανίας, στο θέμα της Ρωσίας. Κόψατε γέφυρες από μία ομόδοξη χώρα και τώρα τρέχετε να αγοράσετε επιρροή. Εξευτελίζετε την πατρίδα μας! Ξεχνάτε ότι είστε Έλληνες! Πηγαίνετε, όπως έλεγε και ο Κάλβος, με εξαπλωμένη την χείρα να ζητήσετε ανταλλάγματα, να ζητήσετε και να παρακαλέσετε για ένα νεύμα, για ένα βλέμμα του Τραμπ.

Σας είπα για την κατάσταση αυτή που επικρατεί για τα ιδρύματα που έχουν χρηματιστεί από το Ίδρυμα Σόρος. Και γι’ αυτό δεν λέτε τίποτε. Σας είπα για τα Ωνάσεια, τα οποία προωθούσε τις προάλλες ο κύριος Υπουργός.

Μη μιλάτε για τα εθνικά θέματα! Πήρατε την πιο αποτυχημένη πλευρά της ιστορίας. Κατορθώσατε εις βάρος του ελληνικού λαού να έχετε απέναντί σας και τη Ρωσία και τις Ηνωμένες Πολιτείες. Είστε επικίνδυνοι! Το καλύτερο που έχετε να κάνετε είναι να φύγετε!

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Κύριε Πρόεδρε, θα ήθελα τον λόγο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, επειδή ο κ. Παπαδόπουλος θέλει να κάνει μία παρέμβαση επί προσωπικού, να απαντήσετε και να κλείσουμε τη διαδικασία.

(Θόρυβος-διαμαρτυρίες από την πτέρυγα της Νέας Αριστεράς)

**ΜΕΡΟΠΗ ΤΖΟΥΦΗ:** Ήμαρτον πια! Περιμένει να μιλήσει ο Πρόεδρός μας!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συγγνώμη, σας καταλαβαίνω και εσείς πρέπει να καταλάβετε εμένα.

Ορίστε, κύριε Παπαδόπουλε, έχετε τον λόγο επί προσωπικού.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κύριε Πρόεδρε, επειδή αναφέρθηκε στο όνομά μου και για επιστημονικά θέματα, δίνονται -καλά λένε- πάντα ευκαιρίες για να γελοιοποιείται κάποιος και είπα στην αρχή ότι δεν μπορούμε να μιλήσουμε σοβαρά μαζί σας για τέτοια νομοσχέδια.

Εγώ αναφέρθηκα επακριβώς στις μεταμοσχεύσεις στις επιτροπές. Δεν ήρθατε διαβασμένη, αδιάβαστη ήρθατε. Αναφέρθηκα στις μεταμοσχεύσεις νεφρού, αλλά δεν έχουν καμία σχέση οι μεταμοσχεύσεις νεφρού, κυρία μου, με τις μεταμοσχεύσεις της καρδιάς. Η πρώτη μεταμόσχευση καρδιάς έγινε το 1967 και σας είπα γιατί έγινε, από ποιον έγινε και σας είπα πώς ορίστηκε ο εγκεφαλικός θάνατος.

Δεν το κάνουν μόνο αυτοί, το κάνουν και άλλοι πολιτικοί. Όταν θέλεις να πνίξεις ένα θέμα, κάνεις μια επιτροπή, κύριε Πρόεδρε. Έτσι έγινε και τότε μια ad hoc committee και ορίστηκε ο εγκεφαλικός θάνατος.

Ανοίξτε και κανένα βιβλίο, δεν θα σας πειράξει εκεί στα τρολ τα υπόγεια του Μαξίμου, εκεί που εκπαιδευτήκατε, εκεί πρέπει να πάτε να ανοίγετε και κανένα βιβλίο πέρα από αυτά που καταλογίζετε στον καθέναν.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία, το λύσαμε το θέμα της μεταμόσχευσης. Νομίζω ότι δεν χρειάζεται να πάμε παραπέρα. Θέλετε κάτι πέρα από αυτό; Νομίζω ότι αυτό το θέμα με μια απλή αναζήτηση λύνεται.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Αφήστε την να εκτίθεται, κύριε Πρόεδρε!

(Θόρυβος-διαμαρτυρίες από την πτέρυγα της Νέας Αριστεράς)

**ΧΟΥΣΕΪΝ ΖΕΪΜΠΕΚ:** Δεν είναι διαδικασία αυτή, κύριε Πρόεδρε!

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Κατ’ αρχάς, με συγχωρείτε, εγώ θέλω να απαντήσω στον κ. Νατσιό. Ο κ. Παπαδόπουλος έχει και άλλες φορές αποδείξει ότι δυσκολεύεται με το «Evidence Based Medicine». Δεν είναι η πρώτη φορά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μην τα λύσουμε, όμως, τα θέματα αυτά εδώ σήμερα.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ωραία, πάμε παρακάτω.

Κύριε Νατσιέ, αυτό το οποίο επικαλείστε δεν είναι αμερικανική πηγή, είναι το δίκτυο των Ελλήνων Ρεπουμπλικάνων, το οποίο το έχει βγάλει στο διαδίκτυο, το οποίο δεν ξέρω αν είναι ΜΚΟ, δεν γνωρίζω τι νομική μορφή έχει. Δεν είναι, λοιπόν, μία επίσημη υπηρεσία των ΗΠΑ, των Ηνωμένων Πολιτειών της Αμερικής, που έχει βγάλει αυτά τα πράγματα. Άρα, εγώ δεν μπορώ να απαντώ για ισχυρισμούς κάποιων οργανισμών οι οποίοι είναι πολιτικά σωματεία, δεν ξέρω τι νομική μορφή έχουν. Φαντάζομαι ότι εσείς για να τα παίρνετε τόσο σοβαρά υπ’ όψιν, θεωρείτε ότι είναι κύρους. Εγώ δεν τους γνωρίζω, δεν ξέρω αν είναι ακριβή.

Σε κάθε περίπτωση, το να παρουσιάζονται εδώ στοιχεία σαν να πρόκειται για επίσημα στοιχεία από την αμερικανική κυβέρνηση ή τις υπηρεσίες, ενώ προέρχονται από ένα πολιτικό σωματείο, είναι τουλάχιστον παραπλάνηση.

Αυτό ήθελα να διευκρινίσω, κύριε Πρόεδρε, ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε για τη διευκρίνιση.

Τον λόγο τώρα έχει ο Πρόεδρος της Νέας Αριστεράς, ο κ. Χαρίτσης.

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αμέσως μετά θα τον πάρετε.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Το έχω πει και σε προηγούμενες συζητήσεις εδώ στην Ολομέλεια -θα το επαναλάβω- ότι δεν μπορούμε σε αυτήν εδώ την Αίθουσα της Εθνικής Αντιπροσωπείας να συζητάμε και να ψηφίζουμε απλώς νομοσχέδια, να κυρώνουμε συμβάσεις και να διεξάγεται η συζήτηση ωσάν να μην συμβαίνει τίποτα, σαν να είμαστε σε μία κανονικότητα, η οποία απέχει πάρα πολύ από την πραγματικότητα την οποία βιώνουν σήμερα οι Έλληνες πολίτες και την οποία βιώνει μία κοινωνία η οποία βράζει αυτήν τη στιγμή εκεί έξω και αυτή την κοινωνία πρέπει να τη λάβουμε υπ’ όψιν μας.

Δεν μπορώ, λοιπόν, παρά να ξεκινήσω αναφερόμενος στον κ. Μητσοτάκη, στον άφαντο Πρωθυπουργό, που αντί να έρθει εδώ στη Βουλή να απαντήσει, όπως υποχρεούται να ανταποκριθεί και στο αίτημα της Αντιπολίτευσης, δίνει συνεντεύξεις σε κανάλια, σε εφημερίδες, προσπαθώντας για μία ακόμη φορά να κάνει επικοινωνιακή διαχείριση, αντί να είναι εδώ και να λογοδοτεί για τις ευθύνες τις δικές του και της Κυβέρνησής του. Ο κ. Μητσοτάκης κρύβεται. Κρύβεται γιατί ξέρει ότι αυτό το οποίο οφείλει να κάνει δεν είναι απλώς και μόνο να δώσει εξηγήσεις. Οφείλει να απολογηθεί ο Πρωθυπουργός, οφείλει να απολογηθεί για το έγκλημα των Τεμπών. Οφείλει να απολογηθεί για τη λοιδορία των συγγενών. Οφείλει να απολογηθεί για την πολιτική της συγκάλυψης.

Σε δέκα μόλις μέρες, κυρίες και κύριοι συνάδελφοι, συμπληρώνονται δύο χρόνια από εκείνη την ημέρα, την τραγική εκείνη ημέρα που ο χρόνος σταμάτησε για ολόκληρη την ελληνική κοινωνία, πάγωσε -θα έλεγα- στα Τέμπη.

Και σε αυτά τα δύο χρόνια που έχουν μεσολαβήσει παρακολουθήσαμε τον Έλληνα Πρωθυπουργό να απευθύνεται στον λαό, καταπατώντας κάθε έννοια διάκρισης των εξουσιών και συνταγματικής τάξης και να σπεύδει να δικάσει και να καταδικάσει μόνος του ο ίδιος, ο Πρωθυπουργός. «Ανθρώπινο λάθος», μας είπε, «για όλα φταίει ο σταθμάρχης». Πρόλαβε να κρίνει η δικαιοσύνη στην οποία κατά τα άλλα ομνύει η Κυβέρνηση Μητσοτάκη; Όχι, βεβαίως, δεν πρόλαβε. Έκρινε μόνος του και αποφάσισε σε ρόλο δικαστή ο κ. Μητσοτάκης.

Μεσολάβησαν και Υπουργοί οι οποίοι προσπάθησαν σώνει και καλά να μας πείσουν ότι ο τοπικός πίνακας χειρισμού στη Λάρισα ήταν τηλεδιοίκηση -θυμάστε εκείνες τις ανεκδιήγητες σκηνές που έκοβαν τον υπάλληλο στον αέρα σε ζωντανή μετάδοση, γιατί τους χαλούσε το παραμύθι- και ο τόπος του εγκλήματος όχι απλώς αλλοιώθηκε, αλλά απαλλοτριώθηκε, αυτό συνέβη.

Και κάνω εδώ μία μικρή παρένθεση, επειδή πολλές φορές από τα κυβερνητικά στελέχη και από την Κοινοβουλευτική Πλειοψηφία υπάρχει ένα σοκ, όταν αναφερόμαστε σε έγκλημα.

Κύριε Πλεύρη, τι ψάχνει ακριβώς η δικαιοσύνη; Τι είναι; Κανένα συμβόλαιο αγοραπωλησίας; Είναι έγκλημα. Έγκλημα δεν ερευνά;

**ΑΘΑΝΑΣΙΟΣ ΠΛΕΥΡΗΣ:** Έγκλημα, ναι, φυσικά.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ανθρωποκτονίες, διατάραξη της ασφάλειας των συγκοινωνιών που είναι κακουργήματα; Αυτά δεν ερευνά; Μιλάμε, λοιπόν, για το έγκλημα.

Και αφού οι συγγενείς των θυμάτων έδωσαν και δίνουν και μέχρι σήμερα, δύο χρόνια τώρα, έναν τιτάνιο αγώνα ουσιαστικά οδηγώντας οι ίδιοι την έρευνα με στοιχεία, με πραγματογνώμονες, με εμπειρογνωμοσύνες, αφού το ζήτημα του παράνομου φορτίου και της ανάφλεξης -που από την αρχή κάποιοι φρόντισαν να το παρουσιάσουν ως θεωρία συνωμοσίας- άρχισε τώρα να βγαίνει στην επιφάνεια με μεγάλη βεβαιότητα και αφού στις 26, βεβαίως, του Γενάρη η λαοθάλασσα στην πλατεία Συντάγματος, όπως και σε όλες τις πλατείες όλης της χώρας, αλλά και εκτός των συνόρων ζήτησε να μπει τέλος στη συγκάλυψη και να αποδοθεί δικαιοσύνη, εμφανίστηκε μετά ο κ. Μητσοτάκης σε τηλεοπτικό κανάλι λίγο θλιμμένος αυτήν τη φορά, λίγο απολογητικός, γιατί πια δεν ήταν και πολύ σίγουρος για όσα μας διαβεβαίωνε κατηγορηματικά εδώ και δύο χρόνια, αλλά και λίγο -μας είπε- παρασυρμένος, παρασυρμένος από την Πυροσβεστική, παρασυρμένος από τον ΟΣΕ, παρασυρμένος από τη Hellenic Train. «Δεν φταίω εγώ», μας είπε, «αυτοί μου τα είπαν». Έτσι είπε ο κ. Μητσοτάκης. Ένα κακόγουστο και ανήθικο damage control, επιτρέψτε μου να πω, αυτό το οποίο έκανε ο Πρωθυπουργός.

Και υπάρχουν πολλά αμείλικτα ερωτήματα στα οποία δεν έχει απαντήσει ο κ. Μητσοτάκης. Όμως, θα τα θέσουμε όταν έρθει εδώ για να απολογηθεί ο ίδιος. Θα περιμένουμε να εμφανιστεί επιτέλους στη Βουλή.

Και βέβαια, έκανε και κάτι άλλο ο κ. Μητσοτάκης. Ευχήθηκε στην τηλεοπτική του συνέντευξη να βρεθεί και ένα βίντεο στη δικογραφία. Και τελικά ως διά μαγείας μετά από δύο χρόνια βρέθηκαν όχι ένα, αλλά τρία βίντεο που δεν ανευρίσκονταν όλα αυτά τα χρόνια. Και μετά από λίγες μέρες, επειδή προφανώς οι επικοινωνιολόγοι του του είπαν ότι δεν απέδωσε αυτή η τηλεοπτική συνέντευξη, ο κ. Μητσοτάκης αποφάσισε να αλλάξει ρότα και έδωσε γραπτή αυτήν τη φορά συνέντευξη σε ένα περιβάλλον μεγαλύτερης ασφάλειας, σε μεγάλη κυριακάτικη εφημερίδα.

Σε αυτή, λοιπόν, τη συνέντευξη στην «Καθημερινή» ο κ. Μητσοτάκης επικαλείται τα περίφημα βίντεο που βρέθηκαν τελικά μετά από δύο χρόνια και τα οποία ανακτήθηκαν μάλιστα από τον κάδο ανακύκλωσης ενός υπολογιστή με ανοιχτό το θέμα ακόμα και σήμερα της γνησιότητάς τους, κάτι που εξετάζεται από τα εργαστήρια της ΕΛΑΣ. Ο κ. Μητσοτάκης μάς είπε, λοιπόν, ότι αν επιβεβαιωθεί η γνησιότητα των βίντεο, τέλος στη θεωρία για παράνομο φορτίο, τέρμα στη θεωρία για συγκάλυψη. Μάλιστα! Αυτό μας είπε προεξοφλώντας πάλι το τι θα γίνει ως προς τα βίντεο. Και ρωτάω εγώ αντιστρέφοντας τη συλλογιστική του κ. Μητσοτάκη: Αν, δηλαδή, τα βίντεο δεν είναι γνήσια, θα σημαίνει τελικά ότι υπάρχει παράνομο φορτίο; Θα σημαίνει ότι υπάρχει συγκάλυψη; Θα έρθει εδώ ο κ. Μητσοτάκης και θα δηλώσει ότι είναι ένοχος; Αυτό θα γίνει;

Και τα λέω όλα αυτά, γιατί πραγματικά αυτή η συζήτηση με τον τρόπο με τον οποίο ο ίδιος ο Πρωθυπουργός προσπαθεί να την κατευθύνει, να τη διαχειριστεί είναι ακριβώς ο τρόπος με τον οποίο εκτρέφει το τέρας που τώρα δήθεν υποτίθεται ότι τον ανησυχεί. Φοβάται ο Πρωθυπουργός, κάτι που είπε σε αυτήν τη συνέντευξή του, ότι οδηγούμαστε σε μια ζούγκλα. Οδηγούμαστε σε μια ζούγκλα! Μάλιστα! Σοβαρά ο κ. Μητσοτάκης ανησυχεί για τη ζούγκλα; Αλήθεια τώρα; Τη ζούγκλα που τη δημιουργεί ο ίδιος εδώ και σχεδόν έξι χρόνια; Τι σημαίνει ζούγκλα, κυρίες και κύριοι συνάδελφοι; Ζούγκλα είναι το δίκαιο του ισχυρού. Αυτό είναι ζούγκλα!

(Χειροκροτήματα από την πτέρυγα της Νέας Αριστεράς)

Ζούγκλα είναι η παραβίαση των κανόνων, επειδή νιώθει ισχυρός, είναι η ζούγκλα των υποκλοπών, είναι η ζούγκλα της Πύλου, είναι η ζούγκλα των Τεμπών! Αυτή είναι η ζούγκλα! Και είναι και η καθημερινή κοροϊδία από τα κυβερνητικά στελέχη που τους έχει γίνει, φαίνεται, δεύτερη φύση να μας λένε «όχι, δεν είναι έτσι, δεν είναι η πραγματικότητα αυτή την οποία αντικρίζετε» μπροστά στο προφανές το οποίο βλέπουν οι πάντες. Είναι η αλαζονεία μιας Κυβέρνησης η οποία χρησιμοποιεί όλα τα μέσα με αποκλειστικό στόχο να παραμείνει στην εξουσία. Αυτό είναι ζούγκλα, αυτό είναι κυνισμός, αυτό είναι αλαζονεία και αυτό είναι, δυστυχώς, το μήνυμα το οποίο στέλνει στην ελληνική κοινωνία ο κ. Μητσοτάκης.

Και μας λέει -προσέξτε! ότι θα προστατεύσει και θα υψώσει τείχος για την προστασία των δικαστικών λειτουργών της δικαιοσύνης. Ποιος; Ποιος το λέει αυτό; Ο κ. Μητσοτάκης το λέει αυτό. Αλήθεια; Τώρα τον έπιασε ο πόνος τον κ. Μητσοτάκη για τη δικαιοσύνη και τους θεσμούς; Ποιος παρεμβαίνει στο έργο της δικαιοσύνης από την πρώτη μέρα του εγκλήματος στα Τέμπη; Ποιος είναι αυτός που παρεμβαίνει στο έργο της δικαιοσύνης και προεξοφλεί τα αποτελέσματα της δικαστικής διερεύνησης;

Οι δικαστές κρίνουν και κρίνουν βάσει των στοιχείων που έχουν στη διάθεσή τους. Και τα στοιχεία αυτά είναι και τα βίντεο, είναι οι πραγματογνωμοσύνες, είναι και οι μαρτυρίες, είναι κάθε αποδεικτικό υλικό. Και εδώ βεβαίως έρχεται το θέμα του μπαζώματος και του ξεμπαζώματος, κυρίες και κύριοι της Κυβέρνησης, γιατί κάποιοι φρόντισαν ακριβώς να εξαφανιστούν στοιχεία από τον τόπο της σύγκρουσης, πολύτιμα αποδεικτικά στοιχεία που θα έδιναν στους δικαστές και τους εισαγγελείς απαντήσεις. Γι’ αυτό, λοιπόν, δεν σας πιστεύει ο κόσμος και γι’ αυτό κατηγορείστε από την ελληνική κοινωνία για συγκάλυψη.

Και ήρθε η ώρα η Κυβέρνηση Μητσοτάκη να λογοδοτήσει γι’ αυτήν τη συγκάλυψη. Όμως, επιτρέψτε μου να πω ότι ήρθε η ώρα να λογοδοτήσει και για έναν άλλο λόγο. Να λογοδοτήσει και για το χάλι στο οποίο βρίσκονται σήμερα, κυρίες και κύριοι της Κυβέρνησης, οι ελληνικοί σιδηρόδρομοι.

Πριν από λίγες μέρες, συναντήθηκα εδώ στη Βουλή με τους εργαζόμενους στην ΤΡΑΙΝΟΣΕ, οι οποίοι μου είπαν ότι η κατάσταση σήμερα στους ελληνικούς σιδηροδρόμους είναι χειρότερη απ’ ό,τι ήταν δύο χρόνια πριν, όταν συνέβησαν τα Τέμπη. Και αυτό αφορά την υποστελέχωση, την υποχρηματοδότηση, αλλά και τα ζητήματα ασφαλείας. Δύο χρόνια μετά και η κατάσταση σήμερα είναι χειρότερη. Αυτή είναι η πραγματικότητα την οποία βιώνουν οι εργαζόμενοι, την οποία βιώνουν οι πολίτες αυτής της χώρας. Και είναι προσβολή αυτή η πραγματικότητα μετά από αυτό το οποίο έχει συμβεί.

Το σύστημα ETCS δεν καλύπτει το σιδηροδρομικό δίκτυο, οι εργαζόμενοι έρχονται πάλι και προειδοποιούν για τα ζητήματα ασφαλείας, ενώ και οι πολίτες που χρησιμοποιούν το τρένο το ξέρουν, το βιώνουν, το βλέπουν στις καθυστερήσεις, το βλέπουν στις γραμμές που μαραζώνουν, το βλέπουν στις βλάβες, το βλέπουν στη βεβαιότητα ότι το τρένο στη χώρα μας είναι υπό διάλυση, στη χώρα που έχει ένα από τα μικρότερα σιδηροδρομικά δίκτυα σε όλη την Ευρώπη, μόλις δεκατέσσερα μέτρα ανά τετραγωνικό χιλιόμετρο και κάθε μέτρο είναι ιδιωτικοποιημένο, είναι απαξιωμένο, είναι λεηλατημένο. Και γι’ αυτό, λοιπόν, θα πρέπει να λογοδοτήσετε, κυρίες και κύριοι της κυβερνητικής Πλειοψηφίας. Και θα πρέπει να ανοίξει επιτέλους και η συζήτηση για το μέλλον του σιδηροδρόμου στη χώρα μας.

Θα ακούσετε το αίτημα για έναν ενιαίο δημόσιο φορέα με καταγγελία των συμβάσεων της ιδιωτικοποίησης; Δεν νομίζω ότι θα το κάνετε, γιατί το μόνο που σας ενδιαφέρει τώρα είναι να περάσει στα πρόχειρα η μπόρα και μετά να συνεχίσουμε, όπως και πριν. Όμως, ακριβώς αυτή η πολιτική τού να περάσει η μπόρα, αυτή η πολιτική της επικοινωνιακής διαχείρισης, αυτή η πολιτική της αλαζονείας, αυτή η πολιτική του κυνισμού είναι αυτή που διαλύει το κράτος δικαίου στη χώρα μας. Κι εμείς το φωνάζαμε από την αρχή. Το φωνάζαμε στο τεράστιο σκάνδαλο των υποκλοπών, το φωνάζαμε στην επίθεση που δέχτηκε η ΑΔΑΕ και στην αήθη στοχοποίηση του κ. Ράμμου προσωπικά! Το φωνάζουμε στην επίθεση που δέχεται ο Συνήγορος του Πολίτη και ο κ. Ποττάκης προσωπικά, σχετικά με το πόρισμα για το φρικτό ναυάγιο στην Πύλο.

Εσείς δεν είστε που δήθεν ανησυχείτε και κόπτεστε για τους θεσμούς; Εσείς δεν διστάζετε να κουρελιάζετε και να εργαλειοποιείτε τους θεσμούς κατά το δοκούν και όπως σας συμφέρει, είτε πρόκειται για τις Ανεξάρτητες Αρχές είτε πρόκειται για τη δικαιοσύνη. Και μετά από όλα αυτά βγαίνει τάχα ο Πρωθυπουργός και μιλάει για τον κίνδυνο της ζούγκλας. Εσείς, λοιπόν, φτιάχνετε αυτήν τη ζούγκλα, εσείς χαϊδεύετε το ακροδεξιό σας ακροατήριο, εσείς τρέφετε αυτό το τέρας!

(Χειροκροτήματα από την πτέρυγα της Νέας Αριστεράς)

Και τώρα βεβαίως που το τέρας αυτό φαίνεται να επιχειρεί να αυτονομηθεί, τώρα που το τέρας αυτονομείται, τώρα σας έπιασε και ο πόνος. Όμως, όλα εδώ πληρώνονται, κυρίες και κύριοι της Κυβέρνησης. Αυτά είναι τα δικά σας θέματα, τα οικογενειακά σας. Βρείτε τα εκεί στη «δεξιά πολυκατοικία» που έχει και πολλούς ακροδεξιούς ενοίκους πλέον.

Εμάς, όμως, άλλο μας καίει. Μας καίει να στείλουμε τους κάθε λογής φασίστες, νεοφασίστες και μεταφασίστες εκεί που ανήκουν, στο περιθώριο! Η Αριστερά έχει καθήκον να ορθώσει τείχος αντίστασης απέναντι σε αυτό που γίνεται στη χώρα μας, αλλά και σε αυτό που γίνεται αυτές τις μέρες στην Ευρώπη και στη διεθνή σκακιέρα.

(Χειροκροτήματα από την πτέρυγα της Νέας Αριστεράς)

Διότι η δεύτερη θητεία Τραμπ που ξεκίνησε στις Ηνωμένες Πολιτείες σηματοδοτεί ακριβώς αυτές τις πολύ μαύρες, τις πολύ σκοτεινές μέρες που ζούμε. Ο Αντιπρόεδρος Βανς μάς ενημέρωσε από το Μόναχο ότι πλέον έχουμε νέο σερίφη. Η ομιλία του κ. Βανς ήταν ένα ακροδεξιό μανιφέστο μιας υπερδύναμης που απειλεί πλέον χωρίς αιδώ και χωρίς προσχήματα και αναδιατάσσει το ποιος συγκαταλέγεται στους συμμάχους της και ποιος ανήκει στους εχθρούς της.

Ο κ. Βανς μάλωσε τις ευρωπαϊκές ελίτ που δεν παίζουν με τους ακροδεξιούς φίλους τους, καταδίκασε τις ευρωπαϊκές κοινωνίες για τις φιλελεύθερες ευαισθησίες τους και ανακοίνωσε -αυτό μας είπε περίπου- ότι από τούδε και στο εξής οι προϋπολογισμοί των ευρωπαϊκών κρατών και των χωρών θα επιβαρύνονται για να διασφαλίσουν τη θέση αμερικανικών συμφερόντων, όπως για παράδειγμα αμερικανικών εταιρειών εξόρυξης σε σπάνιες γαίες στην Ουκρανία.

Έχουμε μια νέα αμερικανική ηγεσία, κυρίες και κύριοι συνάδελφοι, η οποία έχει υιοθετήσει το σύνολο της ατζέντας της άκρας δεξιάς διεθνώς και επιθυμεί να κανονικοποιήσει την κατάργηση δημοκρατικών κατακτήσεων και δικαιωμάτων, μια αμερικανική ηγεσία η οποία μας γυρίζει πολύ πίσω στις πιο μαύρες μέρες της ηπείρου μας και πλέον, φαίνεται ότι οι παρεμβάσεις των ΗΠΑ στα εσωτερικά τρίτων χωρών δεν θα γίνονται υπό τον μανδύα κάποιας μυστικής διπλωματίας, αλλά ευθέως, στο φως της μέρας, δημόσια, ρητά, υποδεικνύοντας στους λαούς της Ευρώπης ποιοι πρέπει να είναι οι ηγέτες τους, δηλαδή, οι ηγέτες της δικής τους αρεσκείας.

Και βεβαίως, η Ευρωπαϊκή Ένωση -αυτό μας λέει η αμερικανική ηγεσία- είναι σαν να μην υπάρχει για τις ΗΠΑ πλέον. Είναι σαν να μην υπάρχει. Συνομιλεί η αμερικανική ηγεσία με τους Ευρωπαίους που επιθυμεί και μόνο με αυτούς και η Ευρωπαϊκή Ένωση μπαίνει στο διπλωματικό περιθώριο. Είναι άμοιρη ευθυνών η Ευρώπη και η ηγεσία της για όλα αυτά; Είναι άμοιρες ευθυνών οι ηγεσίες όλων των κρατών-μελών; Όχι βεβαίως. Έχουν τεράστιες, κολοσσιαίες, ιστορικές ευθύνες για όλο αυτό το οποίο συμβαίνει.

Και βεβαίως, δεν είναι άμοιρη ευθυνών και η Κυβέρνηση της Νέας Δημοκρατίας και ο κ. Μητσοτάκης προσωπικά. Υπενθυμίζω ότι ο κ. Μητσοτάκης ήταν αυτός που πρωτοστάτησε και πανηγύριζε για την αποστολή στρατιωτικής βοήθειας στην Ουκρανία, επιλέγοντας τότε τον πόλεμο, αντί για την προσπάθεια για ειρηνευτικές διαμεσολαβήσεις. Είναι αυτός που με την κοντόφθαλμη εξωτερική πολιτική του, μας γύρισε στο δόγμα του Παπάγου της δεκαετίας του ’50, όταν η Ελλάδα έπρεπε να είναι το προκεχωρημένο φυλάκιο της Δύσης. Το είδαμε, δυστυχώς, και στη γενοκτονία των Παλαιστινίων και την αδιαπραγμάτευτη, ολόθερμη στήριξη στην κυβέρνηση του Ισραήλ.

Είναι αυτός ο οποίος έσπευσε να δώσει διαπιστευτήρια -αμέσως μετά την ορκωμοσία Τραμπ- στον νέο «σερίφη» όσον αφορά στην απαίτησή του για αύξηση των αμυντικών δαπανών. Και τώρα, μάλιστα, κοκορεύεται ο κ. Μητσοτάκης. Γιατί κοκορεύεται; Γιατί πρωτοστατεί, λέει, για τη ρήτρα διαφυγής όσον αφορά τους υπερεξοπλισμούς. Και την ίδια ώρα, βεβαίως, που τα κάνει όλα αυτά και προσπαθεί να δείξει ένα διεθνές προφίλ ότι πρωταγωνιστεί, δεν μας εξηγεί γιατί δεν τον κάλεσε ο φίλος του ο Γάλλος πρόεδρος, ο κ. Μακρόν στη σύσκεψη που έγινε προχθές στο Παρίσι. Και τι γίνεται, τελικά, και με τους πυραύλους Meteor και με την Τουρκία; Άλλα να λέει ο Υπουργός Άμυνας, άλλα να λέει ο Πρωθυπουργός.

Εδώ, όμως, σε όλη αυτήν τη συζήτηση που ανοίγει περί υπερεξοπλισμών, περί αύξησης των αμυντικών δαπανών, πρέπει να απευθυνθώ και στις δυνάμεις της προοδευτικής Αντιπολίτευσης. Να απευθυνθώ σε εσάς, συνάδελφοι του ΠΑΣΟΚ και του ΣΥΡΙΖΑ, σε εσάς που υπερψηφίσατε τους υπερεξοπλισμούς του κ. Μητσοτάκη. Σας το είπαμε τότε και το βρίσκουμε τώρα μπροστά μας, δυστυχώς, θα πω εγώ. Δυστυχώς, το βρίσκουμε μπροστά μας. Δυστυχώς, με την ψήφο σας νομιμοποιήσατε και τα deals του κ. Μητσοτάκη που δεν είχε φροντίσει ούτε για ρήτρα εξαίρεσης της Τουρκίας.

Τώρα που βλέπουμε τον κ. Μητσοτάκη να προτρέπει περήφανα και άλλες δαπάνες για εξοπλισμούς και άλλες αμυντικές δαπάνες σε βάρος του κοινωνικού κράτους, σε βάρος της ανάπτυξης, τώρα που βλέπετε τον κ. Μητσοτάκη να πρωτοστατεί και να πρωταγωνιστεί στην πορεία μετατροπής της Ευρώπης σε πολεμική οικονομία, τι στάση θα κρατήσετε; Θα αλλάξετε επιτέλους στάση ή θα τον νομιμοποιήσετε ξανά; Ή θα ακούσετε επιτέλους -και αυτό είναι το πιο κρίσιμο από όλα, κατά τη γνώμη μου- αυτό που τόσο καιρό σας λέμε; Εδώ και πολλούς μήνες σας λέμε ότι πρέπει επιτέλους να χτιστεί ένα ισχυρό, αρραγές πολιτικό μέτωπο, ένα πολιτικό μέτωπο και στην Ελλάδα και στην Ευρώπη.

(Χειροκροτήματα από την πτέρυγα της Νέας Αριστεράς)

Δεν έχουμε την πολυτέλεια ούτε των κομματικών περιχαρακώσεων ούτε των διαγκωνισμών και πλέον, δεν έχουμε ούτε την πολυτέλεια του χρόνου, κυρίες και κύριοι συνάδελφοι. Θα υψώσουμε τείχος στην ακροδεξιά; Θα υπερασπιστούμε το κράτος δικαίου και τη δημοκρατία; Θα υπερασπιστούμε την ανεξαρτησία της δικαιοσύνης; Θα πούμε «όχι» στην εκτόξευση των εξοπλιστικών δαπανών; Αυτά είναι τα πολύ μεγάλα, τα πολύ κρίσιμα ερωτήματα τα οποία θα πρέπει να απαντήσουμε. Θα διεκδικήσουμε ρήτρα διαφυγής όχι για τους υπερεξοπλισμούς, αλλά για να μπορούμε στη χώρα μας να μην προσμετράμε στο έλλειμμα απαραίτητες δαπάνες για τη θωράκιση των κοινωνιών μας απέναντι στην κλιματική κρίση και στις φυσικές καταστροφές; Ή θα αφήσουμε να συρρικνωθεί ακόμα περισσότερο το κοινωνικό κράτος, το ΕΣΥ, η δημόσια παιδεία για χάρη των Rafale και των Belharra που συμφωνεί ο κ. Μητσοτάκης;

(Χειροκροτήματα από την πτέρυγα της Νέας Αριστεράς)

Σε αυτά τα ερωτήματα θα κληθούμε όλοι να απαντήσουμε και είναι ερωτήματα, επιτρέψτε μου να πω, ιστορικών διαστάσεων και η ευθύνη του καθενός και της καθεμιάς μας είναι πραγματικά ιστορική.

Κυρίες και κύριοι συνάδελφοι, βλέπουμε αυτές τις μέρες να κάθονται στο τραπέζι του διαλόγου για το ουκρανικό οι ΗΠΑ με τη Ρωσία και να λείπει η Ουκρανία, και να λείπει και η Ευρωπαϊκή Ένωση. Ο φρικτός αυτός πόλεμος φαίνεται ότι θα κλείσει με απώλειες εδαφών για την Ουκρανία και με εξασφάλιση εκμετάλλευσης πλουτοπαραγωγικών πηγών για τις Ηνωμένες Πολιτείες.

Όταν ξεκίνησε ο πόλεμος στην Ουκρανία, όσες και όσοι από εμάς θεωρούσαμε ότι η χώρα μας πρέπει, βεβαίως μεν, να καταδικάσει σθεναρά την παράνομη ρωσική εισβολή, αλλά πρέπει δε, να συμμετέχει σε αποστολές ανθρωπιστικής βοήθειας στην Ουκρανία και όχι να εμπλακεί με στρατιωτικούς εξοπλισμούς στην πολεμική σύρραξη, τότε κατηγορούμασταν από την Κυβέρνηση ως ρωσόφιλοι. Όσες και όσοι κρίναμε τότε ότι η Ελλάδα όφειλε μέσα σε αυτό το πολύ δυσχερές περιβάλλον, να μην τραυματίσει στρατηγικά τους ιστορικούς δεσμούς της χώρας μας με τη Ρωσία, μέσα από την απόλυτη ταύτιση με τις Ηνωμένες Πολιτείες της Αμερικής, παρουσιαζόμασταν από την Κυβέρνηση και τον κ. Μητσοτάκη, περίπου ως δάκτυλοι του Πούτιν. Τα θυμόμαστε αυτά;

Και όσοι λέγαμε τότε ότι το πρώτο θύμα αυτού του πολέμου θα είναι οι οικονομίες της Ευρώπης και η ίδια η ευρωπαϊκή συνοχή -τα λέγαμε, να ανατρέξετε στις συζητήσεις στη Βουλή πριν από σχεδόν τρία χρόνια- μας θεωρούσαν κινδυνολόγους και περίπου γραφικούς. Ε, λοιπόν, ο λογαριασμός της ουκρανικής συνθηκολόγησης, ο λογαριασμός για τους νέους εξοπλισμούς, ο λογαριασμός για την ευρωπαϊκή ασφάλεια, ο λογαριασμός για την ειρήνη στην Ευρώπη θα επιβαρύνει και την ελληνική οικονομία και θα την επιβαρύνει δυσβάσταχτα.

Η ντροπή, η ιστορική ντροπή και το όνειδος για τις ευρωπαϊκές ηγεσίες, συμπεριλαμβανομένης και της ελληνικής, της Κυβέρνησης Μητσοτάκη, είναι ότι δεν πάλεψαν για την ειρήνη και την ασφάλεια στην Ευρώπη, όταν έπρεπε. Η ντροπή είναι ότι όταν φούντωνε ο πόλεμος, το ευρωπαϊκό πολιτικό κεφάλαιο σπαταλήθηκε σε δηλώσεις αιώνιας πίστης στο εγχείρημα του πολέμου και των υπερεξοπλισμών. Αυτή είναι η μεγάλη ιστορική ντροπή. Τώρα, όμως, είναι αργά. Τώρα είναι αργά για την Ευρώπη και είναι αργά και για την Ελλάδα, διότι τη δεδομένη στιγμή που ξεσπούσε ο πόλεμος, η Τουρκία τοποθετούσε τον εαυτό της ως γέφυρα της όποιας απόπειρας διαμεσολάβησης και σήμερα έχει έρθει η ώρα και για τον γείτονα να κάνει ταμείο.

Ακόμα, όμως, και σήμερα βλέπουμε ότι και στην προχθεσινή συνάντηση συγκεκριμένων Ευρωπαίων ηγετών που συγκάλεσε ο Γάλλος Πρόεδρος Μακρόν, αποκλείοντας όλους τους υπόλοιπους, η Ευρώπη επιμένει να μην αντιλαμβάνεται ως ιστορικό της χρέος την ειρήνη. Επιμένει σε μια λογική διαιώνισης του πολέμου. Και εδώ που βρισκόμαστε, σε αυτό το πολύ ιστορικό σταυροδρόμι, σε αυτό το υπαρξιακό αδιέξοδο για την Ευρώπη, έχουμε όλες και όλοι την υποχρέωση να απαντήσουμε στο ερώτημα με το χέρι στην καρδιά. Είναι αυτή η Ευρώπη, η Ευρώπη την οποία εμείς θέλουμε; Είναι αυτή η Ευρώπη της λιτότητας, η Ευρώπη των πολεμοκάπηλων, η Ευρώπη του τυφλού ευρωατλαντισμού και της υποταγής στα κελεύσματα του νέου σερίφη, η Ευρώπη που εμείς θέλουμε;

Για να είμαι δίκαιος, ο Υπουργός Υγείας, ο κ. Γεωργιάδης, βγήκε ευθαρσώς και το είπε περίπου ότι, ναι, αυτή είναι η Ευρώπη την οποία εμείς θέλουμε και εγώ ρωτώ: Αυτή είναι η επίσημη θέση της Κυβέρνησης Μητσοτάκη; Αυτή την Ευρώπη θέλετε; Την Ευρώπη του φτωχού συγγενή; Την Ευρώπη της διάλυσης; Την Ευρώπη του πολέμου;

Σε ό,τι μας αφορά, τα πράγματα είναι ξεκάθαρα. Σήμερα η Αριστερά σε όλη την Ευρώπη καλείται να παλέψει περισσότερο από οποτεδήποτε άλλοτε στη μεταπολεμική ιστορία για μια άλλη Ευρώπη, για μια Ευρώπη της ειρήνης, για μια Ευρώπη της κοινωνικής δικαιοσύνης, για μια Ευρώπη των ελευθεριών, αυτήν ακριβώς την Ευρώπη που σιχαίνεται, που απεχθάνεται η «μαύρη» διεθνής του Ντόναλντ Τραμπ, μια Ευρώπη η οποία θα διασφαλίζει τα συμφέροντά της, αλλά και θα προστατεύει αυτά που την κάνουν ξεχωριστή, τη δημοκρατία και το κοινωνικό κράτος.

Θα κλείσω, κυρίες και κύριοι συνάδελφοι, λέγοντας το εξής. Το έχω ξαναπεί, θα το επαναλάβω, θα το λέω εμμονικά, όσο κουραστικός και αν γίνομαι: Σε αυτές τις όχι δύσκολες πλέον, αλλά εφιαλτικές συνθήκες στις οποίες ζούμε, γίνεται περισσότερο σαφές, γίνεται περισσότερο επιτακτικό από ποτέ ότι η χώρα μας έχει ανάγκη συγκρότησης ενός μετώπου της Αριστεράς, ενός μετώπου για να ανατρέψει την Κυβέρνηση της καταστροφής, για να μπορέσουμε να επανατοποθετήσουμε τη χώρα μας στον γεωπολιτικό χάρτη με τις δυνάμεις της ειρήνης και της πολυδιάστατης εξωτερικής πολιτικής.

(Χειροκροτήματα από την πτέρυγα της Νέας Αριστεράς)

Το έχουμε δηλώσει σε όλους τους τόνους, το έχουμε πει με όλους τους τρόπους. Η Νέα Αριστερά είναι υπέρ της συγκρότησης αυτού του μετώπου πάνω σε μια διάφανη προγραμματική βάση. Εμάς δεν μας ενδιαφέρει να φύγει ο κ. Μητσοτάκης απλώς και μόνο για να έρθει ένας άλλος Μητσοτάκης με την ίδια πολιτική, αλλά με διαφορετικό όνομα. Θέλουμε κάτι πολύ περισσότερο από αυτό. Θέλουμε την Αριστερά και την κοινωνία πρωταγωνίστρια των εξελίξεων. Θέλουμε μια πραγματική κοινωνική αλλαγή της άδικης σημερινής πραγματικότητας. Θέλουμε μια δημοκρατία η οποία θα πείθει τους πολίτες ότι αξίζει να την υπερασπιστούν και όχι να την απαξιώνουν, όπως συμβαίνει σήμερα. Θέλουμε μια χώρα η οποία θα αναπνέει ελεύθερα. Θέλουμε οξυγόνο παντού και στις 28 Φεβρουαρίου, σε λίγες μέρες, το δίκιο θα είναι αυτό το οποίο θα βγει στους δρόμους και θα γράψει ιστορία και εκεί θα αναμετρηθούμε όλες και όλοι με την ιστορία.

Σας ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα τρεις μαθήτριες και μαθητές και δύο συνοδοί εκπαιδευτικοί από το 2ο Γενικό Λύκειο Σπάρτης.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Ο Βουλευτής κ. Θεόδωρος Ρουσόπουλος ζητεί άδεια ολιγοήμερης απουσίας.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η Βουλή ενέκρινε τη ζητηθείσα άδεια.

Τον λόγο έχει ο Πρόεδρος της Κοινοβουλευτικής Ομάδας των Σπαρτιάτων κ. Στίγκας.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κύριε Πρόεδρε, κυρίες και κύριοι συνάδελφοι, ξεκινώντας την ομιλία μου δεν θα μπορούσα να μην αναφερθώ και να εκφράσω τα ειλικρινή μου συλλυπητήρια στη μητέρα ενός θύματος που πιθανόν να σχετίζεται με την υπόθεση των Τεμπών, αλλά αυτό βέβαια είναι υπόθεση της δικαιοσύνης και μόνο της δικαιοσύνης. Θέλω να εκφράσω τα ειλικρινή συλλυπητήριά μου στη Σοφία Καλογήρου, προϊσταμένη της Εισαγγελίας Εφετών Λάρισας και μητέρας του Βασίλη Καλογήρου που βρέθηκε νεκρός πριν από λίγες ημέρες.

Η ίδια η μητέρα, λοιπόν, μέσω ανάρτησης στα κοινωνικά δίκτυα καταγγέλλει εγκληματική ενέργεια που είχε ως αποτέλεσμα την απώλεια του παιδιού της. Θα κρατήσω την τελευταία φράση της ανάρτησής της, όμως θα ήθελα και να τη διαβάσω: «Εσείς που με πετάξατε στα βουνά με τ’ άγρια ζώα, καθώς και το κακόψυχο αφεντικό σας, άραγε τι τέλος θα έχετε;». Μια σοβαρότατη καταγγελία που βγαίνει όχι μόνο μέσα από το στόμα μιας μάνας που έχασε το παιδί της, αλλά και από το στόμα μιας ανώτατης δικαστικού λειτουργού και αυτό λέει πολλά για τη συνέχεια.

Αυτή η φράση, λοιπόν, έρχεται να φανερώσει πιθανόν τον ηθικό αυτουργό του θανάτου του Βασίλη Καλογήρου, καθώς και ο ίδιος δράστης με τον ίδιο τρόπο μάζεψε ανθρώπινα μέλη και στοιχεία από τον τραγικό χώρο των Τεμπών και τα εναπόθεσε σε διάφορα οικόπεδα του κάμπου, για να αλλοιωθούν τα ευρήματα φυσικά, αλλά προσβάλλοντας και προκαλώντας ύβρη κατά τα αρχαιοελληνικά ήθη και εφαρμόζοντας πρακτικές ασέβειας κατά των σωμάτων των νεκρών.

Βέβαια, δεν μας εκπλήσσει τίποτα πλέον, καθώς ο Πρωθυπουργός και η Κυβέρνηση στην προσπάθειά τους να ακολουθήσουν τα δυτικά πρότυπα, μάλλον μπέρδεψαν το εγχειρίδιο εφαρμογής τους με αυτό του Μεξικό και της Κολομβίας, καθώς βλέπουμε πλέον μεθόδους συγκάλυψης και γεγονότα πρωτόγνωρα για τα ελληνικά χρονικά.

Η τραγωδία των Τεμπών δεν ήταν ένα ακόμα δυστύχημα, δεν ήταν απλά ένα ανθρώπινο λάθος. Ήταν το αποτέλεσμα της διαχρονικής πολιτικής ανικανότητας, των εγκληματικών παραλείψεων και της οργανωμένης συγκάλυψης.

Από το 2014 ως σήμερα η σύμβαση 717 είναι έργο ζωτικής σημασίας –το έχουμε ξαναπεί- για την ασφάλεια των σιδηροδρόμων και έπρεπε να είχε ολοκληρωθεί μέχρι το 2016 και όμως δεν ολοκληρώθηκε ποτέ. Δεν την ολοκλήρωσε η Νέα Δημοκρατία, δεν την ολοκλήρωσε ο ΣΥΡΙΖΑ, δεν ασχολήθηκε καν το εγκληματικό ΠΑΣΟΚ. Δεν την ολοκλήρωσε κανένας από αυτούς που σήμερα παριστάνουν τους σωτήρες και εκμεταλλεύονται την τραγωδία αυτή. Και τώρα Νέα Δημοκρατία, ΠΑΣΟΚ και ΣΥΡΙΖΑ, όλοι αυτοί που γνώριζαν, που δεν έκαναν τίποτα, τώρα τολμούν και καταγγέλλουν και αναζητούν ευθύνες, αλλά όχι βέβαια τις δικές τους ευθύνες.

Η Ευρωπαϊκή Εισαγγελία το είπε ξεκάθαρα: Αν η σύμβαση 717 είχε ολοκληρωθεί, η τραγωδία των Τεμπών πιθανόν να μην είχε συμβεί ποτέ. Όμως όχι μόνο δεν υλοποιήθηκε το έργο, αλλά υπήρξε και συγκάλυψη. Όταν το 2022 η Ευρωπαϊκή Εισαγγελία άρχισε να ερευνά πού πήγαν οι ευρωπαϊκοί πόροι που προορίζονταν για τη σύμβαση, κανείς τότε δεν ανησύχησε και κανείς βεβαίως δεν ενδιαφέρθηκε. Οκτώμισι χρόνια, τέσσερις Υπουργοί, εννέα Υφυπουργοί, δηλαδή δεκατρείς κύριοι υπεύθυνοι και κανένας τους δεν αναρωτήθηκε τι έγινε με τη σύμβαση 717, κανένας τους δεν ενδιαφέρθηκε για την ασφάλεια του δικτύου και αντί να συζητάμε για τη διαχρονική πολιτική ευθύνη, σήμερα κάποιοι εκμεταλλεύονται αυτήν την τραγωδία. Άλλος ασχολείται με το ξυλόλιο, άλλος με τις λαμαρίνες που μετέφερε, άλλος με σειρά βαγονιών, άλλος με τα βίντεο που διαρρέουν και άλλος λέει ότι έφτασαν στο σημείο ακόμα να πουν ότι το τρένο μετέφερε οπλισμό και βόμβες του ΝΑΤΟ.

Για όνομα του Θεού, πραγματικά για όνομα του Θεού! Αν είχε γίνει κάτι τέτοιο, δεν θα υπήρχε καν ολόκληρη Θεσσαλία. Είναι μια μομφή και προς αρκετούς συναδέλφους εδώ, αλλά κυρίως προς πολιτικούς Αρχηγούς. Έχουν γίνει όλοι ανακριτές, δικαστές, ντετέκτιβ.

Κυρίες και κύριοι, δεν είναι ο ρόλος μας αυτός. Είμαστε Βουλευτές του Ελληνικού Κοινοβουλίου. Άλλος είναι ο ρόλος μας. Αν κάποιος απ’ όλους εμάς έχει στοιχεία, βεβαίως να τα πάει στη δικαιοσύνη. Αυτή είναι η αρχή, αυτή είναι η οδός. Δεν μπορεί ο καθένας να έρχεται εδώ να παριστάνει τον Κλουζό και να σηκώνει χαρτιά στον αέρα και να λέει «ναι, εντάξει, έχουμε στοιχεία». Έτσι διεξάγεται έρευνα σε βάθος σ’ ένα σοβαρό κράτος; Από πού διαρρέουν τόσα βίντεο; Υπάρχει επιτέλους κάποια κεντρική αρχή που διερευνά ατυχήματα;

Εσείς εκεί στη Νέα Δημοκρατία πείτε μας τι γίνεται με τον ΕΟΔΑΣΑΑΜ, τον Οργανισμό που συστήσατε μόλις οκτώ ημέρες πριν το δυστύχημα στα Τέμπη και που χρειάστηκε άλλους έξι μήνες για να τον στελεχώσετε. Στο τέλος του μήνα λέει αυτός ο Οργανισμός ότι θα ανακοινώσει το δικό του πόρισμα, το δικό του, άλλο ένα πόρισμα. Και θα είναι επίσημο πόρισμα αυτό; Θα το λάβετε σοβαρά υπ’ όψιν ή θα πεταχτεί στα σκουπίδια; Να υποτιμάται δηλαδή από την ίδια την Κυβέρνηση ο φορέας που η ίδια σύστησε για τη διερεύνηση ατυχημάτων!

Στην Αμερική κάθε δυστύχημα είναι διαφορετικό, αλλά εκεί υπάρχει ενημέρωση άμεσα. Πρώτα μιλούν οι τοπικές αρχές, μετά ο αρμόδιος οργανισμός έρευνας ατυχημάτων, ακολουθούν ανακοινώσεις απ’ όλους σε τακτικά χρονικά διαστήματα. Τι λένε εκεί; Λένε ποιος διεξάγει κατ’ αρχάς την έρευνα, ποιος είναι επικεφαλής σε μια έρευνα. Λένε πώς γίνεται η περισυλλογή των θυμάτων και των συντριμμιών. Βγάζουν χρονοδιάγραμμα ελέγχων και ανακοινώσεων πορισμάτων. Κάθε νέα πληροφορία επιβεβαιώνεται ή όχι, αλλά επίσημα.

Και εδώ στην Ελλάδα, δύο χρόνια μετά, δεν υπάρχει ούτε μία σοβαρή ανακοίνωση και από όσες υπάρχουν η μία αναιρεί την άλλη. Η Αστυνομία και η Πυροσβεστική δεν έχουν να πουν τίποτα περισσότερο. Ο εν λόγω Οργανισμός είναι άφαντος, δύο χρόνια μετά τη σύστασή του. Δεν υπάρχει ούτε μία δημόσια ενημέρωση για το αν έχει ολοκληρωθεί η συλλογή στοιχείων. Δεν ξέρουμε καν αν η έρευνα προχωρά ή αν έχουν «θαφτεί» στα συρτάρια της γραφειοκρατίας. Αυτό δεν είναι έρευνα. Αυτό πιθανόν να το λένε και συγκάλυψη. Όσο δεν υπάρχουν επίσημες απαντήσεις, τόσο η δυσπιστία των πολιτών μεγαλώνει. Ποιος αποφάσισε ότι ο ελληνικός λαός δεν πρέπει να γνωρίζει την αλήθεια; Ποιος επωφελείται από αυτή τη σιωπή; Γιατί δεν υπάρχει ένας υπεύθυνος θεσμός να ενημερώσει; Αλλά ένας. Μήπως γιατί η αλήθεια είναι άβολη για να ακουστεί;

Και ενδιάμεσα τι γίνεται, ενδιάμεσα τι έχουμε; Διαρροές. Βλέπουμε συνεχώς διαρροές, ακούμε συνεχώς πάλι για διαρροές: διαρροές βίντεο, διαρροές εγγράφων. Μέχρι και youtubers εμφανίστηκαν που ισχυρίζονται ότι έχουν αποκλειστικές πληροφορίες, χωρίς βεβαίως να έχουν καμία πρόσβαση σε πραγματικά δεδομένα.

Και η δικαιοσύνη; Κανείς σας δεν ανησυχεί για τα τεράστια κενά ασφαλείας στην Εισαγγελία. Πώς είναι δυνατόν να διαρρέουν τόσο εύκολα απόρρητα στοιχεία στα ΜΜΕ; Και αναρωτιέμαι: πόσους από εσάς εξυπηρετούν πολιτικά αυτές οι διαρροές; Πόσους; Μήπως τελικά αυτός ο αχταρμάς εξυπηρετεί όχι μόνο τη Νέα Δημοκρατία, αλλά και όλους όσους θέλουν η αλήθεια να μην ακουστεί; Είναι αυτό που λέμε ότι και τα υπόλοιπα κόμματα και όλοι μαζί έχουν διαχρονικές ευθύνες γι’ αυτήν την τραγωδία.

Η συγκάλυψη, λοιπόν, των Τεμπών δεν πρόκειται να περάσει. Η αλήθεια θα ακουστεί. Θα ακουστεί και στην Ευρωβουλή, αν και εφόσον χρειαστεί.

Όμως σαν να μην έφθανε η ντόπια εδώ μέσα στην Ελλάδα συγκάλυψη, σαν να μην έφθανε η σιωπή της Κυβέρνησης, σαν να μην έφθανε κι η απουσία του εν λόγω Οργανισμού, σαν να μην έφταναν οι διαρροές και η απόλυτη έλλειψη θεσμικής ενημέρωσης, έρχεται τώρα και η Νέα Δημοκρατία να βάλει φρένο στη συζήτηση για τα Τέμπη στο Ευρωπαϊκό Κοινοβούλιο. Βεβαίως μετά αντιπροσώπου, δεν το έκανε μόνη της. Έβαλε μπροστά την «ανεξάρτητη» φωνή της κ. Λατινοπούλου, η οποία ως άλλη αυτόκλητος θεματοφύλακας της συγκάλυψης προχώρησε σε ένσταση, ώστε να μη συζητηθεί η υπόθεση των Τεμπών σε ευρωπαϊκό επίπεδο.

Τι φοβάται η Νέα Δημοκρατία; Τι φοβάται η Κυβέρνηση; Τι φοβάται η εν λόγω κυρία; Μήπως ότι η Ευρώπη θα ανοίξει τα μάτια της και θα δει πραγματικά τι συμβαίνει στην Ελλάδα; Όχι βέβαια, γιατί η Ευρώπη ξέρει πάρα πολύ καλά -και λυπάμαι που το λέω- ότι όλοι εσείς έχετε καταντήσει την Ελλάδα μας τριτοκοσμική χώρα. Ξέρει πάρα πολύ καλά η Ευρώπη, έπρεπε και εμείς όμως να αφήσουμε να γίνει και εκεί μια συζήτηση. Κακό δεν θα έκανε.

Η Κυβέρνηση, λοιπόν, έχει αποτύχει να διαχειριστεί το έγκλημα των Τεμπών και τώρα προσπαθεί να το καλύψει ακόμα και εκτός συνόρων. Αυτό δεν είναι διαχείριση κρίσης, είναι ωμή φίμωση. Η εν λόγω κ. Λατινοπούλου έσπευσε να βοηθήσει για να μπλοκαριστεί η συζήτηση, επικαλούμενη -λέει- τη φωνή της λογικής. Ποια λογική; Λογική είναι η συγκάλυψη, λογική είναι η αποσιώπηση, λογική είναι να μην αποδοθούν ευθύνες; Όχι, κυρία μου, κάνετε μεγάλο λάθος.

Η Δικαιοσύνη πρώτα απ’ όλα πρέπει να κάνει αυτό που πρέπει να κάνει και να αποδώσει ευθύνες εκεί που πρέπει. Όσες Λατινοπούλου και να βάλουν σωστά στοπ στη διαδικασία επικαλούμενες τη φωνή της λογικής, η ίδια φωνή της κ. Λατινοπούλου επιβάλλει τον καταλογισμό ευθυνών εκεί που πρέπει: στη Νέα Δημοκρατία, στο ΠΑΣΟΚ και στον ΣΥΡΙΖΑ και βεβαίως, κατά συνέχεια, και σε όλους όσους έχουν εργαλειοποιήσει το τραγικό ατύχημα για να αντλήσουν ψήφους.

Τολμώ να πω, κυρίες και κύριοι συνάδελφοι, ότι είμαι ο μοναδικός πολιτικός Αρχηγός που έχω μιλήσει λιγότερο για τα Τέμπη, όχι βέβαια γιατί δεν με ενδιαφέρει, αλλά σε καμία περίπτωση δεν θέλω να εκμεταλλευτώ αυτήν την τραγωδία. Το έχω ξαναπεί, αλλά θα το πω για μια φορά ακόμα: στον ενάμιση μήνα που μπήκαμε μέσα στο Ελληνικό Κοινοβούλιο πήγα στη Λάρισα και έκανα ό,τι μπορούσα γι’ αυτούς τους δυστυχισμένους ανθρώπους. Μέχρι εκεί. Δεν θα πάρω το αίμα των ανθρώπων αυτών επάνω μου. Όπως είπα και πριν, είμαστε Βουλευτές και όχι δικαστές.

Το Ευρωπαϊκό Κοινοβούλιο είχε τη δυνατότητα, λοιπόν, να ανοίξει τη συζήτηση, να πιέσει για πραγματική δικαιοσύνη, να φέρει φως στα σκάνδαλα που «έθαψαν» την εν λόγω σύμβαση 717. Όμως η Κυβέρνηση με μπροστάρηδες αυτούς που υποτίθεται ότι δεν είναι της Νέας Δημοκρατίας φρόντισε να βάλει ένα απλό στοπ. Η συγκάλυψη, όπως είπαμε, δεν θα περάσει. Η αλήθεια θα ακουστεί. Αλλά τώρα ξέρουμε: Δεν είναι μόνο η Νέα Δημοκρατία που προσπαθεί να κουκουλώσει αυτήν την υπόθεση, είναι και αυτοί που παριστάνουν τις ανεξάρτητες φωνές, αλλά όταν έρχεται η ώρα να μιλήσει η Ευρώπη σπεύδουν να σώσουν την Κυβέρνηση. Ξεκάθαρα πράγματα.

Η μάχη, λοιπόν, για την αποκάλυψη των πραγματικών υπευθύνων συνεχίζεται και θα είναι αμείλικτη. Η ελληνική κοινωνία δεν θα ξεχάσει -σε καμία περίπτωση δεν θα ξεχάσει- τα πεπραγμένα της Νέας Δημοκρατίας και βεβαίως τον κ. Τσιάρα. Πώς το είπε; Το θυμόσαστε καθόλου; «Είναι ο πρώτος νομός στον οποίο βρίσκομαι εκτός Ελλάδας». Ανεπίτρεπτα πράγματα! Ντροπή, θα έλεγα! Όπως βγήκε και ειπώθηκε στη συνέχεια, αυτό ήταν ένα σαρδάμ. Δεν ήταν σαρδάμ. Θα μπορούσε να αποκαλέσει κανείς τον Έβρο περιοχή εκτός Ελλάδας; Σαρδάμ θα ήταν να έλεγε πως ο Έβρος παράγει, πως ο Έβρος βρίθει από πληθυσμό, πως βρίθει επενδύσεων, πως το ΑΕΠ του Νομού βρίσκεται σε άνοδο.

Αλίμονο όμως, κύριε Τσιάρα, τίποτα από αυτά δεν συμβαίνει. Ο Έβρος βρίσκεται σε βαθιά δημογραφική παρακμή, με το εισόδημα των κατοίκων του να καταρρέει, με την Κυβέρνηση να προσπαθεί με «μπαλώματα» να φουσκώσει το αερόστατο της ανάπτυξης και την κ. Ζαχαράκη να δίνει επιδόματα έως 10.000 ευρώ, για να πείσει τον κόσμο να μετακομίσει στον Έβρο. Απατάσθε εκεί στην Κυβέρνηση, αν νομίζετε πως με 10.000 ευρώ θα πείσετε τον κόσμο να μετακομίσει στον Έβρο και να ζήσει εκεί. Απατάσθε. Σε ποια κέντρα υγείας θα αντιμετωπίσει τα ζητήματα υγείας και πού θα νοσηλευτεί; Γιατί ένα μεγάλο νοσοκομείο έχει μόνο η Αλεξανδρούπολη. Πηγαίνετε πάνω στα ορεινά του Νομού να δείτε. Εκεί κυριαρχεί το ΚΥΤ. Θα πω σε επόμενη ομιλία μου τι συμβαίνει.

Βεβαίως αυτό που παραγνωρίζετε και ξεχνάτε είναι ότι από το πάνω μέρος του Νομού, από το Ορμένιο μέχρι την Αλεξανδρούπολη είναι 150 χιλιόμετρα περίπου. Σε τι δρόμους θα οδηγήσει ο άνθρωπος που θέλει να πάει εκεί ή οι κάτοικοι αυτή τη στιγμή; Όλοι οι δρόμοι είναι καρμανιόλες. Σε ποια σχολεία θα πάνε τα παιδιά τους; Τι ποιότητα ζωής θα έχουν δηλαδή όσοι θελήσουν να πάνε στον Έβρο και να κάνουν μια νέα αρχή; Άντε και να πούμε ότι παίρνουν τις 10.000 της κ. Ζαχαράκη. Μόλις τελειώσουν τα 10 χιλιάρικα -γιατί πραγματικά δεν είναι 10 χιλιάρικα, είναι 6, αν είναι στο μέσον του Έβρου- τι θα φάνε, τι θα ταΐσουν τα παιδιά τους αν δεν έχουν δουλειά; Προφανώς η Κυβέρνηση παραγνωρίζει το γεγονός ότι ένας άνθρωπος πρώτα πρέπει να έχει δουλειά και μετά να κάνει όλα τα άλλα. Άρα, δηλαδή να έχει ένα σοβαρό τουλάχιστον εισόδημα. Και η ποιότητα ζωής; Με αντίτιμο τα 10.000 ευρώ ζητάτε από ανθρώπους να εγκαταλείψουν την άνεση μιας πόλης με τους δρόμους, τους γιατρούς, τα νοσοκομεία και να πάνε να ζήσουν στην εγκατάλειψη, χωρίς δουλειά, χωρίς δρόμους, χωρίς τίποτα. Δεν γίνεται όμως, κύριοι της Κυβέρνησης, έτσι.

Επίσης, να πω και κάτι ακόμα. Το παραγνώρισε βέβαια η Κυβέρνηση ή το άφησε στα αζήτητα. Ενώ λέει ότι δίνει 10.000, εάν φύγει κάποιος από εδώ, από την Αθήνα, πάρει όλη την οικοσκευή του, την οικογένειά του μαζί, για να πάει στον Έβρο, θέλει έξοδα τουλάχιστον 2.500 με 3.000, το λιγότερο. Δεν θα συζητήσουμε για το αν θα είναι τυχερός να βρει σπίτι, πόσα ενοίκια θέλει μπροστά. Δηλαδή για να στήσει ξανά το νοικοκυριό του δεν φθάνουν ούτε 5.000 από τα 10 χιλιάρικα που θα δώσει η κ. Ζαχαράκη.

Εγώ πιστεύω ότι γίνεται και χωρίς τις 10.000, αλλά πρέπει να το δούμε λίγο διαφορετικά. Μπορεί να γίνει, εάν δοθούν κίνητρα σε επιχειρήσεις να επενδύσουν στον Έβρο. Και γιατί να επιλέξουν τον Έβρο; Εμείς οι Σπαρτιάτες θα προτείνουμε πολύ σοβαρά -θα κατατεθεί και πρόταση νόμου- να κηρυχθεί ως ελεύθερη οικονομική ζώνη μία περιοχή που θα έχει, για παράδειγμα, μηδενική φορολόγηση επιχειρήσεων, χαμηλό ΦΠΑ, που τον έχει αγκαλιάσει η Κυβέρνηση τον ΦΠΑ και δεν τον αφήνει με τίποτα. Ούτε μισή μονάδα δεν ρίχνει τον ΦΠΑ πουθενά.

Όλα αυτά θα συνδυαστούν με ανάπτυξη υποδομών, όπως δρόμοι, σχολεία, βρεφονηπιακοί σταθμοί, νηπιαγωγεία, κέντρα υγείας, νοσοκομεία, ανάπτυξη του σιδηροδρομικού δικτύου, που δεν υπάρχει, για άμεση και γρήγορη μεταφορά εμπορευμάτων και πρώτων υλών.

Τι λέγαμε πριν για την απαξίωση του δικτύου και τη σύμβαση 717; Ας είναι καλά στον Έβρο το ΝΑΤΟ, το οποίο έφτιαξε κάπως τη σιδηροδρομική γραμμή και μεταφέρει πολεμικό υλικό μέχρι επάνω, διαφορετικά οι κάτοικοι δεν μπορούν καλά καλά να το χρησιμοποιήσουν.

Στην περιοδεία που έκανα τώρα δύο μέρες η κατάσταση -την είδα, πάλι, με τα μάτια μου- ήταν τραγική. Μου είπαν ότι αν θέλουν να φύγουν να πάνε από την Ορεστιάδα ή το Ορμένιο να πάνε στη Θεσσαλονίκη με το ΚΤΕΛ, θέλουν τουλάχιστον επτά με οκτώ ώρες. Επτά με οκτώ ώρες για να καλύψουν περίπου 300 χιλιόμετρα. Αν είναι δυνατόν!

Πόσες σοβαρές επενδύσεις μπορούμε να έχουμε ως χώρα αν δεν έχει η πατρίδα μας και τις ανάλογες υποδομές -εκεί ειδικά που «φυλάνε Θερμοπύλες»- και κίνητρα για να υποστηρίξει τις επενδύσεις αυτές; Γιατί, δηλαδή, να προτιμήσει ένας επενδυτής τον Έβρο, αν στον Έβρο δεν βρει τις κατάλληλες συνθήκες ώστε να αποδώσει η επένδυσή του;

Στο προσεχές διάστημα, όπως είπαμε, εμείς οι Σπαρτιάτες θα καταθέσουμε μια ολοκληρωμένη εφικτή πρόταση. Μέσα σε αυτά είναι: Η θέσπιση ελεύθερης οικονομικής ζώνης στον Έβρο, με μηδενική φορολογία επιχειρήσεων -και μάλιστα διεθνών- υπό την προϋπόθεση ότι θα επιβάλλεται να προσφέρουν ανταγωνιστικούς ευρωπαϊκούς μισθούς, θα προτιμούν κατά προτεραιότητα εργαζόμενους πρώτα στον Έβρο, μετά στην υπόλοιπη Ελλάδα και σε καμία περίπτωση «λάθρο» ώστε να ενισχύσουν την απασχόληση των Ελλήνων και να αναχαιτιστεί η πληθυσμιακή αιμορραγία της Θράκης γενικότερα. Σοβαρά επιδόματα για κάθε παιδί, ξεκινώντας από το πρώτο και σταδιακά για κάθε επόμενο και όχι ψίχουλα που δίνει η Κυβέρνηση Μητσοτάκη αυτήν τη στιγμή. Χαμηλή φορολογία για όλες τις οικογένειες και ειδικά προνόμια για πολύτεκνες οικογένειες από τρία παιδιά και πάνω. Ειδικό καθεστώς χαμηλού ΦΠΑ για όλους στον Έβρο, ώστε να καταστεί ανταγωνιστικός προορισμός για επενδύσεις, αλλά και για κατανάλωση. Ειδικά κίνητρα για νέους αγρότες και κτηνοτρόφους, με χαμηλότοκα δάνεια και επιδοτήσεις για εκσυγχρονισμό των καλλιεργειών και των εκτροφών τους.

Ο Έβρος μπορεί και πρέπει να γίνει πρωταγωνιστής της ελληνικής αγροτικής παραγωγής. Με τοπικής έμπνευσης εμπορικά σήματα θα δώσουμε στον Έβρο την ταυτότητα που του αξίζει και θα εξασφαλίσουμε ένα βιώσιμο ισχυρό μέλλον για τους παραγωγούς του. Ο Έβρος έχει τη γη, έχει τους ανθρώπους, έχει τις δυνατότητες. Αυτό που του λείπει είναι η στήριξη από ένα κράτος που να ενδιαφέρεται πραγματικά για την ανάπτυξή του και αυτήν τη στήριξη θα τη φέρουμε εμείς με ρεαλιστικές και εφαρμόσιμες πολιτικές.

Τίποτε από τα παραπάνω δεν γίνεται, κυρίες και κύριοι, με επιδόματα των 10.000 ευρώ. Αυτά είναι ψίχουλα, για να κλείσουν τα μάτια σε αυτούς τους ανθρώπους εκεί πάνω που, πραγματικά, είναι οι ακρίτες μας και «φυλάνε Θερμοπύλες». Μόνο όσοι είπαν πάνε εκεί και δουν την πραγματική κατάσταση, τότε θα καταλάβουν τον πόνο αυτών των ανθρώπων.

Βεβαίως, θα έπρεπε μια σοβαρή Κυβέρνηση, αν κάνει αυτό το σχέδιο στον Νομό Έβρου…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Πρόεδρε, μπορώ να έχω την άδειά σας για να κάνω μια ανακοίνωση;

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Βεβαίως.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», σαράντα μία μαθήτριες και μαθητές και τρεις συνοδοί εκπαιδευτικοί από το 2ο Γυμνάσιο Λαμίας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Παρακαλώ, κύριε Πρόεδρε, συνεχίστε.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Γίνεται, όμως, με σοβαρές μακροπρόθεσμες επενδύσεις και στοχευμένες πολιτικές σε βαθμό που τα επιδόματα, όπως είπαμε, δεν θα είναι παρά ένα αμελητέο ποσό.

Αυτό λοιπόν, κυρίες και κύριοι συνάδελφοι, είναι το σχέδιο των Σπαρτιατών και αυτό θα διεκδικήσουμε μέχρι τέλους για την Ελλάδα και τους Έλληνες, για τον ιερό τόπο που έχουμε την τύχη να γεννηθούμε και θα τον τιμήσουμε και με το παραπάνω, όπως του αξίζει και όπως μας αξίζει.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τώρα, κύριε Πλεύρη, έχει ζητήσει τον λόγο ο κ. Ζαμπάρας.

**ΑΘΑΝΑΣΙΟΣ ΠΛΕΥΡΗΣ:** Δεν υπάρχει κανένα πρόβλημα. Να μιλήσει πρώτος και εγώ μιλάω μετά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία. Τον λόγο έχει τώρα ο Κοινοβουλευτικός Εκπρόσωπος του ΣΥΡΙΖΑ κ. Μιλτιάδης Ζαμπάρας.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, δεν γίνεται να μην αναφερθώ σε αυτά που ακούστηκαν και σήμερα και χθες εδώ στην Ολομέλεια της Βουλής.

Κυρία Αγαπηδάκη, σας θύμισε ο Βουλευτής μας, ο Παύλος Πολάκης, τι λέγατε παλιότερα με ένα ύφος αγοραίο, με ένα ύφος χυδαίο, με ένα ύφος τοξικό. Και σήμερα, ήρθατε και μιλήσατε για θεσμικότητα, για αρχές και αξίες. Αλλά, όταν στριμώχνεστε, όταν θέτουμε ερωτήματα και δεν λαμβάνουμε απαντήσεις, το μόνο που κάνετε, σε μόνιμη βάση, είναι να επιστρέφετε στον παλιό κακό σας εαυτό, που μάλλον είναι παλιός κακός διαχρονικός εαυτός. Γιατί όταν στριμώχνεστε από την Αντιπολίτευση στα ερωτήματα που αυτή θέτει, κουνάτε το δάχτυλο και δεν απαντάτε επί της ουσίας, παρά μόνο με φωνές, ύβρεις και με έναν τοξικό λόγο από το παρελθόν.

Άρα, νομίζω ότι ο ρόλος σας σήμερα εδώ, κυρία Αγαπηδάκη, δεν είναι να μιλάτε με αυτόν τον τρόπο, αλλά να δίνετε απαντήσεις. Θα ταίριαζε, λοιπόν, μία φράση που λέει «ουαί υμίν γραμματείς και φαρισαίοι υποκριτές» γιατί είναι καθαρά υποκριτικός ο ρόλος σας.

Χθες ακούσαμε για άλλη μια φορά τον κ. Βορίδη, με αυτήν τη γνωστή «βορίδειο λογική» αυτήν τη «βορίδειο» λάσπη και σπέκουλα, τη «βορίδειο» αλητεία θα έλεγα, πιστή όμως στο δόγμα διαχρονικά, μην αφήσεις την αλήθεια να χαλάσει μια ωραία ιστορία. Με μία ομιλία γκεμπελικής έμπνευσης και με πρωτοφανή ψεύδη επιχείρησε την πλήρη διαστρέβλωση της ομιλίας του Προέδρου του ΣΥΡΙΖΑ.

Ο Πρόεδρος του ΣΥΡΙΖΑ έθεσε -και αυτό έκανε και αυτό οφείλουμε να κάνουμε και εμείς σαν Βουλευτές της Αντιπολίτευσης- εύλογα ερωτήματα που δημιουργούνται σήμερα σε κάθε Έλληνα πολίτη. Εμείς δεν παριστάνουμε ούτε τον ανακριτή ούτε τον εισαγγελέα ούτε τον δικαστή ούτε προσπαθούμε να προκαταλάβουμε τη δικαιοσύνη, που εσείς και ο Πρωθυπουργός το κάνετε. Εμείς θέτουμε επιτακτικά τα ερωτήματα που απασχολούν σύσσωμη την ελληνική κοινωνία, με προτεραιότητα την αποκάλυψη της αλήθειας και την απόδοση της δικαιοσύνης.

Και εδώ μπαίνει ένα ζήτημα, το λέμε εδώ και πάρα πολύ καιρό αλλά ο Πρωθυπουργός κρύβεται. Εδώ και είκοσι τρεις ημέρες ο Πρωθυπουργός δεν έρχεται στη Βουλή να δώσει απαντήσεις. Δεν έρχεται στη Βουλή να λογοδοτήσει. Θα πρέπει ο Πρωθυπουργός να σταματήσει να παίζει κρυφτό και να έρθει στη Βουλή να απολογηθεί.

Δεν δεχόμαστε, επίσης, αυτό που κάνετε το τελευταίο διάστημα, που προσπαθείτε να δημιουργήσετε μία συσκότιση, μονταζιέρες, μέσα στη Βουλή. Χθες από τον κ. Βορίδη, από ποιους; Από τους υπεύθυνους του μπαζώματος, από τους υπεύθυνους της εξεταστικής παρωδίας, που επιχειρούν με κάθε τρόπο και σε μόνιμη βάση τη συγκάλυψη του εγκλήματος των Τεμπών.

Σας έχουμε καλέσει, λοιπόν, εδώ και βδομάδες σε συζήτηση πολιτικών Αρχηγών, με αφορμή τη νέα τροπή που έχει λάβει το έγκλημα των Τεμπών. Ωστόσο, εσείς επιλέγετε, για άλλη μια φορά, να κρύβεστε. Αντί, λοιπόν, να αναλάβετε την πολιτική σας ευθύνη, την πολιτική ευθύνη που σας αναλογεί, λειτουργείτε εν κρυπτώ, προσαρμόζοντας κάθε φορά τη στρατηγική σας και τη γραμμή σας, ανάλογα με τις συνθήκες.

Πώς είναι δυνατόν ο Πρωθυπουργός να κρύβεται εδώ και είκοσι τρεις ημέρες; Και αρχικά, ενώ επιχείρησε μία ήπια επίκληση στο συναίσθημα με την πρώτη του συνέντευξη, μετά τις μεγαλειώδεις συγκεντρώσεις για το έγκλημα των Τεμπών, σήμερα επιλέγει να αναθεωρήσει και να στραφεί εκ νέου σε μια επιθετική ρητορική, μέσα από πολλές αντιφάσεις και μέσα από πολλές αλληλοσυγκρούσεις σε σχέση με αυτά που λέει.

Όσο λοιπόν και αν επιχειρείτε -και το κάνετε αυτό- να συσκοτίσετε την υπόθεση τόσο ρίχνετε λάδι στη φωτιά της κοινωνικής οργής. Ο κόσμος απαιτεί αλήθεια και δεν μπορεί πλέον να τον συγκρατήσει κανένας.

Οι πολίτες έχουν χάσει -και αυτό είναι πάρα πολύ σημαντικό και κρίσιμο στοιχείο για τη δημοκρατία μας, αλλά και για τη συνέχεια- την εμπιστοσύνη τους στη δικαιοσύνη, στην πολιτική, στους θεσμούς.

Αλλά, αυτή η έλλειψη εμπιστοσύνης στους θεσμούς, είναι δικό σας έργο, κυρία Υπουργέ. Εσείς είστε αυτή που επιλέγετε να κρατάτε αυτήν την υπόθεση στο σκοτάδι. Το ίδιο, προφανώς, έχετε κάνει και με άλλες πτυχές του κράτους δικαίου, σε σχέση με τις υποκλοπές και με την Πύλο.

Σήμερα στη Βουλή -για να μπω και στο θέμα μας, είναι σημαντικό- συζητάμε ένα εξαιρετικά κρίσιμο ζήτημα, για το οποίο, όμως, ως κοινωνία συνεχίζουμε να υστερούμε. Συζητάμε την κύρωση μιας διακρατικής συμφωνίας με την Κύπρο για το θέμα των μεταμοσχεύσεων, ένα ζήτημα κυριολεκτικά ζωής και θανάτου για χιλιάδες ασθενείς. Όσο σκληρό και αν ακούγεται, όμως, ο θάνατος ενός ανθρώπου σήμερα μπορεί να προσφέρει την ευκαιρία για ζωή σε κάποιον άλλο συνάνθρωπό μας.

Ωστόσο στην Ελλάδα δεν έχουμε καταφέρει να αυξήσουμε μέχρι σήμερα τα ποσοστά των ανθρώπων που επιλέγουν να γίνουν δωρητές οργάνων. Βρισκόμαστε ακόμα και σήμερα κάτω από τον μέσο όρο των χωρών της Ευρωπαϊκής Ένωσης όσον αφορά τη δωρεά οργάνων, γεγονός που αναδεικνύει την ανάγκη για ενίσχυση της ενημέρωσης και της κοινωνικής ευαισθητοποίησης. Όσες διακρατικές συμφωνίες και αν συναφθούν, η πραγματική αλλαγή προϋποθέτει μια βαθύτερη μεταστροφή της αντίληψης για δωρεά οργάνων. Οφείλουμε, λοιπόν, τόσο ως πολιτεία όσο και ως ενεργοί πολίτες, να την προωθήσουμε ενεργά, καλλιεργώντας μια κουλτούρα αλληλεγγύης και προσφοράς.

Όσον αφορά τη συμφωνία με την Κύπρο, ελπίζουμε ότι αυτού του είδους οι συνεργασίες θα αποτελέσουν μόνο την αρχή μιας ευρύτερης στρατηγικής συνεργειών με όλες τις χώρες της Ευρώπης, συνέργειες και συνεργασίες που δεν θα περιορίζονται μόνο στη διαχείριση των περιστατικών μεταμοσχεύσεων, αλλά θα επεκτείνονται και στην ανταλλαγή τεχνογνωσίας, σε βέλτιστες πρακτικές, σε ανταλλαγή επιστημονικής γνώσης.

Όμως, γιατί τα λέω όλα αυτά; Γιατί, δυστυχώς, το κείμενο της συμφωνίας δεν διασφαλίζει κάτι τέτοιο. Περιλαμβάνει μια γενικότερη διατύπωση περί μελλοντικών ανταλλαγών γνώσεων, ερευνητικών πρωτοβουλιών και διμερών συγκεντρώσεων, χωρίς ωστόσο να προβλέπει σαφείς δεσμεύσεις ή συγκεκριμένους μηχανισμούς υλοποίησης. Πρόκειται, μέσα στο κείμενο με τον τρόπο που διατυπώνεται αυτό, για αόριστες ευχές χωρίς ουσιαστική υπόσταση, χωρίς μετρήσιμα αποτελέσματα και κυρίως χωρίς τη ρητή δέσμευση για την παραγωγή αξιοποιήσιμων εγγράφων που θα μπορούσαν να λειτουργήσουν ως εργαλεία πολιτικής για τα συναρμόδια Υπουργεία, τους αρμόδιους οργανισμούς, όπως είναι ο Εθνικός Οργανισμός Μεταμοσχεύσεων, η Ένωση Ασθενών και η Κοινωνία των Πολιτών.

Πέρα, όμως, από τα κενά της συμφωνίας ελπίζουμε τουλάχιστον ότι θα συμβάλλει στη μείωση των εξαιρετικά μεγάλων χρόνων αναμονής για τους ασθενείς που χρήζουν μεταμόσχευση νεφρού. Γι’ αυτό είμαστε και θετικοί για αυτήν τη συμφωνία. Οι αναμονές στη χώρα μας αγγίζουν, σε ορισμένες περιπτώσεις, ακόμα και τη δεκαετία γεγονός που καθιστά άμεσα την ανάγκη για εξεύρεση λύσεων με επιτακτικό τρόπο. Η δημιουργία μίας κοινής δεξαμενής δωρητών και ληπτών με την Κύπρο ενδέχεται να αποτελέσει μια θετική εξέλιξη προς αυτή την κατεύθυνση, δίνοντας ελπίδα σε χιλιάδες νεφροπαθείς.

Σήμερα, όμως -γιατί θα πρέπει να περιγράψουμε όλη την γκάμα και θα πρέπει να πούμε τα πράγματα με το όνομά τους-, οι διακηρύξεις της Κυβέρνησης για το Εθνικό Σύστημα Υγείας που βρίσκεται σε οριακή κατάσταση, είναι αναντίστοιχες με τις ανάγκες, απολύτως αναντίστοιχες με τις ανάγκες και των ασθενών και των πολιτών.

Νοσοκομεία καταρρέουν, ιδιαίτερα τα νοσοκομεία της επαρχίας. Τα κέντρα υγείας της επαρχίας είναι σήμερα ανήμπορα να ανταποκριθούν, παρά την «πλάτη» που βάζει το υγειονομικό προσωπικό, στις αυξημένες ανάγκες των πολιτών. Οι γιατροί μετακινούνται από νοσοκομείο σε νοσοκομείο. Στη δική του περιοχή, αλλά και σε πολλούς άλλους επαρχιακούς νομούς, είναι κανόνας, είναι κάτι που γίνεται σε μόνιμη βάση η μετακίνηση των γιατρών. Φάρμακα βρίσκονται σε συνεχή ανεπάρκεια, ενώ οι ασθενείς αναγκάζονται να περιμένουν μήνες για μία απλή εξέταση. Γνωστό είναι, επίσης, το δυσβάσταχτο κόστος της ιατροφαρμακευτικής περίθαλψης για τους περισσότερους συμπολίτες μας, οι οποίοι αδυνατούν να ανταποκριθούν στις δαπάνες για τις θεραπείες τους.

Όσο λοιπόν και αν επιχειρεί ο αρμόδιος Υπουργός, ο κ. Γεωργιάδης και εσείς, κυρία Αγαπηδάκη, να ωραιοποιήσετε μια κατάσταση, η αλήθεια, πραγματικά, η σκληρή αλήθεια είναι ότι όλοι προσευχόμαστε να μην χρειαστεί να βρεθούμε αντιμέτωποι με αυτή την ατέρμονη ταλαιπωρία, που δυστυχώς πολλές χιλιάδες συμπολιτών μας βρίσκονται καθημερινά.

Το πιο εξοργιστικό, κυρία Υπουργέ, είναι ότι οι περισσότεροι πολίτες σήμερα πληρώνουν υψηλές ασφαλιστικές εισφορές, προσδοκώντας προφανώς σε ένα αξιοπρεπές επίπεδο υπηρεσιών υγείας, το οποίο όμως δεν παρέχεται στους πολίτες.

Απαιτείται λοιπόν -και κλείνω την ομιλία μου- άμεση ενίσχυση του Εθνικού Συστήματος Υγείας. Απαιτείται γενναία χρηματοδότηση, που δεν βλέπουμε εδώ και έξι χρόνια. Απαιτούνται ουσιαστικές αυξήσεις σε μισθούς των γιατρών, που ούτε αυτό το βλέπουμε τα τελευταία έξι χρόνια, καθώς και κίνητρα για την προσέλευση προσωπικού ιδίως σε υποστελεχωμένες υγειονομικές δομές της περιφέρειας. Χρειάζονται σύγχρονες υποδομές, ενίσχυση της πρωτοβάθμιας φροντίδας υγείας, μείωση της συμμετοχής στα φάρμακα και διασφάλιση στην επάρκειά τους στην αγορά.

Κάθε πολίτης, λοιπόν, αυτής της χώρας πρέπει να αισθάνεται ασφαλής, γνωρίζοντας πως όταν και όποτε χρειαστεί κάτι, θα του παρασχεθεί η μέγιστη δυνατή ιατρική φροντίδα. Μόνο τότε θα μπορούσαμε να μιλάμε για ένα κράτος πρόνοιας αντάξιο των ευρωπαϊκών εταίρων μας. Και μόνο τότε θα μπορεί η Κυβέρνηση να επαίρεται για τα επιτεύγματά της.

Μέχρι τότε, κυρία Υπουργέ, κυρίες και κύριοι συνάδελφοι, ο δρόμος που έχουμε μπροστά μας είναι μακρύς και απαιτεί σοβαρή και υπεύθυνη δουλειά, κυρίως από εσάς που κυβερνάτε έξι χρόνια και δεν έχετε κάνει το παραμικρό για να υλοποιήσετε και να στηρίξετε το Εθνικό Σύστημα Υγείας.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Πλεύρης έχει τον λόγο.

**ΑΘΑΝΑΣΙΟΣ ΠΛΕΥΡΗΣ:** Κυρίες και κύριοι Βουλευτές, οπωσδήποτε σήμερα συζητάμε ένα σημαντικό νομοσχέδιο. Βλέπουμε, όμως, ότι όλοι οι πολιτικοί Αρχηγοί οι οποίοι πήραν τον λόγο δεν είχαν καμία αναφορά να κάνουν για το συγκεκριμένο νομοσχέδιο. Είναι βέβαιο ότι οι πολιτικοί Αρχηγοί έχουν τη δυνατότητα να αναφέρονται σε καίρια και κομβικά θέματα της επικαιρότητας, αλλά αποτελεί σεβασμό και ως προς το Κοινοβούλιο να λες έστω κάτι και για το νομοσχέδιο το οποίο συζητείται.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ**. ΓΕΩΡΓΙΟΣ ΓΕΩΡΓΑΝΤΑΣ**)

Έρχομαι τώρα, επειδή έγινε μεγάλη κουβέντα αναφορικώς με την κριτική που συνδέεται με την τραγωδία των Τεμπών, να απαντήσω ευθέως και στο ερώτημα του κ. Χαρίτση. Προφανώς, όταν κάτι διερευνάται από την ποινική δικαιοσύνη, διερευνώνται εγκληματικές αμέλειας ή εγκλήματα από δόλο. Άρα, δεν τίθεται θέμα ότι μια τραγωδία δεν μπορεί να είναι συγχρόνως και έγκλημα και γι’ αυτό διερευνάται από τη δικαιοσύνη.

Η κομβική και βασική διαφορά είναι ποιος κάνει αυτή την έρευνα. Διότι αυτή τη στιγμή η Αντιπολίτευση έχει προσχωρήσει σε μία θέση ουσιαστικά που επιθυμεί η έρευνα να μη γίνεται από τη δικαιοσύνη, αλλά να επανέλθουμε στις πλατείες και στα λαϊκά δικαστήρια. Θα σας εξηγήσω τι σημαίνει εργαλειοποίηση και πώς η Αντιπολίτευση ουσιαστικά εργαλειοποιεί μία τραγωδία για μικροκομματικό όφελος.

Αυτή τη στιγμή που μιλάμε, σήμερα, δικάζεται σε δεύτερο βαθμό η δίκη για το Μάτι. Στο Μάτι είχαμε πάνω από εκατό νεκρούς. Στον πρώτο βαθμό καταδικάστηκαν όσοι καταδικάστηκαν για πλημμελήματα, πολιτικά πρόσωπα του ΣΥΡΙΖΑ αθωώθηκαν και έκανε έφεση ο εισαγγελέας για δεύτερο βαθμό και έχουν έρθει γύρω στις δέκα δικογραφίες για το Μάτι, προκειμένου να ερωτηθεί η Βουλή αν θα κάνει προκαταρκτική για πολιτικά πρόσωπα, Υπουργούς του ΣΥΡΙΖΑ.

Είδατε μία ανακοίνωση της Νέας Δημοκρατίας για την αθωωτική πρωτόδικη απόφαση, να μιλήσει για σκάνδαλο της δικαιοσύνης και ότι έπρεπε να καταδικαστούν πολιτικοί; Είδατε από τη Νέα Δημοκρατία να έχει κάνει μία δήλωση για την εν εξελίξει δίκη και να λέει: «κακώς δικάζονται για πλημμελήματα, πρέπει να δικαστούν για κακουργήματα»; Είδατε τη Νέα Δημοκρατία να φέρνει εδώ τη σύσταση προκαταρκτικής, επειδή έχουν διαβιβαστεί απλώς φάκελοι με μηνύσεις συγγενών, συγγενών που πονάνε και αυτοί στο Μάτι; Γιατί η Νέα Δημοκρατία δεν εργαλειοποίησε ποτέ τη δικαιοσύνη, δεν εργαλειοποίησε ποτέ τις τραγωδίες.

Τι έρχεστε εσείς να κάνετε εδώ; Έρχεστε και ουσιαστικά έχετε διαμορφώσει ένα πλαίσιο, που ό,τι και να πει η δικαιοσύνη αύριο το πρωί, να μπορείτε να το αμφισβητήσετε. Όταν η δικαιοσύνη λέει κάτι που μας συμφέρει, είναι καλές οι αποφάσεις. Αν πει κάτι που δεν μας αρέσει, αυτομάτως υπάρχει πρόβλημα στη δικαιοσύνη.

Και επειδή μας προκάλεσε ο Πρόεδρος της Ελληνικής Λύσης, ο κ. Βελόπουλος, εμείς κάθε φορά που μιλήσαμε για πρόβλημα στη δικαιοσύνη πράξαμε. Διότι Αναπληρωτής Υπουργός Δικαιοσύνης του ΣΥΡΙΖΑ, ο κ. Παπαγγελόπουλος, έχει καταδικαστεί για δύο υποθέσεις με αμετάκλητη απόφαση για παρέμβαση σε εισαγγελικούς λειτουργούς. Άρα, όταν εμείς μιλούσαμε για παρεμβάσεις στη δικαιοσύνη, δεν προσβάλαμε ποτέ τον θεσμό της δικαιοσύνης και αυτό πια έχει αποδειχθεί με αμετάκλητη δικαστική απόφαση.

Σε όλο, λοιπόν, αυτό το πλαίσιο μπορούμε να αντιληφθούμε πλήρως την πολιτική κόντρα που μπορεί να υπάρχει. Φτάνουμε στο σημείο να ανεχόμαστε και μια άδικη κριτική που γίνεται, ότι δήθεν συγκαλύπτουμε, αλλά -με συγχωρείτε- αυτό που ξεκίνησε τις τελευταίες μέρες και στο οποίο προσχώρησε ουσιαστικά και με τη χθεσινή του τοποθέτηση ο Πρόεδρος της Κοινοβουλευτικής Ομάδας του ΣΥΡΙΖΑ, ότι εμμέσως με τα ερωτήματα που θέτει συνδέει τον θάνατο ενός ανθρώπου με δολοφονία που μπορεί να έχει διαπράξει η Κυβέρνηση, δεν θα το ανεχθούμε. Πλέον θα απαντάμε και θα απαντάμε με το ύφος που πρέπει.

Έχουμε ανεχθεί συνεχείς προσβολές σε αυτή την τραγωδία, προσβολές οι οποίες φτάνουν στο σημείο να κατηγορούμαστε ως εγκληματική οργάνωση και πλέον να αρχίζει να ανοίγει μια κουβέντα ότι εμείς θέλουμε να δολοφονήσουμε ανθρώπους. Αυτό το πράγμα είναι μια κατρακύλα, μια χυδαιότητα που θα σταματήσει εδώ πέρα. Το περιμέναμε να το ακούμε από την κ. Κωνσταντοπούλου. Δεν περιμέναμε, όμως, σιγά-σιγά άλλα κόμματα και δη αυτά που έχουν κυβερνήσει να προσχωρούν σε τέτοιες θέσεις.

Έρχομαι τώρα στο νομοσχέδιο το οποίο συζητάμε και είναι ένα πολύ σημαντικό νομοσχέδιο. Είναι η κύρωση, αλλά γίνεται συνολικά η κουβέντα για τις μεταμοσχεύσεις.

Πρέπει να δούμε, επειδή πολλοί αναφέρθηκαν στην πρόοδο την οποία έχει κάνει η χώρα, ότι είναι πολύ σημαντική η πρόοδος στο κομμάτι των μεταμοσχεύσεων. Και αυτό συνδέεται με δράσεις οι οποίες έγιναν και από τη νυν Κυβέρνηση και από την προηγούμενη το 2019 - 2023. Διότι ο νόμος που ψηφίστηκε τον Μάρτιο του 2023 σε μεγάλο βαθμό ήταν το σημαντικό εφαλτήριο προκειμένου να έχουμε ένα καλύτερο πλαίσιο στο κομμάτι των μεταμοσχεύσεων και πολύ καλύτερο αυτή τη στιγμή αποτέλεσμα, με μια πολύ μεγάλη άνοδο στις μεταμοσχεύσεις.

Ήταν ένας νόμος του οποίου τη νομοπαρασκευαστική επιτροπή είχε κάνει ο Αναπληρωτής Υπουργός κ. Κοντοζαμάνης και εν συνεχεία, είχα την τύχη εγώ και ως Υπουργός Υγείας, μαζί με την Αναπληρώτρια, την κ. Γκάγκα, να το εισηγηθούμε εδώ πέρα, στο Κοινοβούλιο, με δύσκολες αποφάσεις, πολύ υψηλού βιοηθικού προβληματισμού. Το να μη μένεις μόνο στον εγκεφαλικό θάνατο και να πηγαίνεις και στον κυκλοφορικό θάνατο να ξέρετε ότι αυτό δεν ήταν κάτι που δεν είχε αντιδράσεις και στην επιστημονική κοινότητα, αλλά είναι ένα σημαντικό βήμα το οποίο μπορεί να ενισχύσει το κομμάτι των μεταμοσχεύσεων, να αλλάξουμε το πλαίσιο της συναίνεσης, διότι τελικά είχε αποδειχθεί ότι το προηγούμενο νομοσχέδιο, με την εικαζόμενη συναίνεση είχε ένα αντίθετο αποτέλεσμα.

Δώσαμε μια εμπιστοσύνη παραπάνω να ερμηνεύεται αυτή η συναίνεση από τους συγγενείς, όχι, όμως, όπως οι ίδιοι επιθυμούν να την ερμηνεύσουν, αλλά δίνοντας τη δυνατότητα να δούμε την πραγματική βούληση του ανθρώπου εάν θα ήθελε να δωρίσει τα όργανά του, με διαδικασίες που γίνονται τώρα από την πολιτική ηγεσία σε εφαρμογή αυτού του νόμου να καλυφθούν όλες οι θέσεις για να γίνεται η σωστή ενημέρωση στους συγγενείς και να μπορούν να συναινούν, προκειμένου να σωθούν άνθρωποι.

Πραγματικά, το κομμάτι των μεταμοσχεύσεων είναι ένα κεντρικό πλαίσιο ανθρωπιάς στο οποίο μπορούμε να πούμε ότι με τις πράξεις τις οποίες κάναμε, με τη νομοθέτηση, αλλά και με την κάλυψη όλων αυτών των θέσεων έχουμε δώσει πια τα εχέγγυα να είμαστε σε καλύτερους αριθμούς από αυτούς που ήμασταν τώρα, συμφωνώντας, όμως, και με τις αναφορές που έγιναν από τους περισσότερους εδώ πέρα εισηγητές, ότι υπάρχει ακόμα καλύτερο και περισσότερο πλαίσιο να γίνουμε ακόμα πιο αποτελεσματικοί, χωρίς όμως να υποτιμούμε μια πολύ μεγάλη δουλειά η οποία έχει γίνει.

Με συγχωρείτε, αλλά, επειδή λίγο-πολύ από όλους άκουσα ότι είναι θετικοί στις μεταμοσχεύσεις, δεν θα πρέπει σε καμία περίπτωση να δημιουργούμε ένα κλίμα ανασφάλειας, όπως ειπώθηκε από έναν εκ των ειδικών αγορητών και συγκεκριμένα, της Νίκης. Θα πρέπει να ξέρουν όλοι οι άνθρωποι εδώ πέρα ότι το πλαίσιο είναι τόσο διασφαλιστικό που δεν κινδυνεύει.

Με συγχωρείτε, αλλά ακούστηκε από αυτό εδώ το Βήμα το «να σώζουμε ανθρώπους, αλλά να μη σκοτώνουμε». Δεν πρέπει να υπάρξει ποτέ κανένα υπονοούμενο και να πιστεύει κανένας ότι οι διαδικασίες οι οποίες γίνονται για βεβαίωση του θανάτου πάσχουν σε οποιοδήποτε στάδιο. Το πλαίσιο είναι το πιο αυστηρό πλαίσιο που υπάρχει, προέρχεται από τις ίδιες τις ευρωπαϊκές Οδηγίες. Στην πραγματικότητα, δεν συνδέεται αυτός τον οποίο διαπιστώνουμε, αυτός ο οποίος κάνει τη λήψη και αντίστοιχα, επειδή υπάρχει το μητρώο αυτών που λαμβάνουν το μόσχευμα, σε καμία περίπτωση δεν μπορεί να υπάρχει η παραμικρή υπόνοια.

Με αυτές, λοιπόν, τις σκέψεις πρέπει να στηρίξουμε όλοι το πλαίσιο το οποίο αυτή τη στιγμή υπάρχει και όπου χρειαστεί ενδεχομένως να βελτιωθεί να βελτιωθεί, ώστε να έχουμε το καλύτερο δυνατό αποτέλεσμα για τις μεταμοσχεύσεις. Η συγκεκριμένη σύμβαση, η οποία κυρώνεται είναι μία πολύ σημαντική σύμβαση, γιατί με μία αδελφή χώρα, την Κύπρο, δίνουμε τη δυνατότητα ουσιαστικά να έχουμε εκατέρωθεν οφέλη από όλη αυτή τη διαδικασία και σε επίπεδο μοσχευμάτων και σε επίπεδο τεχνογνωσίας και σε επίπεδο καλών πρακτικών.

Και γυρίζοντας στην αρχική κουβέντα, τουλάχιστον και αυτό είναι μια παράκληση προς τους συναδέλφους και στους Προέδρους των Κοινοβουλευτικών Ομάδων, να έρχονται εδώ να τοποθετούνται για όλα τα θέματα, αλλά, όταν υπάρχει και ένα τέτοιο νομοσχέδιο το οποίο έχει πολύ μεγάλο κοινωνικό πρόσωπο, με κόσμο που μας ακούει αυτή τη στιγμή και περιμένει να βρει την ελπίδα σε μια μεταμόσχευση, είτε αυτό μπορεί να είναι σε νεφρό είτε σε άλλα όργανα, ας κάνουν τον κόπο να μιλήσουν και ένα λεπτό για αυτό το νομοσχέδιο, για να δείξουμε ότι υπάρχουν και πράγματα στα οποία μπορούμε να συμφωνούμε και να παραμερίζουμε, έστω και για λίγο, την τοξικότητα την οποία προσπαθεί με έναν άκρως προσβλητικό και συκοφαντικό τρόπο να φέρει η Αντιπολίτευση σε βάρος της Κυβέρνησης.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής, ο κ. Μάντζος.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, παρακολουθούμε δυστυχώς και εδώ, στην Ολομέλεια της Βουλής, όχι μόνο τις τελευταίες μερικές ώρες, αλλά ημέρες πρέπει να πούμε και χθες κάτι το οποίο επιβεβαιώνεται, δυστυχώς, και από τις τοποθετήσεις του Κυβερνητικού Εκπροσώπου, ότι υπάρχει μια μεθοδική προσπάθεια της Νέας Δημοκρατίας -της Κυβέρνησης της Νέας Δημοκρατίας, πιο συγκεκριμένα- να επενδύσει ακριβώς στη διαμόρφωση και τη συντήρηση ενός τοξικού λόγου. Και αυτό γίνεται ακόμα και όταν η Νέα Δημοκρατία εκμεταλλεύεται δηλώσεις, σκόπιμες ή άστοχες, από κόμματα της Αντιπολίτευσης, τις οποίες δηλώσεις η ίδια τελικά η Κυβέρνηση εργαλειοποιεί με μαεστρία.

Ο στόχος αυτής ακριβώς της εργαλειοποίησης είναι να ομαδοποιήσει την Αντιπολίτευση απέναντί της, να βάλει στο κάδρο της τοξικής αντιπαράθεσης όλα τα κόμματα και το κόμμα το δικό μας, το ΠΑΣΟΚ, το Κίνημα Αλλαγής. Και πιστεύει πως έτσι, θα διαγράψει αυτό το οποίο πρώτοι οι πολίτες αναγνωρίζουν και γνωρίζουν, ότι το ΠΑΣΟΚ ήταν, είναι και παραμένει μια δύναμη ευθύνης και υπευθυνότητας. Η υπευθυνότητα δεν είναι αδυναμία και δεν πρέπει να εκλαμβάνεται ως αδυναμία πρώτα και κύρια από την Κυβέρνηση. Διότι η Κυβέρνηση γνωρίζει ότι ο δρόμος της ευθύνης των θεσμών, ο δρόμος της υπευθυνότητας που έχουμε ακολουθήσει είναι ο μόνος δρόμος που έχει πλήξει και την ίδια την Κυβέρνηση, αλλά -το κυριότερο- έχει οδηγήσει σε αποκαλύψεις και σε επιτυχίες την προσπάθεια να αναδειχθεί η αλήθεια και στα Τέμπη, αλλά και σε όλες τις υποθέσεις οι οποίες απασχολούν την κοινωνία μας.

Εμείς, λοιπόν, αυτόν τον δρόμο της ευθύνης και της υπευθυνότητας, ό,τι και να κάνετε, θα συνεχίσουμε να τον περπατάμε, θα κάνουμε αυτό που κάναμε και αυτό που θα κάνουμε και στο μέλλον, το ελάχιστο, αλλά ιερό, τελικά, θεσμικό μας καθήκον, να οδηγήσουμε τους υπευθύνους ενδεχόμενων ποινικών ευθυνών-πράξεων στον φυσικό τους δικαστή.

Και επειδή άκουσα τον κ. Πλεύρη νωρίτερα, τον αξιότιμο Κοινοβουλευτικό Εκπρόσωπο της Νέας Δημοκρατίας, να λέει ότι: «Εμείς εδώ το κάναμε και θα το κάνουμε όποτε υπάρχουν, και δεν το κάναμε με απλές μηνύσεις και εγκλήσεις σε άλλες υποθέσεις» -αναφέρθηκε στην τραγωδία στο Μάτι- μα, ένα λεπτό, θέλω να πω το εξής. Όταν υπήρχε δικογραφία της ευρωπαϊκής Εισαγγελίας τον Νοέμβριο του 2023, αυτό ακριβώς δεν κάνατε; Δεν οδηγήσατε τον κ. Καραμανλή και τον κ. Σπίρτζη τότε στον φυσικό δικαστή και δεν ενεργοποιήσατε τη διαδικασία που ορίζει το άρθρο 86, ενώ δεν υπήρχε απλώς μία έγκληση ή μία μήνυση, όπως είπε ο κ. Πλεύρης, αλλά ολόκληρη δικογραφία.

Άρα, σας τη χαρίζουμε την τοξικότητα. Χαρίζουμε, αυτό που είπε ο κ. Μαρινάκης, τον βούρκο. Είπε ο κύριος Κυβερνητικός Εκπρόσωπος για βούρκο. Δεν είμαστε εμείς αυτοί οι οποίοι οδηγούμε τη χώρα στον βούρκο, είναι η Νέα Δημοκρατία και η Κυβέρνηση που προσπαθεί να βουλιάξει τη χώρα σε έναν βούρκο τοξικότητας. Και αυτό είναι πολύ προβληματικό να συμβαίνει όταν η δημοκρατία βάλλεται πανταχόθεν και διεθνώς. Και είναι κάτι στο οποίο, νομίζω ότι οι περισσότεροι τουλάχιστον, συμφωνούμε.

Η δημοκρατία είναι ένα πολίτευμα προς υπεράσπιση πια. Και η υπεράσπιση της δημοκρατίας ξεκινά από τους θεσμούς της, το κράτος δικαίου, τη δικαιοσύνη, τις ανεξάρτητες αρχές. Πώς είναι δυνατόν να κραδαίνουν το δάχτυλο και να δείχνουν με το χέρι οι άνθρωποι, οι οποίοι και στην προηγούμενη περίοδο επετίθεντο και τώρα επιτίθενται σε δικαστές, σε επικεφαλής ανεξάρτητων αρχών, και κρατούν ανεφάρμοστη απόφαση ανωτάτου διοικητικού δικαστηρίου, του Συμβουλίου της Επικρατείας, για τις υποκλοπές; Πώς είναι δυνατόν; Για παράδειγμα, ποιος μπορεί να ξεχάσει τη δήλωση του Υπουργού Υγείας ότι Πρόεδρος της ΑΔΑΕ ήταν στα όρια της εσχάτης προδοσίας; Αυτά τα ξεχνάμε; Ποιοι είναι αυτοί που επιτίθενται στις αρχές και στη δικαιοσύνη;

Και ποιοι είναι αυτοί οι οποίοι την εμπιστοσύνη των πολιτών στους θεσμούς, δεν τη θέλουν απλώς ως ένα σύνθημα και μια καραμέλα, αλλά θέλουν να την εγγυηθούν, να την ενισχύσουν. Αυτοί είναι το ΠΑΣΟΚ. Και όλοι εμείς πρέπει τελικά, πέρα και πάνω από κομματικές αντιπαραθέσεις, να είμαστε αρωγοί και εγγυητές ακριβώς της προσωπικής και λειτουργικής ανεξαρτησίας των δικαστικών και εισαγγελικών λειτουργών, εγγυητές της ανεξαρτησίας των ανεξάρτητων αρχών και τελικά, μέσα από τις πολιτικές μας, να ενισχύουμε την εμπιστοσύνη των πολιτών στους θεσμούς.

Και δεν είμαστε εμείς αυτοί που αλλάξαμε. Η Νέα Δημοκρατία κάποτε έλεγε τα ίδια, αλλά τώρα κάνει τα ίδια με προηγούμενες κυβερνήσεις. Δεν είμαστε εμείς αυτοί που αλλάξαμε. Είναι η Νέα Δημοκρατία αυτή που άλλαξε, και αυτό είναι πάρα πολύ κρίσιμο στις ταραγμένες εποχές που ζούμε.

Πρέπει να θυμηθούμε ότι οι θεσμοί, το κράτος δικαίου και το κοινωνικό κράτος είναι οι δύο βάσεις πάνω στις οποίες θα στηριχθεί η υπεράσπιση της δημοκρατίας. Και το κοινωνικό κράτος είναι στο τρίπτυχο των δημόσιων πολιτικών για εργασία, υγεία και παιδεία.

Και μιλώντας για παιδεία, θα κάνω μια μικρή παρένθεση, αλλά πολύ κρίσιμη. Έχουμε από το πρωί νέες εμπρηστικές δηλώσεις του Υπουργού Παιδείας, που λειτουργεί πλέον ευθέως ως πλασιέ ξένων πανεπιστημίων. Αντί να μιλήσει για την παιδεία ως ένα δημόσιο αγαθό, αντί να υπερασπίσει και να ενισχύει το δημόσιο πανεπιστήμιο και την εξωστρέφειά του, να μιλήσει και να συμφωνήσουμε όλοι για την ανάγκη να έχουμε και άλλα κοινά προγράμματα και συνέργειες των δημοσίων πανεπιστημίων με ξένα πανεπιστήμια υψηλού κύρους, ο Υπουργός κ. Πιερρακάκης μιλά εμμονικά για πανεπιστήμια που έρχονται ως παραρτήματα, ενώ αυτά είναι ήδη εδώ. Ο κ. Πιερρακάκης έχει επιδοθεί σε έναν αγώνα προβολής πανεπιστημίων και κολλεγίων που εδώ και δεκαετίες υπάρχουν στη χώρα.

Τι να κάνουμε; Όσο και να φωνάζει, όσο και να επιμένει, δεν μπορεί να ανέβει η κατάταξη ενός πανεπιστημίου επειδή το θέλει ο Υπουργός. Θα συνεχίσει να είναι ένα πανεπιστήμιο κάτω από έξι δημόσια πανεπιστήμια. Τι είπαμε εμείς με την πρότασή μας; Να αναβαθμίσουμε τη δημόσια παιδεία. Τι λέμε για τα πανεπιστήμια που θα έρθουν, όταν θα έρθουν, μετά την αναθεώρηση του 16, αν έρθει αυτή η αναθεώρηση ποτέ; Να είναι ανώτερα από τα δημόσια πανεπιστήμια. Τι βλέπουμε σήμερα; Πανεπιστήμια κατώτερα από ελληνικά δημόσια πανεπιστήμια.

Για παράδειγμα, το Πανεπιστήμιο Αθηνών είναι στο 1,4% των πανεπιστημίων παγκοσμίως. Το Πανεπιστήμιο Κρήτης είναι στο 3,8% των πανεπιστημίων διεθνώς. Άρα, είναι πολύ ανώτερα από κάποια άλλα ποσοστά που ακούμε για κάποια παραρτήματα που έρχονται στην Ελλάδα ή, ορθότερα, είναι ήδη εδώ. Γιατί δεν τα λέει αυτά ο κ. Πιερρακάκης; Γιατί δεν λέει τα ποσοστά αριστείας τελικά των δημοσίων πανεπιστημίων της χώρας μας; Είναι Υπουργός Παιδείας ή είναι «Υπουργός Εμπορίου»;

Η αλήθεια είναι σαφής και δεν διαστρέφεται και προκύπτει από αριθμούς. Ένα πανεπιστήμιο που δεν είναι η Σορβόννη των υψηλών προδιαγραφών, όπως ήθελε ο κύριος Υπουργός πέρυσι να διαφημίζει, είναι ένα πανεπιστήμιο που δεν έρχεται καν γιατί είναι, ήδη, εδώ από το 1995. Η βόρεια Σορβόννη, είναι βόρεια Αθήνα εδώ και πολλές δεκαετίες. Το γνωρίζει η χώρα. Το γνωρίζει η αγορά. Το γνωρίζουν οι φοιτητές. Το γνωρίζουν οι ακαδημαϊκοί δάσκαλοι. Όλοι το γνωρίζουν, εκτός από το Γραφείο του Υπουργού και μια γαλάζια σφαίρα στα σόσιαλ μίντια.

Και επειδή εκτέθηκε ανεπανόρθωτα το Υπουργείο Παιδείας, εζήλωσε τη δόξα των ομάδων προπαγάνδας, και έχουμε σήμερα ένα στρατηγικό κορεσμό πληροφορίας, που προκαλεί σύγχυση, και μια γνωστική παράλυση τελικά στους αναγνώστες όλων αυτών των ειδήσεων, ώστε να μη γίνεται αντιληπτό το πραγματικό, ότι δεν έχουμε μεταρρύθμιση της δημόσιας εκπαίδευσης, δεν έχουμε αναβάθμιση της παιδείας με αυτή την παρέμβαση του κ. Πιερρακάκη, του Υπουργού Παιδείας και του Υπουργείου Παιδείας πέρυσι.

Και επισήμως μιλά σήμερα ο ίδιος Υπουργός σε αυτήν την κοινωνική συγκυρία για δολοφονία πανεπιστημίων. Αυτό πια δεν είναι έλλειψη ενσυναίσθησης, είναι κυνισμός, είναι κατάδυση στα βάθη της τοξικότητας. Και η ουσία είναι ότι δεν λέγεται ούτε μία λέξη για τον εθνικό διάλογο για την παιδεία, δεν λέγεται λέξη για τη συνταγματική Αναθεώρηση που παρακάμφθηκε για να κάνουν κάποιοι μπίζνες εύκολα και γρήγορα, λέξη για τη νομοθετική πρωτοβουλία, που απλώς ανωτατοποιεί κολλέγια, λέξη για το δημόσιο πανεπιστήμιο, μόνο για τα παραρτήματα.

Έπεσαν οι μάσκες. Αποδείχθηκε η εξαπάτηση. Και δικαιώθηκε απολύτως το ΠΑΣΟΚ - Κίνημα Αλλαγής και οι πολιτικές του απόψεις και θέσεις από πέρυσι, όταν κάναμε τη διάκριση κερδοσκοπικών και μη κερδοσκοπικών, κέρδους και μη κέρδους. Είναι η εμπορευματοποίηση της ανώτατης παιδείας, έντεκα παραρτήματα από τα οποία τα εννέα είναι, ήδη, εδώ ως κολλέγια -άρα κερδοσκοπικά κολλέγια που θα γίνουν κερδοσκοπικά παραρτήματα- και δύο κερδοσκοπικά πανεπιστήμια της Κύπρου. Αυτή είναι η εξαπάτηση. Και αυτή είναι η δικαίωση των δικών θέσεων μας από πέρυσι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ και ένα λεπτό για το θέμα της υγείας για το οποίο συζητούμε σήμερα και για το οποίο βέβαια τοποθετήθηκε ο εισηγητής μας, ο κ. Τσίμαρης, ήδη και για την πρόοδο που έχει συμβεί στον τομέα των μεταμοσχεύσεων. Συμφωνώ με τον κ. Πλεύρη ότι η πρόοδος αυτή πρέπει να συνεχίσει και να υπάρχει ένα θεσμικό πλαίσιο ακόμη πιο ισχυρό, ώστε να υπάρχει και τόνωση της αξιοπιστίας των μεταμοσχεύσεων, γιατί είναι πράγματι μια επιλογή ανθρωπιάς και κρίσιμο για τους ανθρώπους σε όλον τον πλανήτη και στη χώρα μας. Όμως, ξέρετε, οι συγκρίσεις με την Κύπρο -το είπε και ο κ. Τσίμαρης νωρίτερα- είναι καταθλιπτικές, και στις απολαβές και στις συνθήκες απασχόλησης των ιατρών στο εκεί σύστημα υγείας.

Είναι πολύ θλιβερό αυτό να συμβαίνει εις βάρος της χώρας μας, μιας χώρας με βαθιές ρίζες κοινωνικού κράτους, με ένα βαθύ κοινωνικό κεκτημένο, να έχουμε τέτοια ελλιπή ανταπόκριση της χώρας μας, της πολιτείας μας στις συνταγματικές επιταγές για τη δημόσια υγεία, τέτοια ελλιπή ανταπόκριση, τέτοια εγκατάλειψη του υγειονομικού κεκτημένου του ΕΣΥ. Και αυτό πια μεταφράζεται, και το βλέπει κανείς στη συστηματική υποστελέχωση των δημόσιων δομών υγείας, στις συνθήκες που επικρατούν στα περισσότερα νοσοκομεία και τα κέντρα υγείας της χώρας μας, με προσωπικό το οποίο πράγματι είναι στα όρια της κατάρρευσης, και της σωματικής, αλλά και της ψυχικής.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Υπάρχουν μελέτες από το Πάντειο Πανεπιστήμιο από το Πανεπιστήμιο Θεσσαλίας που μιλούν για σιωπηρή παραίτηση, ένα ψυχολογικό φαινόμενο παραίτησης των γιατρών και νοσηλευτών που καλούνται, όπως σωστά ειπώθηκε, για παράδειγμα στην επαρχία, πολλές φορές να καλύπτουν και άλλα νοσοκομεία σε γειτονικούς νομούς. Όλο αυτό έρχεται σε πλήρη αντίστιξη με κάτι το οποίο ο Υπουργός Υγείας…

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, σας παρακαλώ να ολοκληρώσετε με αυτό.

**ΔΗΜΗΤΡΙΟΣ ΜΑΝΤΖΟΣ:** Κλείνω, κύριε Πρόεδρε, με τη φράση ότι η ζωή είναι ωραία, αρκεί να μη χρειάζεται να πας στο δημόσιο νοσοκομείο προφανώς περιμένοντας υπηρεσίες υγείας όταν το νοσοκομείο της πόλης σου ή το κέντρο υγείας της περιοχής σου δεν μπορεί να στις παράσχει και αρκεί να μην είσαι και γιατρός ή νοσηλευτής σε δημόσιο νοσοκομείο, όπου αισθάνεσαι εγκαταλελειμμένος, παρά τα μεγάλα μαθήματα και τα πικρά μαθήματα της πανδημίας.

Κλείνω, κύριε Πρόεδρε, λέγοντας ότι η υγεία στην Ελλάδα που νοσεί δεν μπορεί να θεραπευτεί ούτε με επικοινωνιακά τεχνάσματα ούτε με απλά παυσίπονα. Έχει ανάγκη από μια βαθιά διάγνωση και ένα ολιστικό και αποδοτικό θεραπευτικό πρωτόκολλο, διότι τελικά το κοινωνικό κράτος, το κοινωνικό κεκτημένο είναι εγγύηση δημοκρατίας και είναι το βασικό, το κύριο μέσο για τη μείωση των κοινωνικών ανισοτήτων. Αυτή είναι μια πολύ μεγάλη και ειλικρινής συζήτηση που πρέπει κάποτε να ανοίξει σε επίπεδο στρατηγικό, πολιτικό με άλλους όρους, με ένα προοδευτικό πρόσημο κοινωνικής πολιτικής.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει η Αναπληρώτρια Υπουργός Υγείας, η κ. Αγαπηδάκη.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ πολύ, κύριε Πρόεδρε.

Θα μου επιτρέψετε να κάνω ένα σχόλιο πριν ξεκινήσω το κύριο μέρος της ομιλίας για το σημερινό ζήτημα. Επειδή είμαι ένας πάρα πολύ σοβαρός άνθρωπος, όχι υποκριτής, ούτε σοβαροφανής, όταν ήμουν απλή πολίτης, το έχω πει και άλλη φορά, έκανα και ψυχαναλυτικό χιούμορ. Την ανάρτηση που διάβασε σήμερα πάλι ο κ. Πολάκης, την έχω γράψει δέκα χρόνια πριν, η οποία είναι προφανέστατα αλληγορική. Και ως ψυχολόγος, ξέρετε, εμείς το έχουμε αυτό το κουσούρι οι ψυχολόγοι, κάνουμε και τέτοιο χιούμορ ψυχαναλυτικό, μπορώ να πω φροϋδικό, με σκοπό να ασκήσουμε κριτική. Δεν μπορώ να καταλάβω πώς την ανασύρει δέκα χρόνια μετά για να μου ασκήσει κριτική. Δεν μπορεί να ασκήσει κριτική στα πεπραγμένα μου -μου το έχει κάνει και άλλη φορά ο κ. Πολάκης και πολλοί άλλοι- ούτε στα πεπραγμένα της Κυβέρνησης και προσπαθούν να αποδομήσουν την προσωπικότητα των ανθρώπων.

Σήμερα, έτυχε να δεχτώ πάρα πολλές προσβολές. Δεν κάμπτομαι. Δεν φοβάμαι. Μπορείτε να συνεχίσετε να χυδαιολογείτε. Θα στέκομαι εδώ, θα απαντώ με το θάρρος της γνώμης μου και θα αποδεικνύω τα λεγόμενά μου με το έργο μου.

Από εκεί και πέρα να πω ότι εγώ και με τον κ. Πολάκη και με κάθε άλλο Υπουργό προφανέστατα διαφωνούμε πολιτικά, αλλά ποτέ δεν αμφισβήτησα την εκλογή του, τον αναγνώριζα ως Υπουργό, διότι φεύγοντας μου είπε ότι δεν με αναγνωρίζει ως Υπουργό. Εγώ δεν έχω την ίδια άποψη. Όταν υπηρετούσε στην θέση που βρίσκομαι σήμερα τον αναγνώριζα ως Υπουργό και του ασκούσα κριτική. Ελπίζω να καταλάβει το νόημα της μεταφοράς, να μπορούμε να κάνουμε και χιούμορ στη ζωή μας και να είμαστε σοβαροί πάρα πολύ εδώ μέσα και όχι σοβαροφανείς και υποκριτές.

Πάμε λίγο στο νομοσχέδιο, πριν περάσουμε στα άλλα ζητήματα, τα οποία εθίγησαν σήμερα στο πλαίσιο αυτής της συνεδρίασης. Έχουμε, λοιπόν, σήμερα την κύρωση δύο διμερών συμφωνιών με την Κύπρο που αφορά στις μεταμοσχεύσεις και είναι ένα πάρα πολύ σημαντικό γεγονός αυτό. Να πω εδώ πως χαίρομαι που και ο κ. Τσίμαρης το αναγνώρισε ότι είναι ένα βήμα προς τα εμπρός και όχι να ακούμε εδώ ότι δεν μπορούμε να χειριστούμε αυτά τα ζητήματα ως χώρα και να ακούγεται ότι υπάρχει κίνδυνος εμπορίας οργάνων.

Τα έθεσε εξαιρετικά ο κ. Πλεύρης, ο οποίος πράγματι είχε ξεκινήσει αυτή την προσπάθεια, όταν υπηρετούσε ως Υπουργός Υγείας. Στόχος είναι η προώθηση των μεταμοσχεύσεων, η αύξηση της δυνατότητας αξιοποίησης όσο το δυνατόν περισσότερων κατάλληλων οργάνων για να ελαχιστοποιήσουμε την απώλεια οργάνων, να αυξήσουμε τον αριθμό των ληπτών και να έχουμε περισσότερους πρόθυμους δότες.

Όσον αφορά τις μεταμοσχεύσεις πνευμόνων, προβλέπεται ότι οι Κύπριοι ασθενείς θα μπορούν να υποβάλονται σε μεταμόσχευση πνεύμονα στο Ωνάσειο Καρδιοχειρουργικό Κέντρο, διότι αυτό έχει την κατάλληλη υποδομή, όπως και το Λαϊκό, διότι, όπως ξέρετε, έχει πολύ υψηλή τεχνογνωσία. Μάλιστα πρόσφατα -αν θυμάμαι καλά πέρυσι- μπόρεσαν να προχωρήσουν και σε μεταμόσχευση από ζώντα δότη. Η χώρα έχει κάνει πολύ σημαντικά βήματα στον τομέα αυτό και έτσι μιλάμε για μία συνεργασία, η οποία γίνεται στο πλαίσιο της συμφωνίας του Εθνικού Οργανισμού Μεταμοσχεύσεων με αντίστοιχες υπηρεσίες και επίσημους φορείς από την Κύπρο.

Βγαίνουμε, λοιπόν, ισομερώς κερδισμένοι από αυτήν τη Συμφωνία Ελλάδος και Κύπρου. Μιλάμε για την επισημοποίηση μίας συνεργασίας, η οποία υπάρχει πολλά χρόνια και παίρνει θεσμικά χαρακτηριστικά, ούτως ώστε να μπορούμε να έχουμε διενέργεια μεταμοσχεύσεων, όπως είπα, πνευμόνων σε ενήλικες Κυπρίους ασθενείς, προσφορά οργάνων προς την Ελλάδα που δεν αξιοποιούνται στην Κύπρο λόγω ασυμβατότητας, καθιέρωση ανταλλαγών επισκέψεων και εκπαιδεύσεων των εμπλεκομένων ιατρών και συντονιστών μεταμοσχεύσεων, τη δημιουργία νομικής και πρακτικής βάσης για να ενισχυθεί η συνεργασία στον τομέα αυτό. Και η δεύτερη πιο ειδική συμφωνία αφορά τη μεταμόσχευση νεφρού και συγκεκριμένα τις διασταυρούμενες μεταμοσχεύσεις νεφρού, οι οποίες έχουν ως δυνατότητα τη διεύρυνση της δεξαμενής των ζώντων δοτών παγκοσμίως.

Η επιτυχία αυτών των προγραμμάτων, λοιπόν, είναι ότι αυξάνουν τις πιθανότητες εύρεσης συμβατού δότη και λήπτη. Με λίγα λόγια χαρίζουν ζωή. Με δεδομένο ότι η μεταμόσχευση αποτελεί μία θεραπεία με σύνορα, γιατί κάθε χώρα έχει υποχρέωση να εξασφαλίζει επάρκεια μοσχευμάτων, μέσω της δωρεάς οργάνων τα προγράμματα αυτά λειτουργούν αποτελεσματικά, καθώς έχουμε αυτές τις διακρατικές συμφωνίες, τις οποίες ενισχύει και ενθαρρύνει η Ευρωπαϊκή Ένωση, όπου οι δεξαμενές γειτονικών κρατών μπορούν να συγχωνευθούν προς όφελος και των δύο μερών.

Με την κύρωση της συμφωνίας επέρχεται ουσιαστική αύξηση των θεραπευτικών επιλογών για τους ασθενείς, που πάσχουν από νεφρική ανεπάρκεια, επιτρέποντας την ανταλλαγή οργάνων μεταξύ των δύο χωρών σε περιπτώσεις ασυμβατότητας δότη και λήπτη. Έτσι, λοιπόν, μπορούμε να έχουμε μέγιστη αξιοποίηση των δωρηθέντων οργάνων από τους αποβιώσαντες δότες. Όταν για ένα μόσχευμα δεν υπάρχει κατάλληλος λήπτης εντός των συνόρων, αυτό προσφέρεται και αξιοποιείται από χώρες με τις οποίες υπάρχει διακρατική συμφωνία. Μπορούμε να έχουμε δυνατότητα μεταμόσχευσης αλλοδαπών ασθενών από συνεργαζόμενες χώρες χωρίς να μειώνεται ο αριθμός των διαθέσιμων εγχώριων οργάνων, εξυπηρέτηση των μεταναστευτικών αναγκών των ασθενών από χώρες χωρίς μεταμοσχευτικά προγράμματα μέσα από ένα επίσημο δίκτυο συνεργασίας, απόλυτη ιχνηλασιμότητα των μεταμοσχευθέντων οργάνων και των ασθενών διασυνοριακά. Πολύ σημαντικό και απαντά νομίζω με τον πιο εύγλωττο τρόπο στις όποιες ανησυχίες, ας υποθέσουμε καλοπροαίρετες, ακούστηκαν σήμερα περί πώς θα ξέρουμε ότι δεν γίνεται εμπόριο, τι ακριβώς θα συμβεί με τα όργανα. Υπάρχει, λοιπόν, πλήρης ιχνηλασιμότητα. Αυτό είναι πάρα πολύ σημαντικό. Είναι ασφαλείς και αξιόπιστες οι μεταμοσχευτικές υπηρεσίες προς τους ασθενείς και εξοικονομούμε και πόρους.

Έχει αναλύσει ο Υπουργός πολύ διεξοδικά στις επιτροπές τι ακριβώς έχει κάνει η χώρα. Και νομίζω ότι το ανέφερε και ο κ. Τσίμαρης σήμερα ότι η χώρα έχει προχωρήσει και έχει το υψηλότερο ποσοστό δοτών από ότι είχε ποτέ και αυτό είναι εξαιρετικά σημαντικό. Νομίζω, λοιπόν, ότι δεν υπάρχει κανένας λόγος να διαφωνήσει κανείς με τις υφιστάμενες συμβάσεις και να μην ψηφίσει αυτό το νομοσχέδιο.

Τώρα θα περάσω στο δεύτερο θέμα, το οποίο έχει κατακλύσει τη σημερινή συνεδρίαση ξανά και αφορά τα Τέμπη και γενικώς όποιες άλλες περιπτώσεις θανάτων έχουμε στην πατρίδα μας, οι οποίες με ένα παράξενο τρόπο έρχονται εδώ στη Βουλή συνδεόμενες με την υπόθεση των Τεμπών, λες και όλα ξαφνικά συνδέονται μεταξύ τους και καταλήγουμε σε ένα αφήγημα, το οποίο θα μου επιτρέψετε να πω ότι είναι παρανοϊκό και δεν βγάζει νόημα. Πρέπει να ξεκαθαρίσουμε κάτι εδώ μέσα. Όταν κατηγορεί κάποιος για κάτι έναν άλλον άνθρωπο, θα πρέπει να φέρνει στοιχεία που να στηρίζουν, να αποδεικνύουν αυτές τις κατηγορίες.

Δεν γίνεται, δηλαδή, να έρχεστε εδώ να μας λέτε ότι σκοτώνουμε ανθρώπους και να πρέπει εμείς να αποδείξουμε ότι δεν το έχουμε κάνει. Όχι, δεν πάει έτσι. Πάει ανάποδα. Εσείς που κατηγορείτε την Κυβέρνηση με αυτήν τη χυδαία κατηγορία, την απάνθρωπη κατηγορία, πραγματικά δεν υπάρχει χαρακτηρισμός γι’ αυτό το πράγμα που επιχειρείτε εδώ και μέρες. Όποιος, λοιπόν, κατηγορεί την κυβέρνηση ότι δολοφονεί ανθρώπους, θα πρέπει να φέρει αποδείξεις γι’ αυτόν τον ισχυρισμό, διαφορετικά θα πρέπει να δεχτεί ότι είναι ένας κοινός συκοφάντης. Έτσι είναι τα πράγματα.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Για συγκάλυψη μιλάμε, κυρία Υπουργέ.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Κατ’ αρχάς δεν σας διέκοψα. Σας άκουσα με μεγάλη προσοχή. Και θα σας πω και κάτι άλλο. Επειδή είχατε την όρεξη να μου κάνετε ένα μίνι μάθημα για το πώς πρέπει να μιλάω, ξέρετε οι φεμινίστριες αυτό το λένε mansplaining. Εγώ επειδή -το είπα και πριν- δεν χαμπαριάζω από τέτοια, θα κάθομαι εδώ και θα με ακούτε, θα απαντώ και θα ασκείτε κριτική και θα απαντάτε και εσείς.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ πολύ, μην κάνετε προσωπικές αναφορές.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Δικαίωμα περιορισμού του λόγου κανενός δεν έχει κανένας εδώ μέσα. Πάμε παρακάτω.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Κριτική σας έκανα.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Δεν σας διέκοψα. Παρακαλώ πολύ να μην το κάνετε αυτό.

Το έχω πει και άλλη φορά, πολύ πριν ξεκινήσει, πριν εκτραχυνθεί όλη αυτή η τοξικότητα. Θέλω να σας βάλω μία ιδέα σήμερα. Πιστεύετε ότι αν τα κόμματα που έχουν κυβερνήσει τη χώρα, το ΠΑΣΟΚ, ο ΣΥΡΙΖΑ και βέβαια η Νέα Δημοκρατία καταλήγαμε σε ένα κοινό πλάνο για την ανάταξη του σιδηροδρόμου, θα δυσαρεστούσε ή θα ευχαριστούσε τους πολίτες; Θα ήταν μια σημαντική κατάκτηση του πολιτικού συστήματος ή θα ήταν υπονόμευση του και υποβάθμιση; Καταλαβαίνετε τι συμβαίνει εδώ μέσα;

Αντί να σταθούμε, λοιπόν, στο ύψος των περιστάσεων και να δείξει το πολιτικό σύστημα ότι έχει ενηλικιωθεί, ερχόμαστε να επαναλάβουμε την τοξικότητα που ζήσαμε από το ’11 έως το ’15 και λίγο πιο μετά. Το έχουμε ξαναζήσει αυτά. Τα έχουμε βιώσει. Η χώρα καταστράφηκε. Και τώρα επιχειρείτε κάτι αντίστοιχο. Γιατί; Γιατί έχουμε μια παραπλάνηση σκόπιμη με δήθεν επιχειρήματα. Αναφέρονται εδώ τα βίντεο. Ζητάνε οι εκπρόσωποι των κομμάτων και οι Βουλευτές της Αντιπολίτευσης απαντήσεις από την Κυβέρνηση για τα βίντεο.

Με συγχωρείτε, εδώ μέσα δεν είναι δικαστήριο ούτε αστυνομία. Αυτά θα τα απαντήσει η δικαιοσύνη. Και οφείλουμε όλοι να έχουμε εμπιστοσύνη στη δικαιοσύνη. Οι αποφάσεις της δικαιοσύνης κρίνονται, αλλά η δικαιοσύνη δεν μπορεί να αμφισβητείται, διότι είναι ένας θεσμός, όπως ορίζει το Σύνταγμα, η δικαστική εξουσία και αν κάποιος την αμφισβητεί, τότε αμφισβητεί το πολίτευμα, να ξέρουμε τι συζητάμε εδώ μέσα.

Αναρωτιέμαι, όμως: Αφού δεν σας αρέσει αυτή η δικαιοσύνη, με ποια δικαιοσύνη θα κυβερνούσατε αν γινόταν κάτι και καταλαμβάνατε την εξουσία; Η Νίκη, η Πλεύση Ελευθερίας, η Ελληνική Λύση, ο ΣΥΡΙΖΑ -δεν ξέρω ποιος άλλος- και το ΠΑΣΟΚ εσχάτως, δεν έχουν εμπιστοσύνη στη δικαιοσύνη. Υπάρχει μια σκόπιμη παραπλάνηση των πολιτών, γιατί το μόνο που σας νοιάζει είναι η εξουσία. Δεν σας ενδιαφέρει η αλήθεια για τη διαλεύκανση της υπόθεσης της τραγωδίας των Τεμπών. Δεν σας ενδιαφέρει καμία αλήθεια. Το μόνο που σας ενδιαφέρει είναι η εξουσία.

Και ξέρετε ποιο είναι το τραγικό; Ότι δεν σας νοιάζει η εξουσία ως μέσο για να κάνετε κάτι, να βοηθήσετε το κράτος, να βελτιώσετε την καθημερινότητα του, γιατί δεν έχετε πρόγραμμα διακυβέρνησης. Πού είναι; Δεν έχετε προτάσεις, δεν έχετε τίποτα. Γι’ αυτό το προηγούμενο διάστημα έχουμε ένα όχι σε όλα, χωρίς καμία πρόταση, κανένα πρόγραμμα διακυβέρνησης. Δηλαδή αν αύριο το πρωί αποφάσιζε η Κυβέρνηση να παραιτηθεί, να σηκωθεί να φύγει από τη χώρα, ποιο από τα κόμματα αυτά θα ήταν έτοιμο να κυβερνήσει; Πού είναι το πρόγραμμα, η υπευθυνότητα, η σοβαρότητα, η αξιοπιστία, οι δεξιότητες να χειριστεί διεθνείς γεωπολιτικές κρίσεις, την οικονομία, χίλια δύο θέματα; Πουθενά δεν έχουν κατατεθεί αυτά. Άρα, θέλετε την εξουσία για την εξουσία. Αυτό είναι η ουσία του αυταρχισμού.

Στη δημοκρατία, ξέρετε, η εξουσία είναι εκλεγμένη από τον λαό για τον λαό και είναι το μέσο που μία κυβέρνηση, ένας πολιτικός σχηματισμός κάνει δουλειά προς όφελος της πατρίδας και του λαού. Δεν είναι αυτοσκοπός. Πρέπει λοιπόν να καταλάβετε ότι αυτό είναι κάτι στο οποίο δεν μπορείτε να ξεγελάσετε τον κόσμο. Ο κόσμος το καταλαβαίνει.

Επειδή έχουν ακουστεί πάρα πολλά, θα επιλέξω να σταθώ σε δύο τρία από αυτά.

 **ΠΡΟΕΔΡΕΥΩΝ (Γεώργιος Γεωργαντάς):** Και παρακαλώ με αυτά να ολοκληρώσετε.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Και θα κλείσω, κύριε Πρόεδρε, αμέσως.

Ο στόχος ποιος είναι; Ο στόχος είναι ένας, η πολιτική αποσταθεροποίηση. «Θέλουμε να έχουμε πολιτική αστάθεια, να μετατραπεί η χώρα σε ζούγκλα». Καταλαβαίνετε ότι αυτό δεν θα βοηθούσε κανέναν επενδυτή να έρθει εδώ. Μας είπε και ο κ. Χαρίτσης σήμερα ότι είναι άφαντος ο Πρωθυπουργός, δεν έρχεται στη Βουλή.

Ο Πρωθυπουργός είναι συνεχώς εδώ. Θα γίνουν και οι συζητήσεις που χρειάζεται. Με την ειδική ημερήσια διάταξη θα είναι πάλι εδώ να απαντήσει. Η Κυβέρνηση είναι εδώ και απαντά. Δεν απαντά, όμως, για θέματα που δεν έχει αρμοδιότητα. Τις απαντήσεις που πρέπει να δοθούν, θα τις δώσει η δικαιοσύνη ούτε τα κόμματα, ούτε η Κυβέρνηση. Γιατί ξαναλέω, εδώ δεν είμαστε ούτε αστυνομικό τμήμα ούτε δικαστήριο.

Ο Πρωθυπουργός λοιπόν δεν κάνει επικοινωνιακή διαχείριση, έχει την ευθύνη διακυβέρνησης της χώρας. Και οφείλει να δουλεύει κάθε μέρα -όπως το κάνει- να φέρει επενδύσεις, να έχουμε καλύτερες δουλειές, να ανέβουν και άλλο οι μισθοί, να υποχωρήσει κι άλλο η ακρίβεια, να ενισχυθεί κι άλλο το κοινωνικό κράτος. Αντί λοιπόν να υπάρχει μια σοβαρότητα ως προς αυτό το σκέλος, τι κάνουμε; Παλεύει η Αντιπολίτευση να φέρει την πολιτική αστάθεια για να ξανακάνει το μόνο που ξέρει καλά, να μην έρθουν επενδυτές, να μην πάει καλά η οικονομία. Γιατί μην μου πείτε ότι σε μια χώρα που γίνεται όλο αυτό το χάλι, θα έρθει ένας άνθρωπος να επενδύσει; Όχι βέβαια. Αυτό θέλετε να πετύχετε.

Γιατί όπως είχε πει και παλαιότερα στέλεχος της Αριστεράς: «Η κανονικότητα δεν είναι ποτέ ευκαιρία για την Αριστερά». Εσχάτως λοιπόν αυτό το δόγμα φαίνεται να το έχει ασπαστεί σύσσωμη η Αντιπολίτευση. Θέλουμε λοιπόν να έχουμε μια κατάσταση στην οποία να έχουμε αστάθεια, γιατί η αστάθεια είναι ευκαιρία, να διαλύσουμε λοιπόν την κανονικότητα.

Και πώς θα το πετύχουμε αυτό; Να κοντύνουμε τον Μητσοτάκη. Διότι αυτός είναι ο θεματοφύλακας της κανονικότητας. Αυτός είναι ο άνθρωπος ο οποίος έχει καταφέρει να σηκώσει τη χώρα ψηλά, αυτός έχει διαχειριστεί πάρα πολλές κρίσεις, υγειονομικές, γεωπολιτικές, φυσικές καταστροφές, χίλιες δύο, και καταφέρνει παράλληλα να φέρει αποτελέσματα. Γι’ αυτό σας ενοχλεί.

Θα συνεχίσουμε να κάνουμε τη δουλειά μας. Θα συνεχίσουμε να υπηρετούμε τον ελληνικό λαό και θα συνεχίσουμε να απαντάμε στα ψεύδη, γιατί κάποιος –ξέρετε- πρέπει να διαφυλάξει τον κοινοβουλευτισμό εδώ μέσα. Και απ’ ότι φαίνεται αυτοί δεν είστε εσείς.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα τέσσερις μαθήτριες και μαθητές και δύο συνοδοί εκπαιδευτικοί από το 2ο Γενικό Λύκειο Σπάρτης (δεύτερο τμήμα).

Η Βουλή σάς καλωσορίζει.

 (Χειροκροτήματα από όλες τις πτέρυγες της Βουλής)

Ολοκληρώνεται η συνεδρίαση με την τοποθέτηση του Υπουργού Υγείας, του κ. Άδωνι Γεωργιάδη.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Πόσοι Υπουργοί θα μιλήσουν, κύριε Πρόεδρε; Συμφωνία είναι, έλεος. Έκλεισε η κ. Αγαπηδάκη.

**ΠΡΟΕΔΡΕΥΩΝ (Γεώργιος Γεωργαντάς):** Λίγο θα μιλήσει ο κ. Γεωργιάδης.

Ορίστε, κύριε Υπουργέ, έχετε τον λόγο.

 **ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Μην διαμαρτύρεστε, κύριε Αντιπρόεδρε. Σας ενοχλεί που θα μιλήσω; Έλα Χριστέ και Παναγία, αυτό είναι πρωτοφανές!

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Δεν απευθύνθηκα σε εσάς. Μίλησα με τον Πρόεδρο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κι εγώ άκουσα τι είπατε και σχολιάζω και λέω ότι είναι πρωτοφανές.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Δεν σας ρώτησα τίποτα. Δεν απευθύνθηκα σε εσάς.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς κυρίες και κύριοι συνάδελφοι, συγγνώμη για την καθυστερημένη, την τελευταία στιγμή, άφιξή μου. Ήρθα κατευθείαν από τη Θεσσαλονίκη, όπου σήμερα είχα την ευκαιρία να έχω ένα ταξίδι συνοδεύοντας τον κύριο Πρωθυπουργό όπου επιθεωρήσαμε το εργοτάξιο κατασκευής του νέου μεγάλου παιδιατρικού νοσοκομείου της Θεσσαλονίκης, δωρεά του Ιδρύματος Σταύρος Νιάρχος.

Είναι ένα έργο το οποίο γίνεται σε συνεργασία με το Υπουργείο Υγείας και τις τεχνικές υπηρεσίες. Πηγαίνει πάρα πολύ γρήγορα. Θα παραδοθεί απολύτως εντός του χρονοδιαγράμματος, όπως διαπιστώσαμε σήμερα. Ημερομηνία παραλαβής αναμένεται να είναι η 4η Ιανουαρίου του 2027. Πρόκειται για το ωραιότερο νοσοκομείο που έχω δει ποτέ στη ζωή μου. Θα είναι σίγουρα το αρτιότερο παιδιατρικό νοσοκομείο όχι της Ελλάδος, αλλά τουλάχιστον της ανατολικής Ευρώπης, με ψυχιατρικό τμήμα, πλήρη παιδιατρική κλινική, χειρουργεία, μονόκλινα και δίκλινα μόνο δωμάτια. Ένα εξαιρετικό πραγματικά δημιούργημα που αλλάζει παντελώς τον τρόπο θεραπείας των παιδιών στην Ελλάδα και στη Θεσσαλονίκη.

Παράλληλα με την επίσκεψή μας εκεί, είχα την ευκαιρία πριν με τον κ. Θεμιστοκλέους και τον κ. Βαρτζόπουλο να επισκεφθούμε το Νοσοκομείο Παπανικολάου για να επιθεωρήσουμε τα έργα της κατασκευής του κέντρου ανοσοθεραπείας το οποίο κατασκευάζει στο νοσοκομείο αυτό. Για όσους δεν το γνωρίζουν, το Νοσοκομείο Παπανικολάου στη Θεσσαλονίκη έχει μια από τις καλύτερες αιματολογικές κλινικές στην Ελλάδα, ίσως και την καλύτερη. Δίπλα σε αυτήν χτίζουμε μέσω του Ταμείου Ανάκαμψης, ένα από τα μεγαλύτερα έργα του Ταμείου Ανάκαμψης, ένα κέντρο ανοσοθεραπείας, ένα κέντρο δηλαδή στο οποίο θα παράγουμε μέσα στο νοσοκομείο τις ανοσοθεραπείες για τους ασθενείς. Αυτό σημαίνει ότι θα ρίχνουμε το κόστος από την κάθε ανοσοθεραπεία, από τις 300.000 ευρώ, περίπου στις 40.000 ευρώ. Θεωρώ ότι θα περιθάλπουμε τους δεκαπλάσιους ασθενείς απ’ όσους περιθάλπουμε σήμερα, δίνοντας μία τελείως διαφορετική διάσταση στην προσέγγιση της θεραπείας του καρκίνου στην Ελλάδα.

Τα δύο αυτά έργα σε συνδυασμό με όλα τα έργα του Ταμείου Ανάκαμψης που κάνουμε στη Θεσσαλονίκη αλλά και με το νέο Θεαγένειο Νοσοκομείο που τα έργα του θα ξεκινήσουν σε λίγους μήνες και αυτά, καθιστούν τη Θεσσαλονίκη το μεγάλο κέντρο της υγείας Ελλάδος με τρόπο πραγματικά μοναδικό. Και είμαι εξαιρετικά υπερήφανος που όλα αυτά γίνονται κατά τη διάρκεια της θητείας μου.

Τώρα, όσον αφορά το θέμα που συζητάμε σήμερα με τις μεταμοσχεύσεις, αν και τα είπαμε και στη Βουλή, στην επιτροπή, θα τα πω και εδώ γρήγορα.

Από την εποχή του Θάνου Πλεύρη όταν –και τον ευχαριστώ γι’ αυτό- νομοθέτησε για τις μεταμοσχεύσεις, λύνοντας πάρα πολλές αγκυλώσεις του παρελθόντος, ξεκίνησε η Ελλάδα μία πολύ μεγάλη ανοδική πορεία στον τομέα των μεταμοσχεύσεων σε σχέση με το παρελθόν. Η Ελλάδα για πάρα πολλά χρόνια ήταν από τις τελευταίες χώρες σε όλη την Ευρώπη. Συνήθως θα ήμασταν ή η τελευταία ή η προτελευταία χώρα σε αριθμό δοτών και αριθμό μεταμοσχεύσεων σε όλη την Ευρωπαϊκή Ένωση. Μια ντροπιαστική, θα έλεγα, θέση για έναν λαό που έχει τόσο έντονη την αίσθηση της αλληλεγγύης και της ανθρωπιάς όσο ο ελληνικός λαός.

Ο τότε Υπουργός Υγείας, λοιπόν, ο κ. Πλεύρης βρήκε όλα τα προβλήματα, τα έλυσε νομοθετικά. Ξεκίνησε η κινητροδότηση των μεταμοσχεύσεων μέσα στο ΕΣΥ. Σε συνεργασία με τον Εθνικό Οργανισμό Μεταμοσχεύσεων οργανώθηκαν οι συντονιστές και με αρχική δωρεά του Ιδρύματος Ωνάση και στη συνέχεια με την πρόσληψη τη δική μας από το ΕΣΥ επί θητείας μου.

Φτάσαμε από 4,5 δότες ανά εκατομμύριο, το 2024 στους 11 περίπου δότες ανά εκατομμύριο. Για την ακρίβεια 10,7. Είμαστε πάνω από 100% καλύτερα απ’ ό,τι ήμασταν πριν από τέσσερα χρόνια. Οφείλω δε να σας πω ότι ο πρώτος μήνας του 2025, εάν διατηρηθεί αυτός ο ρυθμός και για τους δώδεκα μήνες, θα μας πάει σε ένα νέο ρεκόρ που θα προσεγγίζει τους 15 δότες ανά εκατομμύριο, αν υπολογίσεις την επίδοση του Ιανουαρίου σε δωδεκάμηνη βάση. Αν πραγματικά επιτευχθεί και αυτός ο στόχος, τότε πραγματικά θα έχουμε προσεγγίσει σε πάρα πολύ μεγάλο βαθμό τις χώρες της Βόρειας Ευρώπης, που είναι και οι πρωταθλητές των μεταμοσχεύσεων.

Στο πλαίσιο αυτό, για να επιτύχουμε αυτούς τους στόχους, συζητάμε και σήμερα την παρούσα κύρωση της Συμφωνίας μεταξύ της Ελληνικής και της Κυπριακής Δημοκρατίας, μια συμφωνία που επιτρέπει την πολύ καλύτερη διαχείριση των μεταμοσχεύσεων μεταξύ των δύο χωρών. Στόχος πάντα αυτών των διακρατικών συμφωνιών είναι να μην πηγαίνουν χαμένα μοσχεύματα που δεν μπορούν να βρουν κατάλληλο δότη εντός της μίας χώρας και άρα μπορούμε κατά προτεραιότητα να τα πηγαίνουμε είτε από την Ελλάδα προς την Κυπριακή Δημοκρατία είτε από την Κυπριακή Δημοκρατία προς την Ελλάδα ή έναν ασθενή από την Ελλάδα προς την Κυπριακή Δημοκρατία και το αντίστροφο. Πιστεύω ότι η σημερινή μέρα αποτελεί μία μέρα που κανονικά δεν θα προσφερόταν για κανενός είδους πολιτική αντιπαράθεση στη Βουλή και θα είχαμε μια συνεδρίαση σχετικά ήπια, καθόσον σοβαρή διαφωνία επί του ζητήματος αυτού δεν θα μπορούσε να υπάρξει.

Δυστυχώς, αυτή η συζήτηση συνέπεσε με την κορύφωση της εργαλειοποίησης -αλλά πια έχουμε φύγει πολύ από την εργαλειοποίηση, είμαστε στην απόλυτη χυδαιότητα- της τραγωδίας, του δυστυχήματος των Τεμπών. Διάβαζα ερχόμενος από τα Πρακτικά αυτά που έχετε πει ορισμένοι συνάδελφοι σήμερα, ιδιαίτερα από την Πλεύση Ελευθερίας, κύριε Μπιμπίλα, και ομολογώ ότι έχω μείνει έκπληκτος. Στα σοβαρά, κόμματα του Κοινοβουλίου έρχονται και υπονοούν ή και λένε ευθέως στη Βουλή ότι ο Πρωθυπουργός της χώρας ενέχεται σε δολοφονία; Με συγχωρείτε, πάτε με τα καλά σας; Πάτε με τα καλά σας;

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Δεν υπονοήθηκε κάτι.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πραγματικά, πάτε με τα καλά σας;

Εσείς ειδικά, «αγαπητή» συνάδελφε, -το «αγαπητή» σε εισαγωγικά προφανώς- συσχετίσατε μία δήλωση του κ. Φλωρίδη και την ονοματίσατε ως μήνυμα του κράτους σε σχέση με τη δολοφονία του αειμνήστου αυτού παιδιού της κυρίας Εισαγγελέως. Να πούμε και συλλυπητήρια στην οικογένεια και στη μητέρα προφανώς για την τραγική απώλεια.

Μα καλά, δεν ντρέπεστε; Δεν ντρέπεστε; Είναι αυτό πολιτική αντιπαράθεση; Εσείς υποτίθεται ότι πονάτε για τους νεκρούς των Τεμπών; Το μόνο που κάνετε είναι να προσπαθείτε να αλιεύσετε ψήφους; Δεν ντρέπεστε;

Έχει έρθει η ώρα επιτέλους ο ελληνικός λαός να καταλάβει τι συμβαίνει στη χώρα. Τη μια μέρα μας λένε λαθρεμπόρους. Κρύψαμε, λέει, τον φίλο μας τον λαθρέμπορο και κάναμε το μπάζωμα για να του δώσουμε ασυλία. Εσείς που τα λέτε αυτά δεν μας λέτε και κανένα όνομα λαθρεμπόρου; Εκεί από την Ελληνική Λύση που ήρθε ο Βελόπουλος και μίλησε σαράντα λεπτά; Ποιον λαθρέμπορο υπονοεί ο Βελόπουλος; Έχει ονοματεπώνυμο ο λαθρέμπορος ή είναι κάποιος χ λαθρέμπορος που ταξιδεύει στο σύμπαν; Γιατί αν σας πούμε να πείτε όνομα, δεν θα πείτε φυσικά κανένας κανένα όνομα. Ξέρετε γιατί; Γιατί ξέρετε ότι μετά θα πάτε στα δικαστήρια, γι’ αυτό δεν θα πείτε κανένα όνομα.

Και τι κάνετε εδώ; Πάνω στον πόνο των ανθρώπων, των γονέων που έχασαν τα παιδιά τους -και φυσικά μπρος στον πόνο αυτό υποχωρούμε και αυτοί μπορούν να πουν ό,τι θέλουν- έρχεστε όλη την ημέρα και δηλητηριάζετε την Ελλάδα με τα χυδαιότερα ψεύδη. Δεν ντρέπεστε εκεί στην Ελληνική Λύση; Είναι αυτό πατριωτικό κόμμα, να μιλάτε όλη μέρα για λαθρέμπορο Πρωθυπουργό;

Κι εσείς, κύριοι του ΠΑΣΟΚ, -και το λέω με το θάρρος ανθρώπου που έχω υπάρξει μαζί τους στην ίδια κυβέρνηση δύο φορές, μία στην κυβέρνηση Παπαδήμου και μια στην κυβέρνηση Σαμαρά - Βενιζέλου- πιστεύετε πραγματικά ότι αυτό που κάνετε σας ωφελεί;

**ΔΗΜΗΤΡΙΟΣ ΜΑΝΤΖΟΣ:** Τι κάνουμε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Έχετε καταστήσει τον Κυριάκο Βελόπουλο και τον Στέφανο Χίο τους απόλυτους πρωταγωνιστές της πολιτικής ζωής της Ελλάδος. Έχετε υιοθετήσει όλα τα αίσχη, όλη τη λάσπη, όλες τις αηδίες! Τις έχετε υιοθετήσει ως ΠΑΣΟΚ και δεν ντρέπεστε!

**ΔΗΜΗΤΡΙΟΣ ΜΑΝΤΖΟΣ:** Ποιος θα πρέπει να ντρέπεται; Εσείς να ντρέπεστε που το λέτε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Λοιπόν, ακούστε. Ακούστε, κύριε. Θα βάλετε έναν φραγμό στη χυδαιότητα.

**ΔΗΜΗΤΡΙΟΣ ΜΑΝΤΖΟΣ:** Ντροπή σας!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Θα βάλετε έναν φραγμό στη χυδαιότητα! Η Ελλάδα δεν θα πέσει στον βούρκο που θέλει ο κ. Ανδρουλάκης για να γίνει πρωθυπουργός!

**ΔΗΜΗΤΡΙΟΣ ΜΑΝΤΖΟΣ:** Ντροπή!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν θα πέσει σε αυτόν τον βούρκο.

**ΔΗΜΗΤΡΙΟΣ ΜΑΝΤΖΟΣ:** Όταν βρίζατε τον κ. Ράμμο ήταν ωραία! Ποιος έβριζε τον κ. Ράμμο;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Τολμήσατε, κύριε Μάντζε, να υπονοήσετε ότι ο νέος εκλεγμένος Πρόεδρος της Ελληνικής Δημοκρατίας, ο κ. Τασούλας, είχε αποκρύψει, λέει, στη Βουλή τα στοιχεία για τη δικογραφία. Και βγήκε η κ. Γεροβασίλη και σας έκανε ρεζίλι των σκυλιών, λέγοντας ότι ο ΣΥΡΙΖΑ είχε βρει τα στοιχεία και τα είχε μελετήσει. Κι εσείς είχατε προλάβει, για να δηλητηριάσετε την εκλογή του νέου Προέδρου της Δημοκρατίας, να πάρετε την τραγωδία των Τεμπών και να την κάνετε φέιγ βολάν, για να κερδίσετε υποτίθεται μερικές ψήφους.

Σας διαβεβαιώ, κύριοι του ΠΑΣΟΚ, ότι οι δημοσκοπήσεις που σας πηγαίνουν από το κακό στο χειρότερο είναι απόδειξη της λανθασμένης σας τακτικής ως προς το ΠΑΣΟΚ.

**ΔΗΜΗΤΡΙΟΣ ΜΑΝΤΖΟΣ:** Οι δημοσκοπήσεις…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αλλά αυτό είναι δικό σας θέμα. Το αν θα καταστρέψετε το ΠΑΣΟΚ και την κληρονομιά του την πολιτική, είναι τελείως δικό σας θέμα. Εάν όμως θα βλάψετε την πατρίδα, κάνοντας αυτά που κάνετε, είναι θέμα όλων των Ελλήνων πολιτών.

**ΔΗΜΗΤΡΙΟΣ ΜΠΙΑΓΚΗΣ:** Δεν κάνουμε υποκλοπές!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πρέπει επιτέλους στη Βουλή να βάλουμε ένα όριο στη χυδαιότητα. Είναι άλλο, κυρίες και κύριοι, να έχουμε πολιτική αντιπαράθεση και να πείτε εσείς: «λείπουν γιατροί», «δεν συμφωνώ με το ιδιωτικό έργο των γιατρών του ΕΣΥ», «δεν μου αρέσει το πρόγραμμα “Προλαμβάνω”», να πει το ΚΚΕ: «Θέλει ο Γεωργιάδης να ιδιωτικοποιήσει το ΕΣΥ». Αυτή είναι πολιτική αντιπαράθεση και να διαφωνήσουμε. Και είναι άλλο πράγμα να υπονοεί η κυρία ότι το κράτος έστειλε μήνυμα για τη δολοφονία ενός παιδιού και δεν ντράπηκε την ώρα που το έλεγε. Τι είναι αυτό; Πολιτική αντιπαράθεση; Να πρέπει να αποδείξει ο Πρωθυπουργός της χώρας ότι δεν είναι δολοφόνος; Και έχουμε κάνει τον Στέφανο Χίο και το «Μακελειό» πρωταγωνιστές της πολιτικής ζωής της Ελλάδας; Το λέτε σοβαρά; Δεν ντρεπόμαστε τριακόσιοι Βουλευτές εδώ πέρα μέσα, με αυτά που λέτε όλη την ημέρα;

Έχει έρθει, λοιπόν, η ώρα να πούμε στον ελληνικό λαό ορισμένες αλήθειες. Πού έγκειται, λέει, η δήθεν συγκάλυψη; Μου λένε σε πολλές ομιλίες συμπολίτες μας: «Μα, γιατί δεν ξεκινάει η δίκη; Να η απόδειξη της συγκάλυψης». Γιατί δεν ξεκινάει η δίκη; Υπάρχει κάτι που μπορούσε να κάνει η Κυβέρνηση για να ξεκινήσει η δίκη και δεν το έχει κάνει; Δεν ξεκινάει η δίκη γιατί είναι η κ. Ζωή Κωνσταντοπούλου εκεί και κάνει κάθε μέρα από ένα καινούργιο αίτημα, μια καινούργια μήνυση, μια καινούργια αγωγή, ένα καινούργιο νομικό τερτίπι για να σταματήσει η δίκη. Δεν το ξέρετε αυτό;

Έβλεπα προχθές -είναι σχεδόν αστείο αυτό που συνέβη, αλλά ταυτόχρονα και πολύ ντροπιαστικό για την Ελλάδα, δεν ξέρω αν το έχετε δει, κυρίες και κύριοι συνάδελφοι της Νέας Δημοκρατίας- αυτό το βίντεο που ανέβασε η ίδια από το Εφετείο στο Παρίσι πριν από δύο χρόνια. Το έχετε δει; Πριν από τρία χρόνια, το 2022 ήταν. Έχει πάει η κ. Κωνσταντοπούλου εκεί ως δικηγόρος ενός κυρίου που ήταν να εκδοθεί. Ρώσος, δεν θυμάμαι τι. Από τη Γαλλία στην Ελλάδα; Από την Ελλάδα στη Γαλλία; Και έχει πάει στο εφετείο στο Παρίσι. Έχει μπει, λοιπόν, μέσα στο δικαστήριο, κάνει ενστάσεις, μηνύσεις στους δικαστές, φασαρία. Δεν άφηνε να εξελιχθεί η δίκη. Τι έκανε το δικαστήριο; Διέκοψε. Πήγε στην απέναντι αίθουσα όλο το δικαστήριο, κλείδωσαν την πόρτα, την άφησαν απ’ έξω. Διόρισε το δικαστήριο άλλον δικηγόρο για τον πελάτη της. Έγινε η δίκη κεκλεισμένων των θυρών με την κ. Κωνσταντοπούλου απ’ έξω να ουρλιάζει. Καταδικάστηκε ο πελάτης της και αυτή είναι απ’ έξω να κάνει βίντεο στο TikTok και να βρίζει το γαλλικό εφετείο, τον Μακρόν και τον Μητσοτάκη που τους εμπόδισαν, λέει, να έχει δίκαιη δίκη για τον πελάτη της. Εκεί στο γαλλικό εφετείο δεν περνάνε αυτά που κάνει η κ. Κωνσταντοπούλου. Δεν περνάνε. Την άφησαν απ’ έξω, την κλειδώσανε, γιατί είναι σοβαρό κράτος.

Άρα, λοιπόν, γιατί δεν γίνεται η δίκη; Γιατί δεν θέλει η κ. Κωνσταντοπούλου να γίνει η δίκη. Γιατί δεν θέλει να γίνει η δίκη η κ. Κωνσταντοπούλου; Ποιο είναι το συμφέρον της; Μα, όσο διαρκεί αυτή υπόθεση και αντί να συζητάμε για την οικονομία, για τις επενδύσεις, για τον τουρισμό, για τα γεωπολιτικά, που τόσο πολύ αλλάζουν γύρω μας, ασχολούμαστε από το πρωί μέχρι το βράδυ με την κ. Κωνσταντοπούλου, τον κ. Βελόπουλο και τον κ. Στέφανο Χίο και δεν ξέρω εγώ ποιον άλλο.

**ΣΠΥΡΙΔΩΝ ΜΠΙΜΠΙΛΑΣ:** Μην τα βάζετε όλα στο ίδιο τσουβάλι!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ακριβώς στο ίδιο τσουβάλι είναι. Πλεύση Ελευθερίας και Ελληνική Λύση είναι ακριβώς το ίδιο. Οι δύο όψεις του ίδιου νομίσματος. Τέμπη η μία, Τέμπη ο άλλος. Δεν έχει άλλα θέματα η Ελλάδα, κανένα, μόνο αυτό!

Και άντε να πω ότι έχουν κάποιοι μια γνήσια ευαισθησία να εκφράσουν τον πόνο των συγγενών και των γονέων. Να το δεχθώ ότι κάποιοι μπορεί να την έχετε. Είναι δυνατόν να μην υπάρχει κανένα άλλο θέμα που να αφορά την Ελλάδα; Ο κ. Βελόπουλος έχει έρθει παρουσία μου σε δέκα νομοσχέδια. Πείτε μου μία λέξη που έχει πει για ένα νομοσχέδιο του ΕΣΥ, μία πρόταση για το ΕΣΥ που έχει κάνει η Ελληνική Λύση, όχι η κ. Αθανασίου, ο κ. Βελόπουλος, μία.

Ανεβαίνει πάνω: Τέμπη. Είμαστε σε άλλο Κοινοβούλιο; Αυτό σας δείχνει κάποιο ειλικρινές ενδιαφέρον, κάποια πραγματική ανθρώπινη ευαισθησία ή κάποια χυδαιότητα, όπως της κυρίας η πρωινή, που συσχέτισε τον θάνατο αυτού του παιδιού με τον Πρωθυπουργό της χώρας και το κράτος και την Κυβέρνηση;

Λοιπόν, εάν νομίζετε ότι αυτά θα τα κάνετε και εμείς θα σας παρακολουθούμε σιωπηλοί, κάνετε πολύ μεγάλο λάθος. Επαναλαμβάνω: Κάνετε πολύ μεγάλο λάθος. Όλα στη ζωή έχουν ένα όριο και όποιος νομίζει ότι σας φοβόμαστε κιόλας κάνει τριπλό λάθος.

Παρακαλώ, λοιπόν, πάρα πολύ μόνοι μας να θέσουμε το όριο της ευπρέπειας μέσα στο Κοινοβούλιο, της ευπρέπειας και της λογικής.

Η τραγωδία των Τεμπών πρέπει να διαλευκανθεί ασφαλώς πλήρως και να μη μείνει καμία σκιά, κανένας φόβος στους συμπολίτες μας και καμία αμφιβολία στους συγγενείς. Αυτό θα γίνει μόνο με τον τρόπο που το κάνουν οι δημοκρατίες: Στα δικαστήρια από την ανεξάρτητη δικαιοσύνη χωρίς καμία πολιτική παρέμβαση, από τους δικαστές, ούτε στο Twitter ούτε στο Facebook ούτε στο πεζοδρόμιο ούτε στα λαϊκά δικαστήρια ούτε στις χυδαιότητές σας ούτε πουθενά αλλού, εκεί και μόνο, όπως γίνεται στα σοβαρά κράτη.

Εύχομαι πραγματικά αυτός ο κατήφορος των τελευταίων ημερών να λάβει τέλος και οι συμπολίτες μου να συνειδητοποιήσουν το μέγεθος του κινδύνου που διατρέχει πλέον η χώρα. Σε έναν κόσμο που δεν ξέρουμε τι μας ξημερώνει διεθνώς, που όλα αλλάζουν με αστραπιαία ταχύτητα, που οι μεγαλύτερες βεβαιότητες που είχαμε έχουν εξαφανιστεί, εμείς πάμε να φέρουμε στην Ελλάδα πολιτική αναταραχή και χάος. Το θεωρούμε καλή ιδέα αυτή την ώρα που η χώρα είναι σε μια σταθερή πορεία, που η οικονομία σταθερά αναπτύσσεται, που η ανεργία σταθερά πέφτει, να τα τινάξουμε στον αέρα για να βγει ο Ανδρουλάκης πρωθυπουργός με κάθε μέσο. Δεν είχαμε άλλη όρεξη στη χώρα. Να γίνει πρωθυπουργός προφανώς όταν έλθει η ώρα του. Αν ο ελληνικός λαός τον επιλέξει, να γίνει. Δεν θα πω εγώ να μη γίνει πρωθυπουργός. Ο ελληνικός λαός θα πει στην ώρα του και σωστά, όχι με χυδαιότητα όμως.

Ειλικρινά το λέω και κλείνω με αυτό: Ειδικά το ΠΑΣΟΚ τιμώντας την ιστορία του...

Το ΠΑΣΟΚ –το έχω πει πολλές φορές- είναι μια παράταξη που έχει συνδέσει το όνομά της με τη σύγχρονη πολιτική ιστορία.

**ΔΗΜΗΤΡΙΟΣ ΜΑΝΤΖΟΣ:** Στον κ. Μαρινάκη να τα πείτε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Είναι μια παράταξη που το 2010-2015 πλήρωσε βαρύ πολιτικό κόστος για να μείνει η Ελλάδα στο ευρώ.

**ΔΗΜΗΤΡΙΟΣ ΜΑΝΤΖΟΣ:** Και στον κ. Μητσοτάκη να τα πείτε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):**  Δεν μπορεί αυτή η παράταξη να ακολουθεί το «Μακελειό» και τον Στέφανο Χίο, κύριε Μάντζε. Δεν μπορεί να γίνεστε παρακολούθημα του Κυριάκου Βελόπουλου. Δεν γίνεται.

**ΔΗΜΗΤΡΙΟΣ ΜΠΙΑΓΚΗΣ:** Μην τα λέτε αυτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν είναι δυνατόν το ΠΑΣΟΚ να είναι παρακολούθημα του Κυριάκου Βελόπουλου.

**ΔΗΜΗΤΡΙΟΣ ΜΠΙΑΓΚΗΣ:** Δεν σας τιμά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αυτό είναι το χειρότερο που μπορείτε να κάνετε.

**ΔΗΜΗΤΡΙΟΣ ΜΠΙΑΓΚΗΣ:** Δεν σας τιμά αυτό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Είναι το χειρότερο που μπορείτε να κάνετε και για την Ελλάδα, αλλά –πιστέψτε με- και για το ΠΑΣΟΚ. Συνέλθετε πριν να είναι αργά για το κόμμα σας και πριν να είναι αργά για την Ελλάδα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΚΩΝΣΤΑΝΤΙΝΟΣ ΧΗΤΑΣ:** Ωραία διαδικασία. Να μην μπορούμε να μιλήσουμε.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Χήτα, επειδή είστε από αυτούς που είστε πολλές ώρες εδώ.

**ΚΩΝΣΤΑΝΤΙΝΟΣ ΧΗΤΑΣ:** … (Δεν ακούστηκε)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Χήτα, επειδή είστε από αυτούς που είστε πολλές ώρες, ενώ είχαμε δύο κυρώσεις, έγινε μεγάλη συζήτηση από τους Αρχηγούς, από τους κοινοβουλευτικούς για το θέμα των Τεμπών. Η Κυβέρνηση, λοιπόν, πρέπει να απαντήσει. Δεν θα απαντήσει η Κυβέρνηση;

**ΚΩΝΣΤΑΝΤΙΝΟΣ ΧΗΤΑΣ:** Απάντησε. Το είδαμε.

**ΠΡΟΕΔΡΕΥΩΝ (Γεώργιος Γεωργαντάς):** Όμως, αν δεν ξεκίναγε… Πρέπει να μένουμε εντός του θέματος του κάθε νομοσχεδίου, αλλά δεν το κάνει κανένας αυτό. Η Κυβέρνηση, λοιπόν, όφειλε να απαντήσει.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ήρθε τελευταία στιγμή να μας παραδώσει μαθήματα ιστορίας.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ κύριε Παπαδόπουλε.Ακούστηκε ο Αρχηγός σας όση ώρα θέλατε. Παρακαλώ.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ντροπή σας.

**ΠΡΟΕΔΡΕΥΩΝ (Γεώργιος Γεωργαντάς):** Δεν καταλαβαίνω τι θέλετε να πείτε, κύριε Παπαδόπουλε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** … (Δεν ακούστηκε)

**ΠΡΟΕΔΡΕΥΩΝ (Γεώργιος Γεωργαντάς):** Καθήστε, κύριε Παπαδόπουλε. Το σόου τελείωσε σήμερα. Για σήμερα τελειώσαμε. Άλλη μέρα το υπόλοιπο σόου.

Καθήστε κάτω, κύριε Παπαδόπουλε. Δεν έχετε τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και του συνόλου των σχεδίων νόμων του Υπουργείου Υγείας: α) «Κύρωση της Συμφωνίας μεταξύ του Υπουργείου Υγείας της Ελληνικής Δημοκρατίας και του Υπουργείου Υγείας της Κυπριακής Δημοκρατίας στον τομέα των μεταμοσχεύσεων» και β) «Κύρωση της Συμφωνίας μεταξύ του Υπουργείου Υγείας της Ελληνικής Δημοκρατίας και του Υπουργείου Υγείας της Κυπριακής Δημοκρατίας στον τομέα των διασταυρούμενων μεταμοσχεύσεων νεφρού» και η ψήφισή τους θα γίνει χωριστά.

Εισερχόμαστε στην ψήφιση επί της αρχής, των άρθρων και του συνόλου του σχεδίου νόμου «Κύρωση της Συμφωνίας μεταξύ του Υπουργείου Υγείας της Ελληνικής Δημοκρατίας και του Υπουργείου Υγείας της Κυπριακής Δημοκρατίας στον τομέα των μεταμοσχεύσεων».

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Γεωργαντάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

(ΑΛΛΑΓΗ ΣΕΛΙΔΑΣ)

|  |
| --- |
| Κύρωση της Συμφωνίας μεταξύ του Υπουργείου Υγείας της Ελληνικής Δημοκρατίας και του Υπουργείου Υγείας της Κυπριακής Δημοκρατίας στον τομέα των μεταμοσχεύσεων |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΝΑΙ |
| ΣΠΑΡΤΙΑΤΕΣ: ΠΡΝ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς, το σχέδιο νόμου του Υπουργείου Υγείας: «Κύρωση της Συμφωνίας μεταξύ του Υπουργείου Υγείας της Ελληνικής Δημοκρατίας και του Υπουργείου Υγείας της Κυπριακής Δημοκρατίας στον τομέα των μεταμοσχεύσεων» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 273α)

**ΠΡΟΕΔΡΕΥΩΝ (Γεώργιος Γεωργαντάς):** Εισερχόμαστε στην ψήφιση επί της αρχής, των άρθρων και του συνόλου του σχεδίου νόμου «Κύρωση της Συμφωνίας μεταξύ του Υπουργείου Υγείας της Ελληνικής Δημοκρατίας και του Υπουργείου Υγείας της Κυπριακής Δημοκρατίας, στον τομέα των διασταυρούμενων μεταμοσχεύσεων νεφρού».

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

 (ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Γεωργαντάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

(ΑΛΛΑΓΗ ΣΕΛΙΔΑΣ)

|  |
| --- |
| Κύρωση της Συμφωνίας μεταξύ του Υπουργείου Υγείας της Ελληνικής Δημοκρατίας και του Υπουργείου Υγείας της Κυπριακής Δημοκρατίας, στον τομέα των διασταυρούμενων μεταμοσχεύσεων νεφρού |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΝΑΙ |
| ΣΠΑΡΤΙΑΤΕΣ: ΝΑΙ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς, το σχέδιο νόμου του Υπουργείου Υγείας: «Κύρωση της Συμφωνίας μεταξύ του Υπουργείου Υγείας της Ελληνικής Δημοκρατίας και του Υπουργείου Υγείας της Κυπριακής Δημοκρατίας, στον τομέα των διασταυρούμενων μεταμοσχεύσεων νεφρού» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 278α)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο των παραπάνω νομοσχεδίων.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος και ώρα 15.06΄ λύεται η συνεδρίαση για την προσεχή Παρασκευή 21 Φεβρουαρίου 2025 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**